
Pelham Grenville Wodehouse s-a născut în 1881 la 
Guildford. A studiat la Dulwich College. După o scurtă perioadă în 
care a lucrat ca funcţionar de bancă în cadrul Hong Kong and 
Shanghai Bank, se dedică în totalitate carierei de jurnalist şi scriitor, 
vânzându-şi povestirile diverselor publicaţii. Se căsătoreşte în 1914; 
în 1955 devine cetăţean american. În cele peste o sută de cărţi ale 
sale a descris ca nimeni altul viaţa idilică de provincie a englezilor 
din epoca edwardiană. Celebre printre scrierile sale sunt cele două 
serii: seria Castelului Blandings, proprietatea lordului Emsworth, 
înconjurat de grădini feerice, unde sosesc mereu impostori şi mai tot 
timpul se fură câte ceva, şi seria majordomului Jeeves, personaj mult 
mai inteligent decât stăpânul său, Bertie Wooster, care rezolvă în 
moduri extrem de ingenioase şi de ilare problemele celor din jurul 
său. Adevărate capodopere umoristice, romanele lui Wodehouse au 
fost traduse în peste treizeci de limbi (inclusiv în japoneză şi în 
arabă). În anul 1944 tirajele operelor sale depăşiseră deja cinci 
milioane de exemplare, moment după care nimeni nu a mai putut să 
le numere. În Statele Unite, în Rusia şi în multe ţări europene există 
chiar cluburi pentru studierea operei lui P.G. Wodehouse. A scris şi 
versuri pentru mai multe comedii muzicale de succes, pe muzica lui 
George Gershwin, Cole Porter şi Irving Berlin. În 1975, cu câteva 
săptămâni înainte de a muri, Wodehouse a primit titlul de Cavaler 
pentru serviciile aduse Imperiului Britanic. 

Jeeves şi Wooster sunt probabil cele mai cunoscute şi mai iubite 
personaje create de Wodehouse. Jeeves este „perfectul gentleman al 
unui gentleman”, majordomul cu sclipiri de geniu, doldora de cultură 
şi cunoştinţe psihologice, care îi scoate mereu din bucluc nu numai 
pe Bertie, ci şi pe cei dragi stăpânului său. Bertram Wooster este un 
„om de lume” cam tont, care îşi povesteşte peripeţiile într-un limbaj 
născocit de Wodehouse special pentru el, cu accente de şcoală 
particulară britanică şi expresii ilare rămase memorabile. 

In Sezonul de împerechere, Bertie, pentru a evita să se îndrepte 
către altar lângă cea mai siropoasă şi tălâmbă femeie din lume, 
pleacă în vizită la Deverill Hall, reşedinţa lui Esmond Haddock şi a 
unui puhoi învolburat de mătuşi duse cu pluta, dându-se drept 
Gussie, prietenul său cel molâu. De parcă asta n-ar fi destul, Gussie 
apare şi el la Deverill Hall, dându-se drept Bertie. Numai Jeeves mai 
poate salva situaţia, aşa încât se materializează la conac, pretinzând 
că e altcineva. Totul numai fiindcă primăvara hormonii încep să o ia 
razna. 


Deşi poate n-o să merg atât de departe încât să spun că 
îmi simţeam inima ca de plumb, trebuie să mărturisesc că 
în ajunul plecării mele pentru a sta puţin la răcoare la 
Deverill Hall eram în mod cert lipsit de zvâc. Dădeam 
înapoi, confruntat fiind cu perspectiva de a mă pritoci în 
mijlocul unei familii care întreţine relaţii cordiale cu un 
gangster precum mătuşa mea, Agatha, aşa vlăguit cum 
eram deja, întrucât îl avusesem pe cap vreme de trei zile 
pe fiul ei, Thomas, unul dintre cei mai de seamă împieliţaţi 
sub formă umană. 

l-am menţionat asta lui Jeeves, iar el a fost de acord că 
aranjamentul ar fi putut fi mai îmbietor. 

— Totuşi, am zis, dându-mi silinţa, ca de obicei, să mă 
concentrez pe partea plină a paharului, mă flatează, 
bineînţeles. 

— Domnule? 

— Să fiu Alesul Poporului, Jeeves. Că tipii ăştia umblă de 
colo-colo scandând „Îl vrem pe Wooster”. 

— A, da, domnule. Întocmai. Foarte agreabil. 

Dar stai o clipită. Uit că n-ai nici cea mai vagă idee 
despre ce e vorba. Aşa iese deseori când începi o povestire. 
O iei vâjâind din loc, plin de vervă şi elan, aidoma unui cal 
aprig de luptă care îşi vede de treaba lui obişnuită, şi 
imediat te trezeşti că clienţii se ridică pe picioarele de 
dinapoi zbierând după note de subsol. 

Dă-mi voie să intru în marşarier şi să te pun la curent. 

Mătuşa mea, Agatha, cea care mănâncă sticlă pisată şi 
omoară şobolani între dinţi, sosind pe neaşteptate la 
Londra din bârlogul ei rural, împreună cu fiul său, Thomas, 

m-a însărcinat în stilul ei autoritar să-l cazez pe acesta în 
apartamentul meu pentru trei zile, ca să meargă la dentist, 
la teatru şi alte chestii pregătitoare înainte să plece la 
şcoală, în Bramley-on-Sea, şi după aia s-o pornesc spre 
Deverill Hall din King's Deverill, în Hants., reşedinţa unor 
amici de-ai ei, şi să-mi ofer serviciile pentru concertul din 
sat. Se pare că voiau să-i îmbunătăţească puţintel 
programul cu un strop de talent metropolitan, iar eu 
fusesem recomandat de către nepoata vicarului. 

Şi cam atât, bineînţeles. N-avea niciun rost să-i spun că 
aş prefera să nu mă ating de tânărul Thos nici măcar cu o 
prăjină lungă de trei metri şi că îmi displăcea să mă 
întâlnesc cu persoane pe care nu le mai văzusem în viaţa 
mea. Când mătuşa Agatha emite ordine, tu le îndeplineşti. 
Dar, aşa cum am mai spus, eram conştient de o nelinişte 
faţă de ce soi de lucruri aveau să urmeze şi faptul că 
Gussie Fink-Nottle se afla printre cei prezenţi la Deverill Hall 
nu îmi lumina perspectiva. Când eşti prins în capcană în 
vizuina Celor Nouă Misterioşi, îţi doreşti pe cineva mult mai 
bun decât Gussie să te ajute să te ţii tare. 

Am meditat un pic. 

— Mi-aş dori să am mai multe informaţii despre oamenii 
ăia, Jeeves, am spus. În asemenea ocazii mi-ar plăcea să 
ştiu cu cine am de-a face. Până acum, am aflat numai că o 
să fiu oaspetele unui moşier pe nume Harris sau Hacker sau 
poate Hassock. 

— Haddock, domnule. 

— Haddock, hă? 

— Da, domnule. Gentlemanul care vă va fi gazdă este 
un domn pe nume Esmond Haddock. 

— E ciudat, dar numele parcă-mi spune ceva, ca şi cum 
l-am mai auzit pe undeva. 

— Domnul Haddock este fiul proprietarului unui 
medicament brevetat, căruia i se face multă reclamă, 
cunoscut sub numele de Hocus Calmus Haddock, domnule. 

Probabil că denumirea lui vă este familiară. 

— Bineînţeles. ÎI ştiu prea bine. Nu-i chiar atât de 
nemaipomenit ca întăritoarele alea ale tale, dar e totuşi un 
sprijin solid pentru a doua zi dimineaţă. Deci el e unul 
dintre Haddock-ii ăia, nu? 

— Da, domnule. Răposatul tată al domnului Esmond 
Haddock a fost căsătorit cu răposata domnişoară Flora 
Deverill. 

— Înainte de a răposa amândoi, bineînțeles. 

— Mariajul a fost considerat un fel de mésalliance de 
către surorile doamnei. Clanul Deverill este o familie veche 
de boieri de la ţară - ca multe altele în ziua de azi, sărăcită. 

— Încep să înţeleg scenariul. Haddock, deşi nu aşa de 
simandicos cum ar trebui pe linie paternă, achită facturile 
săptămânale. 

— Da, domnule. 

— Păi, fără îndoială că-şi poate permite. Hocus-ul ăla e 
aur curat, Jeeves. 

— Aşa înclin să cred, domnule. 

O chestie mi-a sărit în ochi, aşa cum deseori se întâmplă 
când trăncănesc cu cinstitul bărbat - şi anume faptul că 
părea să cunoască al naibii de multe despre asta. l-am 
menţionat-o şi mi-a explicat că, în virtutea unei coincidenţe 
bizare, a izbutit să afle dedesubturile întregii afaceri. 

— Unchiul meu, Charlie, lucrează ca majordom la conac, 
domnule. De la el am obţinut informaţiile. 

— Nu ştiam că ai un unchi Charlie. Charlie Jeeves? 

— Nu, domnule. Charlie Silversmith. 

Mi-am aprins o ţigară destul de agreabilă. Lucrurile 
începeau să se limpezească. 

— Păi, asta e o găselniţă. O să poţi să-mi prezinţi toate 
aspectele frapante, dacă „frapant” e cuvântul pe care-l 
caut. Ce fel de speluncă e Deverill Hall ăsta? E un loc 
plăcut? Are sol cu pietriş? Peisaje îmbietoare? 

— Da, domnule. 


— Mâncare bună? 

— Da, domnule. 

— Şi referindu-mă la personal. Există şi o doamnă 
Haddock? 

— Nu, domnule. Tânărul domn este necăsătorit. 
Locuieşte la conac împreună cu cele cinci mătuşi ale sale. 

— Cinci? 

— Da, domnule. Domnişoarele Charlotte, Emmeline, 
Harriet şi Myrtle Deverill şi baroneasa Daphne Winkworth, 
văduva răposatului P.B. Winkworth, istoricul. Fiica 
baronesei Daphne, domnişoara Gertrude Winkworth, din 
câte am înțeles, îşi are şi ea domiciliul acolo. 

La replica „cinci mătuşi” genunchii mi s-au înmuiat 
niţeluş, căci gândul de a mă confrunta cu un asemenea 
cârd zdravăn de mătuşi, chiar şi ale altcuiva, mă cam 
pleoştise. Amintindu-mi că în viaţă nu contează mătuşile, ci 
curajul de-a le face faţă, mi-am venit în fire. 

— Inţeleg, am zis. Nu duce lipsă de muieri. 

— Nu, domnule. 

— Probabil că o să-mi aducă alinare compania lui 
Gussie. 

— Foarte posibil, domnule. 

— Oricum ar fi. 

— Da, domnule. 

Apropo, mă întreb dacă îţi aminteşti de Augustus ăsta, 
ale cărui activităţi am avut ocazia să le abordez o dată sau 
de două ori până acum. Adu-ţi aminte. Tăntălău mangă, cu 
mutră de peşte, ochelari cu ramă de baga, bea suc de 
portocale, colecţionează salamandre, logodit cu cea mai 
mare pacoste din Anglia, o fată pe nume Madeline 
Bassett... Aha, ţi l-ai amintit? Bine. 

— Spune-mi, Jeeves, am zis, cum de-a ajuns Gussie să 
se încurce cu bacteriile astea? Fără îndoială, e un mic 
mister de nepătruns că şi el se duce la Deverill Hall, nu? 

— Nu, domnule. Chestiunea poate fi explicată cu 

promptitudine. Baroneasa Daphne Winkworth este naşa 
domnişoarei Bassett. Domnişoara Bassett doreşte să i-l 
prezinte doamnei pe domnul Fink-Nottle, căci încă nu l-a 
cunoscut. 

— Ai aflat asta de la unchiul Charlie? 

— Nu, domnule. Chiar domnul Fink-Nottle mi-a adus 
acest lucru la cunoştinţă. 

— Deci te-ai văzut cu el? 

— Da, domnule. A venit când nu eraţi acasă. 

— Cum ţi s-a părut? 

— Mâhnit, domnule. 

— Ca şi mine, dă înapoi în faţa perspectivei de a se duce 
în vizită la cocioaba asta hidoasă? 

— Da, domnule. Presupunea că domnişoara Bassett îl va 
însoţi, dar ea şi-a schimbat planurile în ultimul moment şi s- 
a dus să stea la The Larches, în Wimbledon Common, la o 
veche colegă de şcoală care a suferit recent o dezamăgire 
în dragoste. În opinia domnişoarei Bassett, are nevoie de 
încurajare. 

Nu izbuteam să înţeleg cum de compania Madelinei 
Bassett ar putea încuraja pe cineva, ea fiind, din creştetul 
capului până-n tălpile de la pantofi, o femeie uitată de 
Dumnezeu pe pământ, dar n-am zis nimic. Mi-am exprimat 
doar părerea că asta probabil l-a făcut pe Gussie să 
spumege niţeluş de furie. 

— Da, domnule. Şi-a exprimat supărarea la schimbarea 
de planuri. Intr-adevăr, am înţeles din remarcele sale, 
întrucât a avut amabilitatea să mi se destăinuie, că de aici 
a apărut o anumită răceală între el şi domnişoara Bassett. 

— Ei, drăcia dracului! am exclamat. 

Şi vă spun şi de ce am drăcuit. Dacă-ţi aduci aminte de 
Gussie Fink-Nottle, atunci probabil îţi aminteşti şi şirul de 
circumstanţe care a condus, dacă şirurile conduc undeva, la 
faptul că fioroasa asta de Bassett a căpătat impresia adânc 
înrădăcinată în capul ei plin de câlţi că Bertram Wooster se 

ofileşte din dragoste pentru ea. Nu intru acum în detalii, dar 
e convinsă că, dacă ar avea chef să rupă relaţiile cu Gussie, 
n-ar fi nevoie decât să-mi trimită un mesaj urgent pentru ca 
eu să fug mâncând pământul la ea, gata să cumpăr 
certificatul şi să mă apuc să comand tortul de nuntă. 

Aşadar, cunoscându-mi părerea despre Bassett, M. asta, 
înţelegi cu uşurinţă de ce chestia cu răceala mi-a smuls un 
înfricoşat „Ei, drăcia dracului!” Gândul la pericolul care mă 
păştea nu mă părăsise niciodată şi nu m-aş fi putut simţi cu 
inima pe deplin împăcată până când cei doi nu s-ar fi 
aşezat în faţa altarului. Numai după ce preotul o să termine 
de pronunţat sentinţa, Bertram o să înceapă să respire din 
nou uşurat. 

— A, bine, am spus plin de speranţă. Doar o ciondăneală 
între amorezi, fară îndoială. Se întâmplă una-două, 
ciondănelile astea dintre amorezi. Probabil că până acum s- 
au împăcat de tot, iar hlizitul Zeu al lubirii trudeşte iarăşi şi 
mai din greu la vechiul stand. Ha! am continuat când a 
ţârâit soneria de la intrare. Cineva se ţine pe-aproape. Dacă 
e tânărul Thos, spune-i că vreau să fie gata, pus la punct şi 
cu bujori în obrăjori diseară la şapte patruzeci şi cinci 
pentru a mă însoţi la Regele Lear şi că n-are sens să 
încerce să se fofileze. Mama lui a zis că trebuie să meargă 
la teatru, aşa că o să meargă negreşit. 

— Cred că mai curând este domnul Pirbright, domnule. 

— Bătrânul Tocătură? Ce te face să crezi asta? 

— Şi el v-a căutat când nu eraţi acasă şi a precizat că se 
va întoarce mai târziu. Era însoţit de sora lui, domnişoara 
Pirbright. 

— Doamne sfinte, zău? Nărăvaşa? Credeam că e la 
Hollywood. 

— Am înţeles că s-a întors în Anglia în concediu, 
domnule. 

— Ai servit-o cu ceai? 

— Da, domnule. Domnişorul Thomas a jucat rolul gazdei. 

Ulterior, domnişoara Pirbright l-a luat cu ea la cinema. 

— Mi-aş fi dorit să fi fost acasă. N-am mai văzut-o pe 
Nărăvaşa de-un secol. Era bine? 

— Da, domnule. 

— Dar Tocătură? El cum se simţea? 

— Mâhnit, domnule. 

— Îl confunzi cu Gussie. Dacă-ţi aminteşti, Gussie era 
mâhnit. 

— Şi domnul Pirbright. 

— Se pare că zilele astea sunt o mulţime de mâhniţi 
vraişte. 

— Trăim vremuri dificile, domnule. 

— Aşa e. Ei bine, fă-i vânt înăuntru. 

S-a prelins afară pe uşă şi câteva clipe mai târziu s-a 
prelins din nou înăuntru. 

— Domnul Pirbright, a anunţat. 

Nu greşise. O privire aruncată tânărului oaspete mi-a 
fost îndeajuns pentru a-mi da seama că era mâhnit. 

Şi, ţine bine minte, nu se întâmplă des să-l vezi într-o 
asemenea stare pe obiectul ăsta de studiu. De regulă, un 
tip nemaipomenit de spumos. De fapt, în general, aş zice 
că, dintre toţi indivizii zburdalnici din Clubul Trântorilor, 
Claude  Cattermole  Pirbright este probabil cel mai 
zburdalnic, fie că e pe scenă, fie că nu. 

Spun „pe scenă”, pentru că sub lumina reflectoarelor îşi 
câştigă plicul săptămânal. Se trage dintr-o familie faimoasă 
de oameni de teatru. Tatăl lui a compus muzica pentru The 
Blue Lady şi alte însemnate cântece de succes pe care, din 
nefericire, le-am ratat, întrucât pe vremea aia eram în 
leagăn. Mama lui a fost Elsie Cattermole, o actriţă vestită în 
New York mulţi ani de zile. lar sora lui, Nărăvaşa, 
fascinează clientela cu un anumit şarm şi espieg/erie!, dacă 
ăsta-i cuvântul pe care-l caut, încă de pe la vreo 
şaisprezece ani. 

Prin urmare, a fost aproape inevitabil, după ce-a 
terminat Oxfordul şi şi-a căutat o carieră care să-i asigure 
pâinea cea de toate zilele şi să-i lase timp să joace un pic 
de crichet la ţară, să aleagă brodechinul şi coturnul. Azi el e 
individul pe care îl selectează din prima directorii când au 
de pus în scenă o comedie de moravuri şi vor pe cineva 
pentru „Freddie”, amicul vesel al personajului principal şi 
protagonistul poveştii secundare de iubire. Dacă la un 
asemenea spectacol vezi o siluetă zveltă care vine ţopăind 
cu o rachetă de tenis în mână, zbierând „Bună, fetelor”, 
îndată după lovitura de începere a jocului, nu te mai obosi 
să te uiţi în program. E Tocătură. 


1 Vioiciune, fire veselă (fr.). 

În asemenea ocazii, el începe plin de vervă şi continuă 
plin de vervă până la ora închiderii, iar în viaţa particulară e 
la fel. Şi acolo, verva lui e de pomină. Pongo Twistleton şi 
Zărghitul Phipps, care în fiecare an, în fumoarul de la 
Trântori, interpretează scheciul umoristic burlesc Pat şi 
Mike, al cărui autor şi producător e el, mi-au spus că, atunci 
când repetă cu ei replicile şi alte chestii din astea, seamănă 
cu Groucho Marx mai mult decât oricare altul. 

Totuşi acum, după cum spuneam, era mâhnit. Se vedea 
de la o poştă. Avea fruntea umbrită de paloarea gândului şi 
aerul unui bărbat care, dacă ar fi zis „Bună, fetelor”, ar fi 
făcut-o cu intonaţia cuiva dintr-o dramă rusească, anunțând 
că bunicul s-a spânzurat în şopron. 

L-am întâmpinat cordial şi i-am zis că-mi pare rău că nu 
fusesem acasă când mă căutase mai devreme pentru o 
audienţă, mai ales că Nărăvaşa fusese cu el. 

— Mi-ar fi plăcut să stau la taclale cu Nărăvaşa, am 
spus. Habar n-aveam că s-a întors în Anglia. Acum mi-e 
teamă că n-o s-o mai văd. 

— Ba da. 

— Ba nu. Mâine plec într-un loc căruia i se zice Deverill 
Hall din Hampshire pentru a da o mână de ajutor la 
concertul din sat. Se pare că nepoata vicarului a insistat să 
mă alătur trupei şi ceea ce mă nedumereşte e cum 
Dumnezeu a auzit fata asta de mine. N-ai fi zis că amo 
reputaţie atât de larg răspândită. 

— Dobitocule, ea e Nărăvaşa. 

— Nărăvaşa? 

Rămăsesem perplex. Există puţine persoane mai de 
treabă decât Cora Pirbright (Nărăvaşa), cu care fusesem în 
cele mai amicale relaţii încă din zilele copilăriei noastre, 
când frecventam acelaşi curs de dans, dar nimic din 
conduita ei nu mi-a sugerat vreodată că se înrudea cu 
clerul. 

— Unchiul meu, Sidney, e vicar acolo, iar mătuşa mea e 

plecată la Bournemouth. În lipsa ei, Nărăvaşa a preluat rolul 
de amfitrioană. 

— Dumnezeule! Sărăcuţul Sid! Îi face ordine în birou, 
fără îndoială. 

— Probabil. 

— Îi îndreaptă cravata? 

— Nu m-ar mira. 

— Şi îi spune că fumează prea mult, iar de fiecare dată 
când el se aşază comod într-un fotoliu, îl ridică de acolo ca 
să netezească pernele. Probabil că se simte de parcă ar trăi 
în „Apocalipsa” Sfântului loan. Dar ei nu i se pare casa 
parohială cam plictisitoare faţă de Hollywood? 

— Deloc. Îi place teribil. Nărăvaşa e diferită de mine. Pe 
mine nu m-ar încânta să mă despart de lumea teatrului, dar 
ea niciodată nu s-a omorât cu adevărat după asta, deşi are 
un asemenea succes. Nu cred că s-ar fi urcat vreodată pe 
scenă dacă n-ar fi fost mama care să şi-o dorească atât de 
mult. Visul ei e să se mărite cu cineva care trăieşte la ţară 
şi să-şi petreacă restul vieţii vârâtă până la genunchi 
printre vaci, câini şi altele. Bănuiesc că manifestă înclinația 
de fermier a clanului Pirbright. Bunicu-meu a fost fermier. 
Abia mi-l amintesc. Metri întregi de favoriţi şi mereu 
văicărindu-se din pricina vremii. Specialitatea ei e să se afle 
în treabă prin parohie şi să organizeze concerte în sat. 

— Ai idee ce număr vrea să prezint în faţa bădăranilor 
de prin partea locului? Sper că nu Cântecul de nuntă al 
arendaşului? 

— Nu. Eşti trecut pe afiş că interpretezi rolul lui Pat în 
scheciul ăla al meu. 

Asta s-a înscris printre veştile nemaipomenit de bune. 
Prea des, la chiolhanurile astea, ştabii din conducere îţi 
spun să interpretezi Cântecul de nuntă al arendaşului, care, 
dintr-un motiv oarecare, trezeşte pornirile cele mai rele în 
huliganii care stau în spatele ultimului rând. Dar nu s-a mai 
văzut niciodată ca vreun ţăran care stă în picioare să nu 

înghită un scheci umoristic burlesc. Există ceva în imaginea 
oferită de Actorul A pocnindu-l pe Actorul B în cap cu 
umbrela, iar Actorul B împungându-l pe Actorul A în coaste 
cu un instrument contondent similar, care pare să-i mişte 
până-n străfunduri. Cu o barbă verde şi ajutorul eficace al 
distribuţiei de sprijin, puteam să anticipez cu convingere că 
o să-mi fac clientela să se tăvâălească printre bănci. 

— În regulă. Bine. Minunat. Acum pot privi spre viitor cu 
inima uşoară. Dar dacă voia pe cineva pentru rolul lui Pat, 
de ce nu te-a ales pe tine? Tu eşti un profesionist cu sare şi 
piper. A, îmi dau seama ce s-a întâmplat. Ţi-a oferit ţie 
rolul, iar tu ţi-ai ridicat bărbia cu aroganță, nedorindu-ţi să 
te cobori la o chestie din asta de amatori. 

Tocătură şi-a clătinat sumbru bibilica. 

— N-a fost deloc aşa. Nimic nu mi-ar fi făcut mai multă 
plăcere decât să particip la concertul de la King's Deverill, 
dar nu se numără printre opţiunile mele. Femeile alea de la 
conac mă urăsc de moarte. 

— Deci le-ai cunoscut? Cum sunt? Un sobor de 
cotoroanţe cam sclifosite, presupun. 

— Nu, nu le cunosc. Dar sunt logodit cu nepoata lor, 
Gertrude Winkworth, iar ideea de a mă căsători cu ea le 
scoate din pepeni. Dacă mă apropii la mai mult de un 
kilometru de Deverill Hall, asmut câinii pe mine. Că veni 
vorba de câini, Nărăvaşa a cumpărat astăzi unul de la 
Battersea Home. 

— Domnul s-o aibă-n pază, am spus distrat, fiindcă mă 
concentram pe povestea asta de dragoste a lui şi încercam 
să separ micul lui bulgăre de lână din claia de mătuşi şi alte 
minunăţii de care îmi vorbise Jeeves. Apoi i-am găsit locul. 
Gertrude, fiica baronesei Daphne Winkworth, văduva 
răposatului P.B. Winkworth, istoricul. 

— Din pricina asta am venit la tine. 

— A căţelului Nărăvaşei? 

— Nu, a chestiei cu Gertrude. Am nevoie de ajutorul tău. 

O să-ţi spun toată povestea. 

Când sosise Tocătură, îl echipasem cu un ospitalier 
whisky cu sifon şi până acum sorbise din el poate cam două 
înghiţituri şi o duşcă. Acum a dat pe gât şi restul şi pare-se 
că i-a prins bine, întrucât, după ce i-a trecut prin gâtlej, a 
glăsuit fluent şi plin de însufleţire. 

— Ar trebui să încep prin a zice, Bertie, că, încă de când 
primul om a ieşit târâş din mocirla primordială şi viaţa a 
apărut pe planetă, nimeni nu a iubit aşa cum o iubesc eu pe 
Gertrude Winkworth. Spun asta întrucât vreau să-ţi dai 
seama că nu ai de-a face cu unul dintre flirturile alea frivole 
de-o vară, ci cu ceva grandios. O iubesc! 

— Asta-i bine. Unde ai cunoscut-o? 

— La o casă din Norfolk. Jucau niscaiva piese de teatru 
de amatori şi m-au prins cu lasoul să le produc. 
Dumnezeule! Serile alea crepusculare în străvechea 
grădină, păsările cântând toropitor în tufişuri şi stelele 
începând să mijească pe... 

— S-a făcut. Continuă. 

— E minunată, Bertie. De ce mă iubeşte, nu-mi pot 
închipui. 

— Dar te iubeşte? 

— O, da, mă iubeşte. Ne-am logodit, iar ea s-a întors la 
Deverill Hall să-i dea vestea mamei ei. Şi atunci ce crezi că 
s-a întâmplat? 

Păi, bineînţeles, el cam dezvăluise poanta istorisirii încă 
din start. 

— Părintele a dat cu piciorul? 

— A scos un țipăt de l-ai fi putut auzi din Basingstoke. 

— lar Basingstoke e... 

— Cam la treizeci de kilometri distanţă în linie dreaptă. 

— Cunosc Basingstoke. Doamne apără-mă, da, îl cunosc 
bine. 

— Ea... 

— Am stat acolo când eram mic. O veche doică de-a 

mea locuia la Basingstoke într-o vilă semi-detaşată, pe 
nume Balmoral. Pe ea o chema Hogg, ce ciudat. Doica 
Hogg. Suferea de sughiţ. 

Tocătură începea să aibă o atitudine niţeluş crispată. 
Arăta ca un sătean cu loc în picioare care aude Cântecul de 
nuntă al arendaşului. 

— Ascultă, Bertie, a spus, ce-ar fi să nu mai vorbim 
despre Basingstoke şi nici despre doica ta. La dracu' cu 
Basingstoke şi la dracu' şi cu afurisita ta de doică. Unde 
rămăsesem? 

— Ne-am întrerupt când baroneasa Daphne Winkworth 
scotea un țipăt. 

— Aşa e. Surorile ei, când au aflat că Gertrude îşi 
propunea să se mărite cu fratele domnişoarei Pirbright de 
la casa parohială şi că fratele ăsta e actor de profesie, au 
scos şi ele ţipete. 

Am cochetat cu ideea de a întreba dacă şi ele ar fi putut 
fi auzite din Basingstoke, dar chibzuinţă mai înţeleaptă a 
triumfat. 

— N-o plac pe Nărăvaşa şi nu le plac actorii, în tinereţea 
lor, pe timpul domniei reginei Elisabeta, actorii erau 
consideraţi nişte derbedei şi pierde-vară şi nu le poate intra 
în tărtăcuţă că actorul modern este un cetăţean onorabil 
care câştigă şaizeci de lire pe săptămână şi pune la 
saramură cea mai mare parte a lor în obligaţiuni solide de 
stat. Păi, pe toţi dracii, dacă m-aş putea gândi la o cale de 
a-i trage pe sfoară pe cei care strâng taxele, aş fi un om 
bogat. Tu ştii vreun mod de a-i trage pe sfoară pe cei care 
strâng taxele, Bertie? 

— Îmi pare rău, nu. M-aş mira ca până şi Jeeves să ştie 
vreunul. Deci ţi-a dat papucii, nu? 

— Da. Am primit o scrisoare tristă de la Gertrude în 
care-mi spunea că n-a avut succes. Mă întrebi de ce nu 
fugim? 

— Tocmai aveam de gând. 

— Nu-i pot obţine acordul. Îi e teamă de furia mamei 
sale. 

— Are o fire dură, mama asta? 

— Una dintre cele mai dure. A lucrat ca directoare a 
unei şcoli mari de fete. Gertrude a făcut parte din grupul 
ăsta de ocnaşi legaţi împreună de acelaşi lanţ şi n-a trecut 
niciodată peste asta. Nu, se pare că e exclus să fugim. ŞI 
mai există o piedică, Bertie. Nărăvaşa a obţinut prin 
matrapazlâcuri un contract pentru mine cu studioul ei din 
Hollywood şi din clipă în clipă s-ar putea să fie nevoie să 
plec. E o situaţie îngrozitoare. 

O vreme am păstrat tăcerea. Încercam să-mi amintesc 
ceva ce citisem undeva despre ceva ce nu se stinge 
undeva, dar n-am reuşit. În orice caz, ideea generală era că 
dacă o fată te iubeşte, iar tu eşti nevoit să o pui la păstrare 
un timp, ea o să te aştepte, aşa că i-am spus asta, iar el a 
zis că-i minunat, dar că nu ştiu totul. Intriga, m-a asigurat 
el, o să se împută imediat. 

— Acum ajungem, a spus, la diavolul de Haddock. Şi aici 
vreau să-mi vii în sprijin, Bertie. 

Am zis că n-am prins şpilul, iar el a spus că bineînţeles 
că n-am prins afurisitul de şpil, dar n-aş fi putut aştepta o 
secundă, fir-aş al naibii, să-i ofer şansa să-mi explice, iar eu 
am zis O, categoric, negreşit. 

— Haddock! a exclamat Tocătură, scrâşnind din dinţi şi 
manifestând şi alte semne de emoție. Haddock 
Distrugătorul de Cămine! Ştii ceva despre păduchele ăsta 
de primă clasă, Bertie? 

— Numai că răposatul lui tată a fost proprietarul Hocus 
Calmus-urilor. 

— Şi i-a lăsat destui bani să scufunde o navă. 
Bineînţeles, nu sugerez că Gertrude s-ar mărita cu el pentru 
bani. Ar respinge cu dispreţ o asemenea treabă murdară. 
Dar, pe lângă faptul că are destui gologani încât să fie pe o 
poziţie de forţă, are înfăţişarea unui zeu grec şi e foarte 

fermecător. Aşa zice Gertrude. Şi, mai mult, am înţeles din 
scrisorile ei că familia face presiuni asupră.-i. iți poţi închipui 
câte presiuni pot exercita o mamă şi patru mătuşi. 

Am început să pricep tendinţa. 

— Adică Haddock încearcă să intre pe fir? 

— Gertrude îmi scrie că-i dă târcoale ca un titirez. Şi 
asta o să te lămurească ce bondar care zboară din floare-n 
floare e canalia. Chiar de curând i-a dat târcoale şi 
Nărăvaşei cam la fel. Intreab-o când o vezi, dar subtil, 
pentru că se inflamează ca un furuncul când se pomeneşte 
de asta. Iţi spun eu, individul e un pericol public. Ar trebui 
ţinut în lanţ în interesul inocenţei sexului feminin. Dar o să-l 
aranjăm noi, nu-i aşa? 

— Noi? 

— Poţi pune pariu că da. Uite ce vreau să faci. Eşti de 
acord cu mine că până şi un individ ca Esmond Haddock, 
care pare să se asemene cel mai bine cu un crai sud- 
american, n-ar putea să-şi susţină cauza scârboasă de faţă 
cu tine? 

— Adică are nevoie să fie între patru ochi cu ea? 

— Exact. Aşa încât din clipa când ajungi la Deverill Hall, 
începi să-i sapi planul ticălos. Fii mereu pe lângă Gertrude. 
Ţine-te de ea ca scaiul. Ai grijă să nu rămână singur cu ea 
în grădina de trandafiri. Dacă se plănuieşte o vizită în 
grădina de trandafiri, include-te şi tu pe listă. Mă urmăreşti, 
Bertie? 

— Te urmăresc, da, am zis puţintel nedumerit. Te 
gândeşti la ceva în stilul mielului lui Mary. Nu ştiu dacă, 
întâmplător, cunoşti poezia - o recitam când eram copil -, 
dar, în mare, şpilul era că Mary avea un mieluşel cu lâna 
albă ca zăpada şi oriunde se ducea Mary, sigur mergea şi 
mielul cu ea. Vrei să-mi modelez comportamentul după cel 
al mielului lui Mary? 

— Chiar aşa. Fii pe fază în orice clipă, fiindcă pericolul e 
înspăimântător. Păi, ca să-ţi faci o idee, cea mai recentă 

sugestie a lui e ca Gertrude şi el să ia sandvişuri într-o 
dimineaţă şi să plece călare până într-un loc la vreo 
douăzeci de kilometri depărtare, unde sunt stânci şi alte 
chestii. Şi ştii ce vrea să facă după ce ajung acolo? Să-i 
arate Obstacolul îndrăgostiţilor. 

— O, zău? 

— Nu mai spune „O, zău?” cu atâta nepăsare. Gândeşte- 
te, măi. Douăzeci de kilometri până acolo, apoi Obstacolul 
îndrăgostiţilor, apoi douăzeci de kilometri înapoi. Imaginaţia 
mi se cutremură la gândul exceselor pe care un individ ca 
Esmond Haddock ar fi în stare să le săvârşească pe un 
drum de patruzeci de kilometri şi un Obstacol al 
îndrăgostiţilor azvârlit la mijloc. Nu ştiu în ce zi e plănuită 
excursia, dar oricând ar fi, trebuie să participi şi tu de la 
cap la coadă. Dacă se poate, chiar să călăreşti între ei. Şi 
pentru numele lui Dumnezeu, nu-l scăpa din ochi nicio 
secundă la Obstacolul îndrăgostiţilor. Asta o să fie locul 
periculos. Dacă, la Obstacolul îndrăgostiţilor, observi cea 
mai mică pornire a lui de a se apleca înspre ea şi de a-i 
şopti la ureche, pune-i punct instantaneu. Mă bizui pe tine, 
Bertie. Fericirea vieţii mele depinde de tine. 

Ei bine, dacă un bărbat cu care ai fost coleg de şcoală 
primară, liceu şi la Oxford spune că se bizuie pe tine, nu ai 
de ales şi trebuie să-l laşi să se bizuie. Aş exagera dacă aş 
spune că îmi plăcea însărcinarea, dar am acceptat, iar el m- 
a înhăţat de mână şi a zis că, dacă ar exista mai mulţi tipi 
ca mine, lumea ar fi mai bună - o opinie care diferă zdravăn 
de cea a mătuşii Agatha şi aveam o presimţire că o să 
difere zdravăn şi de cea a lui Esmond Haddock. Se putea ca 
o parte a clanului din Deverill Hall să ajungă cu timpul să-l 
placă pe Bertram, dar băgăm mâna-n foc că numele lui E. 
Haddock nu intra pe listă. 

— Ei bine, cu siguranţă că mi-ai luat o piatră de pe 
inimă, a spus Tocătură, dându-mi drumul la mână şi apoi 
reînşfăcându-mi-o şi restrângân-du-mi-o. Să ştiu că eşti de 

faţă şi munceşti ca un catâr în interesul meu înseamnă 
totul pentru mine. Nu prea mai pot să mănânc nimic de 
ceva vreme, dar în seara asta am de gând să-mi savurez 
cina. Îmi doresc numai să te pot răsplăti cumva. 

— Poţi, am zis. 

Un gând mă străfulgerase, provocat fără îndoială de 
menţionarea cuvântului „cină”. Încă de când Jeeves îmi 
spusese de răceala care exista între Gussie Fink-Nottle şi 
Madeline Bassett, mi-am făcut nu puţine griji la gândul că 
Gussie îşi lua cina singur în seara aia. 

Adică, ştii cum e când ai o ciondăneală din asta între 
amorezi şi apoi te duci să mănânci o cină solitară. Incepi să 
meditezi melancolic la fata buclucaşă şi te întrebi dacă nu 
te-ai purtat ca un găgăuţă logodindu-te cu ea. La peşte, 
sentimentul ăsta sporeşte şi, până termini porţia de poulet 
roti au cresson şi comanzi cafeaua, probabil ai ajuns 
definitiv la concluzia că ea e o zdreanţă, un os în gât şi un 
ghemotoc de păr şi că ar fi o nebunie să o angajezi ca 
parteneră de viaţă. 

În asemenea ocazii ai nevoie de o companie simpatică, 
astfel încât să-ţi abată gândurile negre, iar mie mi se părea 
că acum aveam şansa să-i ofer lui Gussie aşa ceva. 

— Poţi, am zis. Îl ştii pe Gussie Fink-Nottle? E mâhnit şi 
am motive să doresc ca în seara asta să nu fie singur şi să 
cadă pradă gândurilor negre. Ai putea să-i faci cinste cu un 
pic de cină? 

Tocătură şi-a muşcat buza. Ştiam ce-i trecea prin cap. 
Se gândea, la fel ca alţii, că primul lucru esenţial pentru ca 
o cină între prieteni să iasă bine este ca Gussie să nu fie 
printre invitaţi. 

— Să-i fac cinste lui Gussie Fink-Nottle? 

— Da. 

— De ce nu-i faci tu? 

— Mătuşa mea, Agatha, vrea să-l duc pe fiul ei, Thomas, 
la teatru. 

— Trage chiulul. 

— Nu pot. M-ar toca neîncetat cu asta la cap. 

— Păi, bine. 

— Domnul să te binecuvânteze, Tocătură, am spus. 

Aşadar, nu mai aveam grija lui Gussie. In seara aia m- 
am dus la culcare cu inima împăcată. Fără să ştiu, cum s-ar 
zice, ce avea să-mi aducă ziua de mâine. 

Deşi, de fapt, în prima etapă, a doua zi mi-a adus niscaiva 
chestii bunicele. Aşa cum se întâmplă de regulă în 
asemenea ocazii, când e s-o iei pe coajă la căderea tăcută 
a serii, ziua a început nemaipomenit de bine. Ştiind că la 
2.53 aveam să-l catapultez pe tânărul Thos la mare, în 
Borstal, mi-am luat micul dejun cu cântecul pe buze, iar la 
prânz îmi amintesc că eram, de asemenea, într-o formă 
excelentă. 

L-am dus pe Thos la gara Victoria, l-am îmbrâncit în 
tren, i-am strecurat o liră şi am rămas fluturând o mână de 
verişor până când a dispărut din raza mea vizuală. Apoi, 
după ce am trecut pe la Clubul Reginei pentru un meci sau 
două de tenis, m-am întors la mine în apartament, încă 
voios. 

Până acum totul fusese în regulă. Pe când îmi puneam 
pălăria în cuier şi umbrela în suportul pentru umbrele, mă 
gândeam că, dacă Domnul nu ar sta în împărăţia Lui şi 
pacea nu ar domni în lume, atunci condiţiile erau atât de 
pe-aproape, încât era cam tot aia. Fără nici cea mai mică 
urmă de suspiciune, dacă mă-nţelegi, că de după colţ mă 
pândea amara decepţie, cu un tipar împăiat în mână, 
aşteptând să mă pocnească în occiput. 

Primul lucru care mi-a atras atenţia când am trecut 
pragul a fost că părea să fie mult mai multă gălăgie decât 
s-ar fi cuvenit în căminul unui gentleman. Prin uşa închisă a 
salonului urechea detecta sunetul unei voci feminine 
răcnind ceea ce păreau a fi ţipete de încurajare şi, 
amestecate cu vocea asta feminină, nişte lătrături 
stridente, ca de ogari care au prins o urmă. Era de parcă 

budoarul meu fusese ales de conducerea clubului Quorn 
sau Pytchley? pentru a le servi drept loc de întâlnire şi 
primul meu instinct, aşa cum i s-ar fi întâmplat oricărui 
proprietar de casă, a fost să cercetez chestia. Nimeni nu 
poate spune că Bertram Wooster e un om care face mare 
caz de orice, dar sunt momente când crede că trebuie să 
adopte o atitudine fermă. 

Prin urmare am deschis uşa şi numaidecât am fost 
răsturnat cu picioarele în sus de un corp solid cu o limbă ca 
a unui furnicar. Limba asta s-a apucat să alunece 
entuziastă peste povârnişurile mele superioare şi, după ce 
ceața s-a risipit, am sesizat că mă încâlcisem într-o 
corcitură flocoasă. Şi în picioare lângă noi, uitându-se în jos 
ca o mamă care urmăreşte cu privirea zbenguiala primului 
ei născut, stătea sora lui Tocătură, Nărăvaşa. 

— Nu-i aşa că-i un scump? a zis ea. Un adevărat 
serafim? 

N-am fost în stare să subscriu întru totul la această 
părere. Animalul părea să aibă o fire agreabilă şi m-a plăcut 
din prima clipă, dar din punct de vedere fizic n-ar fi câştigat 
niciun premiu într-un concurs de frumuseţe. Arăta ca Boris 
Karloff? machiat pentru un rol, ceva. 

Pe de altă parte, Nărăvaşa, ca întotdeauna, îţi lua fără 
doar şi poate ochii. Doi ani petrecuţi la Hollywood o 
făcuseră şi mai atrăgătoare decât când o văzusem ultima 
oară prin părţile astea. 

Tânăra mironosiţă este una dintre fetele alea zvelte, de 
înălţime medie, cu o siluetă în genul Gertrudei Lawrence, 
iar mutra ei a meritat întotdeauna mai mult decât o privire 
fugară. În stare de repaus, are un soi de expresie 
meditativă pe chip, de parcă ar fi un suflet pur, imaculat, 


2 Cluburi de vânătoare. 
3 Actor englez, pe numele său adevărat William Henry Pratt (1887- 
1969), faimos pentru că l-a interpretat pe monstrul lui Frankenstein. 
+ Actriţă engleză (1898-1952) de music-hall, cunoscută pentru rolurile 
sale din piesele lui Noel Coward. 

gândindu-se la lucruri frumoase, iar când e plină de 
însufleţire, e atât de a naibii de însufleţită, încât îţi creşte 
moralul numai dacă te uiţi la ea. Are ochii cumva căprui şi 
părul castaniu. lţi lasă impresia că e un înger care mănâncă 
o grămadă de drojdie. Pe scurt, dacă ţi s-ar cere să alegi un 
lucru cu care să naufragiezi pe o insulă pustie, Hedy Lamarr 
ar fi prima alegere, dar Nărăvaşa Pirbright fără îndoială că 
ar ocupa, şi ea, un loc fruntaş pe lista cu menţiuni de 
onoare. 

— Numele lui e Sam Goldwyn, a continuat ea, 
readucând animalul vlăguit pe linia de plutire. L-am 
cumpărat de la Battersea Home. 

M-am ridicat şi m-am şters pe faţă. 

— Da, aşa mi-a zis şi Tocătură. 

— O, te-ai văzut cu Tocătură? Bine. 

In acest punct al discuţiei a părut să devină conştientă 
de faptul că sărisem peste uzualele politeţuri, fiindcă şi-a 
luat o pauză pentru a spune ce bine-i pare că mă revede 
după atâta timp. Eu am zis ce bine-mi pare că o revăd după 
atâta timp, iar ea m-a întrebat ce mai fac, iar eu am zis că 
bine. Am întrebat-o ce mai face şi ea mi-a zis că bine. S-a 
interesat dacă mai sunt tot o vită încălţată, iar eu i-am 
satisfăcut curiozitatea în privinţa asta. 

— Am trecut ieri pe-aici, sperând să te văd, a zis ea, dar 
erai plecat. 

— Da, mi-a spus Jeeves. 

— M-am întreţinut cu un băieţel cu păr roşcat. Zicea că 
e vărul tău. 

— Fiul mătuşii mele, Agatha, şi, în mod ciudat, lumina 
ochilor ei. 

— De ce în mod ciudat? 

— E Regele Lumii Interlope. | se spune Umbra. 

— Mi-a plăcut de el. l-am dat cincizeci de autografe. Are 
de gând să le vândă colegilor de şcoală şi se aşteaptă să ia 
şase penny de bucată. E un admirator vechi de-al meu ca 


25 


actriţă de cinema şi ne-am împăcat la fel de bine ca un 
cuplu de marionete. Tocătură n-a prea prins simpatie 
pentru el. 

— O dată i-a pus lui Tocătură o piuneză pe scaun. 

— Aha, asta lămureşte de ce nu-l prea simpatizează. Că 
veni vorba de Tocătură, ţi-a dat scenariul de la Pat și Mike? 

— Da, îl am. L-am studiat aseară în pat. 

— Bine. A fost frumos din partea ta să ni te alături. 

Nu i-am spus că mă alăturasem lor în primul rând din 
force majeure, din cauza unei mătuşi care nu tolerează, 
dacă ăsta-i cuvântul, vreo ripostă. În schimb, am întrebat 
cine o să fie partenerul meu în veselul mélange de glume şi 
actualitate care joacă rolul secundar dar pretenţios al lui 
Mike, iar ea a zis că un artist pe nume Dobbs. 

— Ofiţerul de poliţie Dobbs, sticletele de prin partea 
locului. In legătură cu asta, Bertie, e un lucru pe care vreau 
să te fac să-l înţelegi cu toată stăruința de care dispun. 
Când îl cafteşti pe polițistul Dobbs cu umbrela acolo unde ţi 
se cere în scenariu, pocneşte-l fără reţineri. Lasă-l s-o 
încaseze cu toată forţa de care sunt capabili muşchii tăi. 
Vreau să-l văd că se dă jos de pe scenă plin de vânătăi. 

Mi se părea, întrucât sunt destul de ager, că-i purta 
sâmbetele lui Dobbs ăsta. l-am spus-o, iar ea a fost de 
acord, o  încreţitură subită vătămându-i puritatea de 
alabastru a frunţii. 

— Da. li sunt devotată bietului meu unchi, Sidney, iar 
muscoiul ăsta mitocan îi stă ca un ghimpe în coaste. E ateul 
satului. 

— O, zău? E ateu, nu-i aşa? Nu m-am dat niciodată în 
vânt după aşa ceva. De fapt, în şcoala primară am câştigat 
odată un premiu pentru cunoştinţele din Biblie. 

— II agasează pe unchiul Sidney, ţâşnind spre el din 
străduţe laterale şi face poante pe seama lui lona şi a 
Balenei. Scheciul ăsta ne-a fost trimis din ceruri. Adică în 
viaţa de zi cu zi ai atât de puţine ocazii să cafteşti poliţai cu 

umbrele, iar dacă vreodată un poliţai a avut nevoie de 
tratamentul ăsta, atunci Ernest Dobbs e ăla. Când nu-i 
pângăreşte pe lona şi Balena cu sarcasmul lui josnic, îl 
întreabă pe unchiul Sidney de unde şi-a luat Cain soţia. Nu 
poţi zice că asemenea chestii sunt plăcute pentru un preot 
sensibil, aşa că fă-l bucăţi, iubitule, şi lasă-i rămăşiţele să 
cadă pe unde apucă. 

Îmi pusese în mişcare sângele de Wooster şi deşteptase 
cavalerismul woosterian. Am asigurat-o că, înainte să 
răsune imnul britanic în vechea primărie din sat, polițistul 
Dobbs va şti că a participat la un caft, iar ea mi-a mulţumit 
cu drăgălăşenie. 

— Sunt convinsă că o să fii bun, Bertie. Şi nu mă 
deranjează să-ţi spun că audiența se aşteaptă la lucruri 
mari. De zile întregi, în sat nu se vorbeşte despre nimic 
altceva în afară de vizita apropiată a lui Bertram Wooster, 
marele comic londonez. O să fii senzaţia programului. Și 
Dumnezeu ştie că are nevoie de o senzaţie, două. 

— Cine sunt artiştii? 

— Doar nişte haimanale de prin partea locului... şi 
Esmond Haddock. Interpretează un cântec. 

Felul în care i-a pronunţat numele, cu un soi de dezgust 
glacial, de parcă i-ar fi mânjit buzele, mi-a sugerat că 
Tocătură nu greşise când îmi spusese că se inflama ca un 
furuncul când venea vorba de învârtelile lui E. Haddock. 
Amintindu-mi că mă prevenise să abordez cu tact subiectul, 
mi-am ales cu grijă cuvintele. 

— A, da, Esmond Haddock. Tocătură mi-a povestit 
despre Esmond Haddock. 

— Ce ţi-a zis? 

— O, una, alta. 

— În legătură cu mine? 

— Da, într-o anumită măsură şi legat de tine. 

— Ce ţi-a zis? 

— Păi, mi-a sugerat, se pare, dacă l-am înţeles bine, că 

sus-numitul Haddock, cum ar fi, a cam dat-o cu bâta-n 
baltă. Potrivit lui Tocătură, tu şi Casanova ăsta modern vă 
ţineaţi odată de mână, dar după ce a zburat şi a cules 
polenul o vreme, te-a azvârlit de-o parte ca pe-o mănuşă 
ponosită şi s-a ataşat de Gertrude Winkworth. Probabil cam 
incorect. Cred că a cam încurcat borcanele. 

Mi-a spus totul pe şleau. Presupun că o fată care umblă 
de colo-colo săptămâni în şir inflamată ca un furuncul şi cu 
inima frântă-n două locuri ajunge să creadă că mândria 
feciorelnică e nemaipomenită, dar numai confesiunile îţi 
alină sufletul. Şi, bineînţeles, făcând din mine confidentul ei 
nu însemna că îşi divulga secretele unui necunoscut. Fără 
îndoială, îi trecuse prin cap că am urmat acelaşi curs de 
dans şi se poate ca imaginea copilului Wooster într-un 
costumaş de mic lord şi plin de coşuri să-i fi răsărit în faţa 
ochilor. 

— Nu, n-a încurcat lucrurile. Ne ţineam de mână. Dar 
Esmond nu m-a azvârlit de-o parte ca pe-o mănuşă 
ponosită, eu l-am azvârlit de-o parte ca pe-o mănuşă 
ponosită. l-am spus că nu mai vreau să am nimic de-a face 
cu el până când nu se afirmă şi încetează să se mai târască 
în faţa mătuşilor alea ale lui. 

— Se târăşte în faţa mătuşilor lui, nu-i aşa? 

— Da, ca o râmă. 

Nu puteam să trec peste aşa ceva. Bărbaţi mai acătării 
decât Esmond Haddock se târau în faţa mătuşilor lor, şi i- 
am zis asta, dar n-a părut să mă audă. Fetele rareori mă 
aud, am observat eu. Era trasă la faţă şi avea privirea 
înceţoşată. Buzele, am remarcat, îi erau tremurânde. 

— N-ar fi trebuit să spun că e o râmă. De fapt nu e vina 
lui. L-au crescut de când avea şase ani, l-au asuprit zi de zi 
şi presupun că îi e foarte greu să-şi rupă cătuşele. Imi pare 
tare rău de el. Dar există o limită. Când a ajuns să-i fie 
teamă să le spună că ne-am logodit, am pus piciorul în 
prag. l-am zis că trebuie să le spună, el s-a înverzit la faţă şi 

a zis O, nu poate şi eu am zis Bine, în cazul ăsta, hai s-o 
lăsăm baltă. Şi de-atunci n-am mai vorbit cu el decât o 
dată, când l-am rugat să cânte un cântec la concert. Și 
partea cea mai proastă dintre toate, Bertie, e că sunt mai 
nebună după el ca niciodată. Numai când mă gândesc la el 
îmi vine să urlu şi să muşc covorul. 

Aici şi-a îngropat faţa în blana lui Sam Goldwyn, în 
aparenţă arătându-şi afecțiunea de stăpână, dar de fapt, 
îmi dădusem seama, căci sunt ager, pentru a-şi şterge 
lacrimile incipiente. Eu, personal, aş fi preferat ca în locul 
animalului care putea de-ţi muta nasul din loc să fi folosit 
batista mea din chembrică, dar aşa sunt fetele. 

— Of, bine, a spus ea, ieşind din nou la suprafaţă. 

Era un pic dificil să-mi dau seama cum să continuu. Un 
„Hai, lasă, micuţo” ar fi putut să meargă sau nu. După ce 
m-am mai gândit o clipă, am supralicitat. 

— O, nu-i nimic, a zis ea, ţinându-se tare. Se mai 
întâmplă. Când te duci la Deverill? 

— În seara asta. 

— Şi cum te simţi? 

— Nu prea bine. Imi cam ţâţâie inima. Nu sunt niciodată 
la înălţime în compania mătuşilor şi, potrivit lui Jeeves, s-au 
adunat în cârduri la Deverill Hall. Zice că sunt cinci bucăţi. 

— Aşa e. 

— O mulţime. 

— Cinci în plus. Nu cred că o să-ţi placă, Bertie. Una-i 
surdă, alta-i ţăcănită şi toate-s scorpii. 

— Foloseşti cuvinte cam tari, copilă. 

— Numai pentru că nu găsesc altele şi mai tari. Sunt 
oribile. Au trăit toată viaţa în mucegăitul ăla de conac 
străvechi şi parcă sunt desprinse dintr-un roman în trei 
volume. li judecă pe toţi după valorile locale. Dacă nu eşti 
din partea locului, nu exişti pentru ele. Cred că au leşinat 
săptămâni în şir când sora lor s-a măritat cu tatăl lui 
Edmond. 

— Da, Jeeves chiar mi-a sugerat că, după părerea lor, le- 
a pătat blazonul. 

— Nici pe departe cât l-aş fi pătat eu. Fiindcă sunt 
actriţă de cinema, sunt o femeie stacojie. 

— Mereu m-a nedumerit femeia aia stacojie”. Era 
stacojie din cap până-n picioare sau avea numai faţa 
stacojie? Oricum, n-are legătură cu subiectul. Deci aşa stau 
lucrurile, nu? 

— Aşa stau lucrurile. 

M-am bucurat că în acest moment câinele, Sam 
Goldwyn, s-a precipitat brusc spre abdomenul meu cu 
lozinca „înapoi la Bertram” pe bot, întrucât asta mi-a 
permis să înving un moment emoţional. Eram serios 
îngrijorat. Ce se putea face nu ştiam, dar, fără putere de 
tăgadă, în privinţa perspectivelor matrimoniale, Pirbright-ii 
nu erau o familie norocoasă. 

Nărăvaşa părea să creadă şi ea la fel. 

— E culmea, nu-i aşa, a zis, că singurul dintre milioanele 
de bărbaţi pe care i-am cunoscut până acum şi cu care am 
vrut vreodată să mă mărit nu se poate căsători cu mine 
pentru că nu-l lasă mătuşile lui. 

— Neplăcut pentru tine, am fost eu de acord. 

— Şi la fel de neplăcut şi pentru sărăcuţul de Tocătură. 
N-ai crede, văzându-l, că Tocătură ar fi genul de bărbat 
care să sufere din cauza unei fete, dar aşa e. E plin de 
profunzimi ascunse, dacă îl cunoşti cu adevărat. Gertrude 
înseamnă pur şi simplu totul pentru el. Şi mă îndoiesc că o 
să fie în stare să reziste în faţa combinației dintre Esmond, 
mama ei şi mătuşile. 

— Da, mi-a spus că e supusă la presiuni. 

— Cum ţi s-a părut? 

— Mâhnit. 

— Da, îndură cu greu, a spus Nărăvaşa. 


5 În acea vreme prostituatele erau denumite şi femei 
stacojii - stigmatizate. 
30 


Chipul i s-a întunecat. Tocătură fusese dintotdeauna 
lumina ochilor ei, dacă înţelegi ce vreau să spun cu asta. 
Era evident că suferea alături de el şi fără îndoială că în 
acel moment ne-am fi avântat într-o discuţie lungă despre 
necazul lui, întorcându-l pe toate feţele şi încercând să 
decidem ce se putea face mai bine, dacă uşa nu s-ar fi 
deschis şi el, în persoană, n-ar fi dat buzna înăuntru. 

— Bună, Tocătură, am spus. 

— Bună, Tocătură, dragule, a zis Nărăvaşa. 

— Bună, a spus Tocătură. 

M-am uitat la Nărăvaşa. Ea s-a uitat la mine. Cred că ne- 
am ţuguiat buzele şi, în ceea ce mă priveşte, ştiu că am 
ridicat din sprâncene. Fiindcă Pirbright avea atitudinea 
cuiva care abandonase orice speranţă, iar vocea cu care 
spusese „Bună” venise, din câte se părea, din mormânt. 
Toată ţinuta lui era, pe scurt, de soiul celor care stârnesc 
milă şi groază în sufletele celor care-i doresc binele. 

S-a cufundat într-un scaun, şi-a închis ochii şi a rămas 
nemişcat câteva clipe. Apoi, ca şi cum o bombă i-ar fi 
explodat subit în căpăţână, a zvâcnit cu un țipăt sugrumat, 
s-a apucat de tâmple, iar eu am început să văd lumina zilei. 
Purtarea lui, atât de vădit similară cu aceea a unui om 
conştient de faptul că numai acţionând neîntârziat şi la ţanc 
îşi împiedică scăfârlia să se crape în două, mi-a sugerat că 
greşisem când presupusesem că acest cadavru viu 
ajunsese într-un asemenea hal numai din cauza unei 
dezamăgiri în dragoste. Am sunat şi Jeeves şi-a făcut 
apariţia. 

— Un întăritor din ăla de-a doua zi dimineaţă, dacă eşti 
amabil, Jeeves. 

— Prea bine, domnule. 

A pâlpâit pe uşă afară, iar eu l-am supus pe Tocătură 
unei examinări minuţioase. Mi s-a spus de către cunoscători 
că există şase feluri de mahmureală - Busola Defectă, 
Maşina de Cusut, Cometa, Atomica, Mixerul de Ciment şi 

Spiriduşul Bâţăit, iar din atitudinea lui am dedus că le avea 
pe toate. 

— Aşadar azi-noapte te-ai cam torpilat, ai? am spus. 

— Am fost, poate, un picuţ matol. 

— Jeeves s-a dus după un stimulent de-al lui. 

— Mulţumesc, Bertie, mulţumesc, a zis Tocătură cu o 
voce joasă şi firavă, apoi şi-a închis iarăşi ochii. 

indubitabil, intenţia lui era să-şi refacă țesuturile 
trăgând un pui de somn, iar eu, personal, l-aş fi lăsat în 
pace să-i dea bătaie. Dar Nărăvaşa era construită dintr-un 
material mai aspru. l-a luat capul în ambele mâini şi i l-a 
zgâlţâit, făcându-l ca de data asta să ţâşnească spre tavan 
cu un țipăt atât de puţin sugrumat, încât a răsunat în 
cameră aidoma horcăitului de moarte a o sută de hiene 
care-şi dau duhul. Consecința firească a fost că Sam 
Goldwyn a început să spintece bolta cerească, iar eu, cu 
dorinţa să-i tai macaroana, l-am mânat până la uşă şi l-am 
azvârlit afară. M-am înapoiat şi am găsit-o pe Nărăvaşa 
trăgându-i o săpuneală lui Tocătură într-o manieră deloc 
şovăielnică. 

— Mi-ai promis formal că n-o să te chercheleşti, 
găgăuţă, a spus ea cu o vehemenţă fraternă. Cât preţ pui 
tu pe cuvântul de onoare al Pirbright-ilor? 

— E uşor să spui „Cât preţ pui tu pe cuvântul de onoare 
al Pirbright-ilor?” a replicat Tocătură cu oareşce înfocare. 
Când mi-am dat cuvântul de onoare al Pirbright-ilor că n-o 
să mă cherchelesc, n-am ştiut că o să iau cina cu Gussie 
Fink-Nottle. Bertie o să confirme că nu e omeneşte posibil 
să rezişti o seară întreagă singur cu Gussie fără o cantitate 
mare de stimulente. 

Am încuviinţat din cap. 

— Are dreptate, am spus. Chiar şi în cea mai bună 
formă, Gussie nu e un amic de vis, iar aseară îmi închipui 
că era mâhnit. _ 

— Foarte mâhnit, a zis Tocătură. In trecut, când 

participam la excursii, ajungeam uneori la Southport într-o 
dimineaţă ploioasă de duminică. Gussie mi-a inspirat 
aceeaşi dezolare disperată. Stătea acolo cu falca de jos 
căzută, holbându-se la mine ca un cod... 

— Gussie, i-am explicat eu Nărăvaşei, s-a dondănit cu 
logodnica lui. 

— ...până când după un timp mi-am dat seama că nu se 
putea face decât un singur lucru dacă voiam să 
supraviețuiesc supliciului. l-am spus chelnerului să-mi 
aducă o sticlă de un litru jumate şi să mi-o lase la 
îndemână. După aia, lucrurile au părut să meargă mai bine. 

— Gussie, bineînţeles, a băut suc de portocale. 

— Tot timpul, a spus Tocătură dârdâind uşor. 

Îmi puteam da seama că, deşi dăduse declaraţia asta 
sinceră şi bărbătească, Nărăvaşa încă mai ameninţa să facă 
pe sora severă şi să-i toarne reproşuri unui bărbat care nu 
era în stare să le primească, fiindcă până şi cele mai bune 
femei nu se pot abţine să-şi spună cuvântul a doua zi 
dimineaţă, aşa că m-am grăbit să continuu conversaţia pe 
un ton neutru. 

— Unde aţi luat cina? 

— La Dorchester. 

— V-aţi mai dus undeva după cină? 

— O, da. 

— Unde? 

— 0, pe ici, pe colo. East Dulwich, Ponder's End, 
Limehouse... 

— De ce la Limehouse? 

— Păi, dintotdeauna am vrut s-o văd şi cred că mă bătea 
gândul să-i compar melancolia cu a mea. Cât priveşte East 
Dulwich şi Ponder's End, nu sunt sigur. Poate am auzit pe 
cineva că le recomandă sau poate doar am crezut că tot ce 
am de făcut e să mă duc şi să văd feţe noi. Am rezervat un 
taxi toată noaptea şi am rătăcit de colo-colo, admirând 
peisajul. Până la urmă ne-am vărsat în Trafalgar Square. 

— La ce oră? 

— Cam cinci dimineaţa. Ai fost vreodată în Trafalgar 
Square la cinci dimineaţa? Foarte pitoresc, fântâna aia sub 
primele raze din zori. Şedeam pe marginea ei în timp ce 
soarele abia începea să poleiască acoperişurile când mi-a 
venit o idee care, acum îmi dau seama, deşi atunci mi s-a 
părut bună, a fost o greşeală. 

— Ce idee? 

— Mi-a trăsnit prin cap că e posibil să fie salamandre în 
fântână şi, ştiind cât de tare se dă în vânt Gussie după 
salamandre, l-am sfătuit să intre în apă şi să le caute. 

— Îmbrăcat? 

— Da, îmbrăcat, îmi amintesc că am remarcat. 

— Dar nu te poţi bălăci îmbrăcat în fântâna din Trafalgar 
Square. 

— Ba da, poţi. Gussie a putut. Am amintiri puţintel cam 
neclare, dar ţin minte că mi-a trebuit niscaiva putere de 
convingere. Da, acuma ştiu, a zis Tocătură luminându-se la 
faţă. l-am spus să se bălăcească, el nu voia să se 
bălăcească, iar eu i-am zis că, dacă nu se bălăceşte, o să-i 
dau cu sticla în cap. Aşa că s-a bălăcit. 

— Încă mai aveai sticla? 

— Asta era alta, am luat-o din Limehouse. 

— Şi Gussie s-a bălăcit? 

— Da, Gussie s-a bălăcit. 

— Mă mir că nu l-au săltat. 

— Ba l-au săltat, a spus Tocătură. Un poliţai a venit şi l-a 
umflat de guler, iar azi-dimineaţă a primit paisprezece zile 
fără drept de apel la curtea penală din Bosher Street. 

Uşa s-a deschis. Sam Goldwyn a năvălit în salturi 
înăuntru şi s-a aruncat la pieptul meu, de parcă am fi fost 
un cuplu de îndrăgostiţi care se întâlnesc la capătul 
călătoriei. 

A fost urmat de Jeeves, care ducea o tipsie cu un pahar 
pe ea, ce conţinea o specialitate din aia grozavă de-a lui. 

Pe vremea când eram un puşti imbecil de vreo doisprezece 
anişori, ispăşindu-mi condamnarea la închisoare în Malvern 
House, Bramley-on-Sea, şcoala particulară condusă de rev. 
Aubrey Upjohn, îmi amintesc că l-am auzit pe rev. Aubrey 
ridicându-l zdravăn în slăvi pe răposatul sir Philip Sidney 
deoarece, fiind rănit într-o bătălie de pe undeva şi oferindu- 
i-se una mică de către un tovarăş de arme, i-a spus tipului 
care îi organiza să-l sară de data aia şi să-i cedeze locul lui 
unui ins de pe-o targa din apropiere, mai nenorocit decât el. 
Spiritul ăsta de sacrificiu, a spus rev. Aubrey, asta aş vrea 
să văd la voi, băieţi - mai ales la tine, Wooster, şi de câte 
ori ţi-am zis să nu te mai uiţi aşa, cu gura căscată, la mine, 
în felul ăsta tâmp? Închide gura, băiete, şi ridică-te în 
picioare. 

Ei bine, dacă ar fi făcut parte din micul nostru grup, 
acum l-ar fi văzut. Primul meu impuls a fost să mă 
năpustesc, să înşfac paharul de pe tipsia aia şi să-l dau pe 
gât dintr-o înghiţitură, fiindcă, dacă am avut vreodată 
nevoie de un întăritor, atunci ăla era momentul. Dar m-am 
abținut. Chiar şi în clipele alea teribile am izbutit să-mi spun 
că Tocătură avea nevoie de el mai mult decât mine. Am 
rămas deoparte, bâţâind din toate mădularele, iar el a luat 
zeama, a ras-o şi, după ce a executat toate mişcările 
caracteristice unui om lovit de trăsnet, întotdeauna reacţia 
promptă la revigorantele astea ale lui Jeeves, a făcut „Ha!” 
şi a început să arate mult mai bine. Mi-am trecut o mână 
febrilă peste frunte. 

— Jeeves! 

— Domnule? 

— Ştii ceva? 

— Nu, domnule. 

— Gussie Fink-Nottle e la zdup. 

— Într-adevăr, domnule? 

Mi-am trecut altă mână peste frunte, iar tensiunea 
arterială mi-a crescut cu câteva niveluri. Ar fi trebuit, 
presupun, să-mi fi intrat bine-n dovleac până acum că nicio 
ştire, oricât de senzaţională ar fi ea, n-o să-l facă pe Jeeves 
să-şi dea ochii peste cap şi să ţopăie de colo-colo, dar 
chestia aia cu „într-adevăr, domnule?” niciodată nu 
eşuează să-l întărite pe Wooster. 

— Nu mai spune „într-adevăr, domnule?”! Repet. 
Bălăcindu-se în fântâna din Trafalgar Square la ora cinci 
azi-dimineaţă, Augustus Fink-Nottle a fost arestat de poliţie 
şi e la răcoare pentru paisprezece zile. Şi diseară e aşteptat 
la Deverill Hall. 

Tocătură, care avea ochii închişi, i-a deschis pentru o 
clipă. 

— Să-ţi spun ceva, a zis. N-o să fie acolo. Şi-a închis din 
nou ochii, iar eu mi-am trecut o a treia mână peste frunte. 

— Îţi dai seama ce situaţie înfiorătoare, Jeeves? Ce-o să 
zică domnişoara Bassett? Ce atitudine o să aibă ea când o 
să afle faptele? Deschide ziarul de mâine. Vede numele 
iubit printre titlurile din secţiunea cu curtea penală... 

— Nu, nu îl vede, a spus Tocătură. Fiindcă Gussie, dând 
dovadă de o inteligenţă neaşteptată, a dat numele de 
Alfred Duff Cooper. 

— Păi, ce-o să se întâmple când n-o să apară la conac? 

— Da, asta e, a spus Tocătură şi a căzut într-un somn 
revigorant. 

— Îţi spun eu ce-o să zică domnişoara Bassett. O să 
zică... Jeeves! 

— Domnule? 

— Nu prea eşti atent. 

— Îmi cer scuze, domnule. Mă uitam la câine. Dacă 

observați, domnule, a început să mănânce perna de pe 
canapea. 

— Dă-l încolo de câine. 

— Cred că ar fi bine să-l duc pe micuţ în bucătărie, 
domnule, a spus el cu o hotărâre respectuoasă. Jeeves e un 
mare partizan al lucrurilor făcute exact cum trebuie. Mă voi 
înapoia de îndată ce va fi la loc sigur, între patru pereţi. 

S-a retras cu câine cu tot, iar Nărăvaşa a prins glas. Cu 
câteva clipe în urmă, ea se învârtise pe la periferie cu aerul 
cuiva care nu prea e la curent cu desfăşurarea 
evenimentelor. 

— Dar, Bertie, a zis, de ce atâta agitaţie şi suferinţă? Pot 
înţelege că domnul ăsta Fink-Nottle e puţin supărat, dar de 
ce ţopăi tu aşa de parcă ai fi pe tocuri? 

Eram bucuros că Jeeves absenta temporar de la masa 
de dezbateri, căci mi-ar fi fost imposibil în prezenţa lui să- 
mi deschid sufletul fară rezerve în privinţa Madelinei 
Bassett. Fireşte, el cunoaşte toate circumstanţele legate de 
alde Bassett, iar eu ştiu că le ştie, dar nu discutăm despre 
ea. Dacă am face-o, ar însemna că am bârfi o femeie. 
Wooster-ii nu bârfesc femeile. Şi, la drept vorbind, nici 
Jeeves. 

— Nu ţi-a povestit Tocătură despre mine şi Madeline 
Bassett? 

— Niciun cuvinţel. 

— Păi, îţi spun eu de ce ţopăi de parcă aş fi pe tocuri, 
am zis eu şi mi-am început relatarea. 

Harababura sau talmeş-balmeşul Bassett-Wooster e, 
bineînţeles, o poveste veche pentru cei din auditoriul meu 
care mi-au sorbit cuvintele de pe buze când am vorbit 
despre ea mai înainte, dar mereu apar noi membri şi în 
interesul acestor noi membri o să prezint un scurt cum-se- 
zice al faptelor. 

Chestia a început la Brinkley Court, casa mătuşii mele, 
Dahlia, din Worcestershire, unde Gussie, eu şi afurisita asta 

de Bassett ne-am aflat în treabă o vreme vara trecută. A 
fost unul dintre cazurile alea despre care citeşti atât de des, 
când Tipul A iubeşte o fată, dar îi e teamă să-i spună, iar un 
amic de-al lui, Tipul B, din preaplinul bunătăţii sale, se oferă 
să-i paveze drumul cu câteva vorbe bine alese - scăpând 
total din vedere, sărmanul cretin, faptul că, făcând asta, o 
să se vâre singur în bucluc şi o s-o caute cu lumânarea. Ce 
vreau să spun e că Gussie, deşi îndrăgostit lulea, n-a izbutit 
să-şi ia inima-n dinţi pentru a porni tratativele, iar eu, ca un 
dobitoc ce sunt, i-am zis s-o lase-n seama mea. 

Aşadar, într-o seară, mânând-o pe fată afară sub amurg, 
am scos din mine niscaiva chestii foarte nesăbuite, zicându- 
i că la Brinkley Court există inimi care suferă din iubire 
pentru ea. Şi imediat m-am trezit că ea spunea că, 
bineînţeles, ghicise ce simţeam pentru că o fată îşi dă 
întotdeauna seama, nu-i aşa, dar îi părea nespus, nespus 
de rău că n-avea să fie nimic între noi întrucât era 
înnebunită după Gussie. Dar, a continuat ea, şi asta a făcut 
ca primejdia să mă pască de atunci, dacă o să vină o vreme 
când o să-şi dea seama că Gussie nu e sufletul neprihănit şi 
ales pe care îl crede, o să-i dea papucii şi o să mă facă pe 
mine fericit. 

Şi, după cum am relatat în altă parte, au existat 
momente când am scăpat ca prin urechile acului, în special 
când Gussie s-a aghesmuit ca o candelă şi în starea asta a 
împărţit premiile micilor savanţi din Şcoala Secundară 
Market Snodsbury. Atunci ea i-a şters numele de pe lista cu 
nominalizări, deşi ulterior a dat înapoi, şi nu se poate să nu 
i-l şteargă din nou dacă descoperă că bărbatul pe care îl 
considera o făptură mai candidă şi mai nobilă decât alţii, a 
primit o condamnare exemplară fiindcă s-a bălăcit în 
fântâna din Trafalgar Square. Nimic n-o face pe o fată 
idealistă să i se taie de un individ mai abitir decât vestea că 
stă paisprezece zile la zdup. 

l-am explicat toate astea Nărăvaşei, iar ea a spus Da, 


38 


înţelege ce vreau să spun. 

— Cred că înţelegi într-adevăr ce vreau să spun. N-o să 
am nicio şansă. Madeline Bassett o să afle ce s-a întâmplat 
şi nu poate fi decât un singur rezultat. Gussie o să fie pus 
pe liber, iar silueta încovoiată pe care o veţi vedea 
târşâindu-şi picioarele în drum spre altar alături de ea, pe 
când clienţii se întind după pălării, iar la orgă se cântă 
„Vocea care a şoptit peste rai”, o să fie cea a lui Bertram 
Wilberforce Wooster. 

— Nu ştiam că te cheamă Wilberforce. l-am explicat că, 
în afara clipelor foarte emoţionante, îmi ţin gura. 

— Dar, Bertie, nu pot înţelege de ce nu vrei să-ţi târşâi 
picioarele către altar alături de ea. Am văzut o fotografie a 
ei la conac şi e o mândreţe de fată. 

Asta-i o capcană în care cad de obicei oamenii care n-au 
cunoscut-o niciodată pe Madeline Bassett, ci au văzut-o 
numai în poză. În ce priveşte scoarţa exterioară, îmi dau 
perfect seama, nu-i prea poţi găsi nod în papură veştii 
ăsteia excepţionale de rău augur. Ochii sunt mari şi 
strălucitori, trăsăturile delicat modelate, părul, nasul, dinţii 
şi urechile aproape, dacă nu peste standardele medii. 
Judecând-o numai după fotografii, toată lumea e sigură că 
are în faţă un manechin. 

Dar există o şmecherie, şi încă una serioasă. 

— Mă întrebi de ce nu-mi doresc să-mi târşâi picioarele 
către altar alături de ea, am zis. O să-ţi spun. Pentru că, 
deşi pe dinafară e, după cum zici, o mândreţe de fată, e 
cea mai sentimentală, siropoasă, dulceagă şi de Doamne- 
ajută fată care a crezut vreodată că stelele sunt şiragul de 
margarete al lui Dumnezeu şi că, de fiecare dată când o 
zână sughiţă, se naşte un bebeluş. E fleşcăită şi ameţită. 
Lectura ei preferată e Christopher Robin şi Ursuleţul 
Winnie-Poohf. Probabil aş putea rezuma totul spunând că e 

partenera ideală pentru Gussie Fink-Nottle. 

— Nu-l cunosc pe domnul Fink-Nottle. 

— Ei bine, întreabă pe cineva care îl ştie. A rămas dusă 
pe gânduri. Era clar că aprecia gravitatea situaţiei. 

— Atunci crezi că, dacă află, o să dai de dracu'? 

— Categoric şi incontestabil. Nu mi-ar rămâne altceva 
de făcut decât să plătesc oalele sparte. Dacă o fată crede 
că o iubeşti, vine şi spune că îi face vânt logodnicului ei şi 
că acum e pregătită să se înroleze cu tine, ce altceva poţi 
face decât să te însori cu ea? Trebuie să fii politicos. 

— Da, înţeleg. Dificil. Dar cum ai putea s-o împiedici să 
afle? Când o să audă că domnul Fink-Nottle n-a ajuns la 
conac, sigur o să facă investigaţii. 

— Şi investigaţiile alea, o dată făcute, fără doar şi poate 
or s-o conducă la oribilul adevăr? Exact. Dar mai e şi 
Jeeves. 

— Crezi că o să fie în stare să aranjeze lucrurile? 

— Niciodată nu dă greş. Poartă numărul paisprezece la 
pălărie şi mănâncă grămezi de peşte. Misterioase sunt căile 
lui şi miracolele înfăptuite de el. la uite-l cum vine, arătând 
inteligent ca naiba. Ei bine, Jeeves? Ai împuşcat vreo 
soluţie? 

— Da, domnule. Dar... 

— Vezi, i-am zis Nărăvaşei. Am făcut o pauză încreţindu- 
mi niţeluş fruntea. Te-am auzit cumva pronunţând cuvântul 
„dar”, Jeeves? De ce „dar”? 

— Doar fiindcă nutresc o anumită nelinişte că soluţia pe 
care sunt pe cale să v-o prezint nu va primi aprobarea 
dumneavoastră, domnule. 

— Dacă e o soluţie, asta-i tot ce-mi doresc. 

— Ei bine, domnule, pentru a preîntâmpina investigaţiile 
care inevitabil vor avea loc dacă domnul Fink-Nottle nu se 
prezintă la Deverill Hall diseară, pare esenţial ca un 
substitut care să pretindă că este domnul Fink-Nottle să-i ia 
locul. 

M-am clătinat pe picioare. 

— Doar n-oi sugera să mă cazez la colonia asta de 
leproşi sub numele lui Gussie? 

— Numai dacă nu vă puteţi convinge vreun prieten să 
facă aceasta, domnule. 

Am izbucnit în râs. Unul dintre râsetele acelea 
cavernoase şi acre. 

— Nu poţi umbla de colo-colo prin Londra, rugându-i pe 
oameni să pretindă că sunt Gussie Fink-Nottle. Adică, poţi, 
presupun, dar ce porcărie de viaţă ar fi aia. În plus, nu am 
timp... Am făcut o pauză. Tocătură! am răcnit. 

Tocătură şi-a deschis ochii. 

— Hei, bună, a spus el, părind binişor înviorat. Cum mai 
stă treaba? 

— Bine. Jeeves a găsit soluţia. 

— M-am gândit eu că o să reuşească. Ce ne sugerează? 

— Crede... Cum spuneai, Jeeves? 

— Pentru a preîntâmpina investigaţiile care inevitabil 
vor avea loc dacă domnul Fink-Nottle nu se prezintă la 
Deverill Hall diseară... 

— Urmăreşte-l cu atenţie, Tocătură. 

— ...pare esenţial ca un substitut care să pretindă că 
este domnul Fink-Nottle să-i ia locul. 

Tocătură a încuviinţat din cap şi a spus că i se părea 
foarte judicios. 

— Te referi la Bertie, bineînţeles. l-am masat cu 
blândeţe mâneca hainei. 

— Noi ne-am gândit la tine, am zis. 

— La mine? 

— Exact. 

— Vrei să spun că sunt Gussie Fink-Nottle? 

— Da. 

— Nu, a spus Tocătură. De o mie de ori nu. Ce idee 
revoltătoare! 

Oroarea înfiorată cu care glăsuise m-a făcut să-mi dau 

seama cât de profund trebuie că-l afectaseră experienţele 
din noaptea trecută. Şi, ţine minte ce-ţi zic, puteam să-i 
înţeleg atitudinea. Gussie e un individ pe care îl poţi 
accepta sau nu şi oricine l-ar avea drept însoțitor 
permanent de la opt seara la cinci a doua zi dimineaţă 
poate foarte bine să devină un picuţ alergic la el. Am 
început să-mi dau seama că va fi necesară o grămadă de 
oratorie elocventă pentru a obţine serviciile şi cooperarea 
lui CC. Pirbright. 

— Ţi-ar permite să stai sub acelaşi acoperiş cu Gertrude 
Winkworth, am insistat. 

— Da, a zis Nărăvaşa, o să fii lângă Gertrude. 

— Chiar şi lângă Gertrude, a spus cu hotărâre Tocătură, 
nu accept să fie unii care să mă creadă Gussie Fink-Nottle. 
În plus, nici nu m-aş descurca. Nici măcar nu m-aş potrivi în 
rolul ăsta. Se vede prea limpede că sunt un bărbat 
inteligent, cu creier, înzestrat şi tot felul de chestii din 
astea, iar lui Gussie probabil că i s-a făcut peste tot reclamă 
că ar fi cel mai tâmpit dobitoc de pe faţa pământului. După 
cinci minute de conversaţie cu mine, babacii or să miroasă 
înşelăciunea ca pe o doză de săruri. Nu, dacă vrei să-i 
găseşti o dublură lui Gussie Fink-Nottle, îţi trebuie cineva 
asemănător lui Gussie Fink-Nottle, ca să păcăleşti privirile. 
Tu primeşti rolul, Bertie. 

Mi-a scăpat un țipăt. 

— Doar nu crezi că semăn cu Gussie? 

— Parcă aţi fi gemeni. 

— Tot mai cred că eşti o vită încălţată, Tocătură, a zis 
Nărăvaşa. Dac-ai fi la Deverill Hall, atunci ai putea s-o aperi 
pe Gertrude de avansurile lui Esmond Haddock. 

— Bertie se ocupă de asta. Sunt de acord că m-ar 
încânta teribil o vizită la Deverill Hall şi că, dacă ar exista 
vreo altă cale... Dar n-o să spun că sunt Gussie Fink-Nottle. 

Am acceptat inevitabilul. ` 

— S-a făcut, am spus, cu un oftat din ăla. In toate 

îndeletnicirile umane trebuie să existe un ţap sau cineva 
care să facă treaba murdară, iar în criza de faţă îmi dau 
seama că eu trebuie să fiu acela. In general, aşa se 
întâmplă. Ori de câte ori apare o treabă în genul celor care 
cutremură Omenirea, se înalţă strigătul „Lasă-l pe Wooster 
să aranjeze lucrurile”. Nu mă plâng. Doar menţionez acest 
lucru în treacăt. Foarte bine. N-are sens să mă cert. O să fiu 
Gussie. 

— „Cu un zâmbet pe buze, băieţelul muri”. Aşa îmi place 
să te-aud vorbind, a spus Tocătură. Pe drum să chibzuieşti 
la ce-ai de făcut. 

— Cum adică, ce-am de făcut? 

— Păi, de exemplu, ar fi o mişcare bună sau nu să o 
săruţi pe naşa fetei lui Gussie când faci cunoştinţă cu ea? 
Astea sunt amănuntele la care trebuie să cugeţi. Şi acum, 
Bertie, dacă nu te superi, o şterg înspre dormitorul tău şi 
trag un pui de somn. Prea mult deranj pe-aici şi trebuie să 
dorm ca să pot da din nou ochii cu lumea. Ce te-am auzit 
mai deunăzi că spuneai despre somn, Jeeves? 

— Dulcele fortifiant al Naturii ostenite, domnule. 

— Asta era. Şi ai spus o chestie plină de sens. S-a târât 
afară, iar Nărăvaşa a zis că trebuie să plece şi ea. O sută de 
treburi de făcut. 

— Ei bine, totul pare destul de calm acum, mulţumită 
gândirii tale agere, Jeeves, a spus ea. Singurul necaz e că 
sătenii vor fi dezamăgiţi când vor auzi că o să-l aibă pe 
actorul de teatru ambulant de mâna a patra Fink-Nottle în 
rolul lui Pat, şi nu pe celebrul Bertram Wooster. Ţi-am făcut 
reclamă, Bertie, la vânzarea biletelor. Totuşi nu mai e nimic 
de făcut. La revedere. Ne întâlnim la Philippi. La revedere, 
Jeeves. 

— La revedere, domnişoară. 

— Hei, stai o clipă, am spus. Ţi-ai uitat clinele. 

S-a oprit lângă uşă. 

— O, voiam să-ţi vorbesc despre asta, Bertie. Aş vrea 

să-l iei o zi sau două cu tine la conac, ca să am timp să-l 
pregătesc sufleteşte pe unchiul Sidney. Nu prea se dă în 
vânt după câini şi trebuie să-l obişnuiesc treptat cu ideea. 

Am intervenit prompt cu un nolle prosequi. 

— N-am de gând să apar la conac cu un câine ca ăsta. O 
să-mi distrugă prestigiul. 

— Adică prestigiul domnului Fink-Nottle. Şi nu cred că 
are vreunul. Aşa cum a zis Tocătură, li s-a povestit totul 
despre el şi probabil or să se simtă uşuraţi că nu intri 
învârtindu-te cu jumătate de duzină de vase cu 
salamandre. Ei bine, la revedere încă o dată. 

— Hei, am chelălăit eu, dar plecase. 

M-am răsucit spre Jeeves. 

— Deci, Jeeves! 

— Da, domnule. 

— Cum adică, „Da, domnule”? 

— Încercam să vă comunic opinia mea că vă aflaţi într-o 
poziţie oarecum delicată în multe privinţe, domnule. Dar 
mă întreb dacă aş putea să vă atrag atenţia asupra unei 
observaţii a împăratului Marcus Aurelius. El a spus: „Vi se 
întâmplă ceva? E bine. Face parte din soarta pe care v-a 
hărăzit-o încă de la început Universul. Tot ceea ce vi se 
întâmplă face parte din această magnifică urzeală”. 

Am respirat un picuţ hârâit. 

— Chiar a spus asta, nu-i aşa? 

— Da, domnule. 

— Păi, poţi să-i transmiţi din partea mea că e un 
dobitoc. Am bagajele făcute? 

— Da, domnule. 

— Maşina mea cu două locuri e în faţa uşii? 

— Da, domnule. 

— Atunci condu-mă la ea, Jeeves. Dacă e să ajung la 
leprozeria aia înainte de miezul nopţii, mai bine o iau din 
loc. 

Ei bine, am ajuns acolo înainte de miezul nopţii, bineînţeles, 
dar în acelaşi timp am şi întârziat ca naiba. Aşa cum era de 
aşteptat într-o zi ca asta, maşina cu două locuri, de obicei 
la fel de vrednică de încredere ca un pur sânge arab, la 
mijlocul călătoriei a contractat un soi de sifilis sau de altă 
boală, cu rezultatul că programul mi s-a făcut ţăndări şi se 
apropia de opt când am intrat pe poarta principală. Ţâşnind 
cu iuţeală pe alee, am izbutit să apăs butonul soneriei de la 
uşa din faţă pe la fără douăzeci. 

Îmi aduc aminte că odată, când am sosit la o casă din 
provincie unde lucrurile amenințau să iasă rău, Jeeves, pe 
când aterizam, mi-a murmurat la ureche cuvintele „Childe 
Roland a ajuns la Turnul întunecat”, domnule” şi pe atunci 
n-am priceput o iotă. Însă cercetări ulterioare au evidenţiat 
că Roland ăsta era unul dintre cavalerii ăia medievali care 
îşi petreceau timpul hoinărind de colo-colo şi că, sosind într- 
o seară la cloaca cunoscută sub numele de Turnul 
întunecat, s-a scărpinat pe bărbie cu un aer de îndoială, 
neplăcându-i cum arătau lucrurile. 

Tot aşa şi eu acum. Mă uitam cu admiraţie la Deverill 
Hall. Puteam aprecia faptul că era un edificiu vechi şi 
frumos, cu creneluri şi toate accesoriile, iar dacă acel 
Deverill care îl construise ar fi fost lângă mine în acel 
moment, l-aş fi bătut uşurel pe spate şi i-aş fi zis „Meserie, 
Deverill”. Dar tremuram gândindu-mă la ce zăcea înăuntru. 
îndărătul uşii ăleia masive din faţă stăteau la pândă cinci 
mătuşi de producţie victoriană şi un Esmond Haddock care, 
după ce pricepea că îmi propuneam să fac pe mielul lui 

Mary cu el, era foarte posibil să-şi uite îndatoririle de gazdă 
şi să-mi rupă gâtul. Asemenea consideraţii te împiedică să- 
ţi delectezi privirea cu o încântare autentică în faţa unei 
arhitecturi în stil Tudor şi răpesc între cincizeci şi şaizeci la 
sută din valoarea artistică a pajiştilor întinse şi a răzoarelor 
vesele de flori. 

Uşa s-a deschis, dezvăluind vreo sută de kilograme de 
majordom. 

— Bună seara, domnule, a spus specimenul cel solid. 
Domnul Wooster? 

— Fink-Nottle, m-am grăbit eu să zic pentru a-i corecta 
impresia. 

La drept vorbind, numai şi numai asta am putut spune, 
fiindcă impactul meu brusc cu Charlie Silversmith mi-a tăiat 
aproape complet respiraţia. Mi-a amintit fix de zilele când 
am debutat ca flâneur şi petrecăreţ şi obişnuiam să tremur 
sub ochii majordomilor, simţindu-mă în general foarte tânăr 
şi bulbucat. 

Acum, mai în vârstă şi mai dur, sunt în stare să trec cu 
uşurinţă peste cea mai mare parte a faunei ăsteia. Când ei 
îmi deschid uşile, îmi suflec manşetele cu nonşalanţă. „Aha, 
hei, majordomule”, zic eu. „Cum stai cu chichiţele?” Dar 
unchiul lui Jeeves era ceva special. Arăta ca una dintre 
gravurile alea în metal ale oamenilor de stat din secolul al 
XIX-lea. Avea un cap mare şi chel, ochi pătrunzători, 
bulbucaţi şi spălăciţi, iar ochii ăştia, aţintiţi asupra mea, îmi 
sporeau considerabil sentimentul ăla de Turn întunecat. Mi- 
a trecut prin cap că, dacă ceva în genul ăsta şi-ar fi făcut 
apariţia pe neaşteptate în faţa lui Childe Roland, ar fi înfipt 
pintenii în calul lui de luptă şi ar fi tulit-o ca un iepuroi. 

Sam Goldwyn, legat cu o frânghie solidă de parbriz, 
părea să gândească şi el cam la fel, fiindcă, după ce i-a 
aruncat o singură privire unchiului Charlie, şi-a dat capul pe 
spate şi acum scotea o sumedenie de urlete întărâtate. li 

împărtăşeam suferinţa. Un câine din South London, 
aparţinând clasei mijlocii sau, mai curând, categoric din 
popor, presupun că nu mai văzuse până acum un 
majordom şi era o ruşine a naibii de mare să scoată din 
cutie ceva ca unchiul Charlie de la prima extragere. Cu o 
smucitură împăciuitoare a degetului mare, i-am atras celui 
din urmă atenţia către el. 

— Un câine, am spus, părându-mi-se un mod la fel de 
bun ca oricare altul de a face prezentările, iar unchiul 
Charlie i-a aruncat o privire severă, de parcă l-ar fi prins că 
foloseşte o furculiţă de peşte la aperitiv. 

— Voi aranja ca animalul să fie dus la grajduri, domnule, 
a spus el cu răceală, iar eu am zis O, mersi, foarte bine. 

— Şi acum, am spus, aş face bine să merg fuguţa să mă 
îmbrac, nu? Nu vreau să întârzii la cină. 

— Masa deja a început, domnule. Cina se serveşte cu 
regularitate la şapte treizeci. Dacă doriţi să vă spălaţi pe 
mâini, domnule, a zis el şi mi-a indicat o uşă la stânga. 

În cercurile în care mă învârtesc eu, e un fapt aproape 
unanim recunoscut că sunt o secătură zvăpăiată şi că, în 
condiţiile în care alţii ar putea ceda sub tensiune, deseori 
mă pot ridica de pe lespezile de piatră ale eului propriu 
mort spre culmi mai înalte. Treci pe la Trântori şi întreabă.-l 
pe primul ins pe care-l întâlneşti „Poate fi zdrobit spiritul 
destoinic al Wooster-ilor?”, iar el o să-ţi ofere o cotă 
ispititoare la pariu contra unei asemenea eventualităţi. 
Oricât de dificil ar fi drumul, o să zică el, şi oricât de 
numeroase alea care se cheamă loviturile şi săgețile sorții 
crâncene, tot o să-l vezi pe Bertram că se bălăngăne pe 
acolo. 

Dar nu mai fusesem îmbrâncit niciodată în situaţia de a 
trebui să mă dau drept Gussie Fink-Nottle şi să trântesc 
peste asta şi obligaţia de a lua cina într-o casă străină în 
ţinută nepotrivită şi nu mă deranjează să recunosc că, 
pentru o clipă, am văzut negru în faţa ochilor. Un Bertram 

Wooster fără vlagă şi pe punctul de a se prăbuşi s-a 
săpunit, s-a clătit şi s-a şters pe porțiunile periferice, apoi l- 
a urmat pe unchiul Charlie în sufragerie. Şi aşa chinuit, căci 
mă simţeam precum un ciclist vagabond, ruşinat că trebuie 
să-mi înfulec proviziile în timp ce toată lumea, sau aşa mi 
se părea în imaginaţia mea înflăcărată, plescăia din limbă, 
bătea în masă şi şuşotea ce întrerupere a naibii de 
supărătoare era asta, întrucât ar fi vrut să apară următorul 
fel de mâncare ca să se poată înfige în el şi să pună laba 
fiecare pe ce i se cuvine, numai după o oareşce vreme am 
prins suficientă putere pentru a reuşi să arunc o privire în 
jurul mesei şi să trag cu ochiul la personal. Avusese loc un 
soi de prezentare, bineînţeles - mi se părea că-mi aduceam 
aminte cum unchiul Charlie spusese „Domnul Fink-Nottle” 
pe un ton oarecum rezervat, de parcă şi-ar fi dorit să fie 
clar că n-avea sens să se dea vina pe e/-, dar nimeni nu 
părea să fi reţinut informaţia. 

Cât puteai vedea cu ochii, m-am trezit că mă uitam la o 
mare zbuciumată de mătuşi. Existau mătuşi înalte, mătuşi 
scunde, mătuşi durdulii, mătuşi slabe şi o mătuşă care 
purta o conversaţie cu o voce joasă şi căreia nimeni nu 
părea să-i acorde vreo atenţie. Mi-a fost dat să aflu mai 
târziu că aşa obişnuia să facă domnişoara Emmeline, ea 
fiind mătuşa despre care îmi povestise Nărăvaşa că era 
ţăcănită. Monologa de la începutul până la sfârşitul fiecărei 
mese. Shakespeare ar fi plăcut-o. 

In capul mesei stătea un tip tinerel, îmbrăcat cu un 
sacou de seară bine croit, fapt care mă făcea şi mai 
conştient de tapiţeria murdară de pe drum în care fusesem 
forţat să apar. E. Haddock, probabil. Şedea lângă o fată în 
alb, atât de evident mezina gloatei, încât am dedus că aici 
o aveam pe Gertrude a lui Tocătură. 

Sorbind-o din ochi, m-am dumirit ce îl apucase pe 
Tocătură. Fiica baronesei Daphne, văduva răposatului P.B. 
Winkworth, era subţire, blondă şi plăpândă, într-un contrast 

zdravăn cu mama ei, pe care acum am identificat-o ca fiind 
cea din stânga mea, o pugilistă masivă de categorie uşoară 
cu o nuanţă de Wallace Beery? în machiaj. Avea ochii 
albaştri, dinţii ca mărgăritarele şi tot ce trebuie şi în alte 
privinţe. Am fost în stare să urmăresc firul gândurilor lui 
Tocătură. Potrivit propriei sale declaraţii, el s-a plimbat 
împreună cu fata asta printr-o grădină străveche pe 
înserate, cu păsările cântând toropitor în tufişuri, stelele 
începând să mijească şi niciun bărbat înzestrat cu spirit n-ar 
fi putut să facă aşa ceva împreună cu o fată ca asta fără să 
i se aprindă călcâiele. 

Meditam la cele două inimi fragede pe timp de 
primăvară şi reflectam cu o undă de sentiment deloc 
nebărbătesc la şansele de a ajunge la un sfârşit fericit, 
când s-a abordat subiectul concertului. 

Până acum, conversaţia de la masă fusese destul de 
tehnică, unui străin picat acolo nefiindu-i uşor să-şi pună 
piciorul pe o proptea. Ştii despre ce vorbesc. O mătuşă zice 
că a primit o scrisoare de la Emily cu poşta de după- 
amiază, altă mătuşă zice A zis ceva despre Fred şi Alice, iar 
prima mătuşă zice Da, totul e în regulă cu Fred şi Alice, 
pentru că Agnes i-a povestit între timp lui Edith ce i-a zis 
Jane lui Eleanor. Totul cam misterios. 

Dar acum, o mătuşă cu ochelari a zis că s-a întâlnit cu 
vicarul în seara aia şi că bietul gălbejit scuipa sânge fiindcă 
nepoata lui, domnişoara Pirbright, a insistat să includă în 
programul concertului ceea ce a descris ca fiind un scheci 
umoristic burlesc, interpretat de ofiţerul de poliţie Dobbs şi 
de nepotul Agathei Worplesdon, domnul Wooster. Ce era un 
scheci umoristic burlesc, habar n-avea. Poate ne poţi spune 
tu, Augustus? 

Eram nespus de bucuros că am ocazia să rostesc câteva 
cuvinte, pentru că, în afară de un soi de chicotit afectat la 
început, nu mai scosesem niciun sunet de când mă 

alăturasem grupului şi simţeam că venise vremea, de 
dragul lui Gussie, să rup tăcerea. Dacă mai continuam mult 
în acelaşi fel, toată şleahta s-ar fi aşezat la birou ca să-i 
compună scrisori lui alde Bassett, implorând-o să se 
gândească de două ori înainte de a-şi încredința fericirea 
unui mutălău care ar înfunda succesul lunii de miere tulind- 
o în mijlocul ei pentru a se face călugăr trapist. 

— O, categoric, am spus. E o chestie din aia cu Pat şi 
Mike. Apar doi indivizi cu bărbi verzi, înarmaţi cu umbrele şi 
unul dintre tipi îi zice celuilalt „Cine era doamna cu care te- 
am văzut pe stradă?”, iar al doilea tip îi spune primului „Ai, 
ai, ai, aia nu era o doamnă, era nevastă-mea”. Şi apoi al 
doilea tip îi arde una-n scăfârlie primului cu umbrela, iar 
primul tip, ca să nu se lase mai prejos, îi arde una-n cap 
celuilalt cu umbrela /u;. Şi astfel trece ziua cea lungă. 

N-a mers prea bine. Toată lumea la unison a tras 
zgomotos aer în piept. 

— Foarte vulgar! a spus o mătuşă. 

— Extrem de vulgar! a zis alta. 

— Dezgustător de vulgar, a spus baroneasa Daphne 
Winkworth. Dar tipic pentru domnişoara Pirbright să 
sugereze o asemenea reprezentaţie la un concert rural. 

Celelalte mătuşi n-au zis „Ba bine că nu!” sau „Cam ai 
dreptate, Daph”, însă din atitudinea lor reieşea asta. Aveau 
buzele ţuguiate şi strâmbau din nas. Am început să înţeleg 
ce voise să spună Tocătură când zisese că muierile astea 
nu o priveau cu ochi buni pe Nărăvaşa. Stocurile ei zăceau, 
evident, în depozit, iar piaţa era slabă. 

— Ei bine, mă bucur, a spus mătuşa cu ochelari, că 
domnul Wooster şi nu tu, Augustus, este cel care se face de 
râs participând la distracţia asta grosolană şi umilitoare. 
Închipuie-ţi ce-ar crede Madeline! 

— Madeline nu ţi-ar ierta-o niciodată, a spus o mătuşă 
slabă. 

— Draga de Madeline e atât de spirituală, a spus 


50 


baroneasa Daphne Winkworth. 

O gheară îngheţată a părut să mă înşface de inimă. Mă 
simţeam ca un porc din ăla îndrăcit din Biblie care s-a 
pomenit la două degete de buza prăpastiei; gata-gata să 
cadă în picaj. Cu greu o să-ţi vină să crezi, dar nici prin cap 
nu mi-a trecut că Madeline Bassett, aflând că iubitul ei 
umblă de colo-colo cu o barbă verde, trăgându-le o 
chelfăneală cu umbrele poliţiştilor, s-ar revolta până-n 
străfundul sufletului. Păi, pe toţi dracii, logodna n-ar mai 
ţine niciun minut după ce-ar prinde de veste. Nu poţi avea 
niciodată prea mare grijă să nu aţâţi fetele astea romantice 
pline de idealuri măreţe. Un Gussie cu barbă verde ar 
nimeri-o aproape la fel de prost ca un Gussie la răcoare. 

Mă durea să-mi dau demisia, pentru că mă aşteptasem 
să am un succes senzaţional, dar pot să recunosc când o 
fac de oaie. M-am hotărât ca a doua zi devreme, în lumina 
strălucitoare a dimineţii, să-i trimit un mesaj Nărăvaşei că 
Bertram a ieşit din schemă şi că va trebui să apeleze la 
serviciile altui artist pentru rolul lui Pat. 

— Din ce-am auzit despre domnul Wooster, a zis o 
mătuşă cu un nas coroiat, continuând subiectul, genul ăsta 
de farsă vulgară o să i se potrivească de minune. Apropo, 
unde este domnul Wooster? 

— Da, s-a băgat în vorbă mătuşa cu ochelari. Ar fi 
trebuit să ajungă azi după-amiază şi nici măcar n-a trimis o 
telegramă. 

— Probabil că e un tânăr foarte excentric, a spus o a 
treia mătuşă, căreia i-ar fi prins bine un tratament cosmetic 
ca lumea. 

Baroneasa Daphne a preluat comanda conversaţiei, 
aidoma unei directoare de şcoală la o şedinţă cu subalternii 
săi. 

— „Excentric”, a spus ea, e un termen prea blând. Se 
pare că e complet iresponsabil. Agatha mi-a spus că uneori 
o aduce la disperare. Zicea că deseori se întreabă dacă n-ar 

fi cel mai bine să-l interneze în vreun sanatoriu. 

Îţi poţi închipui ce sentimente îl năpădiseră pe Bertram 
aflând că ruda lui de sânge avea obiceiul să-l facă albie de 
porci într-o asemenea manieră. Nu pretinzi prea multe când 
vine vorba de recunoştinţă, bineînţeles, dar când intri la 
mari cheltuieli şi te deranjezi să-l duci pe fiul unei mătuşi la 
teatru, eşti îndreptăţit, cred, să te aştepţi de la ea să se 
comporte ca o mătuşă al cărui fiu e dus la teatru - să te 
aştepţi, cu alte cuvinte, să manifeste niscaiva sentimente 
onorabile şi un grăunte de spirit de genul trăieşte şi lasă-i şi 
pe alţii să trăiască. Simţi o durere mai ascuţită decât 
muşcătura unui colţ de viperă, îmi amintesc că a spus 
odată Jeeves, când ai un copil nerecunoscător, şi nu-i cu 
niciun afurisit de dram mai bine să ai o mătuşă 
nerecunoscătoare. 

M-am înroşit intens şi mi-aş fi golit paharul, dacă ar fi 
conţinut vreun lichid înviorător. Dar nu conţinea. Şampania 
dintr-o producţie viticolă robustă curgea şiroaie în altă 
parte. Unchiul Charlie îşi anchiloza încheietura tot turnând 
licoarea, dar eu, din respect pentru gusturile bine 
cunoscute ale lui Gussie, fusesem servit cu băutura aia 
obscenă care se prepară punând o jumătate de portocală în 
storcător şi apăsând. 

— Se pare, a continuat baroneasa Daphne cu o voce 
glacială şi dezaprobatoare pe care în zilele de odinioară o 
folosea când le muştruluia pe Maud sau pe Béatrice fiindcă 
fumau prin tufişuri, că năzbâtiile lui nu se mai termină. Nu 
demult a fost arestat şi amendat fiindcă a furat un chipiu de 
poliţist în Piccadilly. 

Aici o puteam pune la punct şi am procedat întocmai. 

— Asta, am explicat, a fost o scăpare nefericită. Când 
şterpeleşti un chipiu de poliţist, aşa cum fară îndoială că 
nu-i nevoie să vă spun, e important ca, înainte să-l ridici, 
să-i dai un bobârnac în faţă pentru a detaşa şnurul de 
bărbia ofițerului. Asta a omis Wooster să facă, cu 

consecinţele pe care le-aţi descris. Dar cred că trebuie să 
luaţi în considerare faptul că incidentul a avut loc târzior în 
noaptea întrecerilor de Canotaj, când cei mai buni nu sunt 
chiar în formă. Totuşi, oricum ar fi, am spus, sesizând cu 
iuţeală că nu câştigasem simpatia auditoriului şi schimbând 
cu abilitate subiectul, mă întreb dacă o ştiţi pe aia cu 
dansatoarea de striptease şi puricele acrobat. Sau mai 
bine, nu, nu aia, am zis, amintindu-mi că acea conte nu 
prea era potrivită pentru urechile sexului mai blând şi 
pentru prichindei. Pe cea despre doi bărbaţi într-un tren. E 
veche, bineînţeles, aşa că opriţi-mă dacă aţi mai auzit-o. 

— Te rog, continuă, Augustus. 

— E despre doi bărbaţi surzi în tren. 

— Sora mea, Charlotte, are ghinionul să fie surdă. E o 
boală gravă. 

Mătuşa slabă s-a aplecat peste masă. 

— Ce spune? 

— Augustus ne spune o istorioară, Charlotte. Te rog, 
continuă, Augustus. 

Păi, bineînţeles, asta a mai stins puţintel din înfocarea 
mea, pentru că ultimul lucru pe care-l vrea cineva e să rida 
zgomotos şi grosolan pe seama infirmităţilor fizice ale unei 
domnişoare, dar acum era prea târziu să mulţumesc 
publicului printr-o plecăciune şi să cobor de pe scenă, aşa 
că mi-am încercat puterile. 

— Ei bine, erau doi tipi surzi în tren, nu-i aşa, şi trenul s- 
a oprit la Wembley, iar unul dintre ei s-a uitat pe fereastră 
şi a spus „Aici e Wembley”, iar celălalt a zis „Credeam că e 
joi” şi primul a replicat „Da, şi mie”!!. 

N-aveam prea multe speranţe. Chiar de la început mi s-a 
părut că mi se şopteşte la ureche Vezi c-o s-o zbârceşti. Eu 
am râs din toată inima, dar am fost singurul. La faza la care 


10 Povestire (fr.). 
11 Două jocuri de cuvinte: Wembley - Wednesday (miercuri) şi Thursday 
(joi) - thirsty (I'm thirsty - Mi-e sete) (engl.). 

mătuşile ar fi trebuit să se tăvălească pe scaune la unison, 
s-a aşternut doar o tăcere cam oribilă, ca a unor îndoliaţi în 
jurul mortului, ruptă de mătuşa Charlotte, care a întrebat ce 
spusesem. 

Aş fi fost la fel de încântat s-o las cu totul baltă, dar 
mătuşa durdulie i-a vorbit la ureche, pronunţând lent şi 
răspicat silabele. 

— Augustus ne spunea o povestire despre doi bărbaţi 
într-un tren. Unul dintre ei a zis „Azi e miercuri”, iar celălalt 
a spus „Credeam că e joi” şi primul bărbat a zis „Da, şi eu”. 

— A, a făcut mătuşa Charlotte şi presupun că asta a 
cam rezumat totul. 

Puțin după aia, terminând de Hallt şi pilit, muierile s-au 
ridicat în picioare şi au mărşăluit una după alta afară din 
cameră. Baroneasa Daphne i-a spus lui Esmond Haddock să 
nu întârzie prea mult cu vinul porto şi a şters-o. Unchiul 
Charlie a adus carafa şi a şters-o şi el. lar Esmond Haddock 
şi cu mine am rămas singuri, mandea întrebându-se câte 
şanse avea să primească vreo două păhărele. 

M-am îndreptat spre capul mesei, lingându-mă pe buze. 

Esmond Haddock, văzut de aproape, se potrivea perfect 
descrierii lui Tocătură cum că era un zeu grec şi puteam să 
înţeleg foarte bine neliniştea unui tânăr amorez care îşi 
vede fata în primejdie de a fi mânată în grădini de trandafiri 
de unul ca el. Era un tip chipeş, cu o ţinută dreaptă - acum 
stătea jos, bineînţeles, dar înţelegi ce vreau să spun - şi lat 
în spate, de vreo treizeci de ani, cu trăsături din alea care 
cred, deşi trebuie să mă consult cu Jeeves, că sunt 
cunoscute sub numele de byroniene. Arăta ca o combinaţie 
între un poet şi un luptător în ring. 

Nu te-ar fi surprins să afli că Esmond Haddock era 
autorul unei serii de sonete de tipul ăla emoţionant şi 
savuros care făcuseră din el un idol în Bloomsbury, fiindcă 
avea aerul unui bărbat care poate rima „amor” cu „cocor” 
la fel de bine ca oricare altul. Nu te-ar fi mirat nici dacă ţi s- 
ar fi adus la cunoştinţă că a doborât un bou dintr-o singură 
lovitură. Ai fi crezut pur şi simplu că boul fusese tare fraier 
să intre în dispută cu un individ care posedă asemenea 
pectorali. 

Nu, extraordinar era că supraomul ăsta avea obiceiul, 
conform declaraţiei martorului Nărăvaşa, să se târască în 
faţa mătuşilor lui. Dacă n-ar fi fost mărturia Nărăvaşei, aş fi 
spus, uitându-mă la el, că acolo se găsea un nepot capabil 
să înfrunte şi cea mai feroce mătuşă, făcând-o să-i spună 
„unchiule”. Nu c-ai putea să-ţi dai seama vreodată, 
bineînţeles, doar după aparente. Mulţi tipi care par a fi 
masculi dominanţi şi s-au fotografiat fumând o pipă se 
chircesc ca o hârtie indigo când se confruntă cu o 
rubedenie din asta. 

S-a servit din vinul porto şi a urmat o tăcere temporară, 
aşa cum des se întâmplă când doi bărbaţi puternici, care n- 
au fost prezentaţi formal unul altuia, se află între patru 
ochi. Lucra tacticos la puhoiul lui, în vreme ce eu continuam 
să-mi aţintesc privirea holbată pe carafă. Era o carafa din 
aia supradimensionată, plină ochi. 

A sorbit cu nădejde din băutură un oareşce timp înainte 
de a începe conversaţia. Avea o atitudine distrată, iar eu 
am căpătat impresia că gândea profund. Numaidecât a 
glăsuit. 

— Hei, a spus el cu o voce stranie şi năucă. Povestirea 
aia a ta. 

— O, da? 

— Despre indivizii din tren. 

— Mda. 

— Am fost cam neatent când o spuneai şi cred că, 
poate, am pierdut poanta. Din câte-am înţeles, erau doi 
bărbaţi într-un tren care s-a oprit într-o staţie. 

— Aşa e. 

— Şi unul dintre ei a spus „Aici e Woking”, iar celălalt ins 
a zis „Mi-e sete”. Aşa era? 

— Nu chiar. Trenul s-a oprit la Wembley, iar tipul a zis că 
credea că e joi. 

— Era joi? 

— Nu, nu, indivizii ăştia erau surzi, vezi tu. Deci când 
primul tip a spus „Aici e Woking”, al doilea tip, crezând că 
zisese „miercuri” a zis „Şi mie”. Adică... 

— Înţeleg. Da, foarte amuzant, a spus Esmond Haddock. 

Şi-a umplut din nou paharul şi cred că, în timp ce o 
făcea, probabil mi-a remarcat expresia crispată şi ţeapănă 
de pe chip -cam ca aceea a unui lup înfometat care îl 
măsoară din cap până-n picioare pe un ţăran rus - fiindcă a 
tresărit, de parcă şi-ar fi dat seama că fusese neatent. 

— Hei, presupun că n-are rost să-ţi ofer din ăsta. 

Am crezut că discuţia de la masă n-ar fi putut să ia o 

întorsătură mai satisfăcătoare. 

— Păi, ca să vezi, am spus, nu m-ar deranja să încerc 
puţin. Aşa, ca experienţă. E whisky sau vin de Bordeaux sau 
altceva, nu-i aşa? 

— Vin porto. S-ar putea să nu-ţi placă. 

— O, ba cred că da. 

Şi o clipă mai târziu mă aflam în postura de a declara că 
îmi place. Era un vin vechi şi foarte fin de Porto, savuros şi 
cu o aromă pătrunzătoare, şi, deşi partea bună a sinelui 
meu îmi spunea că ar trebui băut pe îndelete, am dat pe 
gât paharul dintr-o înghiţitură. 

— E bun, am spus. 

— S-ar presupune că e deosebit. Mai vrei? 

— Mersi. 

— Îmi mai pun şi eu unul, a zis. Găsesc că ai nevoie de 
multă încurajare în vremurile de azi. Cunoşti expresia 
„Trăim vremuri care pun la grea încercare sufletele 
oamenilor”? 

— N-am mai auzit-o. Tu ai inventat-o? 

— Nu, am auzit-o pe undeva. 

— E foarte inteligentă. 

— Da, categoric. Încă unul? 

— Mersi. 

— Îmi mai torn şi eu. Să-ţi spun ceva? 

— Te rog. 

Mi-am aplecat urechea îmbiindu-l. Trei pocale cu 
licoarea corespunzătoare mă umpluseră cu o afecţiune 
înflăcărată pentru omul ăsta. Nu-mi puteam aminti când îmi 
plăcuse de cineva mai mult de la prima întâlnire şi, dacă 
voia să-mi vorbească despre necazurile lui, eram gata să-l 
ascult la fel de atent ca orice barman pe un client vechi şi 
valoros. 

— Motivul pentru care am pomenit de vremurile care 
pun la grea încercare sufletele oamenilor este că şi eu mă 
confrunt chiar acum cu nişte vremuri identice. Am sufletul 

torturat. Mai vrei porto? 

— Mersi. Cred că licoarea asta devine din ce în ce mai 
bună pe măsură ce o bei. De ce ai sufletul torturat, 
Esmond? Nu te superi că-ţi zic Esmond, nu? 

— Prefer să-mi spui aşa. O să-ţi zic Gussie. 

Asta, bineînţeles, m-a trăsnit ca un şoc neplăcut, căci în 
mintea mea Gussie era pe ultimul loc în materie de nume. 
Dar mi-am dat repede seama că în rolul pe care mi-l 
asumasem trebuia să mă pregătesc să accept şi răul, nu 
numai binele. Ne-am golit paharele, iar Esmond Haddock le- 
a umplut din nou. O gazdă princiară, mi s-a părut mie. 

— Esmond, am spus, mi se pare că eşti o gazdă 
princiară. 

— Mulţumesc, Gussie, a replicat. Şi tu eşti un oaspete 
princiar. Dar mă întrebai de ce am sufletul torturat. O să-ţi 
spun, Gussie. Trebuie să încep prin a-ţi zice că îmi place 
faţa ta. 

Am spus că şi mie îmi place a lui. 

— Ai o faţă cinstită. Am spus că şi el. 

— Dintr-o privire îmi dau seama că eşti demn de 
încredere. Cu asta vreau să spun că pot avea încredere în 
tine. 

— Mda. 

— Dacă n-aş putea, n-aş avea, dacă înţelegi ce vreau să 
zic. Pentru că lucrul pe care vreau să ţi-l spun trebuie să 
rămână între noi, Gussie. 

— Niciun centimetru mai departe, Esmond. 

— Ei bine, atunci, motivul pentru care am sufletul 
torturat este că iubesc o fată din fiecare fibră a fiinţei mele, 
iar ea m-a refuzat categoric. De-ajuns să tortureze sufletul 
oricui, nu? 

— Aşa aş crede. 

— Numele ei... Dar evident că nu pot spune niciun 
nume. 

— Bineînţeles că nu. 

— Nu se cade. 

— Deloc. 

— Aşa că o să zic doar că numele ei e Cora Pirbright. 
Nărăvaşa pentru prieteni. N-o cunoşti, bineînţeles. Îmi 
amintesc că atunci când i-am spus că vii aici, a zis că a 
auzit de la prieteni comuni că eşti o ciudăţenie a naturii de 
primă clasă şi, practic, ţicnit, dar că nu te cunoaşte, însă tu 
probabil că o ştii de pe ecran. Numele ei profesional e Cora 
Starr. Ai văzut-o? 

— O, categoric. 

— Un înger sub formă umană, nu crezi? 

— indubitabil. 

— Asta era şi părerea mea, Gussie. M-am îndrăgostit de 
ea cu mult înainte s-o cunosc personal. Am văzut-o adesea 
în filme la Basingstoke. lar când bătrânul Pirbright, vicarul 
de aici, a menţionat că nepoata lui vine să preia rolul de 
amfitrioană şi că abia s-a întors de la Hollywood, eu am 
spus „Nu zău? Cine e?” şi el a zis „Cora Starr”, m-am 
zăpăcit de-a binelea, Gussie. 

— Nu mă îndoiesc, Esmond. Continuă. Într-un mod 
ciudat, mi-ai stârnit interesul. 

— Păi, a venit. Bătrânul Pirbright a făcut prezentările. 
Privirile ni s-au întâlnit. 

— Bineînţeles, e normal. 

— Şi n-au trecut nici două zile, că am vorbit despre asta 
şi am căzut de acord că suntem suflete-pereche. 

— lar apoi ţi-a trântit refuzul? 

— lar apoi mi-a trântit refuzul. Dar ţine bine minte, 
Gussie. Chiar dacă mi-a trântit refuzul, ea e încă steaua 
călăuzitoare a vieţii mele. Mătuşile mele... încă puţin porto? 

— Mersi. 

— Mătuşile mele, Gussie, or să încerce să-ţi toarne 
gogoşi cum că o iubesc pe verişoară-mea, Gertrude. Nu 
crede nicio vorbuliţă. lţi spun eu cum a apărut greşeala 
asta. Curând după ce Nărăvaşa mi-a făcut vânt, m-am dus 

la cinema în Basingstoke şi în filmul care rula era un tip 
care fusese respins de o fată şi, pentru a o face să 
reflecteze puţin şi să se răzgândească, a început să-i dea 
târcoale altei fete. 

— Ca s-o facă geloasă? 

— Exact. M-am gândit că e o idee deşteaptă. 

— Foarte deşteaptă. 

— Şi mi-a dat prin cap că, dacă încep să-i dau târcoale 
Gertrudei, asta ar putea-o face pe Nărăvaşa să se 
răzgândească. Aşa că i-am dat târcoale. 

— Înţeleg. Cam riscant, nu-i aşa? 

— Riscant? 

— Dacă întreci măsura şi devii prea seducător? Adică să- 
i frângi inima. 

— Nărăvaşei? 

— Nu, inima verişoarei tale, Gertrude. 

— O, nu-i o problemă. E îndrăgostită de fratele 
Nărăvaşei. Nicio şansă să-i frâng inima Gertrudei. Am putea 
bea pentru succesul stratagemei mele, ce zici, Gussie? 

— O idee excelentă, Esmond. 

Eram, aşa cum îţi poţi închipui, profund încurajat. Asta 
însemna că ameninţarea sumbră a lui Esmond Haddock 
pierise din viaţa lui Tocătură. Nu mai avea de ce să-şi facă 
griji în privinţa grădinii ăleia de trandafiri. Poţi să-i dai 
drumul lui Esmond Haddock în grădini de trandafiri 
împreună cu Gertrude Winkworth cu orele şi nu se întâmplă 
nimic. Mi-am ridicat paharul şi l-am golit în cinstea fericirii 
lui Tocătură. Dacă o lacrimă mi se furişase în ochi sau nu, 
n-aş putea spune, dar aş crede că e foarte probabil. 

Era păcat, bineînţeles, că, întrucât se presupunea că n-o 
cunosc pe Nărăvaşa, nu puteam să-l animez pe Esmond 
Haddock şi să-i aduc soarele vâjâind înapoi în viaţa lui, 
povestindu-i ce îmi zisese ea - că încă îl mai iubeşte. Tot ce 
puteam face era să stărui să nu-şi piardă speranţa, iar el a 
spus că nici vorbă să-şi fi pierdut speranţa. 

— Şi să-ţi spun de ce nu mi-am pierdut speranţa, Gussie. 
leri s-a petrecut o chestie foarte importantă. A venit la mine 
şi m-a rugat să interpretez un cântec la blestematul ăla de 
concert pe care îl organizează. Păi, bineînţeles, nu era un 
lucru pe care m-aş fi dat peste cap să-l fac, dacă 
circumstanţele ar fi fost diferite. N-am mai cântat niciodată 
la vreun concert rural. Dar tu? 

— A, mda. Deseori. 

— O corvoadă îngrozitoare, nu-i aşa? 

— A, nu. Mi-a plăcut. Nu zic că totul a fost mirific din 
punctul de vedere al publicului, dar eu m-am distrat pe 
cinste. Ai emoţii când te gândeşti la asta, nu-i aşa, Esmond? 

— Sunt momente, Gussie, când mă podideşte o 
transpiraţie rece gândindu-mă la ce mă aşteaptă. Dar după 
aia îmi spun că sunt tânărul moșier, destul de popular prin 
partea locului, aşa încât probabil o să ies cu bine din asta. 

— Aşa te vreau. 

— Dar te întrebi de ce am spus că e important că a venit 
la mine şi m-a rugat să cânt un cântec la concertul ăla 
scârbos. lţi zic. Mi se pare o dovadă clară că încă mai simte 
afecţiune faţă de mine. Păi, adică, dacă n-ar fi aşa, ar fi 
venit ea oare să mă roage să cânt la concerte? Mizez totul 
pe cântecul ăla, Gussie. Nărăvaşa e o fată emotivă şi, când 
o să audă cum mă ovaţionează publicul şi cere un bis, n-o 
s-o lase rece. O să se topească. O să se înduioşeze. Nu m-ar 
mira dacă ar spune „O, Esmond!” şi s-ar arunca în braţele 
mele. Asta, bineînţeles, dacă n-or să mă huiduiască. 

— N-or să te huiduiască. 

— Crezi că nu? 

— Nicio şansă. O să-i ungi pe suflet. 

— Eşti o adevărată alinare, Gussie. 

— Incerc să fiu, Esmond. Ce-ai de gând să cânţi? 
Cântecul de nuntă al arendaşului! 

— Nu, unul scris de mătuşa mea, Charlotte, pe muzica 
mătuşii mele, Myrtle. 

Mi-am ţuguiat buzele. Asta nu suna prea bine. Nimic din 
ce văzusem la mătuşa Charlotte nu-mi dăduse impresia că 
focul divin mocnea înlăuntrul ei. N-ar trebui să fie 
condamnată înainte de a fi auzită, bineînţeles, dar eram 
gata să pun pariu că orice ar fi ieşit din tocul ei ar fi fost 
mai degrabă jalnic. 

— Hei, a exclamat Esmond Haddock, fulgerat de o idee, 
te deranjează dacă ţi-l cânt chiar acum? 

— Nimic nu mi-ar plăcea mai mult. 

— Poate în afară de încă un strop de porto? 

— Poate în afară de asta. Mersi. Esmond Haddock şi-a 
băut până la fund paharul. 

— Nu-ţi spun şi versurile. Sunt doar o mare gargară 
despre soarele care e în înaltul cerului, iar dimineaţa e 
senină şi mirifică şi aşa mai departe. 

— Mda. _ 

— Refrenul face toţi banii. Incepe aşa. 

A adoptat expresia gravă şi concentrată a unui broscoi 
îmbuibat şi şi-a dat drumul. 

— Alo, alo, alo, alo... Am ridicat o mână. 

— O clipă. Ce făceai? Dai un telefon? 

— Nu, e un cântec de vânătoare. 

— Aha, un cântec de vânătoare? înţeleg. Credeam că e 
o chestie din aia cu „O să-mi sun iubita”. S-a făcut. 

A continuat. 

— Alo, alo, alo, alo! 

Hai la vânătoare, şo, pam pam Hai la vânătoare, şo, 
Gussie. Am ridicat iarăşi mâna. 

— Nu-mi place asta. 

— Ce anume? 

— „Pam pam”-ul ăla. 

— A, ăsta e doar acompaniamentul. 

— Şi nu-mi place nici „Gussie” ăla. Te face de râs. 

— Am spus „Gussie”? 

— Da. Ai spus „Hai la vânătoare, şo, pam pam, hai la 

vânătoare, şo, Gussie”. 

— A fost doar o scăpare. 

— Nu e în text? 

— Nu, nu e în text. 

— Eu aş da naibii partea asta. 

— Aşa o să fac. Să continuu? 

— Te rog. 

— Unde-am rămas? 

— Mai bine-ai lua-o de la început. 

— Bine. Încă un pic de porto? 

— Doar o picătură, poate. 

— Păi, atunci, luând-o iar de la început şi sărind ca mai 
înainte peste toată chestia cu soarele-e-în-înaltul-cerului, 
„Alo, alo, alo, alo! Hai la vânătoare, şo, pam pam, hai la 
vânătoare, şo. Astăzi e măreaţa zi, fie ce-o fi, hai la 
vânătoare, şo «. 

Am început să-mi dau seama că avusesem dreptate în 
privinţa lui Charlotte. Asta nu mergea deloc. Tânăr moșier 
sau ne-tânăr moşier, un cântăreţ care ar interpreta o 
asemenea chestie la concertul din sat ar căuta-o pur şi 
simplu cu luminarea. 

— Nu merge, am zis. 

— Nu merge? 

— Păi, gândeşte-te şi tu. Începi cu „Hai la vânătoare, şo, 
hai la vânătoare, şo” şi apoi, exact când auditoriul aşteaptă 
cu înfrigurare poanta, tu repeţi hai la vânătoare, şo. Or să 
se simtă dezamăgiţi. 

— Crezi asta, Gussie? 

— Sunt convins, Esmond. 

— Şi atunci ce mă sfătuieşti? 

Am meditat o clipă. 

— Încearcă aşa, am spus. „Alo, alo, alo, alo! Hai la 
vânătoare, şo, flăcăi, hai la vânătoare, şo, plesniţi-vă peste 
ţurloi, urmăriţi-l pe vulpoi, căsăpiţi-l pe zgâmboi.” 

— Hei, asta-i bună! 

— Mai energică, aş spune. 

— Mult mai energică. 

— Şi cum continui de aici? 

A trecut încă o dată la expresia aia de broscoi îmbuibat. 

— „Ah, ascultă goarna şugubeaţă 

Prin mărăcini şi prin verdeață 

Într-o voioasă dimineaţă 

Hai la vânătoare, şo.” 

Am chibzuit la toate acestea. 

— Rămân primele două versuri, am spus. „Goarnă 
şugubeaţă”. „Mărăcini şi verdeață”. Nu-i rău deloc. Aşa mai 
zic şi eu, Charlotte, mereu am ştiut că e ceva de capul tău! 
Dar nu sfârşitul. 

— Nu-ţi place? 

— Slăbuţ. Foarte slăbuţ. Nu ştiu ce fel de spectatori 
aveţi la King's Deverill, dar dacă sunt ca gangsterii 
nebărbieriţi din spatele ultimului rând de scaune pe care i- 
am văzut la toate concertele rurale la care am luat parte, tu 
pur şi simplu îi inviţi să huiduiască şi să scoată nişte sunete 
de parcă ar sfâşia stambă. Nu, trebuie să găsim ceva mai 
bun. Mogâldeaţă... şugubeaţă... paiaţă... agaţă... Ha! am 
exclamat, întinzându-mă după carafa. Cred că am găsit. 
„Ah, ascultă goarna şugubeaţă! Prin mărăcini şi prin 
verdeață trecem la trap deşi tolbele ni se agaţă! Oho! Oho! 
Oho!” 

Mă aşteptam mai mult sau mai puţin ca asta să-l facă 
praf şi aşa s-a şi întâmplat. Preţ de-o clipă a rămas mut de 
admiraţie, apoi a zis că a însufleţit toată chestia şi că nici n- 
are cuvinte să-mi mulţumească. 

— E nemaipomenit! 

— Speram să-ţi placă. 

— Cum îţi vin în minte chestiile astea? 

— O, aşa, pur şi simplu. 

— Am putea să revizuim versiunea oficială, bătrâne, 
vrei? 

— Nicicând nu-i mai bine ca acum, dragul meu. 

E curios cum, privind în urmă, poţi aproape întotdeauna 
să ocheşti unde ai dat-o în bară cu vreo băută sau vreo 
ispravă. Să luăm frântura asta de cântare obştească a 
noastră, de exemplu. Pentru a insufla un picuţ de zvâc 
chestiei, m-am cocoţat pe scaun şi am fluturat carafa ca pe 
o baghetă, iar asta, acum îmi dau seama, a fost o greşeală. 
l-a priit de minune compoziţiei, dar înclina să producă o 
impresie falsă în mintea unui observator, evocându-i 
imaginea unei beţii festive. 

lar dacă ai de gând să zici că în acea împrejurare nu 
exista niciun observator, o să-ţi răspund placid că te înşeli. 
Tocmai trecusem de „mărăcini şi verdeață” şi ne îndreptam 
vertiginos spre finalul înflăcărat, când o voce a glăsuit în 
spatele nostru. 

A spus: 

— Ei bine! 

Bineînţeles, există multe feluri de a zice „Ei bine!” 
Oratorul care era pe scenă în clipa aceea - baroneasa 
Daphne Winkworth - a zis-o oareşcum în maniera reginei 
sclifosite a monarhului Babilonului, căreia i s-a întâmplat să 
treacă prin sala de festinuri exact când orgia babiloniană 
începea să se-ncingă. 

— Ei bine, a spus ea. 

Bineînţeles, ce îmi spusese Nărăvaşa despre obsesia lui 
Esmond Haddock faţă de mătuşile sale ar fi trebuit să mă 
pună în gardă, dar trebuie să zic că am fost zguduit de felul 
cum s-a purtat el acum. S-a purtat ca un vierme laş. 
Probabil încurajat de faptul că mă suisem pe scaun, el se 
căţărase pe masă şi folosea o banană pe post de cravaşa, 
iar acum s-a prăbuşit aidoma unui sac împăciuitor de 
cărbuni, cu o atitudine atât de turtită şi slugarnică, încât 
aproape că nu puteam suporta să mă uit la el. 

— Nu-i nimic, mătuşă Daphne! 

— Ei, nu zău? 

— Repetam. Ştii tu, pentru concert. Mai e atât de puţin 
timp până la concert, că n-avem nicio clipă de pierdut. 

— 0? Ei bine, te aşteptam în sufragerie. 

— Da, mătuşă Daphne. 

— Gertrude te aşteaptă să joace table cu tine. 

— Da, mătuşă Daphne. 

— Dacă te simţi în stare să joci table. 

— O, da, mătuşă Daphne. 

A ieşit pe nesimţite din cameră, cu capul în pământ, şi 
tocmai eram pe cale să-l urmez, când bătrâna pacoste m-a 
reţinut cu un gest imperativ. Se putea remarca la ea o 
pronunţată sporire a asemănării cu Wallace Beery şi mi-a 
trecut prin cap că viaţa pentru păpuşicile ghinioniste care 
se potcoviseră cu Winkworth asta pe post de directoare 
trebuie să fi fost ca un sejur de şase săptămâni pe Insula 
Diavolului. Înainte de a face cunoştinţă cu ea, mereu 
fusesem de părere că rev. Aubrey Upjohn era cea mai bună 
versiune a căpitanului Bligh!? de pe Bounty pe care o 
furnizaseră până în prezent instituţiile de învăţământ, dar 
acum îmi dădeam seama că, în comparaţie cu bătrâna 
Daphne cea Belicoasă, tipul ăsta era doar un ţânc 
începător. 

— Augustus, în seara asta ai adus cu tine un câine mare 
şi brutal? a vrut ea să ştie. 

Când spun că pentru o clipă nimic nu s-a clintit în mine, 
asta arată în ce hal mă afectaseră iureşul şi vârtejul de 
evenimente din Deverill Hall. 

— Un câine? 

— Silversmith spune că îţi aparţine. 

— O, a, am făcut, memoria revenindu-mi pe tronul ei. 
Da, da, da, bineînţeles. Da, sigur. Adică Sam Goldwyn. Dar 
nu-i al meu. li aparţine Nărăvaşei. 

— Cul? 


12 Amiral englez (1754-1817) pe al cărui vas, Bounty, s-a petrecut o 
vestită revoltă a echipajului. 

— Nărăvaşei Pirbright. M-a rugat să-l găzduiesc eu o zi 
sau două. 

La auzul numelui Nărăvaşei, aşa cum se întâmplase şi la 
cină, a tras aer în piept şi a fornăit scurt şi poruncitor. Nu 
încăpea îndoială că, la Deverill Hall, popularitatea fetei era 
la pământ. 

— Domnişoara Pirbright e prietenă bună cu tine? 

— O, categoric, am spus, amintindu-mi prea târziu că 
asta se potrivea prea puţin cu ce îi spusese Nărăvaşa lui 
Esmond Haddock. Eram bucuros că nu se mai găsea printre 
noi. A avut niscaiva reţineri să-l aducă pe animal la unchiul 
ei fără a se osteni să-l pregătească sufleteşte în prealabil, 
căci, aparent, el nu se prea dă în vânt după câini, aşa că mi 
l-a lăsat mie. E la grajduri. 

— Nu e la grajduri. 

— Atunci Silversmith m-a luat peste picior. A zis că pune 
pe cineva să-l ducă acolo. 

— A pus pe cineva să-l ducă acolo, dar s-a dezlegat şi 
adineauri s-a năpustit în sufragerie ca un descreierat. 

Mi-am dat seama că aici se cereau niscaiva vorbe 
liniştitoare. 

— Sam Goldwyn nu-i ţicnit, am asigurat-o. N-aş zice că 
are o minte strălucită, dar e perfect stăpân pe sine. /n re? 
acest incident, câinele s-a năpustit în sufragerie fiindcă a 
crezut că sunt acolo. Nutreşte o pasiune arzătoare pentru 
mine şi fiecare minut pe care nu-l petrece în compania mea 
i se pare pierdut. Fără îndoială că primul lucru pe care l-a 
făcut după ce s-a văzut legat la grajduri a fost să înceapă 
să roadă sfoara pentru a se elibera şi a veni în căutarea 
mea. Foarte emotionant. 

Atitudinea ei sugera că nu i se părea deloc emoţionant. 
În ochi îi licărea un sentiment anti-Sam. 

— Ei bine, a fost teribil de neplăcut. Am lăsat uşile de 
sticlă deschise, pentru că e o seară atât de caldă şi, dintr-o 


13 Referitor la (lat.). 

dată, bruta asta respingătoare a intrat în goană. Sora mea, 
Charlotte, a suferit un şoc nervos, din care cu greu o să-şi 
revină. Animalul i-a sărit în cârcă şi a fugărit-o prin toată 
camera. 

Nu mi-am exprimat gândurile cu voce tare, fiindcă, dacă 
noi, Wooster-ii, avem o calitate anume, atunci aceasta e 
tactul, dar mi-a trecut prin cap că asta venise mai mult sau 
mai puţin ca o pedeapsă pentru Charlotte, fiindcă scrisese 
toată chestia aia cu Alo-alo-alo-alo! Hai la vânătoare, şo, iar 
data viitoare când ia tocul în mână, să-i fie învăţătură de 
minte. Acum se găsea în ipostaza de a putea vedea 
lucrurile şi din punctul de vedere al vulpii. 

— lar când am sunat după Silversmith, lighioana l-a 
muşcat. 

Trebuie să mărturisesc că am simţit un fior de admiraţie 
auzind aceste cuvinte. „Eşti un bărbat mai destoinic decât 
mine, Gunga Din”, am fost eu cât pe-aci să spun. Eu nu l-aş 
fi muşcat pe Silversmith nici pentru a-i face plăcere unei 
bunici muribunde. 

— Îmi pare îngrozitor de rău, am zis. Aş putea să vă ajut 
cu ceva? 

— Nu, mulţumesc. 

— Am o influenţă considerabilă asupra câinelui. Aş 
putea reuşi să-l înduplec să-şi termine munca pe ziua de azi 
şi să se ducă la grajduri pentru a-şi face cele opt ore de 
somn. 

— Nu este nevoie. Silversmith a izbutit să biruie 
animalul şi să-l încuie într-un dulap. Acum, întrucât mi-ai zis 
că locul lui e în casa parohială, o să-l trimit de îndată acolo. 

— Îl duc eu, bine? 

— Te rog, nu te obosi. Cred că ar fi mai bine să te duci 
direct la culcare. 

Asta mi s-a părut cea mai admirabilă sugestie. Din clipa 
când muierile au şters-o de la masă, cugetasem cu oareşce 
teamă la seara tihnită în familie care o să înceapă de îndată 

ce Esmond şi cu mine terminam vinul porto. Ştii cum sunt 
serile astea tihnite în familie în casele de la ţară, când 
personalul anturajului e predominant feminin. Te înghesuie 
prin colţuri şi îţi arată albume cu fotografii. Ţi se cântă 
melodii populare. Te trezeşti că-ţi cade capul aidoma unui 
crin pe tulpină şi trebuie să revii cu o smucitură la poziţia 
iniţială cu preţul unui efort care pune la încercare vigoarea 
şubredă a celor mai mulţi. Mult, mult mai bine să mă retrag 
în dormitorul meu acum, mai ales că ardeam de nerăbdare 
să intru în legătură cu Jeeves, care trebuia să fi sosit de 
mult pe-aci cu trenul şi cu bagajele mai grele. 

Nu spun că vorbele femeii ăsteia, cu aluzia lor 
subinţeleasă că eram afumat până-n gât, nu mă răniseră. 
Evident, era de părere că, dacă mi s-ar da drumul prin 
sufragerii, aş începe imediat să creez o atmosferă ce 
amintea de bodegile cu vedere la mare după sosirea Flotei 
în port. Dar Wooster-ii sunt eminamente imparţiali, iar eu n- 
am condamnat-o pentru opinia asta. Puteam să-mi cam dau 
seama că, atunci când intri într-o sufragerie şi găseşti un 
oaspete care ţopăie de colo-colo pe un scaun, cu o carafă în 
mână, cântând Alo, alo, alo, alo, hai la vânătoare, şo, flăcăi, 
hai la vânătoare, şo, ai toate motivele să te gândeşti la 
anumite chestii. 

— Chiar mă simt puţin obosit de pe drum, am zis. 

— Silversmith o să te conducă în camera ta, a replicat 
ea şi am sesizat că unchiul Charlie se afla în mijlocul nostru. 
Nu îl văzusem şi nici nu-l auzisem când sosise. Asemenea 
lui Jeeves, apăruse pe tăcute din vid. Fără doar şi poate, 
lucrurile astea sunt ereditare. 

— Silversmith. 

— Doamnă? 

— Condu-l pe domnul Fink-Nottle până în camera lui, a 
zis baroneasa Daphne, deşi îmi puteam da seama că mai 
degrabă „ajută-l” i se părea /e mot juste. 

— Prea bine, doamnă. 


69 


Am observat că omul şchiopăta uşor, părând să 
sugereze că Sam Goldwyn se cuplase cu gamba lui, dar m- 
am abținut să cercetez şi să pun întrebări, dându-mi seama 
că subiectul, ca şi gamba, ar putea fi unul dureros. L-am 
urmat pe scară în sus până la o încăpere cu toate cele 
necesare şi i-am urat o noapte bună şi veselă. 

— A, Silversmith, am spus. 

— Domnule? 

— Omul meu a ajuns? 

— Da, domnule. 

— Ai putea să mi-l trimiţi? 

— Prea bine, domnule. 

S-a retras şi, câteva minute mai târziu, pe uşă a intrat o 
siluetă familiară. 

Dar nu era silueta familiară a lui Jeeves. Era silueta 
familiară a lui Claude Cattermole Pirbright. 

Păi, presupun că, dacă aş fi fost un nobil din Evul 
Mediu - cineva ca Childe Roland, de exemplu -, în zilele 
când nu puteai azvârli cu o cărămidă fără să pocneşti un 
magician sau un vrăjitor, iar oamenii se preschimbau 
mereu în altceva, nici nu m-aş fi sinchisit de asta. Aş fi spus 
doar „A, deci Jeeves a fost supus unei vrăji şi s-a 
transformat în Tocătură, nu-i aşa? Nasol. Totuşi aşa e viaţa” 
şi aş fi continuat fară să-mi pese, cerându-mi pipa, pocalul 
şi scripcarul. 

Dar în ziua de azi, ai tendinţa să-ţi pierzi atitudinea asta 
degajată şi mi-aş minţi intenţionat auditoriul dacă aş spune 
că nu m-a zguduit. M-am holbat la individ, cu ochii ieşindu- 
mi din orbitele strămoşeşti, ca ai unui melc, şi bâţâindu-se 
încoace şi-ncolo pe tijele lor. 

— Tocătură! am chelălăit eu. 

Şi-a bălăngănit capul încruntându-se, aidoma unui 
conspirator, când un tovarăş-conspirator a făcut o gafă. 

— Meadowes, m-a corectat el. 

— Cum adică Meadowes? 

— Aşa mă cheamă câtă vreme sunt în serviciul tău. Sunt 
servitorul tău. 

Mi-a trăsnit prin cap o explicaţie. Am menţionat deja că 
porto-ul pe care îl înghiţisem într-o cantitate probabil 
niţeluş prea generoasă, în compania lui Esmond Haddock, 
era vechi, fin şi foarte savuros. Acum mi-a trăsnit prin cap 
că fusese probabil mult mai tare decât bănuisem eu şi că 
baroneasa Daphne Winkworth avusese întru totul dreptate 
când presupusese că eram matol. Şi tocmai eram pe cale 
să mă întorc cu faţa la perete şi să dorm ca să-mi treacă, 

când el a continuat. 

— Valetul tău. Servitorul tău. Gentlemanul tău personal. 
E destul de simplu. Jeeves n-a putut veni. 

— Ce? 

— Nu. 

— Adică Jeeves n-o să fie lângă mine? 

— Intr-adevăr. Aşa că eu i-am luat locul. Ce faci? 

— Mă întorc cu faţa la perete. 

— De ce? 

— Păi, tu nu te-ai întoarce cu faţa la perete dacă ai fi 
prins în capcană într-un loc ca ăsta, unde toţi cred că eşti 
Gussie Fink-Nottle, fără Jeeves care să te calmeze şi să te 
sfătuiască? Of, la dracu'! Of, la naiba! Of, fir-ar să fie! De ce 
n-a putut veni Jeeves? E bolnav? 

— Nu cred. Vorbesc doar ca profan, bineînţeles, nu ca 
medic, dar ultima dată când l-am văzut părea destul de plin 
de vitamine. Ochi scânteietori. Obraji trandafirii. Nu, Jeeves 
nu e bolnav. L-a împiedicat să vină faptul că unchiul lui, 
Charlie, e majordom aici. 

— De ce mama naibii să-l împiedice asta? 

— Dragul meu Bertie, pune-ţi mintea la contribuţie, dacă 
ai aşa ceva. Unchiul Charlie ştie că Jeeves e gardianul tău. 
Fără îndoială că Jeeves îi scrie săptămânal, spunându-i cât 
de fericit e cu tine şi că nimic nu l-ar putea face vreodată să 
se angajeze în altă parte. Păi, ce s-ar întâmplă dacă ar 
apărea brusc în serviciul lui Gussie Fink-Nottle? li zic eu ce 
s-ar întâmplă. l-ar trezi bănuieli unchiului Charlie. „E ceva 
dubios la mijloc”, şi-ar spune în sinea lui. Şi, până să ştii pe 
ce lume eşti, ţi-ar sfâşia perciunii şi te-ar demasca. Evident 
că Jeeves n-a putut veni. 

Am fost nevoit să recunosc că era ceva adevăr în ceea 
ce spusese. Dar încă mai eram furios. 

— De ce nu mi-a spus? 

— Şi-a dat seama abia după ce-ai plecat. 

— Şi de ce n-ar fi putut să facă din Silversmith un 

complice? 

— A venit vorba despre asta când am discutat 
chestiunea, iar Jeeves a zis că unchiul lui, Charlie, aparţine 
categoriei celor care nu pot fi făcuţi complici. Un om cu 
principii foarte rigide. 

— Oricine îşi are preţul lui. 

— Nu şi unchiul lui Jeeves, Charlie. Ei drăcia dracului, 
Bertie, ce tip! M-a primit când am ajuns şi mi s-au înmuiat 
oasele. lţi aduci aminte ce efect a avut regele Solomon 
asupra reginei din Saba la prima lor întâlnire? Am avut o 
reacţie similară. „Nu mi-a fost grăit adevărul”, mi-am zis în 
sinea mea. Dacă n-ar fi fost Queenie care să mă ia de lângă 
el şi să mă învioreze cu un păhărel de sherry pentru gătit, 
m-aş fi ofilit pe picioare. 

— Cine-i Queenie? 

— N-ai cunoscut-o? Camerista. O fată fermecătoare. 
Logodită cu polițistul din sat, un individ pe nume Dobbs. Ai 
gustat vreodată sherry pentru gătit, Bertie? Ciudată licoare. 

M-am gândit că ne îndepărtasem de la şpil. Acum nu era 
momentul să trăncănim vrute şi nevrute despre sherryul 
pentru gătit. 

— Dar, uite, pe toţi dracii, pot să înţeleg motivele pentru 
care Jeeves a dat înapoi, dar nu pot înţelege de ce a trebuit 
să vii tu. 

Şi-a ridicat vreo două sprâncene. 

— Nu poţi înţelege de ce a trebuit să vin eu? N-ai spus 
chiar tu, cu gura ta, când discutam ideea ca eu să-l dublez 
pe Gussie, că ăsta-i locul unde ar trebui să mă aflu? E 
esenţial să fiu de faţă, s-o văd permanent pe Gertrude, să 
mă rog de ea, să o conving şi să încerc să-i înfrâng 
rezistenţa la cumpărarea mărfii. A făcut o pauză şi mi-a 
aruncat o privire pătrunzătoare. Doar n-ai nimic împotriva 
venirii mele aici, nu-i aşa? 

— Păi... 

— Aha! a exclamat el, iar vocea îi era rece şi tare ca un 

ou de picnic. Ai o obiecţie trasă de păr la planul meu, nu-i 
aşa? Nu vrei s-o cuceresc pe fata mea iubită? 

— Bineînţeles că vreau să o cucereşti pe afurisita ta de 
fată iubită. 

— Ei bine, n-o pot face prin poştă. 

— Dar nu înţeleg de ce trebuie să fii la conac. De ce nu 
poţi sta la casa parohială? 

— Doar nu te aştepţi ca unchiul Sidney să ne găzduiască 
şi pe mine, şi pe Nărăvaşa? Amestecul ar fi prea consistent. 

— Atunci la han. 

— Nu există niciun han. Numai nişte chestii cărora li se 
spune bodegi. 

— Ai fi putut să închiriezi o cameră în sat. 

— Şi s-o împart cu proprietarul? Nu, mersi. Câte camere 
crezi că au indivizii ăştia? 

Am căzut din nou într-o tăcere buimacă. Dar, în 
asemenea situaţii, niciodată nu foloseşte la nimic să te 
văicăreşti. Când am vorbit mai apoi, mă îndoiesc că 
Tocătură mi-a simţit unda de tremur din voce. Aşa suntem 
noi, Wooster-ii. In clipele de zbucium mental, ne asemănăm 
cu pieile roşii care, în vreme ce se rumenesc la frigare, nu 
uită să fie sufletul petrecerii. 

— Ai văzut-o? am întrebat. 

— Pe Gertrude? Da, chiar înainte să vin aici. Eram pe 
coridor şi ea şi-a făcut apariţia pe neaşteptate din 
sufragerie. 

— Presupun că a fost surprinsă. 

— Surprinsă e corect spus. S-a clătinat şi a fost cât pe- 
aci să cadă. Queenie a zis „Vai, domnişoară, vă e rău?” şi s- 
a repezit după săruri. 

— A, era şi Queenie pe-acolo? 

— Da, era şi Queenie pe-acolo, cu părul împletit într-o 
coadă. Tocmai îmi spunea câte griji îşi face pentru viitorul 
spiritual al logodnicului ei. E ateu. 

— Aşa mi-a zis şi Nărăvaşa. 

— Şi de fiecare dată când încearcă să-l facă să vadă 
lumina, el doar îşi răsuceşte mustaţa şi îi vorbeşte de 
Ingersoll!*. Asta o necăjeşte pe biata fată. 

— E foarte drăguță. 

— Nemaipomenit de drăguță. Nu-mi amintesc să fi văzut 
vreodată o cameristă mai drăguță. 

— Gertrude. Nu Queenie. 

— A, Gertrude. Păi, pe toţi dracii, nu-i nevoie să-mi spui 
mie asta. E cea-mai-cea-mai. Ea porneşte de unde se 
sfârşeşte Elena din Troia. 

— Ai avut ocazia să discuţi cu ea? 

— Din nefericire, nu. Vreo două mătuşi au ieşit din 
sufragerie şi a trebuit s-o şterg. Asta-l necazul când eşti 
valet. Nu poţi să te învârţi printre locatari. Apropo, Bertie, 
am aflat ceva teribil de important. Zaiafetul cu Obstacolul 
îndrăgostiţilor e fixat pentru joia viitoare. Queenie mi-a zis. 
Ea prepară sandvişurile. Sper că nu ţi-a slăbit curajul? încă 
mai eşti în starea aia de spirit superbă şi hotărâtă de ieri? 
Mă pot bizui pe tine că-i zădărniceşti şi-i dai peste cap 
planurile purcoiului ăluia scârbos, Esmond Haddock? 

— Îmi place Esmond Haddock. 

— Atunci ar trebui să-ţi fie ruşine. 

Am zâmbit un zâmbet indulgent. 

— E-n regulă, Tocătură. Te poţi linişti încetul cu încetul. 
Gertrude Winkworth nu înseamnă nimic pentru Esmond 
Haddock. În realitate nu îi face avansuri. 

— Nu fi dobitoc. Şi cu Obstacolul îndrăgostiţilor cum 
rămâne? La ce preţ sunt sandvişurile? 

— Toate astea sunt doar ca s-o facă geloasă pe 
Nărăvaşa. 

— Ce? 

— Crede că o va face să se răzgândească. Vezi tu, nu el 


14 Politician şi orator american (1833-1899), cunoscut drept „marele 
agnostic”, care a popularizat critici aduse Bibliei, precum şi filosofia 
umanistă şi raționalismul ştiinţific. 

i-a dat papucii Nărăvaşei. Ai înţeles greşit. Ea i-a dat papucii 
din cauza faptului că au avut opinii politice diferite, iar ea 
încă mai e steaua lui călăuzitoare. Am auzit-o chiar din gura 
lui. Ne-am împrietenit la un pahar de porto. Aşa că poţi să 
nu-l mai consideri o ameninţare. 

A căscat gura la mine. Puteai să vezi cum îi încolţea 
speranţa. 

— E oficial? 

— Categoric. 

— Spui că Nărăvaşa încă mai e steaua lui călăuzitoare? 

— Aşa mi-a zis el. 

— Şi toată urmărirea asta a lui Gertrude e doar o 
şmecherie? 

— Aşa e. 

Tocătură a scos aerul afară din străfundul pieptului. A 
răsunat ca ultima sforţare a unui Cocoş Muribund. 

— Ei drăcia dracului, mi-ai luat o piatră de pe inimă. 

— M-am gândit eu că o să fii încântat. 

— Poţi pune pariu că sunt încântat. Ei bine, noapte 
bună. 

— Pleci? 

— Da, te las acum, Bertie, oricât de mult mi-ar plăcea 
compania ta, pentru că am o treabă bărbătească de făcut 
în altă parte. Când stăteam la taclale cu Queenie, a 
menţionat din întâmplare că ştie unde ţine unchiul Charlie 
cheia de la pivniţă. Pe curând. Sper să ne vedem mai târziu. 

— Stai o clipă. O să te vezi în curând cu Nărăvaşa? 

— Mâine dimineaţă la prima oră. Trebuie să-i dau de 
ştire că sunt aici şi s-o pun la curent cu situaţia generală, 
aşa încât să fie prevenită şi să nu facă vreo gafă. De ce? 

— Spune-i că trebuie să găsească pe altcineva pentru 
rolul lui Pat. 

— Te retragi din scheci? 

— Da, mă retrag, am spus eu şi l-am pus în temă. 

A ascultat cu agerime şi a zis că înţelege. 

— Înţeleg. Da, cred că ai dreptate. O să-i spun. S-a 
retras în vârful picioarelor, sugerându-mi prin atitudinea lui 
că, dacă ar fi avut o pălărie şi, dacă acea pălărie ar fi 
conţinut trandafiri, atunci ar fi început să-i presare prin 
preajmă, iar o vreme gândul că eu contribuisem la 
readucerea fericirii în viaţa unui amic m-a încurajat 
multicel. 

Dar e nevoie de mai mult pentru a remonta permanent 
un tip care îşi ispăşeşte o condamnare de durată 
nedeterminată într-un loc ca Deverill Hall şi nu după mult 
timp eram iarăşi într-o dispoziţie sumbră, încercând să 
zăresc pasărea albastră, dar fară s-o localizez nici pe 
departe. 

Mi-am dat seama că în asemenea împrejurări, când ai 
inima grea, cel mai bine e să te ghemuieşti cu o carte 
polițistă bună şi să încerci să uiţi, iar eu din fericire îmi 
pusesem în bagaje una care se chema Crima din Greystone 
Grange. Acum am început să o răsfoiesc şi mi-am dat 
seama că nici n-aş fi putut face o mişcare mai bună. Era 
una dintre operele alea în care baroneţii sunt descoperiţi 
morţi invariabil prin biblioteci, iar eroina nu se poate 
retrage la culcare fară vreo Drăcovenie care să ţâşnească 
printr-un lambriu de pe peretele dormitorului ei şi să se 
avânte de colo-colo, şi n-a trecut mult până când m-am 
liniştit atât de tare, încât am fost în stare să sting lumina şi 
să cad într-un pui de somn, care a durat, aşa cum se 
întâmplă întotdeauna cu puii mei de somn, până la sosirea 
ceaiului de dimineaţă. 

Ultimul meu gând, chiar înainte ca pleoapele ostenite să 
se închidă, a fost că am avut senzaţia că am auzit soneria 
de la intrare şi un murmur îndepărtat de voci, asta părând 
să sugereze că ne năpădise un alt oaspete. 

Silversmith a fost cel care mi-a adus porţia de ceai şi, 
deşi atitudinea lui, niţeluş cam rece, sugera că încă îl mai 
rodeau activităţile nocturne ale lui Sam Goldwyn, am făcut 

o încercare să pun în joc mingea conversaţiei. Întotdeauna 
îmi place, dacă pot, să stabilesc relaţii cordiale între cel 
care aduce ceaiul şi destinatarul lui. 

— A, bună dimineaţa, Silversmith, bună dimineaţa, am 
spus. Cum e afară, Silversmith? Frumos? 

— Da, domnule. 

— Ciocârlia colindă văzduhul, melcul lunecă pe spin şi 
toate astea? 

— Da, domnule. 

— Splendid. A, Silversmith, am zis, nu ştiu dacă a fost 
doar un vis, dar târzior aseară am avut senzaţia că aud 
soneria de la intrare făcându-şi treaba şi o droaie de 
vorbăraie prin culise. Am dreptate? A mai sosit cineva după 
ora închiderii? 

— Da, domnule. Domnul Wooster. 

Mi-a aruncat o privire glacială, parcă pentru a-mi aminti 
că ar prefera să nu intre în vorbă cu omul responsabil de 
faptul că Sam Goldwyn îi apăruse în viaţă, şi s-a topit fară a 
lăsa nicio rămăşiţă în urmă. 

Şi, aşa cum îţi poţi închipui, un Bertram meditativ, cu o 
expresie de încruntare buimacă pe chip, s-a rezemat de 
perne şi a sorbit din ceaşca cu ceai. Nu pricepeam o iotă 
din toate astea. 

„Domnul Wooster” spusese omul şi păreau să existe 
numai două explicaţii - (a) că, asemenea indivizilor din tren 
la Wembley, nu auzisem bine şi (b) că fusesem de curând 
în prezenţa unui majordom care trăsese la măsea. 

Nicio teorie nu m-a satisfăcut. Încă din copilărie auzul 
meu fusese printre cele mai agere, iar în ce priveşte 
posibilitatea ca Silversmith să radă una mică de dimineaţă, 
am respins-o instantaneu. Numai un majordom foarte 
neserios se apucă de pileală înainte de nouă dimineaţa şi 
am luat-o razna în mod jalnic zugrăvindu-i caracterul dacă 
publicului i-am lăsat impresia că unchiul lui Jeeves, Charlie, 
era neserios. [i l-ai fi putut imagina pe micul lord 

Fauntleroy trăgând o duşcă, dar nu pe Silversmith. 

Şi cu toate astea, el spusese fără putinţă de tăgadă 
„domnul Wooster”. 

Încă mai meditam de-mi săreau capacele şi nu reuşisem 
niciun pic să bat în piroane o soluţie plauzibilă a misterului, 
când uşa s-a deschis şi fantoma lui Jeeves a intrat în 
încăpere, ducând o tavă cu micul dejun. 

Spun „fantoma lui Jeeves” pentru că, în clipa aia 
îngrozitoare, aşa etichetasem eu arătarea. Cuvintele „la te 
uită! O stafie!” mi-au tremurat pe buze şi am reacţionat 
cam ca eroina din Crima din Greystone Grange când a 
descoperit că Drăcovenia venise să înnopteze în camera ei. 
Nu ştiu dacă ai văzut vreodată o fantomă, dar efectul 
general e că te cam face să tresari. 

Apoi mirosul costiţei a plutit până la nările mele şi, 
dându-mi seama că era foarte puţin probabil ca o fantomă 
să se fâţâie de colo-colo ducând farfurii cu ouă şi c, m-am 
mai liniştit niţeluş. Adică, n-am mai zgâlţăit ceaiul şi am 
fost în stare să vorbesc. E adevărat că tot ce-am zis a fost 
„Jeeves!”, dar nu era prea rău pentru cineva a cărui limbă, 
până atunci, se încâlcise cu omugşorul, fiind în acelaşi timp 
lipită de cerul gurii. 

Mi-a trântit tava în poală. 

— Bună dimineaţa, domnule, a zis. Mi-am închipuit că 
probabil preferaţi să vă bucuraţi de micul dejun în 
intimitatea apartamentului dumneavoastră, nu să vă 
alăturaţi grupului din sufragerie. 

Conştient de faptul că în sufragerie erau cinci mătuşi, 
una surdă, una dusă cu sorcova, una baroneasa Daphne 
Winkworth şi toate necomestibile pe stomacul gol, i-am 
aplaudat gestul binevoitor; cu şi mai multă înflăcărare, 
pentru că tocmai îmi trăsnise prin cap că, într-o casă ca 
asta, unde cu siguranţă lucrurile erau mai curând de modă 
veche decât de o manieră care să bată pasul cu tendinţa 
modernă, majordomul probabil servea la micul dejun. 

— Aşa face? am întrebat. Silversmith slujeşte chefiii la 

masa de dimineaţă? 

— Da, domnule. 

— Doamne sfinte! am exclamat, pălind pe sub bronz. Ce 
bărbat, Jeeves! 

— Domnule? 

— Unchiul tău, Charlie. 

— A, da, domnule. O personalitate puternică. 

— Puternică e bine zis. Care-i chestia aia a lui 
Shakespeare despre cineva care are o privire ca a mamei? 

— O privire ca a lui Marte, ce ameninţă şi porunceşte, 
este poate citatul pe care îl căutaţi, domnule. 

— Aşa e. Unchiul Charlie are o privire ca asta. Chiar i te 
adresezi cu „unchiule Charlie”? 

— Da, domnule. 

— Uimitor. Pentru mine, să mă gândesc la el ca fiind 
unchiul Charlie e ca şi cum m-aş gândi că e Jimmy sau 
Reggie sau chiar Bertie. Când erai mic, te legăna pe 
genunchi? 

— Destul de frecvent, domnule. 

— Şi nu tremurai de frică? Probabil că erai un copil cu 
inimă de piatră şi sânge în tine. M-am adresat încă o dată 
farfuriei: Extraordinar de bună costiţa asta, Jeeves. 

— Este afumată în casă, din câte am înţeles, domnule. 

— Şi e făcută, fără îndoială, din porci satisfăcuţi. Şi peştii 
afumaţi la fel, fără să mai pomenesc de pâinea prăjită, 
marmelada şi, dacă simţurile nu mă înşală, mărul. Poţi 
spune ce vrei despre Deverill Hall, dar ospitalitatea e 
magnifică. Nu ştiu dacă ai observat vreodată, Jeeves, dar 
un peşte afumat bun şi sprinten, dimineaţa la prima oră, 
pare că-ţi dă aripi. 

— Foarte adevărat, domnule, deşi eu, personal, prefer o 
felie de şuncă. 

Am discutat o vreme meritele corespunzătoare şuncii şi 
peştilor afumaţi ca  înviorătoare de moral, întrucât, 
bineînţeles, erau multe de zis în favoarea ambelor părţi, iar 

apoi m-am referit la ceva la care intenţionasem să mă refer 
mai devreme. Nu-mi pot da seama cum de îmi scăpase. 

— A, Jeeves, am zis, ştiam eu că am ceva să te întreb. 
Ce mama naibii faci aici? 

— Mi-am închipuit că aţi putea fi curios în această 
privinţă, domnule, şi tocmai eram pe cale să vă ofer de 
bunăvoie o explicaţie. Am venit aici în serviciul domnului 
Fink-Nottle. Dacă-mi permiteţi, domnule. 

A recuperat felia de peşte afumat pe care o zvâcnire 
fulgerătoare a încheieturii mâinii o făcuse să zboare din 
furculita mea şi a pus-o la loc pe farfurie. M-am zgâit la el 
cu ochii cât cepele, cum s-ar zice. 

— Domnul Fink-Nottle? 

— Da, domnule. 

— Dar Gussie nu e aici, nu? 

— Ba da, domnule. Am sosit la o oră cam târzie azi- 
noapte. 

O lumină orbitoare s-a pogorât subit asupra mea. 

— Adică la Gussie se referea unchiul Charlie când a zis 
că domnul Wooster a pontat? M-am prezentat aici spunând 
că sunt Gussie, iar acum Gussie a venit ca o boare, 
spunând că este eu? 

— Întocmai, domnule. O situaţie ciudată şi poate 
oarecum complexă s-a precipitat... 

— Mie îmi spui, Jeeves?! 

Numai faptul că gestul meu ar fi răsturnat tava m-a 
împiedicat să mă întorc cu faţa la perete. Când Esmond 
Haddock, în timpul discuţiei noastre la un pahar de porto, 
îmi vorbise despre vremurile care pun la grea încercare 
sufletele oamenilor, n-avea nicio idee despre cum pot fi cu 
adevărat vremurile care pun la grea încercare sufletele 
oamenilor dacă-şi scuipă-n palme şi se apucă de treabă. 
Am ridicat un dumicat de peşte afumat şi l-am strecurat 
distrat prin laringe, izbutind să-mi aranjez facultăţile 
mintale într-o structură despre care chiar şi cei mai 

cutezători ar fi fost nevoiţi să admită că era o minunăţie. 

— Dar cum a ieşit Gussie de la zdup? 

— Judecătorul s-a hotărât să se răzgândească şi să 
înlocuiască condamnarea la închisoare cu o amendă, 
domnule. 

— Ce l-a împins să o facă? 

— Probabil reflecţia că valoarea milosteniei nu este 
depăşită, domnule. 

— Adică s-a pogorât precum o ploaie blândă din ceruri? 

— Întocmai, domnule. Peste tărâmul de dedesubt. Fără 
îndoială că domnul judecător a luat în consideraţie faptul că 
binecuvântat fie cel ce dă şi binecuvântat fie cel ce 
primeşte şi aceasta îi şade mai bine monarhului de pe tron 
decât coroana-i. 

Am cugetat. Da, exista niscaiva adevăr în asta. 

— De cât l-a uşurat? Cinci lire? 

— Da, domnule. 

— Şi Gussie a scuipat paralele şi e liber? 

— Da, domnule. 

— lar tu l-ai luat pe sus şi l-ai adus la Deverill Hall? 

— Da, domnule. 

Am pus degetul pe şpil. 

— De ce? am întrebat. 

M-am gândit că aici l-am avut, dar n-a fost aşa. Deşi un 
bărbat mai slab s-ar fi bălăngănit pe picioare, ar fi bătut 
darabana cu degetele şi ar fi bolborosit „Da, înţeleg ce spui, 
asta e problema, nu-i aşa?”, el avea pregătită o explicaţie, 
gata să mi-o servească şi mi-a prezentat-o în toată 
splendoarea ei, fără să clipească. 

— Era singura variantă posibilă, domnule. Pe de-o parte, 
înălţimea sa, mătuşa dumneavoastră, şi-a exprimat 
stăruitor dorinţa să plecaţi în vizită la conac, iar pe de altă 
parte, domnişoara Bassett a fost la fel de insistentă ca 
domnul Fink-Nottle să facă acelaşi lucru. În eventualitatea 
că unul dintre voi n-ar fi ajuns, s-ar fi făcut investigaţii cu 

rezultate catastrofale. Să luăm numai un aspect al 
chestiunii: domnişoara Bassett se aşteaptă să primească 
scrisori zilnice de la domnul Fink-Nottle, în care el să-i 
relateze toate bârfele de la conac şi să-i descrie în 
amănunţime cum o duce pe acolo. lar acestea, bineînţeles 
că trebuie să fie scrise pe hârtia cu antetul conacului şi să 
aibă ştampila poştei din King's Deverill. 

— Aşa e. Adevăr grăieşti, Jeeves. Nu m-am gândit până 
acum la asta. 

Am înghiţit o bucată sumbră de pâine prăjită cu 
marmeladă. Mă gândeam la cât de lesne s-ar fi putut evita 
toată povestea asta complicată, dacă pur şi simplu belferul 
ar fi avut bunul-simţ să-l amendeze pe Gussie din prima, nu 
mai târziu. Am zis-o şi înainte şi o s-o zic mereu, toţi 
magistraţii sunt nişte dobitoci. Arată-mi un magistrat, iar eu 
o să-ţi arăt un cap-sec. Mi-am început mărul. 

— Aşadar asta e. 

— Da, domnule. 

— Eu sunt Gussie, iar Gussie e eu. 

— Da, domnule. 

— Şi e necesară o vigilenţă necontenită dacă nu vrem să 
ne stricăm ploile. Trebuie să ne mişcăm ca pe ouă. 

— O figură de stil foarte plastică, domnule. Mi-am 
terminat mărul şi am aprins o ţigară îngândurată. 

— Păi, presupun că nu se poate altfel, am spus. Dar las- 
o baltă cu chestiile în stil Marcus Aurelius, fiindcă nu cred 
că pot suporta să-mi zici că totul face parte din magnifica 
urzeală. Gussie cum se simte? 

— Nu prea zglobiu, domnule. L-aş putea descrie ca fiind 
iritat. Am aflat de la domnul Pirbright... 

— O, l-ai văzut pe Tocătură? 

— Da, domnule. În sufrageria servitorilor. O ajuta pe 
Queenie, camerista, la un careu de cuvinte încrucişate. M-a 
informat că a izbutit să obţină o întrevedere cu domnişoara 
Pirbright şi a înştiinţat-o de reținerea dumneavoastră să 

interpretaţi rolul lui Pat în reprezentaţia irlandeză de la 
concert şi că domnişoara Pirbright v-a înţeles pe deplin 
situaţia, iar acum, întrucât a venit şi domnul Fink-Nottle, o 
să preia el, bineînţeles, rolul. Domnul Pirbright s-a văzut cu 
domnul Fink-Nottle şi l-a anunţat de acest aranjament, iar 
aceasta i-a provocat domnului Fink-Nottle iritarea. 

— Dă înapoi de la această misiune? 

— Da, domnule. De asemenea, este într-o oarecare 
măsură neliniştit de spusele doamnelor de la conac cu 
privire la... 

— Faptele mele? 

— Da, domnule. 

— Câinele? 

— Da, domnule. 

— Porto-ul? 

— Da, domnule. 

— Şi alo, alo, hai la vânătoare, şo? 

— Da, domnule. 

Am suflat fâsâind un fum de ţigară plin de căinţă. 

— Da, am spus. Teamă mi-e că nu i-am furnizat lui 
Gussie o recenzie prea elogioasă. Din neglijenţă, mi-e 
teamă că, în ochii gazdelor mele, i-am format o reputaţie 
de făţarnic din ăla care încearcă să păcălească publicul că 
nu bea nimic altceva decât suc de portocale, iar în clipa 
când publicul se întoarce cu spatele, se apucă de chestii în 
genul Weekenaului pierdut cu porto-ul. Bineînţeles că aş 
putea să-mi susţin binişor cauza. Esmond Haddock mi-a 
vârât pe gât carafa, iar eu eram mort de sete. N-ai 
condamna un călător înzăpezit în Alpi fiindcă acceptă un 
strop de coniac de la un câine St. Bernard. Totuşi să 
sperăm că o să-şi ţină gura şi n-o să-i povestească despre 
asta domnişoarei Bassett. Nu vrem să băgăm strâmbe în 
povestea de iubire a lui Gussie. 

O clipă am păstrat tăcerea, reflectând la ce răsplată mă 
aştepta dacă intervenea ceva care să o de-Gussiezeze pe 

Madeline Bassett. Apoi am schimbat dezgustătorul subiect. 

— Apropo de poveşti de iubire, presupun că Tocătură ți- 
a făcut confidenţe despre a lui, nu? 

— Da, domnule. 

— M-am gândit eu. E uimitor cum vin toţi tipii ăştia la 
tine şi îţi plâng pe umăr povestindu-ţi necazurile lor. 

— Mi se pare foarte agreabil, domnule, şi sunt 
întotdeauna nerăbdător să le acord sprijinul pe cât îmi stă 
în putinţă. Îţi doreşti să le fii de folos oamenilor. leri, 
imediat după plecarea dumneavoastră, domnul Pirbright şi- 
a rezervat puţin timp pentru a-mi expune problemele cu 
care se confruntă. După ce am aflat toate faptele, am 
îndrăznit să-i sugerez să vină în locul meu aici pe post de 
servitor al dumneavoastră. 

— Mi-aş fi dorit ca unul dintre voi să se fi gândit să-mi 
vândă pontul printr-o telegramă. M-ar fi scutit de un şoc 
oribil. Ultimul lucru pe care şi-l doreşte cineva după ceea ce 
s-ar putea numi o beţie este să găsească fără niciun 
avertisment pe altcineva în locul tău când sună, de parcă ai 
fi fost răpit de iele. Şi tu te-ai simţi ca un nătăfleţ dacă ai 
intra la mine în cameră într-o dimineaţă, cu ceaşca de ceai, 
după o noapte tulbure, şi l-ai găsi pe Ernie Bevin sau pe 
altcineva rezemat de perne în pat. Adineauri, când te-ai 
văzut cu Tocătură, ţi-a spus ştirea de senzaţie? 

— Domnule? 

— Despre Esmond Haddock şi Nărăvaşa. 

— A, da, domnule. Mi-a adus la cunoştinţă ce i-aţi zis cu 
privire la devotamentul său neabătut faţă de domnişoara 
Pirbright. Părea extrem de uşurat. Crede că principalul 
obstacol în calea fericirii lui a fost îndepărtat. 

— Da, Tocătură stă binişor. Mi-aş dori să se poată spune 
la fel şi despre bietul Esmond. 

— Credeţi că domnişoara Pirbright nu împărtăşeşte 
sentimentele domnului Haddock, domnule? 

— O, i le împărtăşeşte bine-mersi. Recunoaşte de 

bunăvoie că el e steaua ei călăuzitoare şi probabil îţi zici în 
sinea ta că, în condiţiile astea, totul ar trebui să fie straşnic. 
Adică, dacă ea e steaua lui călăuzitoare, iar el e steaua ei 
călăuzitoare, treaba ar trebui să fie ca şi făcută. Dar vă 
înşelaţi şi tu, şi Esmond Haddock. Părerea lui e, sărman 
ursuleţ amăgit, că o să facă atâtea valuri cu cântecul ăla pe 
care îl va interpreta la concert, încât atunci când ea o să 
audă publicul cum îl aclamă şi îi cere un bis, o să spună 
„Ah, Esmond!” şi o să-i sară în braţe. Nicio şansă. 

— Nu, domnule? 

— Nicio şansă, Jeeves. Există o bubă. Necazul e că ea 
refuză să accepte ideea de a se mărita cu el dacă nu îşi 
sfidează mătuşile, iar pe el normal că îl apucă pandaliile 
numai când se gândeşte la asta. E ceea ce am auzit uneori 
că s-ar numi un impas. 

— De ce îşi doreşte tânăra domnişoară ca domnul 
Haddock să îşi sfideze mătuşile, domnule? 

— Spune că le-a lăsat să îl tiranizeze încă din copilărie şi 
că e timpul să înlăture jugul. Vrea să-i arate că e un bărbat 
de o neînfricată vitejie. Vechea poantă cu balaurul. Pe 
vremea când cavalerii erau cutezători, aşa cum probabil 
ştii, fetele îi asmuţeau pe flăcăi să se ducă şi să se lupte cu 
balaurii. Cred că vechiului tău amic, Childe Roland, i s-a 
întâmplat de o groază de ori. Dar balaurii sunt una, iar 
mătuşile sunt alta. N-am nicio îndoială că Esmond Haddock 
ar fi pornit-o ca din puşcă în misiunea de a se încaieră cu 
balaurul care scuipă flăcări, dar nu există nici cea mai mică 
şansă să le facă faţă baronesei Daphne Winkworth şi 
domnişoarelor Charlotte, Emmeline, Harriet şi Myrtle 
Deverill şi să le facă să coopereze. 

— Mă întreb, domnule. 

— Cum adică, te întrebi, Jeeves? 

— Mi-a trecut prin cap posibilitatea, domnule, că, dacă 
numărul domnului Haddock de la concert va avea succesul 
la care se aşteaptă, atitudinea lui ar putea deveni mai 

fermă. Eu nu am avut ocazia să studiez personal psihologia 
tânărului gentleman, dar, din spusele unchiului Charlie, 
sunt încredinţat că este unul dintre acei domni asupra 
cărora ovaţiile populare ar putea avea un efect senzaţional. 
Domnul Haddock a avut, după cum spuneţi, o viaţă 
năpăstuită şi, fără îndoială, are un foarte pronunţat 
complex de inferioritate.  Uralele mulțimii deseori 
acționează asemenea unui medicament puternic asupra 
tinerilor domni cu complexe de inferioritate. 

Am început să pricep poanta. 

— Adică, dacă dă lovitura, o să i se urce atât de tare la 
cap, încât o să fie în stare să-şi privească mătuşile în ochi şi 
să le dezumfle? 

— Intocmai, domnule. Dacă vă amintiţi cazul domnului 
Little. 

— Drace, da, aşa e. Bingo a devenit alt om, nu-i aşa? 
Jeeves, cred că ai cam nimerit-o. 

— Teoria pe care am prezentat-o este cel puţin solidă, 
domnule. 

— E mai mult decât solidă. E beton armat. Atunci tot ce 
avem de făcut e să ne încordăm muşchii ca să ne asigurăm 
că dă lovitura. Ce sunt alea pe care le au oamenii ăia? 

— Domnule? 

— Cântăreţii de operă şi inşii de genul ăsta. 

— Adică galerie, domnule? 

— Chiar aşa. Cuvântul îmi stătea pe limbă. Trebuie să-i 
procurăm o galerie. O să fie sarcina ta, Jeeves, să te plimbi 
prin sat, aruncând o vorbă pe ici, făcând cinste cu o bere pe 
colo, până când întreaga comunitate o să fie convinsă că e 
necesar să primească cu ovaţii cântecul lui Esmond 
Haddock până fac băşici la mâini. Pot să las asta în grija ta? 

— Sigur, domnule. O să mă ocup de această chestiune. 

— Bine. Şi acum presupun că trebuie să mă scol şi să 
mă văd cu Gussie. Probabil că are unul sau două lucruri de 
discutat cu mine. Există pe-aici vreo moară în ruine? 

— Din câte ştiu eu nu, domnule. 

— Păi, vreun punct de reper oarecare unde să-i spui să 
ne întâlnim? Nu vreau să cutreier toată casa şi moşia în 
căutarea lui. Scopul meu e să mă furişez pe scara din spate 
şi să ocolesc grădina prin tufişuri. Mă urmăreşti, Jeeves? 

— Pe deplin, domnule. V-aş sugera să aranjez cu domnul 
Fink-Nottle să se întâlnească cu dumneavoastră, să zicem, 
într-o oră, în faţa oficiului poştal local. 

— Bine, am zis. În faţa poştei peste o oră sau şaizeci de 
minute. lar acum, Jeeves, vrei să fii amabil şi să-i dai 
drumul băii revigorante? 

M-am luat cu una, cu alta, am cântat un picuţ prea mult 
timp în baie şi aşa mai departe, şi am ajuns cu vreo cinci 
minute după ora fixată la poştă, iar când am sosit acolo, l- 
am găsit pe Gussie deja la locul de întâlnire. 

Jeeves, vorbind despre Fink-Nottle ăsta, l-a descris, dacă 
îţi aminteşti, ca fiind iritat şi, dintr-o singură privire, mi s-a 
părut evident că trecerea timpului nu făcuse nimic să-l 
dezirite. Ochii din spatele ochelarilor cu ramă de baga 
scăpărau de mânie, ostilitate şi alte chestii de genul ăsta. 
Arăta ca un calcan ţâfnos. |n clipele emoţionale, 
asemănarea lui Gussie cu un monstru marin întotdeauna se 
accentua. 

— Ei bine, a spus el, începând fară nici măcar un 
Sal'tare. Frumos mai stau lucrurile! 

Mi s-a părut că o vorbă de încurajare, care să-l 
înveselească, ar fi binevenită. Prin urmare, am început să-i 
dau bice. Fiind de acord cu opinia lui că frumos mai stăteau 
lucrurile, am insistat să-şi păstreze zâmbetul pe buze, 
atrăgându-i atenţia că, deşi norii de furtună ar putea cobori, 
o duce mai bine la Deverill Hall decât într-o temniţă 
întunecată cu pereţii şiroind de apă şi cu o droaie de 
şobolani în rezidenţă, dacă ăla-i locul în care îi închid pe 
indivizii care au primit paisprezece zile fără drept de apel la 
curtea penală din Bosher Street. 

A replicat laconic că nu era deloc de acord cu mine. 

— Aş fi preferat mult mai mult închisoarea, a zis el. 
Când eşti la închisoare, nu ţi se spune domnule Wooster. 
Cum ai senzaţia că mă simt când ştiu că toată lumea crede 
că sunt tu? 

Asta m-a surprins, mărturisesc. Dintre toate lucrurile 
pentru care trebuia să-mi fac griji, cel care mă sfârteca cel 
mai abitir, precum un cuţit, era gândul că populaţia care se 
uita la Gussie avea impresia că e Bertram Wooster. Când 
mă gândeam că mica societate din King's Deverill o să intre 
în mormânt cu convingerea că Bertram Wooster era un 
gargui subdimensionat care arăta ca Lester de Pester din 
benzile alea desenate din ziarele newyorkeze, moartea mi 
se strecura în suflet. Mă zdruncina niţeluş să aflu că Gussie 
suferea acelaşi zbucium mental ca şi mine. 

— Nu ştiu dacă ai aflat, a continuat el, ce reputaţie ai 
pe-aici. In caz că-ţi faci iluzii, dă-mi voie să te anunţ că 
numele tău e în mocirlă. La micul dejun, femeile alea se 
dădeau la o parte când treceam pe lângă ele. Tremurau 
când le vorbeam. Din când în când le surprindeam privindu- 
mă într-un fel care l-ar fi jignit şi pe un spărgător. Şi, de 
parcă asta n-ar fi îndeajuns de rău, se pare că într-o singură 
seară mi-ai mânjit şi mie numele. Ce-i cu toate poveştile 
astea pe care le-am auzit, că te-ai abţiguit aseară şi ai 
cântat cântece de vânătoare? 

— Nu m-am abţiguit, Gussie. Doar m-am cherchelit într- 
un mod plăcut, cum s-ar zice. Şi am cântat cântece de 
vânătoare pentru că gazda mea părea să şi-o dorească. 
Trebuie să-i cânţi în strună gazdei tale. Aşadar ţi-au 
pomenit despre asta, nu-i aşa? 

— Mi-au pomenit, şi-ncă cum. A fost subiectul principal 
de discuţie la micul dejun. Şi ce-o să se întâmple dacă îi 
pomenesc despre asta şi Madelinei? 

— Te sfătuiesc să negi ferm. 

— Nu ţine. 

— Ba s-ar putea, am zis, fiindcă mă gândisem destul de 
mult la chestiunea asta şi mă simţeam mai optimist ca 
înainte. În fond, ce dovezi ar avea? 

— Naşa Madelinei zice că a intrat în sufragerie şi te-a 
găsit pe un scaun, agitând o carafa şi cântând Hai la 

vânătoare, şo. 

— Într-adevăr. Recunosc asta. Dar cine zice că acea 
carafa n-a fost golită doar de Esmond Haddock, care, dacă- 
ţi aminteşti, era cocoţat pe masă, cântând şi el Hai la 
vânătoare, şo şi îmboldindu-şi calul cu o banană? Sunt 
convins că, dacă povestea ajunge la urechile Madelinei, poţi 
să scapi negând ferm. 

A reflectat. 

— Poate ai dreptate. Dar chiar şi aşa, mi-aş dori să fii 
mai atent. Toată chestia a fost foarte agasantă şi 
supărătoare. 

— Totuşi, am zis, crezând că merită să fac o încercare, e 
parte din magnifica urzeală, nu? 

— Magnifica urzeală? 

— E una dintre vorbele de duh ale lui Marcus Aurelius. A 
zis: „i se întâmplă ceva? E bine. E o parte din soarta pe 
care Universul ţi-a hărăzit-o încă de la început. Tot ce ţi se 
întâmplă face parte din această magnifică urzeală”. 

Din maniera tăioasă în care l-a afurisit şi l-a drăcuit pe 
Marcus Aurelius, am înţeles că, exact la fel cum se 
întâmplase când mi-a trântit-o mie Jeeves, poanta n-a 
izbutit să-i aducă alinare. 

Nici nu prea sperasem că o să reuşească. Mă îndoiesc, 
de fapt, că marfa lui Marcus Aurelius merge livrată trupelor 
în clipa când tocmai s-au izbit cu degetul de la picior de 
cărămida Destinului. Ar fi bine să aştepţi până când 
suferinţa se domoleşte. 

Pentru a slăbi tensiunea, am schimbat subiectul, 
întrebându-l dacă a fost uimit când l-a găsit pe Tocătură la 
conac şi numaidecât am devenit conştient că n-am făcut 
decât să torn gaz pe foc. Deşi observaţiile lui la adresa lui 
Marcus Aurelius fuseseră înflăcărate, erau doar nişte 
obiecţii blânde pe lângă ce-a avut de spus despre Tocătură. 

Normal că era de înţeles. Când un tip te-a obligat, 
împotriva judecății tale sănătoase, să te duci şi să te 

bălăceşti în fântâna din Trafalgar Square la cinci dimineaţa, 
distrugându-ţi pantalonii şi făcând să fii înhăţat, vârât la 
zdup şi, în general, trecut prin ghearele Legii, fară îndoială 
că ţi se insinuează în suflet impresia că eşti nevoit să-l 
spinteci cu un cuţit de pâine zimţat. Aşa ceva, printre 
altele, spera Gussie să-i facă lui Tocătură într-o zi, dacă 
totul mergea bine şi, după cum spuneam, îi puteai urmări 
firul gândurilor. 

lar acum, după ce a terminat tot ce-a avut de zis despre 
subiectul Tocătură, a trecut, după cum mă cam aşteptam, 
la scheciul al cărui autor şi producător era acesta. 

— Ce tot spune Pirbright despre ceva ce el numeşte 
scheci umoristic? a întrebat el şi mi-am dat seama că 
ajunsesem la un punct al conversaţiei care necesita 
delicateţe şi vorbe dulci. 

— A, da, a pomenit despre asta, nu-i aşa? E un număr 
din programul concertului pe care în curând sora lui o să-l 
pună în scenă la primărie. Trebuia să joc rolul lui Pat, dar, 
din pricina noilor circumstanţe, acum o să-l interpretezi tu. 

— Zău?! O să mai vedem noi. Cum mama naibii se 
cheamă chestia? 

— N-ai văzut-o? Pongo Twistleton şi Zărghi-tul Phipps îl 
joacă în fiecare an în fumoarul de la Trântori. 

— Nu mă duc niciodată în fumoarul de la Trântori. 

— Hă? Păi, e un... Cum să-ţi zic? ... E ceea ce se 
cunoaşte sub numele de scheci umoristic. Personajele 
principale, doi irlandezi pe nume Pat şi Mike, vin şi... Dar 
am aici scenariul, am spus, scoţându-l. Dacă arunci o 
privire peste el, o să te prinzi. 

A luat scenariul şi l-a studiat cu o încruntătură 
bosumflată. Privindu-l, mi-am dat seama ce îndeletnicire 
îngrozitoare trebuie să fie să scrii piese de teatru. Adică, să 
fii nevoit să-i înmânezi micul tău efort artistic unui 
producător sever şi să stai în picioare bâţâindu-te în vreme 
ce el se holbează la tine de parcă l-ai fi rănit într-un loc 

gingaş, înainte de a ţi-l pune din nou în braţe cu un laconic 
„E de rahat”. 

— Cine a scris asta? a întrebat Gussie dând ultima 
pagină, iar când i-am zis că Tocătură era autorul, a spus că 
ar fi trebuit să-şi dea seama. Pe tot timpul lecturii, fornăise 
din când în când şi acum a fornăit din nou, mult mai tăricel, 
de parcă ar fi combinat şase fornăituri într-unui singur. 

— Chestia e o bazaconie absolută. N-are nicio logică din 
punct de vedere dramatic. Îi lipsesc motivaţia şi 
semnificaţia. Ce hram poartă bărbaţii ăştia doi? 

— Ţi-am zis. Sunt doi irlandezi pe nume Pat şi Mike. 

— Păi, poate îmi poţi explica ce statut social au, pentru 
că, sincer să fiu, mă depăşeşte. De exemplu, Pat pare să se 
învârtă în cele mai înalte cercuri, fiindcă spune că a luat 
cina la Buckingham Palace şi, cu toate astea, soţia lui ţine o 
pensiune. 

— Inţeleg ce spui. Ciudat. 

— Inexplicabil. E oare credibil ca un om de rangul lui să 
fie invitat la cină la Buckingham Palace, cu atât mai mult cu 
cât, aparent, îi lipseşte orice urmă de savoir-faire social? La 
recepţia asta la care se referă, povesteşte că regina l-a 
întrebat dacă i-ar plăcea niscaiva supă indiană cu carne, iar 
el, crezând că nu i se mai aduce nimic, a mâncat şase 
porţii, şi drept consecinţă, citându-l pe el, şi-a petrecut 
restul serii şezând într-un colţ, plin până-n gât de supă. lar 
în descrierea incidentului, îşi precede remarcele de câteva 
ori cu expresii de genul „Văleleu” şi „Ai, ai, ai”. Irlandezii nu 
vorbesc aşa. Ai citit vreodată Călători pe mare de Synge”? 
Ei bine, fa rost de ea, studiaz-o şi, dacă îmi arăţi un singur 
personaj care spune „Ai, ai, ai”, îţi dau un şiling. Irlandezii 
sunt poeţi. Vorbesc despre sufletele lor şi despre văluri de 
ceaţă şi aşa mai departe. Spun chestii de genul „O seară ca 
aceasta mă face să-mi doresc să fiu iar în comitatul Clare, 
contemplând vacile în iarba cea înaltă”. 


'5 John Millington Synge (1871-1909), faimos poet irlandez. 

Dădea paginile încruntat, cu nasul încreţit de parcă ar fi 
detectat vreun miros dezagreabil. Mi-a amintit de zilele 
petrecute la Malvern House, Bramley-on-Sea, când 
obişnuiam să-mi duc eseurile pentru ora de literatură 
engleză la rev. Audrey Upjohn ca să le corecteze. 

— Uite-aici alt fragment unde a bătut câmpii. „Sora mea 
e în trupa de balet”. „Zici că sora ta e în trupa de balet?” 
„Da, văleleu, sora mea e în trupa de balet.” „Ce face sora 
ta în trupa de balet?” „Intră cu elan şi apoi iese cu elan de 
pe scenă.” „De ce-i trebuie elan?” „Ai, ai, ai, pentru că eo 
trupă norvegiană de balet.” Pur şi simplu n-are sens. ŞI 
acum ajungem la altă chestie care mă cam depăşeşte, 
cuvântul „ges”. După replica „Pentru că e o trupă 
norvegiană de balet” şi în alte părţi din scenariu, apare 
cuvântul „ges” între paranteze. Nu-mi spune nimic. Poţi să 
mi-l explici? 

— E o prescurtare de la „gestică”. Atunci îl pocneşti pe 
Mike cu umbrela. Să arăţi publicului că s-a terminat o 
glumă. 

Gussie a tresărit. 

— Chestiile astea sunt glume? 

— Da. 

— Înţeleg. Înţeleg. Păi, bineînţeles, asta aruncă o altă 
lumină asupra... A făcut o pauză şi m-a privit cu atenţie. Ai 
spus că trebuie să-mi lovesc partenerul cu o umbrelă? 

— Într-adevăr. 

— Şi, dacă am priceput bine ce mi-a zis Pirbright, 
celălalt actor în reprezentaţia asta extraordinară e polițistul 
din partea locului? 

— Într-adevăr. 

— Toată chestia e imposibilă şi complet ieşită din 
discuţie, a spus cu înfocare Gussie. Ai idee ce se întâmplă 
când pocneşti un poliţai cu o umbrelă? Asta am făcut când 
am ieşit din fântâna din Trafalgar Square şi cu siguranţă că 
nu mai intenţionez să o fac. Un soi de oroare pământie i-a 

apărut pe faţă, de parcă ar fi aruncat o privire fugară într- 
un trecut pe care sperase să-l uite. Păi, hai să-ţi spun pe 
şleau, Wooster, ce părere am despre chestia asta. N-o să 
spun „Văleleu”. N-o să spun „Ai, ai, ai”. N-o să atac poliţişti 
cu umbrela. Pe scurt, refuz categoric şi hotărât să am cea 
mai mică legătură cu bufoneria asta degradantă. Stai să 
vezi când o să mă întâlnesc cu domnişoara Pirbright. O să-i 
spun eu vreo două. O să-i arăt eu că nu-şi poate bate joc 
aşa de demnitatea unui om. 

Era pe cale să mai zică ceva, dar acum glasul i s-a stins 
într-un soi de gâlgâit şi am văzut cum ochii îi ies din orbite. 
Privind în jur, am sesizat că Nărăvaşa venea înspre noi. Era 
însoţită de Sam Goldwyn şi arăta, ca de obicei, de milioane, 
fiind înfăşurată într-un soi de material mulat care mai 
curând îi accentua decât îi ascundea formele graţioase, 
dacă mă-nţelegi. 

Eram încântat s-o văd. Cu Gussie în dispoziţia asta 
necooperantă, proţăpindu-se pe picioare şi refuzând să 
intre în joc, aidoma măgarului lui Balaam, mi se părea că 
tocmai avea nevoie de o influenţă feminină. Nu mi-a luat 
decât o clipă pentru a mă decide să fac prezentările şi s-o 
las pe ea să preia sarcina de a-i înmuia platoşa de fier. 

Nutream multe speranţe că ea o să fie în stare să 
încheie târgul. Deşi se deosebeşte de mătuşa Agatha în 
aproape orice privinţă, Nărăvaşa are un lucru în comun cu 
pacostea asta fenomenală: e autoritară. Când ea vrea ca tu 
să faci ceva, te trezeşti că o faci. A fost aşa încă din 
copilărie, îmi amintesc că o dată, la cursul nostru comun de 
dans, mi-a dat o portocală străveche, un ghem albastru cu 
galben de sâmburi şi mucegai şi m-a rugat să o azvârl în 
instructoare, care îi stârnise nemulţumirea dintr-un motiv 
care îmi scapă acum. Şi am făcut-o fără şovăire, deşi ştiam 
foarte bine cât de scump o să plătesc gestul ăsta. 

— Ho! am strigat, eschivându-mă încercărilor potăii de 
a-şi pune labele din faţă pe umerii mei şi de a-şi ascuţi 

limba pe faţa mea. Am ridicat degetul mare. Gussie, am 
spus. 

Chipul Nărăvaşei s-a luminat de parcă aş fi gâdilat-o sub 
bărbie. A început imediat să-şi exercite farmecele. 

— O, dânsul e domnul Fink-Nottle? Îmi pare bine, 
domnule Fink-Nottle. Sunt atât de încântată să vă cunosc, 
domnule Fink-Nottle. Ce noroc să vă întâlnesc. Voiam să 
vorbesc cu dumneavoastră despre scheci. 

— Tocmai am schimbat vreo două vorbe pe tema asta, 
am zis, şi lui Gussie îi repugnă un pic să joace rolul lui Pat. 

— Vai, nu! 

— M-am gândit că ţi-ar plăcea să discuţi puţin cu el. Vă 
las, am zis şi am tulit-o. 

Uitându-mă în spate pe când dădeam colţul, am văzut 
că îşi pusese o mână subţire pe reverul hainei lui Gussie, iar 
cu cealaltă făcea gesturi largi şi rugătoare, indicându-i şi 
celui mai insipid şi lipsit de imaginaţie observator că îi 
aplica Tratamentul A. 

Încântat, m-am îndreptat înspre conac, cu ochii-n patru 
după mătuşi în căutare de pradă şi am reuşit să-mi ating 
ţinta fără niciun incident dezastruos, ajungând la mine în 
cameră. Mă delectam acolo cu un fum îngândurat de ţigară 
când, jumătate de oră mai târziu, Gussie a intrat şi mi-am 
putut da seama pe loc că nu era bosumflatul şi 
morocănosul Fink-Nottle care, cu atâta intransigenţă, i-a 
criticat pe Pat şi Mike de le-au mers fulgii în decursul 
recentei noastre întrevederi. Avea o atitudine zglobie. Faţa 
îi strălucea. Purta la butonieră o floare care înainte nu 
fusese acolo. 

— Bună, măi Bertie, a spus. Hei, Bertie, de ce nu mi-ai 
zis că domnişoara Pirbright e Cora Starr, actriţa de cinema? 
De multă vreme sunt unul dintre cei mai înfocaţi admiratori 
ai ei. Ce fată minunată e, nu-i aşa, şi cât de diferită de 
fratele ei, pe care îl consider şi întotdeauna o să-l consider 
păduchele-şef al Angliei. M-a făcut să văd scheciul ăsta într- 

o lumină cu totul nouă. 

— M-am gândit eu că asta o să facă. 

— E nemaipomenit că o fată atât de drăguță ca ea are o 
inteligenţă atât de ascuţită şi îşi prezintă într-un mod atât 
de uimitor argumentele, cu o limpezime ca de cristal, care 
te convinge într-o clipită că are dreptate în toate privinţele. 

— Da, Nărăvaşa e o băşicuţă tenace. 

— Aş prefera să nu spui despre ea că e o băşicuţă. 
Nărăvaşa, ai? Aşa i se spune, nu? Un nume fermecător. 

— Care a fost rezultatul întrevederii voastre? O să joci în 
scheci? 

— O, da, totul e stabilit. Mi-a combătut pe deplin 
obiecțiile. Am mai parcurs o dată scenariul după ce ai 
plecat şi m-a făcut să-i accept părerea că nu există nimic 
degradant în genul ăsta simplu şi sănătos de umor. E plină 
de trucuri ieftine, da, dar, aşa cum a subliniat ea, o piesă 
bună. E încredinţată că o să am o victorie măreaţă. 

— O să-i dai gata. Imi pare rău că nu pot să joc chiar eu 
rolul lui Pat... 

— Probabil o chestie bună. Mă îndoiesc că ţi se 
potriveşte. 

— Bineînţeles că mi se potriveşte, am ripostat eu cu 
înfocare. Aş fi jucat senzaţional. 

— Nărăvaşa crede că nu. Mi-a spus ce recunoscătoare a 
fost că tu te-ai retras şi ţi-am luat eu locul. A zis că rolul 
trebuie tratat într-un mod viguros şi tranşant, iar tu ai fi fost 
prea moale. E un rol care cere personalitate şi o 
sincronizare foarte precise şi mi-a spus că, încă din clipa în 
care m-a văzut, şi-a dat seama că eu sunt ideal pentru Pat. 
Fetele cu o experienţă ca a ei îşi pot da seama imediat. 

Am lăsat-o baltă. Nu te poţi pune cu cabotinii, căci după 
douăzeci de minute în compania Nărăvaşei, Augustus Fink- 
Nottle se preschimbase dintr-un nevinovat admirator de 
salamandre într-un cabotin sadea care bea porto prin 
bodegi şi care ţi se adresează cu „băiete”. Incă puţin, m-am 

gândit eu, şi o să mi se adreseze cu „băiete”. 

— Păi, n-are niciun rost să discutăm despre asta, am 
spus, pentru că n-aş fi putut niciodată să accept rolul. 
Madeline n-ar fi fost de acord ca logodnicul ei să apară în 
public cu o barbă verde. 

— Nu, e o fată ciudată. 

Mi se părea că i-aş putea şterge zâmbetul ăla tâmp de 
pe faţă dacă îi aminteam de ceva ce pare-mi-se că uitase. 

— Şi cum rămâne cu Dobbs? 

— Hă? 

— Ultima dată când am vorbit cu tine, erai un picuţ cam 
agitat la gândul că trebuie să-l miruieşti cu umbrela pe 
ofiţerul de poliţie Dobbs. 

— A, Dobbs? A ieşit din calcul. A primit preavizul. A venit 
când repetam şi a început să citească replicile lui Mike, dar 
nu-i bun de nimic. Fără tehnică. Fără personalitate. Şi nu 
acceptă nici indicaţiile de scenă. S-a tot contrazis din orice 
cu conducerea, până când, într-un final, Nărăvaşa s-a 
înfierbântat şi a început să ridice tonul, apoi el s-a 
înfierbântat şi a început să ridice tonul, deznodământul 
fiind că acel câine al ei, fără îndoială aţâţat de toată larma, 
l-a muşcat de picior. 

— Doamne sfinte! 

— Da, asta a creat o atmosferă dezagreabilă. Nărăvaşa 
a susţinut cauza animalului cu multă pricepere, subliniind 
că probabil a fost persecutat de poliţişti încă de când era o 
aşchie de căţeluş şi, prin urmare, îşi împlinea o dorinţă 
legitimă dacă muşca din când în când pe câte unul, dar 
Dobbs a refuzat să-i accepte punctul de vedere cum că 
delictul trebuia pedepsit printr-o simplă mustrare. A arestat 
vietatea şi o ţine la secţia de poliţie până când reuşeşte să 
descopere dacă a mai muşcat pe cineva sau nu. Se pare că 
un câine care a muşcat o singură dată pe cineva stă bine 
din punct de vedere legal. 

— Sam Goldwyn l-a muşcat aseară pe Silversmith. 

— Zău? Păi, dacă se află, teamă mi-e că procurorul o să 
aibă un cuvânt greu de spus. Dar, ca să-mi continuu 
povestirea, Nărăvaşa, înfuriată, pe drept cuvânt, de 
atitudinea intransigentă a lui Dobbs, i-a făcut vânt din 
scheci şi îl pune pe fratele ei să joace rolul. Bineînţeles, 
există riscul ca vicarul să-l recunoască, fapt care ar duce la 
o situaţie nefericită, dar ea crede că barba verde o să fie 
îndeajuns să-l facă de nerecunoscut. Ard de nerăbdare să-l 
am partener pe Pirbright. Nu cred să mai existe altcineva în 
afară de el pe care să-mi facă mai multă plăcere să-l 
altoiesc cu o umbrelă, a zis meditativ Gussie, adăugind că 
prima oară când arma o să intre în contact cu scăfârlia lui 
Tocătură, acestuia o să i se pară că a fost lovit de trăsnet. 
Era evident că Timpul, cel care le vindecă pe toate, o să 
trebuiască să se spetească muncind ca el să uite şi să ierte. 

— Dar nu mai pot sta aici la taclale, a continuat el. 
Nărăvaşa m-a invitat să iau prânzul la casa parohială şi 
trebuie să plec. Am trecut doar ca să-ţi dau poeziile astea. 

— Ce? 

— Poeziile astea cu Christopher Robin. Poftim. 

Mi-a înmânat un volum subţire de versuri, iar eu i-am 
aruncat o privire năucă. 

— Ce-i cu ele? 

— Le reciţi la concert. Pe cele marcate cu o cruce. Eu 
trebuia să le recit, Madeline a făcut mare caz de asta - ştii 
cât de tare se dă în vânt după poeziile cu Christopher 
Robin - dar acum, bineînţeles, am făcut schimb de roluri. Şi 
nu mă deranjează să-ţi spun că mă simt teribil de uşurat. E 
acolo una despre o mică puşlama care merge ţupa-ţupa-ţup 
Şi... Păi, cum spuneam, mă simt teribil de uşurat. 

Volumul cel subţire a căzut dintre degetele mele ţepene, 
iar eu m-am holbat la el. 

— Dar, pe toţi dracii! 

— N-are rost să spui „Dar, pe toţi dracii!” Crezi că eu n- 
am zis „Dar, pe toţi dracii!” când mi-a vârât pe gât 

producţiile astea literare scârboase? Trebuie să le reciţi. Ea 
insistă. O să vrea să afle imediat ce succes au avut. 

— Dar huliganii din spatele ultimului rând or să 
năvălească pe scenă şi or să mă linşeze. 

— Nu m-ar surprinde. Totuşi ai o singură consolare. 

— Care? 

— Gândul că tot ce ţi se întâmplă face parte din 
magnifica urzeală, ha, ha, ha, a spus Gussie şi a ieşit 
zâmbind din cameră. 

Şi astfel s-a încheiat prima zi din sejurul meu la Deverill 
Hall, plină ochi de depresii profunde şi orizonturi tulburi. 

Şi pe măsură ce zilele treceau, orizonturile astea tulburi 
deveneau şi mai tulburi, depresiile alea profunde chiar şi 
mai profunde. Era într-o vineri când am pontat de sosire la 
Deverill Hall. În dimineaţa zilei de marţi, deja nu mai 
puteam ascunde faţă de mine însumi că îmi pierdeam 
vechiul zvâc şi că, dacă norii nu-şi schimbau conduita şi nu 
începeau cât de curând să împartă în dreapta şi-n stânga 
bucăţi argintii mai zdravene decât cu ce veneau 
deocamdată, cu siguranţă aveam să ajung cât ai zice peşte 
printre vinuri şi spirtoase. 

E rău să fii prins în capcană în vizuina unor mătuşi 
băloase, care te şfichiuie cu cozile lor şi se zgâiesc la tine 
cu ochii lor injectaţi. lţi pierzi sângele rece când ştii că 
peste vreo două zile o să fii sus, pe scena primăriei dintr-un 
sat, povestind unui public, probabil bine dotat cu legume, 
că Christopher Robin merge ţupa-ţupa-ţup. lţi scade 
moralul când trebuie să răspunzi la numele de Augustus, 
căci există şi experienţe mai sublime decât să fii în postura 
să te întrebi în permanenţă dacă o mătuşă Agatha sau o 
Madeline Bassett n-o să sosească pe nepusă masă şi o să 
te demaşte făcându-te de râs. Asta nu se poate pune la 
îndoială. E, cred eu, de la sine-nţeles. 

Dar nu hălcile astea din magnifica urzeală îi fleşcăiau 
curajul lui Wooster. Nu, sursa necazului, chestia care îmi 
dădea amețeli şi transpiraţii nocturne, făcându-mă să arăt 
ca o biată fărâmă de epavă umană din pozele „de dinainte” 
în reclamele la Hocus Calmus Haddock, era purtarea 
sinistră a lui Gussie Fink-Nottle. Contemplându-l pe Gussie, 
mă trezeam cu sufletul înnegurat de o spaimă neştiută. 

Nu ştiu dacă ai avut vreodată sufletul înnegurat de o 
spaimă neştiută. E o senzaţie teribil de neplăcută. O tot 
aveam pe vremea când eram unul dintre rezidenții pân-la 
genunchiul broaştei, supuşi la grea încercare în Malvern 
House, Bramley-on-Sea, şi îl auzeam pe rev. Aubrey Upjohn 
încheind un şir de anunţuri cu scurta observaţie maliţioasă 
că ar vrea să se întâlnească cu Wooster în biroul lui, după 
rugăciunea de seară. In împrejurarea de faţă, am simţit 
cum mă năpădeşte negura în decursul conversaţiei cu 
Gussie pe care tocmai am relatat-o, iar în zilele care au 
urmat, s-a întețit şi s-a tot întețit, până când acum m-am 
trezit că am căzut, cum s-ar zice, pradă unei frici dintre cele 
mai acute. 

Mă întreb dacă ai remarcat ceva în conversaţia la care 
mă refer. Adică, te-a izbit cumva vreo chestie semnificativă 
şi ai început să-ţi spui în sinea ta „Ohol!u? Nu? Atunci n-ai 
prins şpilul. 

În prima zi n-am avut decât o vagă suspiciune. A doua 
zi, suspiciunea asta mi s-a adâncit. lar în a treia zi la 
lăsarea serii, suspiciunea deja devenise o certitudine. 
Dovezile erau toate pe felie şi n-o mai puteai nega. Fără să 
se sinchisească de faptul că la The Larches, în Wimbledon 
Common, exista o fată căreia îşi dăduse cuvântul de onoare 
şi care ar fi fost mai turbată decât un pui de taur care s-a 
încâlcit în hârtie de muşte dacă ar fi descoperit că îi făcea 
alteia avansuri, Augustus Fink-Nottle se înamorase lulea de 
Nărăvaşa Pirbright. 

Ai putea zice „Haide, măi Bertram, ai halucinaţii” sau 
„Ptiu, Wooster, e doar un capriciu trecător”, dar dă-mi voie 
să-ţi spun că nu eram singurul care remarcase acest lucru. 
Cinci mătuşi zdravene îl remarcaseră şi ele. 

— Păi, zău aşa, a observat cu amărăciune baroneasa 
Daphne Winkworth chiar înainte de prânz, când Silversmith 
a aruncat bomba că Gussie a telefonat din nou să spună că 
o să mănânce ce s-o găsi pe la casa parohială. Domnul 

Wooster pare să se bată pe burtă cu domnişoara Pirbright. 
Aparent, consideră că Deverill Hall este un hotel unde 
poate să vină sau să rămână în altă parte, după cum 
pofteşte. 

lar mătuşa Charlotte, după ce i s-au transmis faptele 
prin cornetul ei acustic, întrucât purta aparatul, a spus după 
un pufnit scurt şi prompt că ar trebui să se considere foarte 
onorate că tânărul nemernic cretin a consimţit să doarmă în 
casa lor oribilă sau ceva de genul ăsta. 

Nici nu le puteai condamna pe cinstite că se întunecau 
şi se ţineau băţoase. Nimic nu o străpunge mai abitir cu 
cangea pe castelană decât un oaspete care e mereu absent 
nemotivat, iar în prezent numai arareori Gussie găsea de 
cuviinţă să-şi halească nutreţul la Deverill Hall. Işi lua 
prânzul, ceaiul şi cina cu Nărăvaşa. De la acea primă 
întâlnire din faţa poştei, rareori mai pleca de lângă ea. O 
lipitoare umană, nici mai mult nici mai puţin. 

Atunci, poţi înţelege cu uşurinţă de ce aveam acum 
cearcăne şi aproape mereu o senzaţie fremătândă în 
scobitura stomacului, de parcă aş fi înghiţit de curând mult 
mai mulţi şoricei decât mi-aş fi dorit. Era nevoie doar de o 
vorbă din partea baronesei Daphne Winkworth către 
mătuşa Agatha cum că nepotul ei, Bertram, căzuse în 
mrejele unei fete indezirabile - o actriţă de cinema de la 
Hollywood, dragă -o puteam vedea cum scrie la fel de 
limpede de parcă aş fi tras cu ochiul peste umărul 
ei - pentru a o aduce pe bătrâna rubedenie vâjâind la 
Deverill Hall cu picioarele la spinare. Şi apoi ce-ar urma? 
Ruină, pustii şi deznădejde. 

Modul evident de a acţiona, bineînţeles, când moralul 
tău a primit una peste bot, e să intri în legătură cu Jeeves şi 
să vezi ce are să-ţi sugereze. Aşadar, întâlnind-o pe 
camerista Queenie lângă camera mea, pe coridor, după 
prânz, m-am interesat pe unde se afla. 

— Hei, am spus, mă întreb dacă ai idee pe unde e 

Jeeves. Ştii tu, omul lui Wooster. 

Ea a rămas holbându-se la mine tâmp. Ochii ei, de 
obicei ca două stele, erau posomoriţi şi niţeluş roşiatici pe 
la margini, iar eu aş fi descris-o ca fiind trasă la faţă. Pe 
scurt, întreaga ei ţinută părea să sugereze că în faţa mea 
se găsea o cameristă care, ori era într-o ureche, ori se lupta 
cu o supărare tainică. 

— Domnule? a spus ea pe un soi de voce chinuită. 

Mi-am repetat spusele şi de data asta au ajuns până la 
ea. 

— Domnul Jeeves nu este aici, domnule. Domnul 
Wooster l-a lăsat să plece la Londra. La o conferinţă unde 
voia să se ducă. 

— Aha, mersi, am zis cu o voce plată, pentru că vestea 
mă zguduise. Nu ştii cumva când se întoarce? 

— Nu, domnule. 

— Înţeleg. Mersi. 

Mi-am continuat drumul spre camera mea şi am 
examinat minuţios şi pe cinstite situaţia. 

Dacă l-ai întreba pe unul dintre mahării care se 
învârtesc în cercuri diplomatice şi sunt obişnuiţi să se 
ocupe cu probleme delicate de stat, o să-ţi spună că, atunci 
când lucrurile au ajuns într-un impas, nu-i bine deloc să şezi 
pe turul pantalonilor şi să-ţi dai ochii peste cap - trebuie să 
studiezi terenul, să explorezi alternativele şi să iei cu 
promptitudine măsuri pe anumite căi. Numai astfel poţi 
spera să găseşti o formulă. lar mie mi se părea, în timp ce 
cugetam încordat, că în criza de faţă se poate înfăptui ceva 
constructiv săltând-o pe Nărăvaşa şi vorbind pe şleau cu 
ea, atrăgându-i atenţia asupra pericolului îngrozitor în care 
îşi punea un vechi amic şi partener de dans când îi 
permitea lui Gussie să-şi petreacă vremea behâăind şi 
zburdând în jurul ei. 

În consecinţă, am ieşit din cameră şi câteva minute mai 
târziu m-ai fi putut vedea furişându-mă pe domeniile 

însorite în drum spre sat. De fapt, am şi fost văzut, tocmai 
de către baroneasa Daphne Winkworth. Mă apropiasem de 
capătul şoselei şi într-o clipă aş fi reuşit să ajung la loc 
sigur, când cineva m-a strigat pe nume - sau mai bine zis, 
pe numele lui Gussie - şi am zărit-o pe bătrâna hahaleră 
formidabilă în grădina de trandafiri. Din faptul că ţinea o 
seringă în mână, am dedus că se deda la fapte mârşave cu 
păduchii-de-flori de prin partea locului. 

— Vino aici, Augustus, a zis ea. 

Era ultimul lucru pe care l-aş fi făcut dacă aş fi avut de 
ales, deoarece, chiar şi în cel mai bun caz, specimenul ăsta 
primejdios mă băga în sperieţi până-n creştetul capului, iar 
acum arăta cu vreo zece grade mai ameninţător ca de 
obicei. Avea vocea glacială şi privirea glacială, iar mie nu- 
mi plăcea cum se juca cu seringa aia. Era evident că, dintr- 
un motiv sau altul, în opinia ei, ajunsesem aproximativ la 
nivelul păduchelui-de-flori şi avea aerul unei femei care, 
pentru un gologan, ar fi apăsat pe trăgaci şi m-ar fi 
împroşcat cu mililitrii ăia de fiertură diabolică drept în 
cireşică. 

— O, bună, am spus, încercând să fiu nonşalant, dar 
dând-o glorios în bară. Stropiţi tufişurile de trandafiri? 

— Nu-mi vorbi mie despre tufişurile de trandafiri! 

— A, nu, mai bine nu, am spus. Păi, nici n-am vrut asta 
în mod special. Doar ca umplutură ad /ib'€. 

— Augustus, ce-am auzit? 

— Scuze, n-am înţeles. 

— Mai bine i-ai cere scuze lui Madeline. Mister. N-am 
priceput. Impresia mea era că o baroneasă a Imperiului 
Britanic vorbea în dodii. 

— Chiar adineauri, când am fost în casă, a continuat ea, 
a sosit o telegramă de la Madeline pentru tine. A fost 
transmisă prin telefon de la poştă. Uneori le transmit prin 
telefon, alteori le livrează personal. 

— Înţeleg. După cum au chef pe moment. 

— Te rog, nu mă întrerupe. De data asta, din întâmplare, 
mesajul a fost transmis prin telefon şi, cum tocmai treceam 
pe coridor când a sunat, eu l-am notat. 

— Câtă mărinimie din partea dumneavoastră, am spus, 
închipuindu-mi că nu puteam să nimeresc prost măgulind-o 
niţeluş. 

Însă am nimerit-o prost. Nu i-a plăcut. S-a încruntat, şi-a 
ridicat seringa, apoi, de parcă şi-ar fi amintit la timp că era 
o Deverill, a lăsat-o iarăşi jos. 

— Te-am mai rugat o dată să nu mă întrerupi. Am notat 
mesajul, după cum spuneam, şi îl am aici. Nu, a zis ea după 
ce a scotocit prin îmbrăcăminte. Probabil că l-am lăsat pe 
masa din hol. Dar îţi pot spune ce conţine. Madeline zice că 
n-a primit nici măcar o scrisoare de la tine de când ai ajuns 
la conac şi îşi doreşte să ştie motivul. E nespus de abătută 
din cauza neglijenţei tale odioase şi asta nu mă miră. Ştii 
cât de sensibilă e. Ar fi trebuit să-i scrii în fiecare zi. N-am 
cuvinte să exprim ce cred despre purtarea ta crudă. Asta-i 
tot, Augustus, a spus ea şi m-a concediat cu un gest 
scârbit, de parcă aş fi fost un păduche-de-flori căruia îi 
lipseşte până şi cantitatea minimă de bună-cuviinţă a 
păduchelui-de-flori de duzină şi ordinar. lar eu am plecat 
împleticindu-mă, am bâjbâit până la o bancă rustică şi m- 
am lăsat să cad pe ea. 

Vestea pe care mi-o dăduse mă afectase, nici nu-i 
nevoie s-o spun, ca o lovitură în dosul urechii cu un ciorap 
burduşit cu nisip umed. Numai o singură dată în cariera 
mea am trăit o emoție la fel de violentă, atunci când 
Freddie Widgeon de la Trântori, fiind în posesia unui claxon, 
s-a furişat în spatele meu pe când traversam Dover Street 
într-o stare cunoscută sub numele de reverie şi a sunat 
brusc din aparat chiar în urechea mea. 

Nici prin cap nu-mi trecuse bănuiala că Gussie nu-i scria 
zilnic lui alde Bassett. De aceea venise la reşedinţa asta în 

stil Edgar Allan Poe, iar eu luasem de la sine-nţeles că asta 
şi făcea. Nu aveam nevoie de o diagramă să-mi arate ce 
evenimente or să urmeze dacă persevera în tactica asta de 
tip grevă. Incă niţică tăcere din partea lui şi La Bassett o să- 
şi facă apariţia în carne şi oase pentru a face investigaţii, 
iar gândul la ce s-ar întâmplă atunci îmi îngheţa sângele-n 
vine şi-mi încârliga degetele de la picioare. 

Presupun că un răstimp de vreo zece minute am stat 
acolo lipsit de vlagă, cu fălcile căzute şi ochii holbaţi şi orbi 
la peisajul din jurul meu. Apoi mi-am venit în fire şi mi-am 
continuat drumul. Bine s-a zis despre Bertram Wooster că, 
deşi poate că se cuibăreşte pe bănci rustice şi, pentru un 
timp, lasă impresia că a încasat-o cu vârf şi îndesat, vechea 
lui vitejie iese iar vâjâind la suprafaţă mai devreme sau mai 
târziu. 

Pe când mergeam, rumegam gânduri amare şi 
dureroase despre Nărăvaşa, fons et origo!”, dacă ştii ce 
vreau să spun cu fons et origo, al tuturor belelelor. Ea 
fusese cea care, flirtând cu neruşinare cu el, dăruindu-i cu 
perseverenţă zâmbete fugare şi ocheade pe furiş, îi 
distrăsese atenţia lui Gussie de la datorie şi îl împiedicase 
să fie corespondentul nostru de la faţa locului. Of, Femeie, 
Femeie, mi-am zis în sinea mea, nu pentru prima oară, 
încredinţat fiind că, cu cât mai repede este suprimat sexul 
ăsta, cu atât mai bine pentru noi toţi. 

La vârsta de opt ani, pe vremea când luam lecţii de 
dans, aţâţat de câteva remarce usturătoare de-ale ei la 
adresa  coşurilor mele, din care aveam o colecţie 
remarcabilă pe atunci, mi-am pierdut o dată cumpătul atât 
de tare, încât i-am ars una-n mot Nărăvaşei Pirbright cu o 
halteră de lemn şi de atunci regret mereu acea poveste 
dezagreabilă, considerându-mi fapta o pată într-un dosar 
de altminteri imaculat şi, chiar dacă fusesem provocat, nu 

mă purtasem tocmai ca un preux chevalierit. Dar acum, 
meditând la şmecheriile ei de Dalila, m-am trezit că-mi 
doresc s-o pot face încă o dată. 

Mergeam în continuare, repetându-mi în minte câteva 
propoziţii cu care să încep când o să ne vedem şi, nu 
departe de casa parohială, am dat peste ea la volanul 
maşinii sale, oprite la marginea drumului. 

Dar când am privit-o în ochi şi i-am spus că vreau să 
schimb două vorbe cu ea, şi-a exprimat regretul că în 
momentul de faţă nu se putea. Era, mi-a explicat, foarte 
ocupată în după-amiaza aia. În virtutea planului ei de a fi ca 
o mămică pentru unchiul său, preasfinţitul Sidney, era pe 
cale să-i ducă o farfurie de supă întăritoare unuia dintre 
enoriaşii nevoiaşi. 

— O doamnă, Clara Wellbeloved, dacă vrei să ştii 
adevărul, a continuat ea. Locuieşte într-una dintre casele 
alea pitoreşti pe lângă High Street. Şi n-are sens să aştepţi 
pentru că, după ce îi duc supa, o să rămân să discut cu ea 
despre Hollywood. E o mare admiratoare şi o să-mi ia ore 
întregi. Rămâne pe altă dată, scumpule. 

— Ascultă, Nărăvaşo... 

— Probabil că îţi spui în sinea ta „Unde e supa?” Din 
nefericire am uitat s-o iau, iar Gussie a fugit după ea. Ce 
bărbat minunat, Bertie. Atât de amabil. Atât de serviabil. 
Mereu gata să facă comisioane, când e nevoie, şi ştie o 
grămadă de poveşti frumoase despre salamandre. l-am dat 
vin autograf. Că veni vorba de autografe. Am primit veşti 
de la vărul tău, Thomas, azi dimineaţă. 

— Dă-l încolo pe tânărul Thos. Ce vreau... M-a întrerupt 
din nou, aşa cum fac mereu fetele. Am o droaie de 
experienţă cu privire la înclinația asta a sexului feminin de 
a refuza să te asculte când le vorbeşti şi întotdeauna am 
fost alături de indivizii ăia care încearcă să vrăjească vipera 
cea surdă, făcând-o să reacționeze ca publicul la un 

matineu de miercuri. 

— lţi aminteşti că i-am dat cincizeci de autografe şi se 
aştepta să le vândă colegilor lui cu şase pence bucata? Ei 
bine, mi-a zis că a obţinut un şiling, nu şase pence, iar asta 
o să-ţi dea o idee despre ce cred băieţii din Bramley-on-Sea 
despre mine. Spune că un Ida Lupino autentic face numai 
nouă pence. 

— Ascultă, Nărăvaşe.. 

— Vrea să vină şi să-şi petreacă vacanţa la casa 
parohială şi bineînţeles că i-am scris că aş fi încântată. Nu 
cred că unchiul Sidney se bucură prea mult de perspectiva 
asta, dar e bine pentru un om al bisericii să treacă prin 
asemenea încercări, îl fac mai spiritual şi, în consecinţă, 
mai priceput în munca lui. 

— Ascultă, Nărăvaşo. Ce vreau să vorbesc cu tine... 

— A, uite-l pe Gussie, a zis ea, făcând încă o dată pe 
vipera cea surdă. 

Gussie venea ţopăind cu o expresie de venerație 
reverenţioasă pe chip şi o cutie metalică aburindă în mână. 
Nărăvaşa i-a dăruit un zâmbet orbitor care a părut să-l 
străpungă precum un glonţ incandescent un calup de unt, 
apoi a pus cutia metalică pe bancheta din spate. 

— Mulţumesc, Gussie, dragă, a spus ea. Ei bine, la 
revedere tuturor. Mă grăbesc. 

A plecat, iar Gussie a rămas pe loc încremenit şi 
uitându-se cu gura căscată după ea, aidoma unui peştişor 
exotic care se holbează la un ou de furnică. Insă nu a rămas 
multă vreme încremenit, pentru că l-am nimerit între 
coasta a treia şi a patra cu un deget viguros, făcându-l să 
învie cu un „Au!” ascuţit. 

— Gussie, am spus, intrând fără ocolişuri în miezul 
problemei. Ce-i cu povestea asta că nu-i scrii Madelinei? 

— Madelinei? 

— Madelinei. 

— O, Madelinei? 

— Da, Madelinei. Ar fi trebuit să-i scrii în fiecare zi. 

Asta a părut să-l irite. 

— Cum naiba să-i scriu în fiecare zi? Cum să am vreo 
şansă să compun scrisori când de-abia am timp să învăţ 
replicile din scheciul ăla şi să mă gândesc la chestii 
concrete? N-am nicio secundă liberă. 

— Ei bine, să faci bine să-ţi găseşti timp. Nu-ţi dai 
seama că a început să trimită telegrame din pricina asta? 
Trebuie să-i scrii negreşit chiar azi. 

— Cui, Madelinei? 

— Da, fir-ai tu să fii, Madelinei. 

Am fost uimit să văd că mi-a aruncat o privire chiorâşă 
prin parbrize. 

— Al naibii să fiu dacă îi scriu Madelinei, a zis el şi ar fi 
arătat ca un catâr dacă nu ar fi semănat atât de bine cu un 
peşte. li dau o lecţie. 

— Ce? 

— li dau o lecție. Nu sunt deloc încântat de Madeline. A 
vrut să vin în casa asta hidoasă şi am consimţit, învoindu- 
mă cu ea să vină ca să-mi susţină moralul. A fost un pact 
clar ca între gentlemani. lar în ultimul moment ea s-a retras 
cu sânge rece sub pretextul puţin plauzibil că o colegă de-a 
ei de şcoală din Wimbledon are nevoie de ea. Am fost teribil 
de iritat şi vreau să i-o arăt. Trebuie făcută să înţeleagă că 
nu poate face o chestie ca asta. Aşa că nu îi scriu. E un fel 
de sistem. 

Mi-am pus mâinile-n cap. Şoriceii dinăuntrul meu se 
puseseră acum pe un dănţuit neprotocolar, ţopăiau şi 
făceau tumbe peste tot, ca o grămadă de Nijinski-i. 

— Gussie, am spus, o dată pentru totdeauna, te duci sau 
nu te duci în casă să compui o scrisoare de opt pagini care 
să emane iubire din fiecare silabă? 

— Nu, nu mă duc, a spus el şi a plecat lăsându-mă cu 
buza umflată. 

Descumpănit şi deznădăjduit, m-am înapoiat la conac. Și 

prima persoană pe care am văzut-o a fost Tocătură. Era la 
mine în cameră, întins pe pat, cu o ţigară de-a mea în gură. 

Avea un soi de expresie visătoare pe mutră, de parcă s- 
ar fi gândit la Gertrude Winkworth. 


112 


11 


Remarcându-mă, şi-a şters expresia visătoare de pe faţă. 

— O, bună, Bertie, a spus. Voiam să te văd. 

— O, da? am ripostat eu iute ca fulgerul şi am vrut să-l 
usture, pentru că mă cam săturasem până-n gât de 
Tocătură. 

Adică, el de bunăvoie îşi luase slujba de valet al meu şi, 
în calitate de gentleman personal al unui gentleman, ar fi 
trebuit să se agite în permanenţă, ba periind câte o haină 
pe ici, ba călcând nişte pantaloni pe colo şi, în general, 
făcându-se util, dar eu nu mai dădusem cu ochii de el din 
noaptea în care sosiserăm. Nu poţi să priveşti cu ochi buni 
un asemenea absenteism. 

— Voiam să-ţi dau vestea cea bună. 

Am râs cavernos. 

— Veste bună? Există aşa ceva? 

— Poţi băga mâna-n foc că există. Lucrurile merg bine. 
Soarele ne zâmbeşte dintre nori. Cred că o să duc la bun 
sfârşit afacerea asta cu Gertrude. Potrivit convențiilor 
sociale cretine care împiedică valeţii aflaţi în vizită să se 
bată pe burtă cu fiica familiei, nu m-am întâlnit propriu-zis 
cu ea, bineînţeles, dar i-am trimis bileţele prin Jeeves şi ea 
mi-a trimis bileţele prin Jeeves, iar în ultimul dintre ele dă 
semne clare că ar ceda rugăminţilor mele. Cred că încă 
vreo două mesaje, dacă sunt întocmite cu atenţie, o să-i 
vină de hac. Nu cumpăra încă felia de peşte, dar 
pregăteşte-te. 

Ciuda mi s-a evaporat. După cum am mai zis, Wooster-ii 
sunt oneşti. Ştiu cât de ale naibii de istovitoare sunt 
scrisorile astea de amor, o slujbă nonstop care-ţi cere 

concentrare necontenită. Dacă Tocătură a fost ocupat cu o 
grămadă de corespondenţă de genul ăsta, atunci 
bineînţeles că n-a avut prea mult timp să se ocupe de 
garderoba mea. Nu poţi să-ţi susţii cauza şi, în acelaşi timp, 
să-i calci altuia hainele. 

— Păi, asta-i bine, am spus, bucuros să aflu că, deşi 
perspectiva generală era într-un hal fără de hal de râioasă, 
cineva îşi lua o pauză. O să-ţi urmăresc evoluţia cu un 
interes considerabil. Dar hai să lăsăm viaţa ta amoroasă 
deocamdată, Tocătură, s-a întâmplat un lucru îngrozitor şi 
aş fi încântat să vii cu orice chestie care să-mi fie de ajutor 
sau să mă liniştească. Criminalul ăla ţăcănit, Gussie... 

— Ce-a mai făcut? 

— Ce n-a făcut, ăsta-i baiul. Ai fi putut să mă pui jos cu 
un bobârnac adineauri când am aflat că, de când a venit 
aici, nu i-a scris nici măcar un singur rând Madelinei 
Bassett. Şi, mai mult, zice că n-are de gând să-i scrie. 
Spune că-i dă o lecţie, am zis şi în câteva cuvinte i-am 
expus faptele. 

Părea îngrijorat cum se cuvine. Tocătură are un suflet 
simţitor şi afectuos, se emoţionează uşor la spectacolul 
unui vechi amic care lipăie de colo-colo prin mocirlă şi ştie 
în ce situaţie mă găsesc în privinţa Madelinei Bassett, 
fiindcă odată ea i-a povestit totul când s-au întâlnit la un 
bazar şi, întâmplător, au vorbit despre mine. 

— E o chestie nasoală, a zis. 

— Poţi pune mâna-n foc că e nasoală. Tremur ca varga. 

— Fetele de teapa Madelinei Bassett dau o mare 
importanţă scrisorilor zilnice. 

— Exact. lar dacă una nu ajunge la ele, vin şi fac 
investigaţii la faţa locului. 

— Şi zici că Gussie n-a fost impresionat? 

— Niciun picuţ. M-am rugat de el, aş putea spune chiar 
pătimaş, dar şi-a dat urechile pe spate şi a refuzat să 
coopereze. 

Tocătură a reflectat. 

— Cred că ştiu care-i motivul ascuns. Necazul e că acum 
Gussie e niţeluş dus cu sorcova. 

— Cum adică, acum? Şi de ce niţeluş? 

— E îndrăgostit nebuneşte de Nărăvaşa. Scuze că 
folosesc cuvinte atât de lungi. Adică e mort după ea. 

— Ştiu. La fel ca toată lumea din jur, pe kilometri întregi. 
Dragostea lui e subiectul favorit de conversaţie când se 
adună mătuşile. 

— Şi în sufrageria servitorilor s-au făcut nişte 
comentarii. 

— Nu mă miră. Pun pariu că se discută despre asta şi în 
Basingstoke. 

— Nu-l poţi condamna, bineînţeles. 

— Ba da, pot. 

— Adică, nu-i vina lui, zău. E primăvară, Bertie, sezonul 
de împerechere, când, după cum probabil că ştii, un 
curcubeu mai aprins sclipeşte peste porumbeii spilcuiţi, iar 
fanteziile tinerilor se preschimbă uşurel în gânduri de 
iubire. Impactul subit s-a prăvălit fix în toiul primăverii şi, 
fiind al unei fete precum Nărăvaşa asupra unui tăntălău 
precum Gussie, moleşit din pricina faptului că se îndoapă 
tot timpul cu suc de portocale, probabil că a fost teribil. 
Nărăvaşa, când se poartă frumos, îi înnebuneşte chiar şi pe 
cei mai puternici. Nimeni nu ştie asta mai bine decât tine. 
Odată te-ai făcut zdravăn de râs din cauza ei. 

— Nu-i nevoie să răscoleşti trecutul. 

— L-am răscolit numai ca să-mi susţin punctul de 
vedere, că mai degrabă ar trebui să ne fie milă de el, decât 
să-l criticăm. 

— Pe ea trebuie s-o criticăm. De ce îl încurajează? 

— Nu cred că îl încurajează. El se ţine după ea. 

— II încurajează. Am văzut-o eu. lşi exercită voit 
farmecele şi îi arată doar o parte a ei. Nu-mi spune mie că o 
fată ca Nărăvaşa, obişnuită să le dea peste bot bărbaţilor 

de prestigiu din Hollywood, nu-i poate veni de hac lui 
Gussie, dacă vrea. 

— Dar nu vrea. 

— Din cauza asta strâmb din nas. 

— Şi-ţi spun şi de ce nu vrea. N-am întrebat-o personal, 
dar sunt aproape sigur că joacă scenariul ăsta cu Gussie în 
ideea că înfige harponul în Esmond Haddock. Să-i arate că 
dacă el n-o vrea, sunt alţii care o vor. 

— Dar el o vrea. 

— Ea nu ştie. Asta dacă nu i-ai spus tu. 

— Nu i-am spus. 

— De ce nu? 

— N-am fost sigur că aş proceda corect. Vezi tu, el mi-a 
prezentat toate chestiile alea despre trăirile lui lăuntrice 
sub legământul tăcerii, cum s-ar spune, şi mi-a zis că vrea 
ca totul să rămână între noi. „Asta să rămână între noi”, a 
spus. Pe de altă parte, o vorbă la momentul oportun ar 
putea cu uşurinţă să reunească două inimi despărțite. 
Toată chestia e foarte discutabilă. 

— Eu m-aş duce şi i-aş spune. Strecoară-i o vorbă la 
momentul oportun. Sunt total în favoarea reuniunii dintre 
două inimi despărțite. 

— Şi eu. Dar cred că am amânat-o prea mult. Alde 
Bassett deja a făcut bătături la degete de câte telegrame a 
trimis întrebând ce se întâmplă. Tocmai a sosit una de 
ultimă oră. Am găsit-o pe măsuţa din hol când am intrat. 
Era telegrama unei fete care e pe punctul de a se sătura 
până-n gât. Îţi zic eu, Tocătură, nu văd nicio rază de lumină 
la orizont. Sunt în cofă. 

— Nu, nu eşti. 

— Ba da. Când i-am povestit lui Gussie despre 
telegramă, insistând asupra faptului că acum a venit 
vremea ca toţi oamenii cumsecade să sară în ajutorul 
partidului, aşa cum spuneam, el doar şi-a dat urechile pe 
spate şi a zis că-i dă o lecţie fetei şi că n-o să pupe nici 

urmă de scrisoare de la el până când lecţia n-o să-i intre 
bine în cap. Tipul e non compos” şi îţi repet că nu văd nicio 
rază de lumină la orizont. 

— Mie mi se pare simplu. 

— Adică ai vreo sugestie? ` 

— Bineînțeles că am o sugestie. Intotdeauna am o 
sugestie. E o chestie evidentă. Dacă Gussie nu-i scrie fetei, 
trebuie să-i scrii chiar tu. 

— Dar nu vrea să primească veşti de la mine. Vrea să 
primească veşti de la Gussie. 

— Şi aşa o să şi fie, Domnul s-o aibă în pază. Gussie şi-a 
scrântit încheietura mâinii, aşa încât trebuie să-ţi dicteze ţie 
scrisoarea. 

— Gussie nu şi-a scrântit încheietura mâinii. 

— Ba să mă scuzi. Şi-a scrântit-o urât în timp ce oprea 
un cal dezlănţuit, supunându-se la un mare risc şi salvând 
un copilaş de la o moarte oribilă. Un copil cu păr bălai, dacă 
te laşi pe mâinile mele, cu ochi albaştri, obrăjori rozalii şi 
care vorbeşte sâsâit. Cred că vorbitul sâsâit are mare 
succes. _ 

Am rămas cu gura căscată. Inţelesesem unde bătea. 

— Tocătură, e nemaipomenit! O s-o scrii tu? 

— Bineînţeles. O să fie floare la ureche. l-am scris 
Gertrudei scrisori de genul ăsta de când eram atâtica. 

S-a aşezat la masă, a luat hârtie şi un stilou şi 
numaidecât a fost absorbit de munca de creaţie, cum s-ar 
zice. Îmi puteam da seama că nu fusese o fanfaronadă din 
partea lui că scrisoarea o să fie floare la ureche. Nici măcar 
nu părea să facă pauze ca să se gândească. Aproape 
imediat mi-a înmânat manuscrisul terminat, invitându-mă 
să-i dau zor şi să-l copiez. 

— Trebuie să fie trimisă de îndată, orice secundă e 
vitală. Fugi chiar tu cu ea la poştă. Atunci o s-o primească 
mâine dimineaţă la prima oră. Şi acum, Bertie, trebuie să te 

las. Am promis că joc gin rummy cu Queenie şi deja am 
întârziat. Are nevoie de încurajări, sărăcuţa de ea. Ai auzit 
ce nenorocire a păţit? Că a rupt logodna cu sticletele 
Dobbs? 

— Nu, zău? Nu mai e logodită? Deci din cauza asta arăta 
în halul ăla, presupun. Am dat nas în nas cu ea după prânz, 
am explicat eu, şi am rămas cu impresia că avea inima 
grea. Ce n-a mers? 

— Nu-i plăcea că e ateu, el refuza să se dezică de asta şi 
până la urmă a spus ceva despre lona şi Balena peste care 
ei i-a fost imposibil să treacă. Azi-dimineaţă i-a dat înapoi 
inelul, scrisorile şi un bibelou de porțelan cu inscripţia „Un 
cadou din Blackpool”, pe care i-l cumpărase vara trecută 
când a fost în vizită la nişte rude din nord. Teamă mi-e că a 
zguduit-o puternic. Trece prin chinurile iadului. Il iubeşte la 
nebunie şi tânjeşte să fie a lui, dar nu poate înghiţi chestia 
aia despre lona şi Balena. Putem spera numai că jocul de 
gin rummy o să-i aline întrucâtva suferinţa. S-a făcut, 
Bertie, dă-i bătaie cu scrisoarea. Poate că n-o fi una dintre 
cele mai reuşite, pentru că am lucrat contra cronometru şi 
n-am putut să o cizelez şi să o retuşez, dar cred că o să-ţi 
placă. 

A avut dreptate. Am cercetat cu atenţie mesajul şi am 
fost încântat de măiestria lui. Dacă nu era una dintre cele 
mai reuşite, atunci cele mai reuşite ar fi trebuit să fie de-a 
dreptul meşteşugite şi nu mă mira că, după ce primise o 
serie de scrisori din astea, Gertrude Winkworth se 
înmuiase. Există scrisori care seamănă îndoieli dacă în 
partea asta n-ar fi fost mai nimerită o altă exprimare sau 
dacă în partea ailaltă n-ar fi putut avea un pic mai mult haz 
şi alte scrisori despre care îţi spui în sinea ta „Asta-i marfă. 
Nu schimba niciun cuvinţel”. Scrisoarea de faţă făcea parte 
din ultima categorie. Nimerise exact nuanţa potrivită de 
modestie în paragraful despre calul dezlănţuit, iar copilul 
sâsâit era o splendoare. lţi sărea în ochi aidoma unui deget 

inflamat, monopolizând spectacolul. lar în ce priveşte 
fragmentele mai înflăcărate despre faptul că îi era dor de 
Madeline clipă de clipă şi îşi dorea să fi fost aici ca s-o 
poată îmbrăţişa şi câte şi mai câte, pur şi simplu nu puteau 
fi îmbunătăţite. 

Am copiat drăcovenia, am înghesuit-o într-un plic şi am 
dus-o la poştă. Şi abia o pleoştisem în cutie, când o voce 
melodioasă de soprană m-a strigat din spate şi, răsucindu- 
mă, am văzut-o pe Nărăvaşa apropiindu-se. 

M-am simţit profund încurajat. Exact fata cu care voiam să 
mă întâlnesc. Am înşfăcat-o de mână, aşa încât să n-o mai 
poată şterge subit pe furiş. 

— Nărăvaşo, am zis, vreau să am o discuţie lungă cu 
tine între patru ochi. 

— Nu cumva despre Hollywood? 

— Nu, nu despre Hollywood. 

— Mulţumescu-ţi ţie, Doamne. Nu cred că aş mai fi putut 
suporta să stau la taclale despre Hollywood în după-amiaza 
asta. N-aş fi crezut, a spus ea, apucându-se, ca de obicei, 
să monopolizeze conversaţia, că şi altcineva în afară de 
Louella Parsons şi Hedda Hopper ar putea fi o asemenea 
autoritate în lumea filmului de la Hollywood, cum e doamna 
Clara Wellbeloved. Ştie mai multe decât mine, deşi de 1 
august se fac doi ani de când mă învârtesc prin cercurile de 
celuloid. Ştie exact de câte ori a divorţat fiecare şi de ce, ce 
profit a avut fiecare film din ultimii douăzeci şi cinci de ani 
şi câţi fraţi Warner sunt. Ştie chiar şi de câte ori a fost 
însurat Artie Shaw”, chestie pe care pariez că nici el nu ţi-o 
poate spune. M-a întrebat dacă am fost măritată vreodată 
cu Artie Shaw, iar când am zis că nu, pare-mi-se a crezut că 
o iau peste picior sau că am fost măritată şi nici nu mi-am 
dat seama. Am încercat să-i explic că atunci când o fată se 
duce la Hollywood nu e obligată să se mărite cu Artie Shaw, 
e doar ceva opţional, dar nu cred că am convins-o. O 
bătrână foarte remarcabilă, dar niţeluş cam obositoare 
după o oră-două. Spuneai că vrei să discuţi ceva cu mine? 

— Da. 


2 Arthur Arshawsky, cântăreţ american în special de jazz. 

— Păi, de ce n-o faci? 

— Pentru că nu mă laşi să strecor nicio vorbuliţă. 

— O, m-am pus pe trăncănit? îmi pare rău. Ce te 
frământă, prinţul meu? 

— Gussie. 

— Fink-Nottle? 

— Fink-Nottle e corect. 

— Cel mai onest bărbat pe care-l ştiu. 

— Cel mai tembel bărbat pe care-l ştii. Ascultă, 
Nărăvaşo, tocmai am discutat cu Tocătură... 

— Ţi-a zis că se aşteaptă ca în curând s-o înduplece pe 
Gertrude Winkworth să fugă cu el? 

— Da. 

A zâmbit oareşcum cam ţeapăn, aidoma uneia dintre 
femeile alea din Vechiul Testament care merge de colo- 
coloînfigând piroane în capetele oamenilor. 

— Abia aştept să se întâmple asta, a zis ea, ca să mă 
tăvălesc de râs văzând ce faţă face Esmond când află că 
Gertrude a plecat cu altul. O să fie tare amuzant. Ha, ha, a 
adăugat ea. 

Atât de bine semăna acel „Ha, ha” cu măcăitul final al 
unei rațe care moare de inimă rea, încât mi-a spus tot ce 
voiam să ştiu. Mi-am dat seama că Tocătură nu greşise 
când îi diagnosticase năpârstocului motivele pentru care îi 
aplica străvechiul tratament lui Gussie, iar eu n-aveam de 
ales, trebuia să-i vărs fară întârziere informaţiile. Am bătut- 
o uşurel pe umăr şi i-am strecurat o vorbă la momentul 
oportun. 

— Nărăvaşo, am spus, eşti o vită încălţată. Ai o 
perspectivă complet greşită în ce-l priveşte pe Haddock 
ăsta. E atât de exclus să fie înamorat de Gertrude 
Winkworth, încât presupun că nici nu i-ar păsa, decât de la 
distanţă şi frăţeşte, dacă s-ar îneca cu un os de peşte. Tu 
eşti steaua lui călăuzitoare. 

— Ce? 

— O ştiu chiar din gura lui. Era puţin afumat atunci, ceea 
ce e şi mai impresionant, fiindcă in vino e cum-se-spune. 

Ochii i s-au luminat. Şi-a înghiţit iute un nod din gât. 

— El a zis că sunt steaua lui călăuzitoare? 

— Cu un „încă” înainte de „steaua”. „Reţine”, mi-a zis 
el, turnându-şi porto, cu care deja se cam burduşise. „Deşi 
mi-a dat papucii, încă e steaua mea călăuzitoare”. 

— Bertie, dacă îţi baţi joc de mine... 

— Bineînţeles că nu. 

— Sper că nu, pentru că, dacă e aşa, o să te blestem şi 
blestemul neamului Pirbright n-are de ce să te încânte. Mai 
spune-mi. 

Şi i-am mai spus. De fapt, i-am spus totul. Când am 
terminat, a râs ca o hienă şi, de asemenea, căci niciodată 
nu le înţelegi pe fetele astea, a vărsat o lacrimă sidefată 
sau două. 

— Dragul de el, numai aşa ceva putea să-i treacă prin 
cap! a spus ea, referindu-se la ideea minunată pe care a 
căpătat-o la cinema, în Basingstoke. Ce mieluşel dulce e 
omul ăsta! 

Nu sunt convins că eu, personal, aş fi folosit expresia 
„Mieluşel dulce” pentru a-l descrie pe Esmond Haddock, 
dar am trecut peste asta, căci nu era treaba mea. Dacă 
prefera să considere un tip cu pieptul lat de un metru 
douăzeci şi muşchii precum nişte şerpi încleştaţi un 
mieluşel dulce, era treaba ei. Sarcina mea, că tot mă 
apucasem de o chestie bună, era să-i dau ghes. 

— In condiţiile astea, am zis, probabil o să te bucuri să 
auzi un sfat din partea unui om de lume bine informat. 
Aparent, Tocătură a obţinut rezultate excelente pe frontul 
Gertrude, deschizându-şi sufletul sub formă de bileţele, iar 
dacă mă asculţi, o să faci la fel. Trimite-i câteva rânduri 
politicoase lui Esmond Haddock în care să-i zici că tânjeşti 
după el, iar el o să doboare recordul mondial alergând spre 
casa parohială să te îmbrăţişeze. Aşteaptă numai semnalul 


122 


verde. 

A clătinat din cap. 

— Nu, a spus. 

— De ce nu? 

— Pur şi simplu ne-am întoarce de unde am plecat. 

Bineînţeles, mi-am dat seama unde bătea. 

— Ştiu la ce te gândeşti, am zis. Te referi la 
nesupunerea lui politicoasă in re înfruntarea mătuşilor. Păi, 
dă-mi voie să te asigur că această mică dificultate se va 
ameliora foarte curând prin terapie. Ascultă. Esmond 
Haddock o să interpreteze un cântec de vânătoare la 
concert, pe versuri de mătuşa lui, Charlotte, şi muzică de 
mătuşa lui, Myrtle. Nu poţi să conteşti asta. 

— Până acum aşa e. 

— Păi, să presupunem că acel cântec de vânătoare e un 
succes. 

Şi cu câteva vorbe bine alese i-am adus la cunoştinţă 
teoria solidă a lui Jeeves. 

— Ai priceput ideea? am conchis eu. Ovaţiile mulţimii 
acţionează frecvent ca un drog puternic asupra indivizilor 
ăstora cu complexe de inferioritate. Aţăţă-i pe indivizii 
ăştia, de exemplu, fluierând printre degete şi zbierând „Bis! 
Bis!” când interpretează cântece de vânătoare şi or să 
devină alţi oameni. Moralul li se întăreşte. Cozile le ţâşnesc 
în sus ca rachetele. Se trezesc că huliganii în faţa cărora 
erau obişnuiţi să se târască li se par acum mai jos decât 
praful de sub roţile carului lor de triumf. Dacă Esmond 
Haddock stârneşte vâlva la care mă aştept, n-o să treacă 
multă vreme până când mătuşile astea ale lui or să se urce 
în copaci şi or să-i tragă sus după ele, ori de câte ori le 
aruncă o privire şerpuitoare. 

Elocvenţa mea n-a fost în vânt. A tresărit binişor şi a zis 
ceva de genul „Pe puişorii şi pruncii mei”, explicându-mi 
mai apoi că nu era poanta ei, ci a unchiului Sidney. lar eu în 
schimb i-am spus că teoria aia solidă pe care i-am conturat- 

o nu era a mea, ci a lui Jeeves. Trebuie dat cezarului ce e al 
cezarului. 

— Cred că are dreptate, Bertie. 

— Bineînţeles că are dreptate, Jeeves are întotdeauna 
dreptate. S-a mai întâmplat. Îl ştii pe Bingo Little? 

— Doar ne salutăm. S-a căsătorit cu un soi de scriitoare, 
nu-i aşa? 

— Roşie Mcbanks, autoarea lui Mervyn Keene, om de 
lume şi Doar o muncitoare în fabrică. lar uniunea lor a fost 
fructuoasă. La timpul potrivit un bebeluş sănătos s-a 
adăugat efectivului. Fii atentă la bebeluşul ăsta, pentru că e 
personajul central al intrigii. Ei bine, de când l-ai văzut 
ultima oară pe Bingo, doamna Bingo, folosindu-se de 
influenţa ei considerabilă, i-a obţinut postul de redactor-şef 
al Gâgâlicei, o publicaţie pentru copii, un post foarte bun în 
majoritatea privinţelor, mai puţin cusurul că salariul aferent 
nu era deloc cum ar fi trebuit să fie. Proprietarul ei, P.P. 
Purkiss, fiind un individ din ăla avar, în al cărui carnet de 
cecuri moliile îşi fac cuib şi cresc nenumărați plozi. Prin 
urmare, Bingo se chinuia permanent să-i smulgă bătrânului 
Gaspar cel Zgârcit o creştere de salariu. Până aici e 
limpede? 

— Am înţeles. 

— Săptămână de săptămână se insinua pe lângă P.P. 
Purkiss, bâlbâind propoziţii justificatoare care începeau cu 
„Ah, domnule Purkiss, mă întreb dacă...” şi „Ah, domnule 
Purkiss, credeţi că s-ar putea...” însă canalia îl privea fix cu 
ochi sticloşi şi îi vorbea despre cât de strâmtorat e cu banii 
şi despre preţul din ce în ce mai ridicat al pastei de hârtie. 
lar Bingo zicea „înţeleg, domnule Purkiss, da, înţeleg” şi se 
insinua din nou afară pe uşă. Asta-i Primul Act. 

— Dar să vezi ce urmează? 

— Ai dreptate, să vezi ce urmează. A venit şi ziua în care 
bebeluşul zvăpăiat al lui Bingo a participat la un concurs 
pentru bebeluşi, concurând cu unii dintre cei mai dificili 

adversari din South Kensington. A înhăţat premiul întâi, o 
suzetă superbă, a fost luat la pupături de soţia unui 
ministru şi, în general, alintat de toată lumea, fără excepţie. 
lar a doua zi dimineaţă, Bingo, cu o strălucire ciudată pe 
chip, a dat buzna în biroul privat al lui P.P. Purkiss fără să 
ciocane la uşă, a bubuit cu pumnul în birou şi a zis că vrea 
să mai vadă încă zece bătrâne în plicul cu salariul lui de 
acum încolo şi că, pentru a le conveni tuturor, noua 
înţelegere să intre în vigoare începând cu următoarea 
sâmbătă. lar când P.P. Purkiss a început să-şi facă numărul, 
a mai bubuit o dată în birou şi a spus că n-a venit acolo ca 
să se contrazică. „Da sau nu, domnule Purkiss!” a spus el, 
iar P.P. Purkiss, fleşcăit ca o şosetă umedă a zis „Păi, da, 
da, bineînţeles, precis, domnule Little” adăugind că fusese 
cât pe-aci să-i sugereze el ideea asta. Păi, adică, să vezi şi 
să nu crezi. 

Povestea a impresionat-o. Nu încăpea nicio îndoială. A 
murmurat un meditativ „La dracu'!” şi a rămas într-un 
picior, arătând ca „Trezirea sufletului”. 

— Aşa că, am continuat, o să ne încordăm toţi muşchii 
pentru a ne asigura că acest cântec de vânătoare al lui 
Esmond Haddock o să fie punctul culminant al serii. Jeeves 
trebuie să colinde prin sat, împroşcând cu beri, astfel încât 
să adunăm ceea ce se cunoaşte sub numele de galerie, 
garantându-ne aplauze furtunoase. Şi tu poţi să dai o mână 
de ajutor aici. 

— Bineînţeles că da. Am o reputaţie nemaipomenită în 

sat. li am pe toţi la degetul mic. Trebuie să mă ocup 
imediat de asta. Abia aştept. Nu te deranjează că te las, 
nu? 
_ — Deloc, deloc, sau, mai bine zis, ba da, să ştii că da. 
Inainte de a pleca, trebuie să lămurim chestia asta cu 
Gussie. 

— Ce chestie cu Gussie? Am plescăit din limbă. 

— Ştii foarte bine ce chestie cu Gussie. Din motive pe 

care nu-i nevoie să le analizăm, în ultima vreme l-ai 
transformat pe Augustus Fink-Nottle în jucăria ta din timpul 
liber şi asta trebuie să înceteze. Nu-i nevoie să-ţi mai spun 
o dată ce-o să se întâmple dacă o să continui ca până 
acum. Când ne-am întâlnit la mine în apartament, am 
explicat clar cum stă treaba chiar şi pentru cea mai 
mediocră inteligenţă. Eşti perfect conştientă că, dacă răul 
se răspândeşte, dacă intră nisip în angrenajul poveştii de 
amor dintre Fink-Nottle şi Bassett, atât de vârtos încât îşi 
încetează funcţionarea, Bertram Wooster o să fie confruntat 
cu o soartă mai rea decât moartea - adică însurătoarea. 
Sunt încredinţat, acum că ţi s-a adus aminte de pericolul 
hidos care mă paşte, că inima ta cea bună n-o să-ţi permită 
să-l încurajezi pe numitul Fink-Nottle aşa cum, potrivit 
mărturiilor celor cinci mătuşi, o faci acum. Îngrozită la 
gândul că bietul Wooster o să-şi calce pantalonii de nuntă şi 
o să-şi facă bagajele pentru o lună de miere lângă 
nesuferita aia de Bassett, o să te supui poruncilor părţii mai 
bune a sinelui tău şi o să-l potoleşti. 

A priceput punctul meu de vedere. 

— Vrei să îl pun din nou în circulaţie pe Gussie? 

— Exact. 

— Să-mi retrag farmecele? Să-i dau drumul din ghearele 
mele? 

— Într-adevăr. 

— Păi, bineînţeles. Mă ocup imediat de asta. Şi ne-am 
despărţit în termenii ăştia foarte satisfăcători. O mare 
piatră mi se luase de pe inimă. 

Ei bine, nu ştiu ce experienţă ai tu, dara mea e că 
există foarte puţine beneficii când ţi se ia o piatră de pe 
inimă, pentru că numaidecât afli că alta, probabil mult mai 
a naibii de grea, ţi se pune în loc. Pare un joc din care nu 
poţi ieşi câştigător. 

Abia mă întorsesem la mine în cameră, pe deplin liniştit 
şi destins, când Tocătură a dat buzna înăuntru şi ceva din 

înfăţişarea lui mi-a paralizat buna dispoziţie aidoma unei 
lovituri peste ochi cu un prosop ud. Avea chipul sobru, iar 
atitudinea sa nu era deloc atitudinea sprinţară a cuiva care 
a jucat recent gin rummy cu cameristele. 

— Bertie, a zis el, ţine-te bine de ceva. A apărut o 
problemă extrem de gravă. 

Podeaua a părut să se înalțe sub mine ca un decor de 
scenă reprezentând marea.  Şoriceii, care, după 
succesiunea aia de scrisori şi convorbirea ulterioară cu 
Nărăvaşa, îşi trăgeau sufletul, au ţâşnit iarăşi în acţiune, de 
parcă ar fi început să se antreneze pentru niscaiva probe 
atletice. 

— Uf, pe mătuşa mea cea sfântă! am îngăimat, iar 
Tocătură a spus că aş putea să zic pe bune „Mătuşa mea 
cea sfântă” fiindcă ea era capul răutăţilor. 

— Şi acum vine scatoalca, a spus. Adineauri, pe când 
mă găseam în sufrageria servitorilor, Silversmith s-a 
rostogolit înăuntru. Şi ştii ce îi ziseseră fetele mai 
simandicoase? l-au spus că mătuşa ta, Agatha, vine 
încoace. Nu ştiu când, probabil într-o zi sau două. 
Baroneasa Daphne Winkworth a primit o scrisoare de la ea 
cu poşta de după-amiază, în care şi-a anunţat intenţia de a 
fi în curând un oaspete agreabil în afurisitul ăsta de coteţ 
de găini. Şi acum ce facem? 


127 


13 


Un Bertram Wooster cu o faţă palidă şi măcinată de griji 
şi o pronunţată tendinţă de a _ tresări la zgomote 
neaşteptate stătea la el în dormitor a doua zi după-amiază, 
ridicându-se din când în când pentru a măsura cu pasul 
camera. Puţini, văzându-l, l-ar fi recunoscut în grămada 
asta tre-murândă şi neputincioasă de rămăşiţe umane pe 
petrecăreţul rafinat şi ferchezuit din vremuri mai fericite. Il 
aşteptam pe Tocătură să se întoarcă din metropolă şi să-mi 
dea raportul. 

Periind vârtos chestiunea cu o seară în urmă, nu ne-a 
luat mult timp să ajungem la concluzia că ar fi o nebunie să 
încercăm să facem faţă singuri acestei crize majore şi că 
întreaga coordonare a afacerii trebuia lăsată cât mai 
curând în seama lui Jeeves. lar, întrucât Jeeves era la 
Londra şi ar fi putut părea ciudat din partea mea s-o şterg 
din Casa cea Mare pentru o noapte, Tocătură a plecat într- 
acolo să se consulte cu el. A tulit-o pe furiş în maşina mea 
cu două locuri, sperând să se întoarcă în jurul prânzului. 

Dar prânzul venise şi trecuse, rața şi mazărea verde se 
transformaseră în cenuşă în gura mea şi încă nu era nici 
urmă de el. Abia după ora trei şi-a făcut în sfârşit apariţia. 

La vederea lui, inima mea, azvârlindu-şi cât colo povara 
grijilor, a executat un dans rapid şi săltăreţ. Nimeni, am 
dedus eu, dacă n-ar fi adus veşti bune, n-ar fi putut semăna 
atât de mult cu infanteria marină a Statelor Unite. Când îl 
văzusem ultima oară, plecând cu maşina în misiune, avea 
un aer sobru şi abătut, de parcă s-ar fi temut că până şi 
Jeeves ar fi fost nevoit să se declare învins de una ca asta. 
Acum era voios, săltăreţ şi zglobiu. 

— Îmi pare rău că am întârziat, a spus. A trebuit să 
aştept până şi-a luat avânt creierul lui Jeeves. A prins mai 
greu ca de obicei mingea din zbor. 

L-am înşfăcat de braţ. 

— A prins-o? am ţipat eu, tremurând din toate 
mădularele. 

— O, da, a prins-o. Jeeves întotdeauna o prinde. Dar de 
data asta numai după ce a meditat un răstimp care mie mi 
s-a părut o eternitate. L-am găsit în bucătărie la tine acasă, 
sorbind dintr-o ceaşcă cu ceai şi citind Spinoza şi i-am 
prezentat problema noastră, implorându-l să-şi pună 
neîntârziat în mişcare micile sale celule cenuşii şi să se 
gândească la un mod de-a o împiedica pe afurisita ta de 
mătuşă să-şi atingă țelul malefic de a veni să hărţuiască 
Deverill Hall. El a zis că aşa o să facă, iar eu m-am dus în 
salonaş, unde m-am aşezat, mi-am pus picioarele pe poliţa 
de deasupra şemineului şi m-am gândit la Gertrude. Din 
când în când mă ridicam, treceam prin bucătărie şi îl 
întrebam cum merge treaba, dar el îmi făcea semn să plec 
fluturându-şi în tăcere o mână şi îşi dădea încă o dată cep 
la creier. Până la urmă şi-a făcut apariţia şi a anunţat că a 
găsit soluţia. Reflectase, ca întotdeauna, la psihologia 
individului. 

— Care individ? Mătuşa Agatha? 

— Evident, mătuşa ta, Agatha. La care altă psihologie 
individuală te-ai fi aşteptat să reflecteze? A lui sir Stafford 
Cripps?1? Apoi s-a apucat să-mi schiţeze o stratagemă care 
cred că o să ţi se pară o bombă. Spune-mi, Bertie, i-ai furat 
vreodată vreun pui unei tigroaice? 

Am spus nu, dintr-un motiv sau altul, n-o făcusem 
niciodată, iar el m-a întrebat ei, şi dacă ai fi făcut-o, ce 
reacţie crezi că ar fi avut tigroaica, presupunând că era o 
soţie şi o mamă bună. lar eu am zis că, deşi nu mă consider 


2 Om de stat britanic, faimos mai ales pentru programul lui de 

o autoritate în materie de tigroaice, îmi imaginez că ar fi 
fost neagră de îngrijorare. 

— Întocmai. Şi te-ai aştepta ca animalul, după ce şi-a 
dat seama că i-a dispărut copilul, să lase totul baltă şi să 
înceapă să-l caute, nu-i aşa? Şi-ar revizui complet planurile 
sociale, nu crezi? Dacă, de exemplu, îşi aranjase să viziteze 
alte  tigroaice dintr-o peşteră vecină, şi-ar anula 
întrevederea şi s-ar apuca să cotrobăie prin jur după indicii. 
Eşti de acord? 

Am zis Da, mi se pare foarte posibil. 

— Păi, asta crede şi Jeeves că o să se întâmple cu 
mătuşa ta, Agatha, când o să afle că fiul ei, Thomas, a 
dispărut de la şcoala din Bramley-on-Sea. 

Nu îţi pot spune imediat la ce mă aşteptasem, dar cu 
siguranţă nu la asta. După ce mi-am recăpătat îndeajuns 
respiraţia pentru a reuşi să-l chestionez, l-am întrebat ce 
spusese, iar el şi-a repetat cuvintele rar şi răspicat, eu am 
zis „Dar, pe toţi dracii!” şi el a spus „Ei bine?” 

— Doar n-o să-mi zici că Jeeves are de gând să-l 
răpească pe tânărul Thos? 

A ţâţăit nerăbdător. 

— Nici nu-i nevoie să-i răpeşti pe admiratorii înrăiţi 
precum văru-tău, Thomas, dacă le aduci la cunoştinţă că 
vedeta lor favorită de cinema speră că îşi vor face puţin 
timp liber şi vor veni pentru a petrece câteva zile la casa 
parohială unde locuieşte ea. Asta e mesajul pe care s-a dus 
să-l livreze Jeeves la Bramley-on-Sea şi mă aştept 
încrezător să aibă un efect miraculos. 

— Adică o să fugă de la şcoală? 

— Bineînţeles că o să fugă de la şcoală. Ca vântul şi ca 
gândul. Oricum, pentru a întări chestiunea, l-am 
împuternicit pe Jeeves în numele tău să-i ofere un bacşiş de 
cinci lire în eventualitatea că şovăie. Am înţeles de la 
Jeeves, căruia i s-a destăinuit, că tânărul Thomas e hotărât 
să pună mâna pe nişte lovele mai mult decât oricând. Face 

economii ca să-şi cumpere un aparat de fotografiat. 

l-am aplaudat gândirea vicleană, dar nu credeam că în 
realitate o să fie nevoie să recurgă la bancnota mârşavă. 
Thos e un băiat cu pasiuni sălbatice, genul de băiat care, 
dacă n-ar avea decât trei pence pe lume, i-ar cheltui pe un 
timbru ca să-i scrie lui Dorothy Lamour? pentru a-i cere un 
autograf, iar mesajul pe care mi l-a relatat Tocătură era în 
sine, credeam eu, mai mult decât suficient să-l urnească 
din loc. 

— Da, a încuviinţat Tocătură. Cred că în scurt timp o să-l 
avem printre noi pe flăcău. Dar nu şi pe mătuşa ta, Agatha, 
care o să aibă treabă în altă parte. E păcat că trebuie să 
rămână temporar fără pui, bineînţeles, şi îi împărtăşim 
îngrijorarea maternă. Ar fi fost frumos ca lucrurile să se fi 
putut aranja altfel, dar asta e. Trebuie pur şi simplu să-ţi 
spui în sinea ta că în viaţă mai şi plouă uneori. 

Părerea mea era că mătuşa Agatha n-o să fie tocmai 
îngrijorată, ci mai degrabă apucată de streche. 

— Thos, am zis, s-a cam specializat în a fugi de la 
şcoală. A mai făcut-o de două ori, o dată pentru a se duce 
la finala cupei şi o dată pentru a pleca în căutare de comori 
îngropate în Caraibe şi nu-mi amintesc ca mătuşa Agatha 
să fi fost o mamă trăsnită de durere nici într-un caz, nici în 
celălalt. Thos a fost cel trăsnit. De vreo şase ori, îndesat, 
acolo unde se ştie că doare mai tare, aşa mi-a zis. Asta îmi 
închipui că probabil o să se întâmple din nou şi cred că, 
dacă acceptă misiunea numai din iubire, o să-i strecor cele 
cinci lire ca pe nişte bani în plus. 

— O să fie o faptă bună. 

— În fond, ce sunt banii? Nu-i poţi lua cu tine. 

— Aşa te vreau. 

— Dar Nărăvaşa n-o să fie cam dezorientată când o să 
apară pe neaşteptate la ea acasă? 

— S-a aranjat totul. M-am întâlnit cu ea în sat şi i-am 

spus. 

— Şi a fost de acord? 

— Din toată inima. Nărăvaşa e întotdeauna de acord cu 
orice are şanse să stârnească ceva. 

— E o fată minunată. 

— Are o fire admirabilă. Apropo, mi-a spus că i-ai zis o 
vorbă la momentul oportun. 

— Da. Cred că s-a simţit încurajată. 

— Aşa mi s-a părut şi mie. Ciudat că e atât de 
înnebunită după Esmond Haddock. L-am văzut numai de la 
distanţă, bineînţeles, dar aş fi zis că e puţintel cam băţos 
pentru Nărăvaşa. 

— Nu-i băţos de fapt. Să-l vezi cum se destinde la un 
pahar de porto. 

— Probabil ai dreptate. Şi oricum, dragostea e o chestie 
cu care nu te poţi pune. Presupun că ar lăsa tablou mii de 
inşi faptul că Gertrude, Domnul s-o binecuvânteze, mă 
iubeşte. Şi totuşi mă iubeşte. Uită-te la biata Queenie, 
mititica. Cu inima frântă că a pierdut un sticlete cu care nu 
mi-aş dori să fiu văzut nici într-un şanţ. Că veni vorba de 
Queenie, mă gândeam s-o duc la cinema în Basingstoke azi 
după-amiază, dacă îmi împrumuţi maşina. 

— Bineînţeles. Crezi că o s-o înveselească? 

— S-ar putea. Şi aş vrea să stropesc cu balsam sufletul 
ăsta suferind, dacă se poate. E ciudat cum, atunci când eşti 
îndrăgostit, jinduieşti să înfăptuieşti acte de caritate pentru 
oricine. Acum plesnesc de un soi de bunăvoință 
spumegândă, ca unul dintre tipii ăia ai lui Dickens. A fost 
cât pe-aci să-ţi cumpăr o cravată la Londra. La naiba! Ce-i 
asta? 

Cineva bătuse la uşă. 

— Intră, am spus şi Tocătură s-a năpustit la dulap şi s-a 
precipitat înapoi împodobit cu pantaloni şi alte chestii. 
Pentru a da o impresie profesională. 

Silversmith a intrat navigând peste prag. Acest bărbat 

maiestuos avea întotdeauna în ţinută un aer de ambasador 
pe cale să livreze acte importante de stat unui suveran, iar 
acum asemănarea era accentuată de faptul că, în faţa 
voluminosului său stomac, ducea o tavă cu două telegrame 
pe ea. Le-am cules, iar ela navigat iarăşi pe uşă afară. 

Tocătură a pus la loc pantalonii. Dârdâia niţeluş. 

— Ce efect are asupra ta individul ăsta, Bertie? a 
întrebat el cu voce şoptită, de parcă ar fi vorbit într-o 
catedrală. Mă paralizează. Nu ştiu dacă eşti familiarizat cu 
opera lui Joseph Conrad, dar există un tip în Lordul Jim 
despre care spune „Chiar să fi fost împărat peste Orient şi 
Apus, şi tot nu ţi-ai fi putut uita inferioritatea în prezenţa 
lui.” Asta-i Silversmith. Mă umple de o umilinţă îngrozitoare. 
Imi zbârceşte sufletul nemuritor până ajunge de mărimea 
unui bob uscat de mazăre. E imaginea vie a unor experţi de 
modă veche care îmi făceau atâtea zile fripte la început, 
când am urcat prima dată pe scenă. Păi, dă-i bătaie. 
Deschide-le. 

— Adică telegramele astea? 

— Tu ce crezi? 

— li sunt adresate lui Gussie. 

— Bineînţeles că îi sunt adresate lui Gussie. Dar sunt 
pentru tine. 

— N-avem de unde să ştim. 

— Aşa ar trebui. Una e probabil de la Jeeves, care îţi 
spune că balonul a fost lansat. 

— Dar cealaltă? Poate fi una tandră de la Madeline, care 
face toţi banii. 

— Hai, dă-i bătaie. Am fost ferm. 

— Nu, Tocătură. Codul de onoare al Wooster-ilor nu îmi 
îngăduie asta. Codul de onoare al Wooster-ilor e mai rigid 
decât codul de onoare al Tocăturilor. Un Wooster nu poate 
deschide o telegramă adresată altcuiva, chiar dacă, pentru 
moment, el e acel altcineva, dacă mă-nţelegi. Trebuie să i 
le predau lui Gussie. 

— Bine, dacă aşa vezi tu lucrurile. Atunci o iau din loc ca 
să încerc să aduc puţin soare în viaţa lui Queenie. 

Şi-a luat picioarele la spinare, iar eu m-am aşezat şi am 
continuat să fiu ferm. Era ora trei patruzeci şi cinci. 

Am continuat să fiu ferm cam până la patru fară cinci. 

Şpilul codului de onoare al Wooster-ilor e că, dacă începi 
să-l analizezi cu vreo două telegrame privindu-te fix în ochi, 
una dintre ele aproape sigur conţinând veşti de o 
importanţă capitală, după o vreme te trezeşti că începi să 
te întrebi dacă în fond e chiar atât de straşnic. Adică ţi se 
insinuează în minte gândul că poate, dacă nu i-ai şti mai 
bine, Wooster-ii sunt nişte fraieri a-ntâia dacă se lasă 
călăuziţi de un cod de onoare ca ăsta. La ora patru nu mai 
eram chiar atât de ferm ca înainte. Pe la şi zece, hotărât 
lucru, degetele îmi zvâcneau. 

La patru şi cincisprezece fix am deschis prima 
telegramă. După cum prevăzuse Tocătură, era un mesaj de 
la Jeeves întocmit cu precauţie, trimis din Bramley-on-Sea 
şi semnat Antrepozitele Bodger's, dând de înţeles cu 
prudenţă că totul decursese conform planului. Marfa, scria 
acolo, era pe drum şi va fi livrată într-un vagon obişnuit în 
cursul serii. Foarte satisfăcător. 

Am aprins un băț de chibrit şi am făcut-o scrum, fiindcă 
niciodată nu poţi fi prea precaut, iar după aceea m-am 
îngrijorat văzând că, pe când mă uitam la celălalt plic, 
degetele încă îmi mai zvâcneau. L-am luat şi m-am jucat cu 
el dus pe gânduri. 

Pot ghici ce-o să zici. O să zici că, după ce am citit prima 
telegramă şi i-am înţeles conţinutul, nu mai era deloc 
nevoie s-o deschid pe cealaltă şi ai perfectă dreptate. Dar 
ştii cum e. Întreabă-l pe primul pui de leu pe care-l vezi şi o 
să-ţi spună că, o dată ce ai prins gustul sângelui, nu mai ai 
cum să te opreşti, iar cu telegramele e la fel. Conştiinţa îmi 
şoptea că asta, adresată lui Gussie şi destinată lui Gussie, 
era numai pentru el şi eram total de acord. Dar nu mă 

puteam abţine să n-o deschid, ca atunci când nu te poţi 
abţine să nu mănânci încă o migdală sărată. 

Am tăiat plicul şi subita roşeaţă a ruşinii mi-a acoperit 
obrajii când privirea mi-a căzut pe semnătura „Madeline”. 

Apoi privirea mi-a căzut pe restul blestemăţiei. 

Am citit următoarele: 

Fink-Nottle 

Deverill Hall 

King's Deverill 

Hants. 

Primit scrisoarea. Nu pot înţelege de ce n-ai trimis 
telegramă liniştitoare. Sigur tăinuieşti accident extraordinar 
de grav. Îngrijorare febrilă. Teamă de ce-i mai rău. Sosesc 
Deverill Hall mâine după-amiază. Te iubesc. Te sărut. 
Madeline. 

Da, asta a fost torpila care mi-a explodat sub nas şi am 
căpătat sentimentul pe care îl ai uneori că vreun farsor ţi-a 
extras toate oasele din picioare, înlocuindu-le cu o piftie 
nesatisfăcătoare. Am recitit chestia pentru a mă asigura că 
văzusem într-adevăr ce credeam că văzusem şi, dându-mi 
seama că aşa era, mi-am îngropat faţa în mâini. 

Faptul că nu aveam niciun sfetnic făcea ca situaţia să fie 
atât de sumbră. In asemenea împrejurări, când Destinul, 
după ce ţi-a ars una-n ochi, continuă să te altoiască la 
ţurloaie, îţi doreşti să-i aduni pe băieţi în jurul tău şi să perii 
lucrurile, dar nu era niciun băiat pe care să-l adun. Jeeves 
era la Londra, iar Tocătură în Basingstoke. Mă făcea să mă 
simt ca un prim-ministru care se apucă să convoace o 
şedinţă importantă de guvern şi află că ministrul de interne 
şi preşedintele Consiliului au tăiat-o la Paris, iar ministrul 
agriculturii şi pescuitului împreună cu restul găştii sunt la 
cursele de câini. 

Se părea că n-am altceva de făcut decât să aştept până 
când Tocătură, după ce stătea la ştiri, la film şi la Simfonia 
Idioată în două role, se îndrepta spre casă. Şi, deşi Rațiunea 
îmi spunea că nu se putea întoarce mai devreme de două 
ore sau mai mult şi că, chiar şi după ce se întorcea, existau 
cam o sută la opt şanse ca el să nu aibă vreo tactică 
ingenioasă pe care s-o avanseze, m-am dus la poarta 
principală şi m-am plimbat de colo-colo, scrutând orizontul 
precum Sora cutărică din povestirea aia pe care sigur ai 
citit-o. 

Se înserase de multicel, iar păsările de prin partea 
locului îşi terminaseră demult treburile zilnice, când am 

zărit maşina cu două locuri venind pe şosea. l-am făcut 
semn să oprească, iar Tocătură a frânat. 

— O, bună, Bertie, a zis el cu o voce cam abătută şi, 
după ce a aterizat, iar eu l-am tras deoparte, mi-a explicat 
motivul atitudinii lui sumbre. 

— Ce ghinion, a zis, aruncând o privire compătimitoare 
înspre ocupanta celuilalt loc, care se zgâia în faţă cu ochi 
suferinzi şi din când în când şi-i tampona cu batista. Filmele 
astea dure sunt atât de populare... presupun că aş fi putut 
prevedea că o să se întâmple una ca asta. Filmul era plin 
de poliţai, hoarde de poliţai care goneau cu maşina de colo- 
colo spunând „Aha, deci nu vrei să vorbeşti?”, ceea cea 
fost prea mult pentru biata Queenie, mititica. Doar a răsucit 
cuțitul în rană, cum s-ar zice. Acum se simte mai bine, deşi 
încă se mai smiorcăie. 

Presupun că, dacă ai cutreiera cartierul Wx din Londra 
cu un pieptene fin şi o pereche de copoi, n-ai găsi mai mult 
de vreo trei bărbaţi mai dispuşi decât Bertram Wooster să 
se arate simţitori la suferinţa unei femei, iar în circumstanţe 
obişnuite fără doar şi poate că aş fi emis un şuierat grav şi 
compătimitor şi aş fi zis „Păcat, mare păcat”. Dar acum n- 
aveam timp să jelesc cameriste copleşite de suferinţă. 
Toată jelania mea disponibilă îi era rezervată lui Wooster, 
B. 

— Citeşte asta, am spus. 

Mi-a făcut cu ochiul. 

— Aha! a exclamat, în ceea ce se cunoaşte sub numele 
de manieră sarcastică. Deci codul de onoare al Wooster-ilor 
a luat apă? M-am gândit eu că aşa o să fie. 

Cred că era pe cale să dezvolte subiectul şi să facă haz 
ca naiba pe seama mea, dar în clipa aia a început să 
examineze documentul, iar punctul esenţial l-a pălit între 
ochi. 

— Hm! a făcut el. Asta o să necesite niţică iscusinţă. 

— Da, am fost eu de acord. 

— E necesar s-o tratăm într-un mod sofisticat. Va trebui 
să ne gândim bine. 

— M-am gândit bine ore întregi. 

— Da, dar tu ai unul dintre creierele alea surogat de doi 
bani care niciodată nu sunt bune de nimic. Altfel o să fie 
când un bărbat ca mine începe să-i dedice crema 
intelectului său. 

— Dacă Jeeves ar fi aici! 

— Da, avem mare nevoie de Jeeves. Păcat că nu e cu 
noi. 

— Şi e păcat, nu m-am putut abţine să subliniez, deşi 
unui om sensibil îi displace să insiste asupra lucrurilor de 
acest fel, că tu ai declanşat toată dandanaua făcându-l pe 
Gussie să se bălăcească în fântâna din Trafalgar Square. 

— Într-adevăr. Regret. Însă la vremea aia părea atât de 
potrivit, de inevitabil. Adică, el era acolo şi fântâna era şi ea 
acolo. Am crezut din tot sufletul că se putea să nu mai 
apară o altă ocazie. Şi, chiar dacă aş fi ultimul care să nege 
că urmările n-au fost tocmai bune, a meritat toţi banii. Un 
bărbat care l-a văzut pe Gussie Fink-Nottle cum fugăreşte 
salamandre în fântâna din Trafalgar Square, îmbrăcat în 
ţinută adecvată de seară la cinci dimineaţa, e un om care 
ştie să trăiască din plin. S-a ales cu un lucru pe care să-l 
povestească nepoților. Dar dacă e să împărţim vina, putem 
să ne întoarcem mult în urmă. Încurcătura a început când 
tu ai insistat să-i fac cinste cu cina. Nebunie curată. Ar fi 
trebuit să ştii că buba o să se spargă undeva. 

— Ei bine, n-are sens să vorbim despre asta. 

— Nu. Ceea ce vrem e să trecem la acţiune. O acţiune 
hotărâtă şi energică, aşa cum le-o servea Napoleon. 
Presupun că în curând o să te duci în casă ca să te îmbraci 
pentru cină, nu? 

— Aşa cred. 

— Cât de repede o să te întorci la tine în cameră după 
cină? 

— Cât de al naibii de repede o să pot. 

— Atunci aşteaptă-mă acolo, probabil o să am un plan 
de campanie complet, gata stabilit. lar acum chiar trebuie 
să mă întorc la Queenie. O să fie de serviciu în scurt timp şi 
o să vrea să-şi pudreze nasul şi să-şi şteargă urmele de 
lacrimi. Biata mititică! Dac-ai şti cât de tare mi se rupe 
inima pentru fata asta, Bertie, te-ai cutremura. 

Şi, bineînţeles, fiind atât de important să ne întâlnim cât 
mai repede, seara aia s-a dovedit a fi o seară în care a fost 
imposibil să te retragi devreme. În loc de o cină obişnuită, 
fusese aranjat un adevărat zaiafet, cu oaspeţi de pe tot 
cuprinsul regiunii. Nu mai puţin de zece dintre cei mai de 
vază gomoşi din Hampshire au fost invitaţi la troacă şi s-au 
cramponat ca nişte lipitori mult după ce oricare gorilă 
competentă le-ar fi făcut vânt. Fără îndoială că, după ce ți- 
ai dat osteneala să conduci treizeci de kilometri până la o 
casă pentru cină, nu-ți vine doar să înşfaci un cotlet şi s-o 
tuleşti. Mai rămâi pentru o serată muzicală şi băuturile de 
la zece şi jumătate. 

Aşa stând lucrurile, doar pe la miezul nopţii a plecat 
învârtindu-se şi ultima maşină. lar când am ţopăit la mine 
în cameră, în sfârşit liber, nu era nici urmă de Tocătură. 

Însă pe pernă se găsea un bilet de la el, iar eu am 
sfâşiat plicul cu un bobârnac febril. 

Era marcat cu ora unsprezece p.m. şi avea un ton de 
reproş. Mă muştruluia pentru ceea ce el descria drept faptul 
că stătusem şi mă ghiftuisem, matolindu-mă cu prietenii 
mei simandicoşi, când ar fi trebuit să fiu la masa de 
conferinţe, îndeletnicindu-mă cu o trebuşoară cinstită. Mă 
întreba dacă aveam senzaţia că o să rămână toată noaptea 
proptit în fund în afurisita mea de cameră şi spera ca a 
doua zi să sufăr de mahmureală, ca şi de indigestie de la 
prea multă mâncare săţioasă. Nu mă mai putea aştepta, 
zicea el, căci avea intenţia să ia maşina mea şi să plece la 
Londra, astfel încât să fie la Wimbledon Common a doua zi 

dis-de-dimineaţă pentru o întrevedere cu Madeline Bassett. 
lar în decursul întrevederii ăsteia, a continuat el, încheind 
pe un ton mai vesel, o să dreagă totul, ca orice mamă, 
întrucât are o idee unică, o idee atât de superbă încât pot 
să-mi odihnesc mintea, dacă o poţi numi minte, pe deplin. 
Se îndoia, spunea el, că Jeeves însuşi, chiar şi burduşit până 
la refuz cu peşte, ar fi putut scoate la lumină un modus 
operandi mai straşnic. 

Ei bine, mi se părea liniştitor, bineînţeles, cu condiţia să 
poţi accepta teoria conform căreia Tocătură era atât de bun 
pe cât se credea. Nu ştii niciodată cum stă treaba cu el. 
Într-unui dintre rapoartele lui şcolare, pe care l-am văzut 
din întâmplare într-o noapte pe când mă învârteam prin 
biroul rev. Aubrey Upjohn în căutare de biscuiţi, rev. Aubrey 
Upjohn îl descria ca fiind „strălucit, dar cu o minte cam 
bizară”, iar dacă a existat vreodată un director cu faţă de 
struţ care să sune clopoţelul, crezându-se îndreptăţit să 
primească un trabuc sau o nucă de cocos pe chestia asta, 
atunci el era directorul ăsta. 

Oricum, mărturisesc că mesajul ăla mi-a adus în mod 
cert multă alinare. E un fapt destul de bine stabilit că inima 
care se încovoaie sub povara nenorocirilor se agaţă de cea 
mai plăpândă speranţă şi aşa a făcut şi a mea. Intr-o stare 
de spirit destul de fericită mi-am lepădat veşmintele şi m- 
am vârât în straiele de tras la aghioase. Am senzaţia, cu 
toate că n-aş putea să bag mâna-n foc, că am fredonat o 
măsură sau două dintr-un cântec la modă. 

Tocmai îmi pusesem halatul şi mă pregăteam pentru o 
ultimă ţigară, când uşa s-a deschis şi a intrat Gussie. 

Gussie era prost dispus. Nu-i plăcuseră gomoşii şi s-a 
văicărit cu amărăciune că a trebuit să-şi piardă în compania 
lor o seară pe care ar fi putut-o petrece chez Nărăvaşa. 

— N-ai fi avut cum să te cărăbăneşti de la un banchet 
fastuos, am insistat eu. 

— Nu, asta a zis şi Nărăvaşa. A spus că nu se face. 

Noblesse oblige a fost una dintre expresiile pe care le-a 
folosit. Uimitor ce principii alese are. Nu găseşti prea des o 
fată atât de drăguță cu principii atât de alese. Şi cât de 
drăguță e, nu, Bertie? Sau, mai bine zis, nu drăguță, ci 
fermecătoare ca un înger. 

Am fost de acord că faţa Nărăvaşei n-ar fi speriat ciorile, 
iar el a replicat cu înflăcărare cum adică n-ar fi speriat 
ciorile. 

— E divină. E cea mai frumoasă fată pe care am văzut-o 
vreodată. Pare de neînchipuit că e sora lui Pirbright. Ai 
crede că orice soră de-a lui Pirbright ar trebui să fie la fel de 
respingătoare ca el. 

— Eu aş spune că Tocătură e destul de chipeş. 

— Nu sunt de acord cu tine. E un tip diabolic şi se vede 
din cum arată. „în fântâna aia sunt salamandre, Gussie”, 
mi-a zis. „Du-te după ele fără nicio clipă de tăgadă.” Şi nici 
n-a vrut să audă când am refuzat. Mă tot incita cu ţipete 
ascuţite de vânătoare. „luhu!” făcea el şi „Şo pe ele!”. Dar 
am venit aici, Bertie, a zis Gussie, întrerupându-se brusc, 
de parcă l-ar fi durut să se afunde în trecut, să te rog, dac- 
ai putea, să-mi împrumuţi cravata aia a ta cu romburi roz 
pe fond gri deschis. O să trec mâine dimineaţă pe la casa 
parohială şi vreau să arăt cât mai bine. 

Pe lângă gândul fugar că era niţeluş prea optimist dacă 
se aştepta ca o cravată cu romburi roz pe fond gri deschis 
să distrugă munca manuală a Naturii în asemenea hal, 
încât să-l facă să arate altfel decât un gargui cu mutră de 
peşte, reacţia mea la cuvintele lui a fost un sentiment de 
adâncă uşurare că avusesem conversaţia aia cu Nărăvaşa 
şi îi smulsesem promisiunea că o să se grăbească să scape 
de Gussie şi să-i facă de petrecanie. 

Fiindcă era evident că nu era timp de pierdut. Fiecare 
cuvinţel scos de crescătorul ăsta de salamandre super- 
înfierbântat vădea din ce în ce mai limpede până unde i se 
urcase la cap. Să trâncăneşti cu Augustus Fink-Nottle 

despre Nărăvaşa era ca şi cum ai intra în detalii cu Marc 
Antoniu pe tema Cleopatrei şi orice clipă petrecută în 
libertate era încărcată de pericole. Se vedea de la o poştă 
că The Larches din Wimbledon Common încetase să mai 
însemne ceva pentru el şi, în loc să fie un altar sfânt care o 
adăpostea pe fata visurilor lui, devenise doar o adresă din 
suburbii în cartea de telefon. 

l-am dat cravata, el mi-a mulţumit şi s-a îndreptat spre 
ieşire. 

— O, apropo, a spus, oprindu-se la uşă, îţi aduci aminte 
cum mă băteai la cap să-i scriu Madelinei? Ei bine, am 
făcut-o. l-am scris azi după-amiază. De ce arăţi ca un răţoi 
muribund? 

Arătam ca un răţoi muribund pentru că, bineînţeles, 
ochisem instantaneu hopul. Oare ce, mă întrebam în sinea 
mea, o să creadă Madeline Bassett când, după scrisoarea 
despre încheietura scrântită, o să primească încă una scrisă 
de Gussie, fără absolut nicio referire la cai dezlănţuiţi şi 
tăcând chitic în privinţa copiilor bălai şi sâsâiţi? 

l-am dezvăluit lui Gussie preocupările recente ale 
tandemului  Tocătură-Wooster, iar el s-a  încruntat 
dezaprobator. Te bagi unde nu-ți fierbe oala, a zis, 
compunând scrisori de dragoste în numele altora, pe 
deasupra şi cam de prost-gust. 

— Oricum, a continuat el, de fapt nu mai contează, 
pentru că în scrisoarea mea i-am zis că totul s-a terminat. 

M-am clătinat şi probabil m-aş fi prăbuşit dacă nu m-aş 
fi agăţat în trecere de un scrin. 

— S-a terminat? 

— Am rupt logodna. De câteva zile mă tot gândesc că, 
deşi Madeline e o fată cumsecade, nu mi se potriveşte. 
Inima mea îi aparţine Nărăvaşei, încă o dată noapte bună, 
Bertie. Mersi pentru cravata aia. 

S-a retras, fredonând o baladă sentimentală. 

The Larches, în Wimbledon Common, era una dintre 
reşedinţele alea acceptabile care se înalţă în mijlocul unor 
domenii întinse - având apă proprie, şi c, şi r., plus 
facilităţile domestice obişnuite şi alte chestii de genul 
ăsta - de cum ieşi din Londra, pe partea stângă a drumului 
spre Putney Hill. Nu ştiu cine deţine  speluncile 
astea - evident nişte cetăţeni care au bani cu grămada - şi 
nu ştiam nici cine deţinea The Larches. Tot ce ştiam era că 
scrisoarea lui Gussie către Madeline Bassett o să ajungă la 
adresa asta cu prima poştă de dimineaţă şi aveam intenţia, 
dacă o asemenea ispravă stătea în puterile unui om, să o 
interceptez şi să o distrug. 

Amestecându-mă în treburile poştei Maiestăţii sale, 
aveam o idee că mă făceam pasibil de vreo patruzeci de 
ani de pârnaie, dar mi se părea că merită binişor să-mi 
asum riscul. În fond, patruzeci de ani trec repede şi, numai 
împiedicând scrisoarea aia să ajungă la destinaţie, puteam 
să capăt clipa de răgaz de care aveam atât de urgent 
nevoie şi care să-mi permită să am loc de întors şi să mă 
gândesc mai bine. 

De aceea, în dimineaţa următoare, domeniile întinse de 
la The Larches, pe lângă o pajişte, un pavilion, un iaz, 
niscaiva răzoare de flori, tufişuri şi un asortiment de copaci, 
mai conţineau şi un Wooster vădit înfricoşat şi cu tendinţa 
să salte treizeci până la patruzeci de centimetri spre cer ori 
de câte ori vreo pasăre matinală scotea un cip-cirip subit, 
ochindu-şi viermele. Wooster-ul la care mă refer stătea 
chircit pe vine într-un tufiş, nu departe de uşile din sticlă 
ale, asta dacă nu cumva arhitectul aiurise complet clădirea, 

sufrageriei. Sosise în goana mare venind dinspre King's 
Deverill cu trenul de 2.54 care transportă laptele. 

Am spus „în goana mare”, dar probabil „cu viteza 
melcului” ar fi fost /es mots justes. Când laptele se mişcă 
dintr-un loc într-altul, o face pe-ndelete, şi doar puţin 
înainte de ora zero m-am furişat pe poartă şi am luat 
poziţia unu. Până când am izbutit să mă implantez în tufiş, 
soarele era deja în înaltul bolţii cereşti, cum ar fi zis mătuşa 
lui Esmond Haddock, Charlotte, iar eu m-am trezit că 
meditez, aşa cum mi se mai întâmplase deseori, la felul 
crud în care Natura refuză să intre în joc şi să-şi facă treaba 
când sufletul omenesc e în bucluc. 

Deşi uragane muginde şi vijelii distrugătoare ar fi fost un 
acompaniament mai potrivit pentru acţiunile mele în curs 
de desfăşurare, dimineaţa - sau faptul zilei, dacă preferi să- 
i cânţi în strună mătuşii Charlotte - era strălucitoare şi 
senină. Sistemul meu nervos era serios răvăşit, iar una 
dintre creaturile mai puţin agreabile ale Domnului, cu vreo 
sută paisprezece picioare, se târa pe spatele meu şi îşi 
făcea norma zilnică de lucru pe pielea mea sensibilă, dar îi 
păsa oare Naturii? Nici cât negru sub unghie. Cerul continua 
să fie albastru, iar soarele nătâng de care pomenisem 
sclipea zâmbitor de la cap la coadă. 

Deşi gângăniile care ţi se urcă pe şira spinării sunt, după 
cum se ştie, nesuferite, cerându-ţi toată răbdarea şi 
dârzenia, când te înhami la o întreprindere care implică 
instalarea hoitului prin tufişuri, te aştepţi mai mult sau mai 
puţin la gângănii. Ce mă îngrijora mult mai vârtos decât 
activităţile sus-numite era gândul că nu ştiam ce-o să se 
întâmple când o să vină poştaşul. Se putea foarte bine, 
credeam eu, ca toată lumea din The Larches să mănânce 
dimineaţa în pat, caz în care o cameristă ar fi dus stropul 
de trotil al lui Gussie la Madeline în cameră, pe o tavă, 
făcându-mi în consecinţă toate planurile nule şi neavenite. 

Tocmai pe când îmi trăsnise prin cap gândul ăsta 

demoralizator, ceva s-a izbit brusc de piciorul meu, 
desprinzându-mi creştetul capului de locul unde era 
ancorat. Impresia mea iniţială că fusesem atacat de către 
un grup puternic de inamici a durat, deşi mie mi s-a părut 
un an, probabil vreo două secunde. Apoi, stelele mi-au 
pierit din faţa ochilor, lumea a încetat să execute dansul 
lent în care se avântase, iar eu am perceput că în viaţa 
mea nu apăruse decât o pisică roşcată de talie mijlocie. 
După ce mi-am recăpătat suflul, cum s-ar zice, m-am 
aplecat şi am gâdilat-o îndărătul urechilor, tactica mea 
invariabilă când aveam de-a face cu pisici, şi încă o mai 
gâdilam când s-au auzit o izbitură şi un zdrăngănit şi cineva 
a deschis larg uşile de la sufragerie. 

Puțin mai apoi, s-a deschis uşa principală, o cameristă a 
ieşit pe trepte şi a început să scuture cam apatică un 
covoraş. 

Fiind acum în stare să văd până în sufragerie şi, 
remarcând că masa fusese pusă pentru micul dejun, m-am 
trezit că gândurile mele capătă o tentă mai optimistă. 
Madeline Bassett, mi-am spus în sinea mea, nu era fata 
care să rămână lenevind în pat, în vreme ce restul se 
dădeau jos din el. Dacă gaşca halea la parter, o să fie şi ea 
acolo. Prin urmare, una dintre farfuriile din raza mea 
vizuală era a ei, iar lângă ea o să fie pusă în curând şi 
scrisoarea fatidică. O mişcare rapidă şi aş putea s-o 
şterpelesc înainte ca ea să coboare. Mi-am cambrat 
muşchii, astfel încât să fiu imediat gata de acţiune, şi 
stăteam pe vârfuri, fiind gata să o iau la fugă, când dinspre 
sud-vest s-a auzit un fluierat şi o voce a exclamat „Oo-oo!”, 
iar eu am văzut că sosise poştaşul. Stătea în faţa scării, 
aruncându-i ocheade cameristei. 

— Bună, frumoaso! a spus el. 

Nu mi-a plăcut asta. Inima mi s-a strâns. Acum, că îl 
puteam zări ca lumea şi pe de-a-ntregul pe poştaşul ăsta, 
îmi sărea în ochi fară costumaţie, ca fiind un poştaş tânăr, 

iute de picior, un morman de sex-appeal, genul de poştaş 
care, când nu-i la datorie, e un flăcău de nădejde la 
petrecerile locale, iar când se ocupă cu raitele profesionale, 
i se pare că ziua e pierdută dacă nu debutează cu vreo zece 
minute de flirt intens cu cel mai la îndemână ajutor 
domestic. Sperasem la ceva mult mai înaintat în vârstă şi 
mult mai puţin un playboy de periferie. Cu un individ ca 
ăsta la cârmă, livrarea poştei de dimineaţă avea să dureze 
ceva vreme. Şi fiecare secundă care trecea făcea din ce în 
ce mai probabilă apariţia pe scenă a Madelinei Bassett şi a 
celorlalţi. 

Temerile mele s-au dovedit bine întemeiate. Minutele se 
scurgeau, iar poştaşul ăsta tânăr şi zglobiu rămânea pironit 
locului, împroşcând cu glume sclipitoare de parcă ar fi fost 
un gentleman fără nicio treabă sau grijă, care trecea pe 
acolo în timpul plimbării matinale. Mi se părea odios ca un 
funcţionar public, la plata căruia contribuiam şi eu, să 
piardă timpul guvernului într-o asemenea manieră frivolă şi 
nu mult mi-a lipsit să trimit o scrisoare virulentă pe tema 
asta la The Times. 

Până la urmă, trezindu-se în el simţul datoriei, a predat 
un teanc de corespondenţă şi, cu o ultimă frază galantă, şi- 
a văzut de drum, iar camerista a dispărut, pentru a se arăta 
câteva clipe mai târziu în sufragerie. Acolo, după ce a citit 
vreo două cărţi poştale cu un aer cam plictisit, de parcă în 
ele ar fi găsit prea puţine lucruri care să o intereseze şi să o 
captiveze, a făcut ceea ce ar fi trebuit să facă cu cel puţin 
un sfert de oră mai devreme, adică le-a pus împreună cu 
scrisorile lângă diferite farfurii. 

M-am înveselit. Lucrurile, credeam eu, se puseseră în 
mişcare. Ce-o să se întâmple acum, am presupus eu, o să 
fie că o s-o şteargă să-şi vadă de îndatoririle ei domestice, 
lăsând terenul liber, şi, cu ceva din emoţiile unui cal de 
luptă care face „Ha!” printre sunete de trâmbiţă, mi-am 
încordat încă o dată muşchii. Ignorând mâţa care se mlădia 

încoace şi-ncolo printre picioarele mele, cu un fel de 
camaraderie care sugera în felul ei că mă socotea de-acum 
un dar de la Dumnezeu pentru regnul animal din 
Wimbledon, m-am pregătit să ţâşnesc. 

Inchipuie-ţi atunci ciuda şi zbuciumul meu mental când, 
în loc să se mătrăşească pe uşă, camerista cea 
indisciplinată a ieşit pe uşa din sticlă şi, după ce a scos o 
ţigară, a rămas sprijinită de perete, pufăind încântată şi 
zgâindu-se visătoare la cer, de parcă s-ar fi gândit la 
poştaşi. 

Nu cunosc ceva mai scârbos decât atunci când ceva 
neprevăzut îți zădărniceşte planurile în ceasul al 
doisprezecelea, lăsându-te cu buza umflată, şi nu exagerez 
când spun că m-am zvârcolit de furie neputincioasă. De 
regulă, relaţiile mele cu cameristele sunt cordiale şi pline 
de înţelegere. Dacă mă întâlnesc cu o cameristă, îi zâmbesc 
şi spun „Bună dimineaţa”, iar ea îmi zâmbeşte şi spune 
„Bună dimineaţa” şi totu-i linişte şi pace. Dar pe asta aş fi 
pocnit-o bucuros în bibilică cu o cărămidă. 

Eu stăteam acolo şi înjuram. Ea stătea acolo şi fuma. 
Câtă vreme am înjurat şi a fumat, n-aş putea spune, dar 
tocmai mă întrebam dacă spectacolul ăsta degradant o să 
continue la nesfârşit, când ea a zvâcnit brusc, s-a uitat iute 
peste umăr şi, azvârlindu-şi ţigara, a tulit-o în spatele casei. 
Toată chestia mi-a amintit oareşcum de o nimfă surprinsă 
în timp ce se îmbăia. 

Şi n-a trecut mult până când am reuşit să văd ce îi 
stârnise interesul. O clipă am crezut că glasul conştiinţei îi 
şoptise probabil la ureche, dar nu fusese aşa. Cineva ieşea 
pe uşa din faţă şi inima mi-a executat o tumbă când mi-am 
dat seama că era Madeline Bassett. 

Şi tocmai îmi spuneam „Pân-aici mi-a fost”, întrucât 
părea inevitabil că o să intre cât ai zice peşte în sufragerie 
şi o să asimileze ultimele veşti de la Deverill Hall, când a 
mea joie de vivre, care atinsese o nouă limită inferioară, 

mi-a fost remontată, văzând-o că o ia la stânga în loc de 
dreapta şi am sesizat ce nu izbutisem să observ încă din 
primul moment odios, că ţinea în mână un coş şi un 
foarfece de grădinărit. Se poate trage concluzia că o 
pornise înainte de micul dejun să culeagă bucheţele de flori 
şi aşa a şi fost. A dispărut şi am rămas încă o dată singur cu 
pisica. 

Vine, aşa cum Jeeves a zis-o atât de bine cândva, şi un 
val oportun în cursul vieţii oamenilor de care trebuie să 
profiţi până nu e prea târziu şi care te poartă spre comori 
nebănuite, iar eu îmi puteam da seama destul de limpede 
că ăsta era. Ce se cunoaşte sub numele de moment crucial 
fără doar şi poate că sosise şi orice sfetnic bine informat, 
dacă ar fi fost vreunul de faţă, m-ar fi îndemnat să-i dau 
bice şi să mă mişc până nu se-ntâmplă ceva rău. 

Dar evenimentele recente mă lăsaseră fără vlagă. 
Priveliştea Madelinei Bassett atât de aproape de mine, încât 
aş fi putut să-i arunc o pietricică în gură - nu că aş face aşa 
ceva, bineînţeles -, avusese efectul să îmi amorţească 
muşchii. Deocamdată eram mort de oboseală, incapabil 
chiar să-i trag un şut pisicii, care, probabil având impresia 
că ţeapănul Bertram era un copac, se apucase acum să-şi 
ascută ghearele pe piciorul meu. 

Şi am avut noroc că eram aşa - adică mort de oboseală, 
nu copac - fiindcă exact în clipa când, dacă aş fi dispus de 
cai putere, aş fi plutit peste pragul uşii din sticlă de la 
sufragerie, pe ea a ieşit o fată cărând un câine alb şi lăţos. 
Frumos mi-ar mai fi stat dacă aş fi profitat de valul oportun 
care să mă poarte spre comori nebănuite, căci nu m-ar fi 
purtat spre nicio comoară sau ceva de genul ăsta. Ar fi dus 
la o coliziune urâtă în pragul uşii. 

Era o fată solidă şi vânjoasă, de soiul celor care joacă 
cinci seturi la tenis fără să-şi zburlească nici măcar un fir de 
păr din coafură, iar din faptul că avea un chip sumbru şi 
mişcări cam molâi, am dedus că probabil era colega de 

şcoală a Madelinei Bassett, cea a cărei viaţă amoroasă se 
cam poticnise în ultima vreme. Nasol, bineînţeles, îţi pare 
rău că ea şi bărbatul visurilor sale nu izbutiseră s-o scoată 
la capăt, dar atunci nu mă gândeam prea mult la necazurile 
ei, atenţia fiindu-mi atrasă de faptul că o băgasem pe 
mânecă. Din pricina întârzierii provocate de metodele 
tergiversante ale poştaşului ăluia tânăr şi ghiduş, planul 
meu de campanie intrase total la apă. Nu puteam în ruptul 
capului să mă pun în mişcare câtă vreme fete solide se 
îmbulzeau pe gazon. 

Mai exista o singură speranţă. Avea aerul unei fete pe 
cale să-şi lase câinele să alerge şi era posibil ca ea şi 
amicul să se aventureze suficient de departe pentru a-mi 
permite să-mi termin treaba. Tocmai făceam supoziţii cu 
privire la ce şanse de izbândă aveam, când ea a pus câinele 
jos, iar eu, cu o emoție de nedescris, mi-am dat seama că 
acesta se îndrepta fix către tufişul meu şi că într-o clipă o 
să descopere conţinutul acestuia şi o să latre de mama 
focului. Fiindcă niciun câine, alb sau nu, lăţos sau nelăţos, 
nu tolerează, ridicându-şi doar o sprinceană, prezenţa 
străinilor în tufişuri. Chestia poate culmina bine-mersi, 
credeam eu, nu numai în faptul că aş fi dat de gol şi 
compromis într-un mod ruşinos, dar în plus aş putea fi 
muşcat fulgerător de gleznă. 

Pisica a fost cea care a destins situaţia încordată. 
Probabil fiindcă nu-şi luase încă micul dejun şi îşi dorea asta 
sau poate că farmecul companiei lui Bertram Wooster 
începuse până la urmă să pălească, şi-a ales momentul 
ăsta pentru a mă părăsi. S-a răsucit pe călcâie şi a ieşit din 
tufiş cu coada pe sus, iar câinele alb şi lăţos, zărind-o, a 
izbucnit într-o versiune canină a cântecului mătuşii 
Charlotte hai la vânătoare, şo şi, cu un scurt “Alo, alo, alo, 
alo”, la vânătoare a şi plecat. Urmărirea s-a dus învârtindu- 
se mai departe prin mărăcini şi prin verdeață, cu colega de 
şcoală a Madelinei Bassett încheind cortegiul. Clasamentul 

înainte de curbă: 

1. Pisica. 

2. Câinele. 

3. Colega de şcoală a Madelinei Bassett. 

Fruntaşii formau o grămadă detaşată în faţă. Mai multe 
lungimi îi separau pe 2 şi 3. 

N-am mai zăbovit să mă ţin de fleacuri. Un trecător 
ocazional, dacă ar fi existat vreun trecător ocazional, ar fi 
putut zări doar o nălucă. Zece secunde mai târziu, stăteam 
în picioare lângă masa din sufragerie, gâfâind uşor, cu 
scrisoarea lui Gussie în mână. 

Mi-a luat doar o clipă s-o vâr în buzunarul pantalonilor. 
Şi încă o clipă să ajung la uşa din sticlă cu intenţia să 
evadez repejor. Eram pe cale să ies pe ea în acelaşi mod 
zbuciumat, când brusc am sesizat că fata solidă se întorcea 
cu câinele alb şi lăţos în braţe şi mi-am dat seama ce se 
întâmplase, probabil. Câinilor ăstora albi şi lăţoşi le lipseşte 
rezistenţa. Totu-i în regulă când vine vorba de un sprint 
rapid, dar n-au şanse pe teren accidentat. Asta probabil că 
îşi pierduse spiritul de alo-alo după primii cincizeci de metri 
sau aşa ceva şi şi-a luat o pauză ca să-şi tragă sufletul, 
lăsându-se astfel cules de pe jos. 

În clipe de primejdie, Wooster-ii acţionează cu iuţeală. 
Una dintre ieşiri fiindu-mi blocată, m-am decis cât ai clipi 
din ochi să mă folosesc de cealaltă. Am tăiat-o pe uşă, am 
tăiat-o de partea cealaltă a holului şi, încă tăind-o, am ajuns 
la adăpostul temporar al camerei din partea opusă 
sufrageriei. 

Încăperea în care m-am trezit era luminoasă şi veselă, din 
punctul ăsta de vedere deosebindu-se considerabil de 
Bertram Wooster. După toate aparențele, era bârlogul sau 
odaia confortabilă a unei muieri interesate de sport şi jocuri 
şi, am presupus eu, cartierul general al colegei vânjoase a 
Madelinei Bassett. Puteai observa o vâslă deasupra poliţei 
şemineului, o rachetă de tenis pe un raft cu cărţi, iar pe 
pereţi o sumedenie de fotografii în care, aruncându-le o 
privire superficială, am izbutit să identific echipe de hochei 
şi de tenis. 

O privire superficială a fost tot ce-am avut răgazul să le 
acord pe moment, fiindcă primul lucru care mi-a atras 
atenţia când am intrat a fost o utilă uşă de sticlă către care 
m-am năpustit, aidoma unui bărbat plecat să colinde ţara 
pe jos, dând buzna într-o cârciumă dintr-un sat cu două 
minute înainte de ora închiderii. Dădea într-o grădină 
ascunsă de pe o latură a casei, oferind o rută admirabilă de 
scăpare cuiva care avea ca principal scop în viaţă să se 
descotorosească de căminul ăsta impunător din Wimbledon 
şi să nu mai vadă niciodată în faţa ochilor locul ăsta afurisit. 

Spun că oferea o rută admirabilă de scăpare, deşi ar fi 
mai corect să declar că aşa ar fi fost dacă afară, în imediata 
ei apropiere, nu ar fi stat, sprijinindu-se plictisit de o lopată, 
un grădinar scund şi vânjos, îmbrăcat în pantaloni din 
catifea reiată şi cu o şapcă roşu cu galben care 
sugera - greşit, îmi închipui - că era membru al Clubului de 
Crichet Marylebone. Avea cămaşa maro, ghete negre, faţa 
cireşie şi perciuni suri. 

Sunt capabil să furnizez o descriere atât de amănunţită 

a paletei de culori fiindcă am rămas pe loc un timp 
considerabil pentru a-l supune unei examinări atente pe 
omul ăsta al muncii. Şi cu cât îl examinam mai atent, cu 
atât îmi plăcea mai puţin individul. Exact la fel cum nu 
fusesem de aceeaşi părere cu camerista fumătoare de 
ţigări din The Larches, tot aşa şi acum mă uitam chiorâş la 
grădinarul reşedinţei, crezând din toată inima că avea 
nevoie de vreo jumătate de kilogram de dinamită care să-i 
explodeze sub turul umflat al pantalonilor. 

Numaidecât, nefiind în stare să mai îndur să-l am în faţa 
ochilor, m-am răsucit şi am început să dau ture prin cameră 
asemenea unei creaturi sălbatice prinse într-o cuşcă, 
singura diferenţă fiind că, pe când o creatură sălbatică 
prinsă într-o cuşcă n-ar fi izbit şi n-ar fi fost cât pe-aci să 
răstoarne o măsuţă care avea pe ea o cupă de argint, o 
minge de golf într-o cutie de sticlă şi o fotografie mare 
înrămată, aşa am făcut eu. Numai cu o îndemânare 
extraordinară de scamator am reuşit să prind din zbor 
fotografia, evitând astfel o bubuitură care ar fi adus în fugă 
toţi locatarii casei la faţa locului. lar după ce am prins-o, mi- 
am dat seama că era un portret plin de viaţă al Madelinei 
Bassett. 

Era unul dintre portretele alea în prim-plan pline de 
viaţă. Se zgâia fix la tine din poză cu ochii ăia mari, trişti, ca 
farfurioarele de dulceaţă, iar buzele păreau să-i tremure 
chemându-te într-un fel ciudat şi plin de reproş. Şi pe când 
mă uitam la ochii ăia trişti şi aruncam o privire directă 
buzelor tremurânde, ceva a zvâcnit în dovleacul meu 
aidoma unui arc. Mă podidise inspiraţia. 

Evenimentele au dovedit că ideea mea, la fel ca vreo 
nouăzeci şi patru la sută din cele ale lui Tocătură, era una 
dintre alea care păreau bune doar pe moment, dar atunci 
eram încredinţat că, dacă aş fi şterpelit portretul ăsta de 
studio şi l-aş fi pus pe Gussie faţă-n faţă cu el, implorându-l 
să-l privească cu atenţie şi să-şi lase conştiinţa să-l 

îndrume, totul o să fie bine. Remuşcările or să i se 
strecoare în suflet, partea mai bună a sinelui său o să-i iasă 
pe nas, iar vechea iubire şi afecțiunea or să iasă iarăşi la 
suprafaţă. Cred că mereu se întâmplă lucruri din astea. 
Hoţii, dacă le pică-n faţa ochilor fotografii cu mamele lor, 
instantaneu îşi predau uneltele şi iau hotărârea să înceapă 
o viaţă nouă, iar acelaşi lucru probabil e valabil şi pentru 
tâlhari, gangsteri şi inşi care nu şi-au plătit impozitul pe 
câini. Nu vedeam niciun motiv pentru care Gussie să se 
urnească mai greu din loc. 

În clipa asta am auzit zgomotul unui aspirator târât pe 
coridor şi mi-am dat seama că o cameristă venea încoace. 

Nu ştiu ce să zic, dar nu cred că există ceva care să te 
facă să te simţi mai mult ca un cerb încolţit decât atunci 
când te afli într-o cameră în care n-ar trebui să fii şi auzi o 
cameristă cum vine să o curețe. Dacă l-ai descrie pe 
Wooster în ipostaza asta ca apucat de draci, n-ai greşi prea 
mult. Am ţâşnit spre fereastră. Grădinarul era încă acolo. 
Am ţâşnit înapoi şi iar era cât pe-aci să răstorn masa. Până 
la urmă, gândind repejor, am ţâşnit într-o parte. Privirea îmi 
fusese atrasă de o canapea zdravănă dintr-un colţ al 
camerei şi nu mi-aş fi putut dori o ascunzătoare mai 
splendidă. Cât ai zice peşte, eram în spatele ei. 

Dacă aş spune că acum puteam respira liniştit, probabil 
că aş înflori puţintel lucrurile. Încă eram departe de a fi în 
largul meu. Dar chiar credeam că în mica mea 
ascunzătoare eram destul de în siguranţă. Unul dintre 
lucrurile pe care le înveţi după ce te învârţi niţeluş prin 
lume este că, de obicei, cameristele nu mătură în spatele 
canapelelor. După ce dau cu aspiratorul pe porțiunile 
vizibile ale covorului, ele consideră că au avut o zi 
fructuoasă şi se duc să bea o ceaşcă de ceai şi să mănânce 
o felie de pâine cu gem. 

În împrejurarea de faţă nici măcar porțiunile vizibile ale 
covorului nu şi-au primit porţia, căci abia începuse fata să 

mânuiască viguros aparatul, când a fost întreruptă din lucru 
de ordine venite de undeva de sus. 

— 'Neaţa, Jane, a zis o voce, pe care, din faptul că a fost 
acompaniată de un lătrat ascuţit care nu ar fi putut proveni 
decât de la un câine alb şi lăţos, am presupus-o a fi a 
colegei solide. Lasă acum curăţenia. 

— Da, domnişoară, a spus camerista, părând foarte 
încântată de idee şi tulind-o, fără îndoială, să mai tragă o 
ţigară în oficiu. După aia a urmat un foşnet de hârtie, atunci 
când fata cea solidă, după ce s-a aşezat pe canapea, a 
început să răsfoiască ziarul de dimineaţă. Apoi am auzit-o 
spunând „O, bună, Madeline” şi am luat cunoştinţă de 
faptul că alde Bassett se afla printre noi. 

— Bună dimineaţa, Hilda, a zis alde Bassett cu vocea aia 
dulceagă şi siropoasă care o făcea atât de dezgustătoare 
pentru bărbaţii cu scaun la cap. Ce dimineaţă minunată, 
atât de minunată. 

Fata solidă a zis că nu vede ce-ar putea fi atât de 
minunat la ea, adăugând că ei toate dimineţile i se par 
greţoase. A vorbit cu un aer ursuz şi mi-am putut da seama 
că dezamăgirea ei în dragoste o acrise, biata fată. Am jelit 
pentru suferinţa ei şi, dacă circumstanţele ar fi fost diferite, 
poate aş fi întins o mână şi aş fi mângâiat-o pe cap. 

— Am cules flori, a continuat alde Bassett. Flori 
frumoase şi zâmbitoare, umede de roua dimineţii. Cât de 
fericite par florile, Hilda. 

Fata solidă a spus că de ce n-ar părea, ce motiv ar avea 
ele să strâmbe din nas, apoi a urmat o pauză. Fata solidă a 
spus ceva despre perspectivele Clubului de Crichet Surrey, 
dar n-a primit nicio replică, iar o clipă mai târziu devenise 
evident faptul că gândurile Madelinei Bassett erau în altă 
parte. 

— Tocmai am fost în sufragerie, a zis ea şi i se putea 
detecta tremurul din voce. Nu era nicio scrisoare de la 
Gussie. Sunt atât de îngrijorată, Hilda. Cred că o să mă duc 

la Deverill cu un tren mai de dimineaţă. 

— Cum vrei. 

— Nu mă pot împiedica să am sentimentul îngrozitor că 
e grav rănit. A spus că doar şi-a scrântit încheietura mâinii, 
dar aşa să fie? Asta mă tot întreb. Dacă l-a dărâmat calul şi 
apoi l-a călcat în picioare? 

— Ţi-ar fi spus. 

— Ba nu. Asta voiam să zic. Gussie e atât de altruist şi 
de atent. Primul lui gând ar fi să mă scutească de 
îngrijorare. Of, Hilda, crezi că şi-a fracturat coloana 
vertebrală? 

— Ce aiureală! Coloana fracturată, ce să-ţi spun! Dacă 
nu e nicio scrisoare, asta înseamnă numai că celălalt 
tip - cum îl cheamă - Wooster - nu mai face pe secretarul 
particular. Nu-l condamn. E nebun după tine, nu-i aşa? 

— Mă iubeşte foarte, foarte mult. E o tragedie. Nu-ţi pot 
descrie, Hilda, patetismul suferinţei mute din ochii lui când 
ne întâlnim. 

— Păi, atunci, e evident. Dacă eşti nebun după o fată şi 
altul a pus mâna pe ea, nu poate fi plăcut să te aşezi la 
masa de scris, probabil cu un stilou de proastă calitate, 
asudând în timp ce alt tip îţi dictează „Scumpa mea virgulă 
draga mea nepreţuită punct Te divinizez virgulă te ador 
punct Cât aş mai vrea virgulă iubito virgulă să te strâng la 
pieptul meu şi să-ţi acopăr faţa ta cea frumoasă cu sărutări 
fierbinţi semn de exclamare”. Nu mă mir că Wooster a 
lăsat-o baltă. 

— Eşti foarte crudă, Hilda. 

— Am îndurat destule ca să ajung să fiu crudă. Uneori 
mă gândesc să termin cu toate. Am o armă în sertarul ăla. 

— Hilda! 

— O, nu cred c-o s-o fac. Prea multă tevatură şi 
neplăcere. Ai văzut ziarul azi-dimineaţă? Scrie că se discută 
să se modifice din nou regula piciorul înainte de poartă la 
crichet. Ciudat cum ţi se schimbă perspectiva când ai inima 

frântă. Îmi amintesc de o vreme când aş fi fost foarte 
surescitată dacă ar fi modificat regula piciorul înainte de 
poartă. Acum mă doare-n cot. N-au decât s-o modifice şi 
sper să fie într-un ceas bun. Ce soi de individ e Wooster 
ăsta? 

— O, un scump. 

— Probabil că aşa e, dacă scrie scrisori de dragoste 
pentru Gussie. Ori asta, ori un prostănac sadea. În locul tău 
i-aş face vânt lui Gussie şi m-aş combina cu el. Fiind bărbat, 
presupun că e un păduche, la fel ca toţi ceilalţi bărbaţi, dar 
e bogat şi banii sunt singurul lucru care contează. 

Din felul în care Madeline a spus „Of, Hilda, 
dragă!" - din abundența de reproşuri din vocea ei, adică, şi 
chestii din astea -, îmi puteam da seama că vorbele astea 
cinice o loviseră, zdruncinând-o şi rănindu-i sentimentele 
mai gingaşe şi m-am trezit că sunt total de acord cu 
atitudinea ei. O dezaprobam întru totul pe fata asta şi 
punctul ei de vedere şi mi-aş fi dorit să nu mai spună aşa 
ceva. Starea lucrurilor era deja suficient de deznădăjduită şi 
fără ca foste colege de şcoală s-o îmboldească pe Madeline 
Bassett să-i facă vânt lui Gussie şi să se combine cu mine. 

Cred că Madeline ar fi continuat prin a o dojeni şi ao 
muştrului, dar în clipa asta, în loc să vorbească, a scos 
brusc un scâncet sau un țipăt nearticulat, iar fata solidă a 
zis „Ce mai e?” 

— Fotografia mea! 

— Ce-i cu ea? 

— Unde e? 

— Pe masă. 

— Banu. A dispărut. 

— Atunci presupun că Jane a spart-o. Întotdeauna 
sparge orice nu-i din tablă şi nu văd niciun motiv pentru 
care să facă o excepţie în cazul fotografiei tale. Mai bine te- 
ai duce s-o întrebi. 

— Asta şi fac, a spus Madeline şi am auzit-o cum s-a 

grăbit să iasă din cameră. 

Au trecut câteva clipe, mandea inhalând scame, iar fata 
solidă probabil căutând în ziar mai multe informaţii despre 
regula piciorul înainte de poartă, apoi am auzit-o spunând 
„Stai cuminte”, fără îndoială adresându-i-se câinelui alb şi 
lăţos, fiindcă imediat după aia a zis „Of, bine, naiba să te ia, 
şterge-o dacă vrei” şi apoi a urmat o bufnitură. Nu o 
bufnitură surdă şi greţoasă, ci soiul de bufnitură pe care l-ar 
face un câine alb şi lăţos când aterizează pe un covor de pe 
o canapea de înălţime medie. Şi aproape imediat după aia 
a urmat un pufăit în vecinătatea mea şi, cu o remarcabilă 
scădere a moralului deja scăzut, mi-am dat seama că 
animalul  simţise probabil mirosul caracteristic al lui 
Wooster şi acum se apucase să-l urmărească până la sursă. 

Chiar aşa s-a dovedit a fi. Aruncând o privire în jur, i-am 
descoperit brusc botul la vreo cincisprezece centimetri de 
faţa mea, manifestând atitudinea unui câine căruia cu greu 
îi vine să-şi creadă ochilor. Mergând cu spatele, cu un 
„Hopa!” uluit, s-a retras în mijlocul camerei şi a început să 
latre. 

— Care-i baiul, găgăuţă? a întrebat fata solidă şi apoi a 
urmat o tăcere. Adică din partea ei. Câinele alb şi lăţos a 
continuat să-şi încordeze corzile vocale. 

Madeline Bassett a intrat din nou pe uşă. 

— Jane spune... a început ea, apoi s-a oprit cu un țipăt 
asurzitor. Hilda! Of, Hilda, ce faci; cu pistolul ăla? 

Fata solidă i-a potolit temerile, deşi pe ale mele le-a 
lăsat în statu quo. 

— Nu te agita. N-am de gând să mă împuşc. Deşi, că 
veni vorba, ar fi o idee bunicică. E un bărbat în spatele 
canapelei. 

— Hilda! 

— Mă întrebam de ceva vreme de unde vine sunetul ăla 
ciudat de respiraţie. Percy l-a descoperit. Eşti un băiat bun, 
Percy, bravo. Tu, ăla, ieşi afară de-acolo. 


157 


Trăgând concluzia corectă că se referea la mine, mi-am 
făcut apariţia, iar Madeline a emis alt țipăt din ăla asurzitor 
de-al ei. 

— Un infractor elegant, deşi cam prăfuit de la statul în 
vitrină, a spus fata solidă, străpungându-mă cu privirea 
peste puiul de tun pe care îl ţinea îndreptat spre vestonul 
meu. Unul dintre hoţii ăia spălaţi despre care se scrie, 
presupun. Hei, văd că are fotografia pe care o căutai. ŞI 
probabil încă vreo jumătate de duzină de obiecte. Cred că 
prima mişcare e să-l obligăm să-şi golească buzunarele. 

Gândul că într-unui din buzunarele alea se găsea 
scrisoarea lui Gussie m-a făcut să mă clatin pe picioare şi 
să scot un țipăt strangulat, iar fata solidă a spus că, dacă 
mă apucă o criză, ea n-are nimic împotrivă, dar că mi-ar fi 
recunoscătoare dacă aş ieşi pe uşa din sticlă şi aş face-o 
afară. 

În clipa asta, din fericire, Madeline Bassett şi-a recăpătat 
vocea. În cursul schimbului de replici precedent, dacă poţi 
numi schimb de replici când o persoană monopolizează 
lumina reflectoarelor şi vorbeşte numai ea, stătuse 
rezemată de perete cu o mână la inimă, jucând rolul, chiar 
cu multă pricepere, unei pisici cu un os de hering în gât. 
Acum şi-a adus prima contribuţie la conversaţie. 

— Bertie! a zbierat ea. Fata solidă părea buimacă. 

— Bertie? 

— El e Bertie Wooster. 

— Scriitorul desăvârşit de scrisori? Păi, ce caută aici? Şi 
de ce ţi-a şterpelit fotografia? 

Vocea  Madelinei s-a diminuat până la o şoaptă 
tremurândă. 

— Cred că ştiu. 

— Atunci eşti mai deşteaptă decât mine. Mie mi se pare 
o tâmpenie toată afacerea asta. 

— Ne laşi puţin singuri, Hilda? Vreau să vorbesc cu 
Bertie... între patru ochi. 

— S-a făcut. O tulesc în sufragerie. Nu cred, după cum 
mă simt, că am să fiu în stare să iau vreo îmbucătură, dar 
pot să număr lingurile. 

Fata solidă a şters-o însoţită de câinele alb şi lăţos, 
lăsându-ne pe deplin gata de un tête-à-tête de care eu, 
personal, m-aş fi lipsit bucuros. De fapt, deşi ar fi fost, 
bineînţeles, cam acelaşi lucru, cred că aş fi preferat un 
tête-à-tête cu baroneasa Daphne Winkworth. 

Dezbaterile au debutat cu una dintre tăcerile alea lungi şi 
cleioase, care îţi inspiră acelaşi sentiment neplăcut ca 
atunci când îi laşi să te ia cu japca pentru a interpreta 
„Bulstrode, un majordom” la un teatru de amatori, iar tu îi 
dai bătaie şi te trezeşti că ai uitat primele replici. Stătea şi 
se zgâia la mine de parcă aş fi fost un fotograf pe cale să 
stoarcă balonaşul şi să facă un portret de studio în sepia şi 
nuanţe de gri, dar după o vreme mi s-a părut că e 
momentul ca unul dintre noi să spună ceva. Chestia 
importantă în asemenea împrejurări e să  întreţii 
conversaţia. 

— Ce zi frumoasă, am spus. M-am gândit să trec pe-aici. 

Şi-a holbat niţeluş ochii, dar n-a scos nimic din ea, aşa 
că am continuat. 

— Mi-a dat prin cap că te-ai bucura dacă ai auzi ultimele 
veşti despre Gussie, aşa că m-am suit în trenul cu lapte. 
Gussie, mă bucur s-o spun, merge spre bine. Încă mai are 
încheietura ţeapănă, dar umflătura se micşorează şi nu-l 
doare. Îţi trimite urări de bine. 

A rămas sotto voce şi tăcută ca mormântul, iar eu am 
continuat. M-am gândit că acum ar merge o vorbă, două 
despre acţiunile mele recente. Adică, nu poţi apărea 
ţâşnind din spatele mobilei şi să treci aşa uşor peste asta. 
Trebuie să-ţi explici şi să-ţi lămureşti motivele. Fetelor le 
place să afle chestii de-astea. 

— Probabil te întrebi, am zis, ce făceam îndărătul 
canapelei ăleia. M-am instalat acolo dintr-o inspiraţie de 
moment. Ştii cum îţi vin inspiraţiile astea de moment. Şi 
poate ţi se pare puţin ciudat că mă vântur de colo-colo cu 

portretul ăsta de studio la mine. Păi, o să-ţi zic. Din 
întâmplare, l-am văzut acolo pe masă şi l-am luat ca să i-l 
dau lui Gussie. M-am gândit că i-ar plăcea să-l aibă, că o să- 
| încurajeze în absenţa ta. li e nespus de dor de tine, 
bineînţeles, şi mi-a trecut prin cap că i-ar face bine să-l 
pună pe măsuţa de toaletă şi să-l studieze din când în când. 
Fără îndoială că deja are câteva portrete din astea pline de 
viaţă, dar unui tip întotdeauna îi prinde bine unul în plus. 

Nu-i prea rău, mi se părea mie, ţinând cont că trebuise 
să înjghebez materialul cam contra cronometru, iar acum 
speram la un zâmbet radios şi un cordial „Păi, da, sigur, o 
idee capitală”. In schimb, ea şi-a bâţâit capul într-un mod 
cam greoi şi îndoliat şi o lacrimă i-a apărut în ochi. 

— Of, Bertie! a exclamat. 

Niciodată n-am ştiut cum să reacţionez când mi se 
spune „Of, Bertie!” Mătuşa mea, Agatha, o face mereu şi 
mă blochează de flecare dată. Şi acum m-am blocat. E 
adevărat că „Of, Bertie!” ăsta al lui alde Bassett era în 
multe privinţe diferit de „Of, Bertie!” al mătuşii Agatha, 
fiind spus pe un ton mai curând dulceag decât sever, dar 
efectul era acelaşi. Stăteam acolo ca viţelul la poarta nouă. 

— Of, Bertie! a exclamat ea din nou. Citeşti romanele lui 
Roşie M. Banks? m-a întrebat. 

Am fost puţin surprins că a schimbat aşa subiectul, dar 
în aceeaşi măsură şi uşurat. O discuţie despre literatura 
contemporană, credeam eu, ar putea reduce tensiunea. 
Trăncănelile livreşti deseori fac asta. 

— Nu prea des, am zis. Se vând ca pâinea caldă, aşa îmi 
zice Bingo. 

— N-ai citit Mervyn Keene, om de lume? 

— Nu, pe asta am ratat-o. E bună? 

— E foarte, foarte frumoasă. 

— Trebuie să mi-o pun pe lista de lecturi. 

— Eşti sigur că n-ai citit-o? 

— O, mda. De fapt, mereu m-am cam ferit de marfa 

doamnei Bingo. De ce? 

— O asemenea coincidenţă mi s-a părut extraordinară... 
Să-ţi spun povestea lui Mervyn Keene? 

— Te rog. 

Şi-a luat un răgaz să înghită puţintel în sec. Apoi a 
continuat pe o voce gravă cu o cantitate măricică de 
emoție vibrantă în ea. 

— Era tânăr, bogat şi chipeş, ofiţer în Gărzile Coldstream 
şi idolul tuturor cunoscuţilor lui. Toată lumea îl invidia. 

— Nu mă miră, ce gomos norocos. i 

— Dar de fapt nu avea de ce să fie invidiat. In viața lui 
exista o tragedie. O iubea pe Cynthia Grey, cea mai 
frumoasă fată din Londra, dar tocmai când era pe punctul 
să-şi declare sentimentele, a aflat că era logodită cu sir 
Hector Mauleverer, exploratorul. 

— Periculoşi împieliţaţii ăştia de exploratori. Trebuie să 
stai cu ochii pe ei ca un uliu. In circumstanţele astea, 
bineînţeles că s-a abținut să-şi declare sentimentele, nu? 
Şi-a ţinut gura, presupun, ei? 

— Da, n-a suflat niciun cuvinţel de iubire. Dar a 
continuat s-o venereze, aparent vesel şi optimist, pe 
dinăuntru măcinat de o durere necontenită. Şi apoi, într-o 
seară, fratele ei, Lionel, un 

tânăr zburdalnic, care din nefericire se înhăitase cu cine 
nu trebuie, a venit în apartamentul lui, i-a spus că a comis o 
nelegiuire serioasă, drept care o să fie arestat şi l-a rugat 
pe Mervyn să-l salveze luând vina asupra lui. lar Mervyn, 
bineînţeles, a spus că acceptă. 

— Ce găgăuţă! De ce? 

— De dragul Cynthiei. Ca să-i salveze fratele de 
închisoare şi dezonoare. 

— Dar asta însemna că ăla care se duce la răcoare o să 
fie chiar el. Presupun că asta i-a scăpat din vedere, nu? 

— Nu. Mervyn şi-a dat clar seama ce o să se întâmple, 

probabil. Dar şi-a asumat nelegiuirea şi s-a dus la 
închisoare. Când a ieşit de acolo, încărunţit şi distrus, a 
descoperit că Cynthia se măritase cu sir Hector, aşa că s-a 
dus în South Sea Islands şi a devenit căutător de perle. 
Timpul a trecut. lar apoi, într-o bună zi, Cynthia împreună 
cu soţul ei, într-una dintre călătoriile lor, au sosit pe insulă, 
s-au instalat la Casa Guvernului, Mervyn a văzut-o cum 
trecea pe lângă el în maşină şi era la fel de frumoasă ca 
altădată, privirile li s-au întâlnit, dar nu l-a recunoscut 
pentru că, bineînţeles, avea barbă şi chipul i se schimbase, 
întrucât fiecare clipă a vieţii lui fusese un pas ucigător, 
încercând s-o uite. 

Mi-am amintit una bună pe care o citisem pe undeva 
despre faptul că paşii care te ucid în ziua de azi sunt cei 
făcuţi în cursul unei plimbări molcome şi degajate de-a 
curmezişul unei străzi aglomerate, dar mi-am dat seama că 
nu era momentul s-o strecor. 

— A aflat că pleca a doua zi dimineaţă şi nu îi rămânea 
nimic care să-i amintească de ea, aşa că în seara aia a 
intrat prin efracţie în Casa Guvernului şi a luat de pe 
măsuţa de toaletă trandafirul cu care ea îşi împodobise 
părul. lar Cynthia l-a surprins când îl lua şi, bineînţeles, s-a 
tulburat foarte tare când l-a recunoscut. 

— Aha, l-a recunoscut de data asta? Se bărbierise, nu-i 
aşa? 

— Nu, încă mai avea barbă, dar l-a recunoscut când i-a 
pronunţat numele, apoi a urmat o scenă răscolitoare în care 
el i-a zis că a iubit-o întotdeauna şi că venise să-i fure 
trandafirul, iar ea i-a spus că fratele ei murise şi că pe patul 
de moarte mărturisise că el fusese vinovat de nelegiuirea 
pentru care Mervyn se dusese la închisoare. Şi apoi sir 
Hector a intrat pe uşă. 

— Fericită situaţie. Tare. 

— Şi, bineînţeles, a crezut că Mervyn e un hoţ şi l-a 
împuşcat, iar Mervyn a murit cu trandafirul în mână. Şi, 

bineînţeles, zgomotul împuşcăturii a trezit toată casa, iar 
guvernatorul a venit în fugă şi a spus „Lipseşte ceva?” lar 
Cynthia, cu o voce stinsă, aproape inaudibilă, a zis „Doar un 
trandafir”. Asta-i povestea lui Mervyn Keene, omul de lume. 

Păi, mi se părea dificil, bineînţeles, să găsesc vreun 
comentariu de făcut. Am exclamat „O, a!”, dar pe moment 
am crezut că se putea şi mai bine. Chestia e că mă 
simţeam niţeluş buimac. Ştiusem dintotdeauna vag că, în 
general, doamna Bingo scria una dintre cele mai proaste 
maculaturi din lume - Bingo de regulă schimbă iritat 
subiectul dacă cineva pomeneşte de producţia literară a 
micuţei doamne - dar niciodată n-o crezusem capabilă de 
asemenea aiureli. 

Dar alde Bassett mi-a abătut urgent gândurile de la 
critica literară. Şi-a reluat zgâitul cu farfurioarele de 
dulceaţă, iar lacrima din ochi era acum mai vizibilă ca 
oricând. 

— Of, Bertie, a spus ea şi vocea-i, ca a Cynthiei, era 
stinsă şi aproape inaudibilă, demult ar fi trebuit să-ţi dau o 
fotografie de-a mea. E vina mea. Dar am crezut că o să fie 
prea dureros pentru tine, o amintire prea tristă a tot ce-ai 
pierdut. Acum* îmi dau seama că am greşit. Ţi s-a părut 
prea greu să înduri tensiunea. Trebuia s-o obţii cu orice 
preţ. Aşa că te-ai furişat în casă, ca Mervyn Keene, şi ai 
luat-o. 

— Hă? 

— Da, Bertie. Nu-i nevoie de pretexte între noi doi. Şi nu 
te gândi că sunt furioasă. Sunt mişcată, mişcată mai 
profund decât aş putea spune şi, ah, îmi pare atât de rău. 
Cât de tristă e viaţa! 

Aici eram de acord cu ea. 

— Poţi băga mâna-n foc că aşa-i, am spus. 

— Ai văzut-o pe prietena mea, Hilda Gudgeon. Asta-i 
altă tragedie. Toată fericirea ei a fost distrusă de o ceartă 
nenorocită cu bărbatul pe care-l iubeşte, un tip pe nume 

Harold Anstruther. Jucau tenis într-un turneu de dublu mixt 
nu demult şi - potrivit spuselor ei-nu înţeleg prea bine 
tenisul - el a insistat să monopolizeze jocul, aşa cum zice 
ea. Cred că vrea să spună că atunci când mingea venea 
lângă ea şi ea avea de gând s-o lovească, el se năpustea şi 
o lovea în locul ei, iar asta a necăjit-o foarte tare. | s-a 
plâns, iar el a fost foarte bădăran şi i-a spus că joacă tenis 
ca o cizmă şi că mai bine ar lăsa totul în grija lui, iar ea a 
rupt logodna imediat după ce s-a terminat partida. lar acum 
are inima frântă. 

Trebuie să zic că nu părea să aibă inima prea frântă. De 
îndată ce alde Bassett a pronunţat cuvintele astea, de afară 
s-a auzit hărmălaia produsă de cineva care cântă, iar eu am 
identificat vocea ca fiind a colegei de şcoală. Interpreta 
vechea piesă „Bate-te singur uşurel pe spate”, iar efectul 
general era al unei voci răguşite pline de vervă. O clipă mai 
apoi a intrat ţopăind în cameră şi n-am mai văzut niciodată 
o chestie mai radioasă. Dacă n-ar fi ţinut în braţe câinele 
alb şi lăţos, n-aş fi recunoscut femeia sumbră pe care o 
văzusem cu atât de puţină vreme în urmă. 

— Bună, Madeline, a ţipat ea. Ce crezi că am găsit pe 
masa cu micul dejun? Nici mai mult nici mai puţin decât o 
scrisoare  spăşită de la prietenul meu. S-a predat 
necondiţionat. Zice că probabil a luat-o razna când mi-a 
spus că joc tenis ca o cizmă. Zice că niciodată n-o să şi-o 
poată ierta, doar dacă pot eu să-l iert. Păi, la asta pot să-i 
răspund. Am de gând să-l iert poimâine. Nu mai devreme, 
pentru că trebuie să fim disciplinaţi. 

— Ah, Hilda! Ce mă bucur! 

— Şi eu mă simt destul de încântată de mine. Dragul de 
Harold! Un rege printre bărbaţi, dar, bineînţeles, trebuie să 
fie pus la locul lui din când în când şi să fie învăţat ce şi 
cum. Dar gata cu Harold. Am venit să-ţi spun că afară e un 
tip într-o maşină care zice că vrea să te vadă. 

— Să mă vadă? 

— Aşa spune. Pe nume Pirbright. Madeline s-a întors 
spre mine. 

— Păi, trebuie să fie prietenul tău, Claude Pirbright, 
Bertie. Mă întreb ce vrea. Mai bine mă duc să văd. A 
aruncat o privire rapidă spre fata solidă şi, văzând că ieşise 
pe uşa de sticlă, fără îndoială pentru a-l bate cu ceva la cap 
pe grădinar, a venit la mine şi m-a strâns de mână. 

— Trebuie să te ţii tare, Bertie, a spus cu o voce gravă şi 
răguşită. Într-o bună zi o altă fată o să apară în viaţa ta şi o 
să fii fericit. Când amândoi o să fim bătrâni şi cărunţi, o să 
râdem împreună pe chestia asta... o să râdem, dar cred că 
se va ivi şi o lacrimă în spatele zâmbetului. 

A şters-o, lăsându-mă îngreţoşat. Fata solidă, pe care 
am auzit-o vag cum îi spunea grădinarului că nu trebuie să 
se teamă că rupe lopata când se sprijină pe ea, s-a întors şi 
imediat s-a apucat, în ceea ce eu am considerat a fi o 
manieră jignitor de familiară, să-mi ardă una cordial pe 
spate. 

— Ei bine, Wooster, bătrâne, a zis. 

— Ei bine, Gudgeon, duduie, am replicat eu galant. 

— Ştii, Wooster, mă tot gândesc că e ceva familiar în 
numele tău. Cred că l-am auzit pe Harold menţionându-l. I 
ştii pe Harold Anstruther? 

Recunoscusem numele de îndată ce o auzisem pe 
Madeline Bassett pronunţându-l. Bovinul Anstruther fusese 
partenerul meu de tenis în ultimul an la Oxford, când 
reprezentasem instituţia la sportul ăsta. l-am destăinuit 
asta fetei solide, iar ea mi-a ars iarăşi una pe spate. 

— Mă gândeam eu că am dreptate. Harold vorbeşte 
foarte frumos despre tine, Wooster, babacule, şi să-ţi zic 
ceva. Am o grămadă de influenţă asupra Madelinei şi o să 
mi-o exercit în favoarea ta. O să-i vorbesc ca o mamă. Pe 
toţi dracii, n-o s-o lăsăm să se mărite cu infectul ăla de 
Gussie Fink-Nottle când e un tenisman de nădejde pe lista 
ei de aşteptare. Curaj, Wooster, amice. Curaj şi răbdare. Hai 

să mănânci un picuţ de mic dejun. 

— Mersi mult, nu, am spus eu cu toate că mi-aş fi dorit-o 
cu ardoare. Trebuie să plec. 

— Păi, dacă nu vrei, nu mânca. Dar eu o să mănânc. Am 
de gând să iau un mic dejun pe cinste. Nu m-am mai simţit 
într-o formă atât de înfloritoare de când am câştigat la 
simplu în turneul de tenis de la Roedean. 

Mi-am făcut curaj pentru încă o scatoalcă pe spate, dar, 
schimbându-şi cu iuţeală tactica, m-a împuns între coaste, 
lipsindu-mă şi de urma de respiraţie pe care mi-o mai 
lăsaseră în interiorul meu vorbele ei înspăimântătoare. 
Gândul la ce-ar putea ieşi când o fată cu personalitatea ei 
dominatoare discută cu Madeline Bassett ca o mamă m-a 
dezumflat pe loc. Cu ceea ce se cheamă paşi de plumb am 
păşit peste pragul uşii de sticlă şi m-am îndreptat spre 
şosea. Eram nerăbdător să-l interceptez pe Tocătură pe 
drumul de plecare, aşa încât să pot afla de la el rezultatul 
întrevederii. 

Şi, bineînţeles, când a plecat, a luat-o la sănătoasa cu o 
asemenea viteză, încât mi-a fost imposibil să-i atrag 
atenţia. A dispărut la orizont de parcă ar fi participat la vreo 
cursă de maşini în Brooklands, lăsându-mă în urmă. 

Intr-o dispoziție mohorâtă şi cocârjat sub povara 
presimţirilor sumbre, m-am dus să îmbuc ceva la micul 
dejun şi să prind trenul către King's Deverill. 

Indivizii care conduc căile ferate nu-ţi înlesnesc nicicum 
drumul de la Wimbledon la King's Deverill, crezând fară 
doar şi poate - şi presupun că e un gând binevoitor - că 
sălaşul ăsta al gangsterilor şi vârcolacilor e un loc de care 
ar fi mai bine să te ţii la distanţă. Schimbi trenul de două ori 
până ajungi la Basingstoke, iar apoi mai schimbi o dată şi o 
iei pe o linie secundară. lar o dată ce ajungi pe linia 
secundară, e mai rapid să mergi pe jos. 

Prima persoană pe care am văzut-o, când într-un final 
m-am împleticit jos din tren la capătul drumului, simţindu- 
mă de parcă aş fi fost din fragedă pruncie lipit cu clei de 
scaunul tapiţat şi puţin mirat că nu mi-au crescut cârcei 
aidoma unei viţe sălbatice, a fost vărul meu, Thomas. 
Cumpăra reviste de cinema de la chioşc. 

— O, bună, am spus. Deci ai ajuns cu bine, nu? 

M-a privit cu răceală şi a spus „Rahat!”, un cuvânt de 
care se ataşase prea mult. Thos ăsta e unul dintre mucoşii 
ăia duri, trecuţi prin ciur şi prin dârmon, un soi de James 
Cagney juvenil, cu o tentă de Edward G. Robinson. Are 
părul morcoviu şi o expresie cinică pe faţă, iar maniera lui e 
dispreţuitoare. Ai crede că orice persoană conştientă de 
faptul că are o mamă ca mătuşa Agatha şi ştiind că se pot 
aduce probe împotrivă-i, s-ar cuveni să fie dărâmat şi 
împăciuitor, dar nu şi în cazul lui. Îşi dă aere în orice loc, de 
parcă ar fi proprietatea lui, iar în discuţiile cu un văr îi 
lipseşte tactul şi e capabil să se mărginească la chestiuni 
personale. 

Şi acum a trecut la chestiuni personale pe tema 
înfăţişării mele, despre care trebuie să mărturisesc că nu 

era îngrijită. Călătoriile nocturne în trenuri cu lapte 
întotdeauna au tendinţa să-ţi şteargă lustrul de pe haine, 
plus că nu poţi să te baţi pe burtă cu gângănii prin tufişuri 
şi să rămâi dichisit. 

— Rahat! a spus el. Arăţi ca o chestie adusă în casă deo 
pisică. 

înţelegi ce vreau să spun? Tonul e greşit. Neavând deloc 
chef de un schimb de opinii, i-am ars meditativ ţâncului una 
în scăfârlie şi am trecut pe lângă el. lar când am ajuns în 
incinta gării, cineva a chiuit şi am văzut-o pe Nărăvaşa 
stând în maşina ei. 

— Bună, Bertie, a spus ea. De unde ai răsărit, luna 
desfătării mele? S-a uitat în jurul ei într-o manieră precaută 
şi conspirativă, de parcă ar fi mimat viclenia într-un film de 
spionaj. Ai văzut ce era în gară? a întrebat ea, coborându-şi 
vocea. 

— Da. 

— Jeeves l-a livrat aseară ca în memorandum. Unchiul 
Sidney a fost puţintel luat prin surprindere pe moment şi a 
părut pe punctul de a zice niscaiva lucruri la care a 
renunţat când s-a alăturat clerului, dar totul s-a sfârşit cu 
bine. Îi place să joace şah şi se pare că Thomas e 
campionul de necontestat al şcolii lui, dând pe-afară de 
gambituri, deschideri şi alte chestii, aşa că se înţeleg de 
minune. lar eu îl ador. Ce băiat înţelegător şi ce fire 
agreabilă are, Bertie. Am clipit. 

— Vorbeşti despre văru-meu, Thomas? 

— E atât de /oia/. Când i-am povestit că ticălosul de 
Dobbs l-a arestat pe Sam Goldwyn, din mărinimie, pur şi 
simplu a făcut spume de indignare. A zis că o să-l 
ciomăgească. 

— Ce să facă? 

— E ceva ce fac indivizii din romanele polițiste. Te 
foloseşti de un baston de cauciuc mic dar util. 

— Nu are un baston de cauciuc mic dar util. 

— Ba da, are. L-a cumpărat de la Seven Dials pe când 
stătea la tine. Iniţial se gândea să-l întrebuinţeze în cazul 
unui băiat pe nume Puturosul de la Bramley-on-Sea, dar 
acum i-a rezervat-o lui Dobbs. 

— Of, Doamne! 

— O să-i prindă nemaipomenit de bine lui Dobbs să fie 
ciomăgit. S-ar putea dovedi un punct de cotitură în viaţa 
lui. Am o presimţire că lucrurile or să meargă ca pe roate 
zilele astea şi că în curând o să se instaleze epoca fericirii 
universale. Uită-te la Tocătură, dacă vrei Proba nr. 1. Te-ai 
mai văzut cu el? 

— Nu, ca să zic aşa, am spus, vorbind într-o manieră 
distrată pentru că încă mă preocupau Thos şi planurile sale. 
Ultimul lucru pe care ţi-l doreşti, când ai sistemul nervos 
făcut harcea-parcea, e ca verişorii tăi primari să altoiască 
poliţişti cu bastoane de cauciuc. Ce-i cu Tocătură? 

— L-am întâlnit adineauri şi cânta fără încetare ca un 
cânepar. Aseară a primit un bilet de la Gertrude în care 
spune că, dacă şi când o să poată scăpa de sub ochii 
mamei ei, o să fugă cu el. E bucuros nevoie mare. 

— Sunt încântat că există cineva bucuros. Gravitatea 
tonului meu a făcut-o să-mi arunce o privire rapidă, iar ochii 
i s-au mărit când a văzut neorânduiala scoarţei mele 
exterioare. 

— Bertie!  Mieluşelul meu! a ţipat ea, vizibil 
impresionată. Ce-ai păţit? Arăâţi ca... 

— O chestie adusă de pisică în casă? 

— Aveam de gând să spun o chestie dezgropată din 
mormântul lui Tutankhamon, dar şi alegerea ta e la fel de 
bună. Ce s-a întâmplat? 

Mi-am trecut o mână obosită peste frunte. 

— Nărăvaşo, am zis. Am trecut prin chinurile iadului. 

— Probabil singurul loc prin care mă gândeam că nu-i 
nevoie să treci pentru a ajunge la King's Deverill. Şi ce mai 
face lumea pe-acolo? 

— Am ceva îngrozitor să-ţi povestesc. 

— Te-a ciomăgit cineva? 

— Tocmai m-am întors de la Wimbledon. 

— De la Wimbledon? Dar Tocătură se ocupa de partea 
cu Wimbledon-ul. Mi-a povestit totul despre asta. 

— Nu ţi-a povestit totul pentru că nu ştie tot. Dacă ai 
auzit doar amintirile vagi ale lui Tocătură, pur şi simplu eşti 
departe de a fi în posesia tuturor faptelor. Abia a râcâit cu 
unghia pe suprafaţa Wimbledon-ului, în vreme ce eu... Ai 
vrea să afli toate amănuntele dezgustătoare? 

A zis că i-ar plăcea teribil, iar eu i le-am strecurat şi de 
data asta m-a ascultat cu atenţie de la început până la 
sfârşit, o variaţie plăcută faţă de tacticile ei obişnuite de 
viperă surdă. Mi s-a părut un public de nădejde. A fost cum 
se cuvine de impresionată când i-am povestit despre 
scrisoarea lui Gussie şi nici n-a ezitat să tragă zgomotos aer 
în piept când m-am referit la alde Gudgeon şi la sinistra 
afacere a portretului de studio. De asemenea, şi faptele 
legate de câinele alb şi lăţos au stârnit senzaţie. 

— La dracu'! a zis ea când eram pe sfârşite. Ştiu că 
trăieşti din plin, nu te-ncurci, nu-i aşa, Bertie? 

Am fost de acord că trăiesc din plin, dar mi-am exprimat 
reținerea dacă, în asemenea circumstanţe, merita să 
continuu s-o fac. Erai mai curând înclinat, am zis eu, să 
bâigui „Moarte, unde ţi-e coasa?” şi să dai ortul popii. 

— Cel mult se poate spune, am tras eu concluzia, că s-a 
obţinut o scurtă păsuire, dacă păsuire e cuvântul potrivit. Şi 
asta numai dacă Tocătură a repurtat succes convingând-o 
pe alde Bassett să renunţe la hotărârea ei oribilă. Din câte 
ştiu, ar putea sosi cu următorul tren. 

— Nu, nu vine. A păcălit-o. 

— Ai auzit asta direct de la sursă? 

— Chiar din gura lui. 

Am tras adânc aer în piept. Asta cu siguranţă arunca o 
rază de lumină asupra lumii ăsteia de coşmar. De fapt mi se 

părea că „Aleluia!” rezuma totul şi i-am spus asta. 

Am remarcat cu interes că părea niţeluş neîncrezătoare. 

— Da, presupun că „Aleluia!” rezumă totul... într-o 
anumită măsură. Adică poţi să stai liniştit în privinţa venirii 
ei aici. Nu vine. Dar din ce-mi povesteşti despre Mervyn 
Keene, omul de lume şi despre portretul de studio, e păcat 
că Tocătură n-a aplicat o altă metodă pentru a o păcăli. 
Chiar cred asta. 

Inima mi-a stat în loc. M-am agăţat de parbriz ca să mă 
sprijin şi am întrebat-o ce şi cum. 

— Chestia pe care trebuie s-o ţii minte şi să n-o scapi 
din vedere e că a fost mânat de intenţii bune. 

Inima mi-a stat şi mai abitir în loc. În peregrinările tale 
prin Londra o să vezi din când în când nişte siluete 
cocărjate şi trase la faţă, care arată de parcă ar fi fost 
prinse de curând într-o maşinărie zdravănă. Aştia sunt tipii 
care s-au înhăitat cu Tocătură pe când era mânat de 
intenţii bune. 

— Asta i-a zis domnişoarei Bassett. l-a spus că atunci 
când ai auzit că vine la conac, ai manifestat tulburare şi 
îngrijorare şi că până la urmă a scos de la tine care era 
baiul. lubind-o la nebunie aşa cum o iubeşti tu, dădeai 
înapoi în faţa chinului de a trebui s-o vezi zi de zi în 
compania lui Gussie. 

Inima mea, încetând să mai stea pe loc, a zvâcnit şi a 
încercat să iasă prin dinţii din faţă. 

— l-a zis asta Madelinei Bassett? am tremurat eu, 
bâţâindu-mă din tot corpul. 

— Da, şi a implorat-o să stea departe şi să nu te supună 
unei torturi ca asta. Spunea că a fost nemaipomenit şi şi-a 
dorit să fi fost de faţă şi vreo doi manageri ca să-l vadă cum 
lucrează, iar eu cred că a fost bunicel, pentru că 
domnişoara Bassett a plâns în hohote şi a spus că înţelege 
şi că, bineînţeles, o să-şi anuleze vizita, adăugind cu voce 
joasă ceva despre dorinţa moliei de a ajunge la stele şi 

despre cât de tristă e viaţa. Ce-ai spus? 

l-am explicat că nu vorbisem, ci că doar scosesem un 
geamăt din ăla cavernos, iar ea a fost de acord că în 
condiţiile astea, gemetele cavernoase erau probabil în 
regulă. 

— Dar bineînţeles că nu i-a fost uşor bietului îngeraş să 
se gândească la o cale mai bună de a o împiedica să vină, a 
insistat ea. Şi chestia importantă era să o împiedice cumva. 

— Într-adevăr. 

— Aşa că, în locul tău, aş încerca să văd partea bună a 
lucrurilor. Gândeşte-te mai întâi la toate avantajele, dacă 
mă-nţelegi. 

Asta e o rugăminte care, adresată fiind lui Bertram 
Wooster, rareori se loveşte de urechi astupate. Senzaţia de 
amorţeală pe care mi-o provocaseră cuvintele ei nu m-a 
părăsit complet, dar s-a diminuat întrucâtva în intensitate. 
l-am înţeles punctul de vedere. 

— Există mult adevăr în spusele tale, am încuviinţat eu, 
ridicându-mă de pe lespezile sinelui propriu mort spre 
lucruri mai înalte, aşa cum am mai zis că-mi stă în obicei. 
Chestia importantă, aşa cum ai observat şi tu pe bună 
dreptate, era s-o împiedice pe alde Bassett să se înfiinţeze 
aici şi, dacă asta s-a rezolvat, greşeşti dacă faci nazuri în 
privinţa tehnicii concrete. Şi, în fond, ea era deja convinsă 
de devotamentul meu nestrămutat, aşa că Tocătură nu m-a 
vârât mult mai adânc în mocirlă decât eram înainte. 

— Bravo, micuțul meu viteaz. Asta vreau să aud de la 
tine. 

— Acum avem un răgaz şi totul depinde de cât de 
repede îi faci de petrecanie lui Gussie. In clipa când asta s-a 
rezolvat, întreaga situaţie o să se limpezească. Scăpat de 
sub vraja ta fatală, el o să se întoarcă automat la vechea 
iubire, dându-şi seama că mişcarea evazivă e să se ducă 
acolo unde e apreciat. Când crezi că o să-l temperezi? 

— Foarte curând. 

— De ce nu imediat? 

— Păi, o să-ţi zic de ce, Bertie. Mai întâi e o trebuşoară 
pe care vreau s-o facă pentru mine. 

— Ce trebuşoară? 

— A, uite-l pe Thomas, în sfârşit. Pare să fi cumpărat 
toate revistele pentru fani pe care le-a găsit. Să le citească 
la concert, dacă e cu scaun la cap. N-ai uitat că diseară e 
concertul? Ei bine, ai grijă să nu uiţi. lar când îl vezi pe 
Jeeves, întreabă-l cum e cu galeria aia a lui Esmond. Hopa 
sus, Thomas. 

S-a suit aruncându-mi una dintre privirile lui 
dispreţuitoare şi, când s-a văzut înăuntru, s-a aplecat şi mi- 
a strecurat un penny în mână, zicând „Ține, bietul de tine” 
şi îndemnându-mă să nu-l cheltuiesc pe băutură. În oricare 
altă împrejurare, limbajul ăsta obscen şi grosolan ar fi trezit 
fiara care doarme în Bertram Wooster şi ar fi dus la faptul 
că tânărul coş cu puroi ar fi primit încă o scatoalcă în 
căpăţână, dar n-aveam timp acum să mă ocup de Thos-i. 
Mi-am aţintit o privire înfierbântată asupra Nărăvaşei. 

— Ce trebuşoară? am repetat. 

— O, nu te interesează pe tine, a spus ea. Doar o 
trebuşoară ordinară pe-aici. 

Şi a demarat, lăsându-mă pradă unei spaime neştiute. 

O luasem per pedes de-a lungul şoselei care ducea la 
conac, făcând speculaţii posomorite pe tema ce voise exact 
să spună cu expresia „trebuşoară ordinară”, când, în timp 
ce dădeam un colţ, ceva mare şi înveşmântat în stofă de 
Norfolk a apărut în raza mea vizuală şi l-am identificat ca 
fiind Esmond Haddock. 

Din pricina faptului că, la indicaţiile baronesei Daphne 
Winkworth („Siguranţa e pe primul loc”), vinul porto nu se 
mai servea după cină, iar membrii masculini şi feminini ai 
găştii părăseau acum masa în grup la sfârşitul ospăţului de 
seară, nu mă mai bucurasem de un tête-à-tête cu Esmond 
Haddock din noaptea sosirii mele. L-am văzut prin preajmă, 
bineînţeles, dar întotdeauna în compania vreunei perechi 
de mătuşi asortate sau a verişoarei lui, Gertrude, de fiecare 
dată având o înfăţişare byroniană. (Consultându-l pe 
Jeeves, am aflat că cuvântul e în regulă. Aparent, înseamnă 
că arată ca răposatul lord Byron, care era un tip cam 
sumbru, căci punea totul la inimă). 

Am ajuns unul lângă altul, el apropiindu-se dinspre nord- 
nord-est, iar subsemnatul dinspre sud-sud-vest şi m-a 
întâmpinat cu un zvâcnet mohorât al muşchilor obrazului, 
de parcă s-ar fi gândit să zâmbească, iar apoi s-a mai 
gândit puţin şi a zis „Of, fir-ar a dracu'“. 

— Bună, a spus. 

— Bună, am zis. 

— Frumoasă zi, a spus. 

— Da, am zis. Ai ieşit la plimbare? 

— Da, a spus. Şi tu ai ieşit la plimbare? Prudenţa m-a 
obligat să trec la subterfugii. 

— Da, am zis. Am ieşit la plimbare. Tocmai m-am întâlnit 
cu domnişoara Pirbright. 

La auzul numelui ăsta, a tresărit de parcă l-ar fi necăjit o 
rană mai veche. 

— A, a făcut el. Domnişoara Pirbright, hă? A înghiţit de 
vreo două ori. Puteam vedea cum pe buze îi tremura o 

întrebare, dar era evident una care îl îngreţoşa, fiindcă, 
după ce a murmurat cuvântul „Erau, i-a dat mai departe cu 
înghiţitul. Tocmai eram pe cale să mă refer la situaţia din 
Balcani pentru a întreţine conversaţia, când a scos-o din el. 

— Era şi Wooster cu ea? 

— Nu, era singură. 

— Eşti sigur? 

— Categoric. A 

— Poate că stătea la pândă în fundal. In spatele vreunui 
copac sau aşa ceva. 

— Ne-am întâlnit la gară. 

— Nu stătea ascuns în pragul vreunei uşi? 

— O, nu. 

— Ciudat. N-o vezi prea des fară Wooster zilele astea, a 
spus el şi a scrâşnit un picuţ din dinţi. 

Am făcut o încercare să îi potolesc suferinţa despre care 
îmi dădeam seama că e serioasă. Şi el, evident, remarcase 
lucrătura murdară a lui Gussie şi se vedea de la o poştă că 
ceea ce din punct de vedere tehnic se cunoaşte sub numele 
de monstrul cu ochii verzi îl năpădise zdravăn. 

— Sunt prieteni vechi, bineînţeles, am zis. 

— Zău? 

— O, categoric. Noi - ar trebui să spun ei -se ştiu încă 
din copilărie. Au urmat acelaşi curs de dans. 

În clipa când am pomenit de asta mi-am dorit să n-o fi 
făcut, pentru că a părut să-l afecteze de parcă o mână 
ascunsă l-ar fi plesnit năprasnic. N-ai fi putut spune că 
fruntea i s-a întunecat, întrucât fusese de la bun început 
întunecată, dar s-a crispat vizibil. Aidoma lordului Byron 
care, citind o recenzie a ultimului său volum subţire de 
poezii, constată că e o porcărie. Nu mă mira. Unui bărbat 
îndrăgostit care urmăreşte cu îngrijorare competiţia cu un 
rival nu-i place să-şi închipuie obiectul adoraţiei sale la 
cursuri de dans făcând piruete de colo-colo împreună cu 
rivalul său şi probabil împărțind un lapte sociabil şi un 

biscuit în pauza de la ora unsprezece. 

— 0? a făcut el şi a scos un soi de oftat şuierător 
asemenea ultimului suflu al unui sifon muribund. La acelaşi 
curs de dans? La acelaşi curs de dans, hă? 

O vreme a rumegat gânduri negre. Când a vorbit din 
nou, avea vocea răguşită şi mormăită. 

— Povesteşte-mi despre tipul ăsta, Wooster, Gussie. E 
un prieten de-al tău? 

— O, da. 

— ÎI ştii de mult? 

— Am fost colegi de şcoală. 

— Presupun că era un băiat cam urâcios, nu? Un paria al 
instituţiei? 

— O, nu. 

— S-a schimbat după ce s-a făcut mare, hă? Păi, cu 
siguranţă a regresat, pentru că dintre toţi şerpii lunecoşi pe 
care am avut ghinionul să-i întâlnesc până acum, el e cel 
mai lunecos. 

— Ai zice că e un şarpe lunecos? 

— Am spus că e un şarpe lunecos şi o s-o mai fac ori de 
câte ori ţi-o doreşti. Cucută târâtoare cu mutră de peşte! 

— Nu-i un tip rău. 

— Asta, poate, e părerea ta. A mea nu-i şi nici, îmi 
imaginez, a oamenilor care gândesc cât de cât. ladul e plin 
de inşi ca Wooster. Ce naiba vede ea la el? 

— Nu ştiu. 

— Nimeni nu ştie. L-am studiat cu atenţie pe individ, 
fără nicio idee preconcepută, şi mi se pare complet lipsit de 
farmec. Ai răsturnat vreodată un bolovan plat? 

— Din când în când. 

— Şi ce s-a târât de dedesubt? O grămadă de creaturi 
scârboase care i-ar putea fi fraţi. Iți zic, Gussie, dacă ar fi să 
pui niţică brânză gorgonzola pe o lamă de microscop şi mi- 
ai spune să-i arunc o privire, primul lucru pe care o să-l zic 
după ce reglez lentilele o să fie „Ei, bună, Wooster!” 

Pentru o clipă a meditat byronian. 

— Ştiu cu ce argument amăgitor ai de gând să vii, 
Gussie, a continuat el. Ai de gând să spui că nu-i vina lui 
Wooster că arată ca o larvă de brânză puţin mai mare. 
Foarte adevărat. Te străduieşti să fii corect. Dar nu numai 
înfăţişarea revoltătoare a tipului îi supără pe cei mai buni. E 
o ameninţare pentru societate. 

— Ei, hai. 

— Cum adică „Ei, hai”? Ai auzit ce-a zis mătuşa mea, 
Agatha, la cină în seara când ai venit? Că afurisitul ăsta de 
Wooster fură întruna chipie de poliţişti. 

— Nu  întruna. Doar de amuzament în noaptea 
întrecerilor de Canotaj. 

S-a încruntat. 

— Nu-mi place modul în care eşti de partea individului 
astuia, Gussie. Probabil consideri că eşti destupat la minte, 
dar ar trebui să fii atent în ce fel ţi se dezvoltă aşa-zisa 
minte destupată. E predispusă să devină doar o miopie 
morală. Faptele sunt bine documentate. Ori de câte ori 
Wooster are un moment liber, merge de colo-colo prin 
Londra  persecutând poliţişti  ghinionişti,  atacându-i, 
deranjându-i deja datorie, făcându-le vieţile iadul pe 
pământ. Asta-i soiul de om care e Wooster. 

A făcut o pauză şi, pentru o clipă, a rămas dus pe 
gânduri. Apoi mutra i-a fost străbătută de încă unul dintre 
spasmele alea fulgerătoare pe care părea să le practice în 
ultimul timp, pe principiul că sunt la fel de bune şi pe post 
de zâmbet. 

— Ei bine, îţi spun un singur lucru, Gussie. Sper numai 
că are intenţia să facă ceva de genul ăsta pe aici, pentru că 
suntem pregătiţi. 

— Hă? 

— Pregătiţi şi în aşteptare. Îl ştii pe Dobbs? 

— Copoiul? 

— Polițistul din sat, da. Un tip minunat, neobosit în 

îndeplinirea îndatoririlor sale. 

— Nu l-am cunoscut. Am auzit că nu mai e logodit. 

— Cu atât mai bine, pentru că asta o să-i înlăture orice 
urmă de compasiune şi slăbiciune din suflet. l-am povestit 
totul lui Dobbs despre Wooster şi l-am avertizat să fie cu 
ochii-n patru. Şi e cu ochii în patru. Smuceşte de zgardă. 
Numai un deget să ridice Wooster în direcţia chipiului lui 
Dobbs şi o s-o încurce. N-ai zice asta la prima vedere, 
Gussie, dar sunt judecător de pace. Stau pe scaunul 
judecătorului în procesele noastre locale şi pedepsesc clasa 
infractorilor când încep să-şi ia nasul la purtare. E speranţa 
mea cea mai arzătoare ca înclinația criminală din Wooster 
să iasă la suprafaţă şi să-l facă să explodeze, pentru că, în 
eventualitatea asta, Dobbs o să se năpustească asupra lui 
ca un leopard, o să apară în faţa mea şi o să-i dau treizeci 
de zile fără drept de apel şi fără să ţin cont de vârstă sau 
sex. 

Nu-mi plăcea cum sună. 

— Doar n-ai face una ca asta, Esmond? 

— Ba da. Abia aştept. Să se abată Wooster măcar un 
centimetru de la calea cea dreaptă -doar un 
centimetru - şi poţi să-ţi iei la revedere de la el pentru 
treizeci de zile. Ei bine, eu o întind, Gussie. Mi se pare că-mi 
e niţel de ajutor să mă plimb. 

A dispărut din raza mea vizuală cu şapte kilometri la 
oră, iar eu am rămas pe loc îngrozit. Senzaţia de pericol 
iminent era mai intensă ca niciodată. „Of, dacă Jeeves ar fi 
aici!” mi-am zis în sinea mea. 

Am constatat că era. De câtăva vreme eram conştient 
de o oareşcare substanţă, undeva în largul mării, care 
spunea „Bună dimineaţa, domnule” şi, răsucindu-mă să văd 
de unde venea zgomotul, l-am zărit lângă mine, arătând 
bronzat şi sănătos, de parcă vizita la Bramley-on-Sea îi 
prinsese bine. 

— Bună dimineaţa, domnule, a spus el. Pot face o 
remarcă? 

— Sigur, Jeeves. Dă-i drumul. Chiar mai multe. 

— Este în legătură cu înfăţişarea dumneavoastră, 
domnule. Dacă mi-aş putea lua libertatea să vă sugerez... 

— Dă-i bătaie. Spune-o. Arăt ca o chestie găsită de o 
pisică în mormântul lui Tutankhamon, nu-i aşa? 

— N-aş merge atât de departe, domnule, dar fără 
îndoială că v-am văzut şi mai soigné”. 

Pentru o clipă mi-a trecut prin cap că, cugetând niţeluş, 
ai fi putut să găseşti ceva destul de deştept despre 
„Departe, în josul râului soigné”, dar prea puţin îmi păsa ca 
să mă chinui. 

— Dacă-mi permiteţi, domnule, voi lua costumul pe care 
îl purtaţi şi mă voi ocupa de el. 

— Mulţumesc, Jeeves. 

— Îl voi curăța cu buretele şi îl voi călca. 

— Mulţumesc, Jeeves. 

— Prea bine, domnule. Ce dimineaţă frumoasă, nu-i aşa, 
domnule? 

— Mulţumesc, Jeeves. Şi-a ridicat o sprinceană. 

— Păreţi distrat, domnule. 

— Sunt distrat, Jeeves. Distrat până-n gât. Şi sunt 
destule care să mă facă să fiu distrat. 

— Dar, cu siguranţă, domnule, lucrurile decurg foarte 
mulţumitor. L-am livrat pe domnişorul Thomas la casa 
parohială. Şi am aflat de la unchiul meu, Charlie, că 
înălţimea sa, mătuşa dumneavoastră, şi-a amânat vizita la 

conac. 

— Mda. Dar chestiile astea sunt doar secundare. Nu 
spun că n-ar fi raze de soare în felul lor mărginit, dar 
aruncă o privire norilor care coboară în altă parte. Mai întâi 
şi mai întâi, tipul ăla a făcut-o iar de oaie. 

— Domnule? 

Mi-am venit în fire cu un efort zdravăn, întrucât mi-am 
dat seama că eram prea evaziv. 

— Scuză-mă că vorbesc în doi peri, Jeeves, am zis. Am 
vrut să spun că Gussie a devenit iar o ameninţare de primă 
mână. 

— Într-adevăr, domnule? în ce fel? 

— O să-ţi spun. Ce-a declanşat toată harababura asta? 

— Faptul că domnul Fink-Nottle a fost trimis în 
închisoare, domnule. 

— Exact. Păi, sunt şanse să mai fie trimis încă o dată în 
închisoare. 

— Într-adevăr, domnule? 

— Mi-aş dori să nu mai spui „într-adevăr, domnule?” Da, 
umbra Gratiilor se profilează iarăşi din ce în ce mai clar 
asupra lui Augustus Fink-Nottle. Legea îşi încordează 
muşchii şi aşteaptă să se arunce asupra lui. Un pas 
greşit - şi nu se poate să nu facă cel puţin o duzină încă din 
primul minut - şi o să intre la zdup pentru treizeci de zile. Şi 
atunci ştim ce-o să se întâmple, nu-i aşa? 

— Într-adevăr, ştim, domnule. 

— Nu mă deranjează să zici „într-adevăr, domnule” dacă 
îl legi de altceva, ca acum. Da, ştim ce-o să se întâmple şi 
ni se face pielea de găină, nu? 

— Neîndoielnic, domnule. 

M-am forţat să fiu oareşcum calm. Doar un calm 
îngheţat, dar calmurile îngheţate sunt mai bune decât 
nimic. 

— Bineînţeles, Jeeves, se poate să greşesc presupunând 
că bătrânul ocnaş e pe cale să-şi reia viaţa de nelegiuiri, 

dar nu cred asta. lată faptele. Adineauri m-am întâlnit în 
gară cu domnişoara Pirbright. Evident, am început să 
discutăm şi, după o vreme, a venit vorba despre Gussie. Și 
discutam de câteva clipe despre el, când a lăsat să-i scape 
o afirmaţie care m-a umplut de o spaimă neştiută. A spus 
că era o trebuşoară pe care voia să-l convingă s-o facă 
pentru ea. lar când am întrebat „Ce treabă?”, ea a replicat 
„O, doar o trebuşoară ordinară pe-aici”. Şi avea o atitudine 
evazivă. Sau mai bine zis secretoasă? 

— Cum preferaţi, domnule. 

— Era atitudinea unei fete cu conştiinţa vinovăţiei că e 
pe punctul de a declanşa ceva. „Hopa!” mi-am spus în 
sinea mea. „Alo, alo, alo, alo!” 

— Dacă aş putea să vă întrerup numai pentru o clipă, 
domnule, mă bucur să vă anunţ că eforturile mele de a 
înjgheba o galerie pentru domnul Esmond Haddock la 
concert au fost încununate de un succes mulţumitor. Partea 
din spate a sălii va fi înţesată de susţinători şi simpatizanți 
de-ai lui. 

M-am încruntat. 

— Asta-i o veste excelentă, Jeeves, dar al naibii să fiu 
dacă-mi pot da seama ce are de-a face cu subiectul în 
discuţie. _ 

— Nu, domnule. Imi pare rău. Observaţia 
dumneavoastră „Alo, alo, alo, alo” mi-a adus în minte 
chestiunea. Scuzaţi-mă, domnule. Spuneaţi... 

— Păi, ce spuneam? Am uitat. 

— Comentaţi atitudinea  secretoasă şi evazivă a 
domnişoarei Pirbright, domnule. 

— A, da. Mi-a dat senzaţia că e pe cale să declanşeze 
ceva. Şi gândul care m-a izbit ca o lovitură a fost următorul. 
Dacă Nărăvaşa declanşează ceva, atunci sunt o sută de 
şanse la opt că acel ceva e de genul unor represalii 
împotriva poliţistului Dobbs. Am sau nu dreptate, Jeeves? 

— Cu siguranță, probabilitatea înclină în această 

direcţie, domnule. 

— O ştiu eu pe Nărăvaşa. Psihologia ei e ca o carte 
deschisă pentru mine. Chiar şi în zilele de odinioară, când 
purta şorţuleţ şi îi lipsea un dinte din faţă, avea o fire 
pătimaşă şi  impulsivă, respingând cu iuţeală orice 
dubioşenie. Şi era inevitabil să considere o dubioşenie 
arestarea recentă a câinelui ei de către ofiţerul cel zelos. lar 
dacă înainte îi purta sâmbetele numai din pricina 
divergenţelor pe teme teologice, acum cât de abitir i-o mai 
purta sâmbetele? Căţelul ăla nenorocit se ofileşte într-o 
temniţă cu lanţuri la încheieturi, iar probabilitatea ca o fată 
cu temperamentul ei să accepte o asemenea stare de fapt 
e neglijabilă. 

— Da, domnule. 

— Ai dreptate cu Da, domnule. Faptele sunt hidoase, dar 
trebuie să le ţinem piept. Nărăvaşa plănuieşte o acţiune 
directă împotriva poliţistului Dobbs, nu putem şti sub ce 
formă şi pare prea scârbos de sigur că Gussie, pe care e 
atât de imperios necesar să-l împiedicăm să se încurce 
iarăşi cu Forţele de ordine, o să se ofere ca voluntar să fie 
instrumentul planurilor ei sinistre. Şi mai e ceva care o să 
te facă să zici „într-adevăr, domnule?” Tocmai am discutat 
cu Esmond Haddock şi s-a dovedit că e j.d.p. Deţine 
puterea instanţelor inferioare şi superioare judecătoreşti în 
King's Deverill, deci în consecinţă se află în postura de a 
condamna pe oricine, cum îi apare în faţa ochilor, la treizeci 
de zile fără drept de apel. Şi mai mult decât atât, a prins o 
antipatie crâncenă pe Gussie şi mi-a spus sec că e dorinţa 
lui cea mai arzătoare să-l vadă cu cătuşele la mâini. 
Încearc-o pe asta la pianul tău mecanic, Jeeves. 

Părea să fie pe punctul de a vorbi, dar eu am ridicat o 
mână restrictivă. 

— Ştiu ce ai de gând să spui şi sunt oarecum de acord 
cu tine. Lăsat în legea lui, ghidat de Conştiinţă, Gussie ar fi 
ultima persoană de pe lume care să comită vreo ofensă sau 

vreo infracţiune, dându-i posibilitatea lui j.d.p. să împartă 
cu polonicul sentinţe exemplare. Destul de adevărat. Din 
copilărie încoace, strategia lui, vârâtă, fară îndoială, în cap 
încă din poala mamei, a fost să evite cu nădejde calea 
plăcerii şi desfrâului şi să se ferească asiduu de acţiunile 
temerare care ar trimite nişte spirite mai aprige să stea la 
coadă pentru a primi treizeci de zile la răcoare. Dar se ştie 
că e uşor de influenţat. De exemplu, Tocătură l-a influenţat 
în Trafalgar Square, ameninţându-l că-l pocneşte cu o 
sticlă. Aş fi teribil de surprins dacă Nărăvaşa nu l-ar 
influenţa şi ea. Şi ştiu din experienţa mea personală, am 
spus, gândindu-mă la portocala aia de la şcoala de dans, 
că, atunci când Nărăvaşa influenţează pe cineva, nu există 
limite. 

— Credeţi că domnul Fink-Nottle îşi va pleca urechea la 
sugestiile doamnei? 

— Cuvântul ei e lege pentru el. O să fie ca lutul în 
mâinile ei. Îţi spun, Jeeves, am moralul scăzut. Nu ştiu dacă 
ai fost vreodată legat de mâini şi de picioare pe un scaun în 
faţa unui butoi cu praf de puşcă, cu o luminare lungă de 
câţiva centimetri deasupra. 

— Nu, domnule. N-am avut o asemenea experienţă. 

— Păi, aşa mă simt. Strâng din dinţi şi aştept explozia. 

— V-aţi dori să port o mică discuţie cu domnul Fink- 
Nottle, domnule, în care să-l avertizez că nu e indicat să 
facă vreo chestie nesăbuită? 

— Nimic nu mi-ar face mai mare plăcere. Pe tine s-ar 
putea să te asculte. 

— Voi avea grijă să fac asta cât pot de repede, domnule. 

— Mulţumesc, Jeeves. Lucrurile stau cam prost, nu-i 
aşa? 

— Foarte prost, domnule. 

— Nu-mi amintesc să fi stat mai prost. Totul e foarte, 
foarte confuz. 

— Poate cu excepţia situaţiei domnului  Pirbright, 

domnule? 

— A, da, Tocătură. Am fost informat de lovitura lui 
norocoasă. E mândru nevoie mare, mi s-a spus. 

— Exact în postura aceasta se găsea când l-am văzut 
ultima oară, domnule. 

— Păi, e ceva. Da, asta te mai înveseleşte un pic, am 
zis, deoarece, chiar şi preocupaţi de problemele propriilor 
afaceri, Wooster-ii îşi pot lua întotdeauna o pauză pentru a 
se bucura de fericirea unui amic. Poţi considera 
deznodământul fericit al lui Tocătură ca pe o rază de soare. 
Şi zici că huliganii din sat or să se strângă diseară în jurul 
lui Esmond Haddock? 

— Într-un număr impresionant, domnule... 

— Păi, pe toţi dracii, atunci sunt două raze de soare. lar 
dacă îl poţi convinge pe Gussie să nu se facă de râsul 
curcilor, atunci o să fie trei. Ajungem undeva. In regulă, 
Jeeves, şterge-o şi vezi ce poţi face cu el. Imi închipui că o 
să-l găseşti la casa parohială. 

— Prea bine, domnule. 

— A, Jeeves, şi cel mai important lucru. La casa 
parohială ia legătura cu tânărul Thos şi deposedează-l de 
instrumentul contondent cunoscut sub numele de baston 
pe care a reuşit să pună mâna. E o specie de ciomag din 
cauciuc şi ştii la fel de bine ca mine ce puţină încredere se 
poate avea în el cu chestii din astea. Poţi să cauţi în cartea 
de telefon de la A la Z şi tot n-ai să nimereşti numele cuiva 
pe care să-ţi doreşti mai puţin să-l vezi că-şi pune ghearele 
pe un baston de cauciuc. O să-ţi faci o idee despre ce 
vorbesc când o să-ţi zic că discută cu nonşalanţă despre 
faptul că o să-l altoiască cu arma asta pe polițistul Dobbs. 
Aşa că fă-l negreşit să o scuipe. N-o să am inima uşoară 
până nu aflu că e latine. 

— Prea bine, domnule. Mă voi ocupa de această 
chestiune, a spus el şi ne-am despărţit cu un schimb de 
politeţuri, el urmând să-şi săvârşească fapta bună zilnică la 

casa parohială, iar eu să-mi continuu mersul per pedes în 
direcţie opusă. 

Şi am mers per pedes probabil vreo două sute de metri, 
când am fost smuls din reveria în care căzusem de o 
privelişte care mi-a îngheţat sângele-n vine şi mi-a făcut cei 
doi ochi, precum stelele, să zvâcnească în orbitele lor. L-am 
văzut pe Gussie ieşind pe poarta unei case pitoreşti, care 
se înălța lângă drumul principal îndărătul unei grădini 
cochete. 

King's Deverill era unul dintre satele alea unde casele 
pitoreşti se înmulţesc precum iepurii, dar ce deosebea casa 
asta pitorească de celelalte era că pe uşă se aflau emblema 
regală şi cuvintele 

SECŢIA DE POLIŢIE 

Şi dovada că legenda de mai sus nu era numai o poantă 
era dată de faptul că, însoţindu-l pe Gussie, nu chiar cu o 
mână pe gulerul lui şi cu alta înşfăcându-l de turul 
pantalonilor, dar atât de aproape, încât un observator 
întâmplător ar fi fost îndreptăţit să presupună că se 
petrecea o arestare, am văzut o siluetă voinică într-o 
uniformă albastră şi cu un chipiu pe cap, care nu putea fi 
nimeni altul decât polițistul Ernest Dobbs. 

Era prima dată când aveam onoarea să-l văd pe 
faimosul poliţai despre care auzisem atât de multe şi cred 
că, până şi în circumstanţe mai puţin tensionate, m-aş fi 
oprit să-i arunc o privire pentru că, asemenea lui 
Silversmith, avea o personalitate puternică care atrăgea 
atenţia şi-i făcea pe trecători să-şi ţină puţintel respiraţia. 

Gardianul neobosit al păcii din King's Deverill era unul 
dintre ofiţerii ăia bondoci şi şmecheroşi. Arăta de parcă 
Natura, apucându-se să-l asambleze, îşi spusese în sinea ei 
„N-o să mă zgârcesc”. Nici n-o făcuse, poate numai în 
privinţa înălţimii. Cred că pentru a deveni membru în 
Forţele de ordine, trebuie să masori un metru şaptezeci şi 
trei descălţat, iar Ernest Dobbs n-ar fi ajuns nici cu nasul la 
sârmă. Însă uşorul defect vertical avea efectul de a-i face şi 
mai impresionant gabaritul. Era evident un bărbat care, 
dacă ar fi avut chef, ar fi fost în stare fără doar şi poate să-l 
dubleze pe fierarul din sat, căci se putea vedea dintr-o 
singură privire că muşchii braţelor sale vânjoase erau la fel 
de puternici ca drugii de fier. 

Pentru a accentua asemănarea, în momentul de faţă 
fruntea îi era umezită de broboane de sudoare cinstită. 
Avea înfăţişarea unui bărbat care trecuse recent printr-o 
experienţă emoţională care-l pusese la grea încercare. 
Ochii îi scăpărau, mustaţa i se zbârlise, iar nasul îi tremura. 

— Grrr! a făcut el şi a scuipat. Numai atât şi nimic mai 
mult. Un bărbat zgârcit la vorbe, dar, aparent, priceput la 
scuipat. 

Gussie, ajuns în spaţiu deschis şi vast, a zâmbit firav. Și 
el părea copleşit de o oareşcare emoție puternică. Intrucât 

şi eu eram, asta făcea să fim în total trei. 

— Ei bine, bună ziua, domnule ofiţer. 

— Bună ziua, domnule, a zis laconic polițistul. S-a întors 
în casă şi a trântit uşa, iar eu am ţâşnit spre Gussie ca o 
fasole săltăreaţă. 

— Ce-i asta? am întrebat eu cu voce tremurândă. 

Uşa casei s-a deschis, iar polițistul Dobbs şi-a făcut din 
nou apariţia. Avea o lopată în mână şi în lopata asta se 
puteau vedea nişte chestii ce păreau a fi broaşte. Da, lao 
examinare mai atentă, categoric broaşte. A smucit de 
lopată, azvârlind tălâmbii fârtaţi în aer de parcă ar fi 
împroşcat cu confeti. Au aterizat pe iarbă şi şi-au văzut de 
treabă. Ofiţerul a făcut o pauză, i-a aruncat o privire severă 
lui Gussie, a mai scuipat o dată cu vechea vigoare şi 
precizie şi s-a retras, iar Gussie, după ce şi-a scos pălăria, 
s-a şters pe frunte. 

— Hai să ieşim de-aici, a insistat el şi numai după ce am 
ajuns la vreo patru sute de metri distanţă şi-a recăpătat 
calmul într-o oarecare măsură. Şi-a scos ochelarii, i-a 
lustruit, i-a pus la loc pe nas şi a părut să se simtă mai bine. 
Respirația i-a devenit mai regulată. 

— Ala era polițistul Dobbs, a spus. 

— Aşa am dedus şi eu. 

— Din pricina uniformei, nu? 


— Şi a chipiului. : ` 
_ — Mda, a spus Gussie. Inţeleg. Mda. Ințeleg. Mda. 
Inţeleg. 


Părea posibil că o să continue să bată câmpii aşa o 
vreme lunguţă, dar după ce a zis „Mda” de încă vreo şase 
ori şi „înţeleg” de încă vreo şapte, s-a întrerupt şi a revenit 
la normal. 

— Bertie, a zis, tu ai căzut adesea în mâinile poliţiei, nu-i 
aşa? 

— Nu adesea. O dată. 

— E o experienţă înfiorătoare, nu-i aşa? Parcă ţi se 

derulează întreaga viaţă prin faţa ochilor. Pe cinstea mea, 
mi-ar prinde bine un pahar cu suc de portocale! 

Am făcut o pauză de-o clipă pentru a lăsa să-mi treacă o 
senzaţie de ameţeală. 

— Ce s-a întâmplat? am întrebat eu când m-am simţit 
mai în formă. 

— Hă? 

— Ce-ai făcut? 

— Cine, eu? 

— Da, tu. 

— A, a spus Gussie într-o manieră degajată, de parcă 
numai la asta te-ai fi putut aştepta de la un gentleman 
englez. Am împrăştiat broaşte. 

M-am holbat. 

— Ce ai făcut? 

— Am împrăştiat broaşte. În budoarul poliţistului Dobbs. 
Vicarul mi-a sugerat-o. 

— Vicarul? 

— Adică el i-a dat ideea Nărăvaşei. A rumegat gânduri 
negre multă vreme, sărăcuţa, din cauza purtării 
samavolnice a lui Dobbs legată de câinele ei, iar aseară s-a 
nimerit ca vicarul să vorbească despre faraon şi toate 
Plăgile cu care s-a ales când a refuzat să-i lase să plece pe 
Copiii lui Israel. Îţi aminteşti probabil incidentul, nu? 

Cuvintele lui i-au dat de gândit. Nărăvaşei i-a trecut prin 
cap că, dacă Dobbs ar fi vizitat de o Plagă a Broaştelor, s-ar 
putea răzgândi şi i-ar da drumul lui Sam Goldwyn. Aşa că 
m-a rugat să mă duc la el acasă şi să mă ocup de 
problemă. A zis că pe ea o s-o satisfacă şi lui Dobbs o să-i 
prindă bine, iar mie n-o să-mi ia decât câteva minute. 
Credea că o Plagă a Păduchilor ar fi şi mai eficientă, dar că, 
fiind o fată cu simţ practic şi raţională, îşi dă seama că 
păduchii sunt greu de găsit, pe când broaşte poţi găsi în 
orice gard viu. 

Toţi şoriceii dinăuntrul meu s-au trezit din nou la viaţă. 

Cu un efort straşnic am izbutit să mă abţin să urlu ca un 
suflet pierdut. Mi se părea incredibil că supertâmpitul ăsta 
trecuse atâta vreme prin viaţă fără să se verse în vreun 
balamuc. Te-ai gândi că vreun aşezământ precum Colney 
Hatch, care trimite peste tot oameni în căutare de talente, 
l-ar fi înhăţat cu mulţi ani în urmă. 

— Spune-mi exact ce s-a întâmplat. Te-a prins? 

— Din fericire, nu. A intrat cu vreo jumătate de minut 
prea târziu. Am aşteptat momentul potrivit şi, după ce m- 
am asigurat că nu e nimeni acasă, am intrat şi mi-am 
împrăştiat broaştele. 

— lar el era undeva după colţ? 

— Exact. Într-un soi de şopron lângă uşa din spate, unde 
cred că aranja muşcate în ghivece sau aşa ceva, pentru că 
era mânjit pe mâini cu pământ. Presupun că intrase să se 
spele. A fost un moment foarte jenant. Nu prea ştiai cu ce 
să începi conversaţia. Până la urmă am zis „O, bună, aici 
eşti!” iar el s-a zgâit la broaşte o vreme şi apoi a spus „Ce-s 
astea?” Ţopăiau niţeluş prin jur. Ştii cum ţopăie broaştele. 

— Încoace şi-ncolo, adică? 

— Aşa e. Încoace şi-ncolo. Ei bine, nu mi-am pierdut 
prezenţa de spirit. Am spus „Care astea, domnule ofiţer?” 
lar el a zis „Toate broaştele astea”. lar eu am spus „A, da, 
chiar se pare că sunt câteva broaşte pe-aici. Vă plac 
broaştele?” Apoi m-a întrebat dacă broaştele astea sunt 
isprava mea. lar eu am zis „în ce sens folosiţi cuvântul 
„ispravă”, domnule ofiţer? şi el a spus „Tu ai adus broaştele 
astea aici?” Ei bine, atunci, teamă mi-e că l-am indus 
intenţionat în eroare, întrucât am spus Nu. Bineînţeles, în 
silă, am spus un neadevăr deliberat, dar cred că există 
anumite împrejurări când eşti îndreptăţit să... 

— Continuă! 

— Mă grăbeşti într-un hal, Bertie. Unde rămăsesem? A, 
da. Am zis Nu, nu puteam da socoteală de prezenţa lor în 
niciun fel. Am spus că era unul dintre lucrurile alea pe care 

n-o să reuşim să le înţelegem niciodată. Probabil, am spus, 
nu ne este dat să le înţelegem. Şi, bineînţeles, nu putea 
dovedi nimic. Adică, oricine ar fi putut să intre inocent într- 
o cameră unde întâmplător erau niscaiva broaşte care 
ţopăie prin jur - episcopul de Canterbury sau oricine 
altcineva. Cred că mi-a apreciat spusele, căci n-a făcut 
decât să bolborosească ceva cum că e o infracţiune gravă 
să aduci broaşte într-o secţie de poliţie, iar eu am zis că 
probabil aşa e şi că păcat că nu sunt şanse să-l prindă pe 
individul care a făcut-o. Şi apoi m-a întrebat ce făceam 
acolo, iar eu am zis că am venit să-l rog să-i dea drumul lui 
Sam Goldwyn, iar el a spus că nu, pentru că acum a stabilit 
că muşcătura pe care i-a aplicat-o lui e a doua muşcătură a 
lui Sam şi că asta îi agravează mult situaţia. Aşa că am zis 
„Of, bine, cred că o să plec” şi am plecat. A venit cu mine, 
după cum ai văzut, mârâind printre dinţi. N-aş putea spune 
că mi-a plăcut tipul. Se poartă urât. Aspru. Brutal. Nu-i 
deloc genul de individ care să-şi poată face prieteni şi să 
convingă oamenii. Ei bine, presupun că mai bine mă duc 
să-i prezint raportul Nărăvaşei. Chestia aia cu a doua 
muşcătură cred că o s-o îngrijoreze, teamă mi-e. 

Repetându-şi afirmaţia că e dispus să bea un suc de 
portocale, a cârmit-o spre casa parohială şi şi-a luat 
picioarele la spinare, iar eu mi-am continuat drumul spre 
Deverill-i, meditând cu tristeţe la următoarea oroare care 
era posibil să-mi apară în viaţă. Era nevoie doar de o 
întâlnire cu baroneasa Daphne Winkworth, credeam eu 
sumbru, pentru a pune capac unei zile întunecate. 

Scopul meu era să mă strecor neobservat şi la început 
mi s-a părul că dăduse peste mine un noroc chior. Din când 
în când, în vreme ce mă furişam de-a lungul moşiei, 
ţinându-mă la adăpostul tufişurilor şi încercând să nu 
trosnesc nicio crenguţă sub tălpi, mai auzeam lătratul 
îndepărtat al mătuşilor, dar nu fusesem zărit. Cu ceva ce 
aducea a „tra-la-la” pe buze am intrat în hol pe uşa din faţă 

şi - fleoşc - fix în mijlocul gazonului şi aranjând florile pe o 
masă, iacăt-o pe baroneasa Daphne Winkworth. 

Ei bine, presupun că Napoleon sau Atila Hunul sau 
vreunul dintre tipii ăştia ar fi fluturat doar o mână şi ar fi zis 
„Aha, hei!” şi s-ar fi grăbit să-şi vadă de drum, dar isprava 
mă depăşea. Ochii ei, învârtindu-se în orbite, m-au oprit 
precum un glonţ. Oaspetele de la Nuntă, dacă-ţi aminteşti, 
a avut aceeaşi problemă cu Bătrânul Marinar?*. 

— A, aici erai, Augustus. 

N-avea rost s-o neg. Am rămas într-un picior şi mi-am 
şters o broboană de transpiraţie de pe frunte. 

— N-am avut timp să te întreb aseară. l-ai scris 
Madelinei? 

— O, da, categoric. 

— Sper că ţi-ai cerut scuzele cuvenite. 

— O, categoric, da. 

— Şi de ce arăţi de parcă ai dormit îmbrăcat? a întrebat 
ea, aruncând tapiţeriei mele o privire dezgustată. 

Chestia cu Wooster-ii este că ştiu când să vorbească 
deschis şi când nu. Ceva îmi spunea că aici onestitatea 
bărbătească ar putea da roade. 

— Păi, de fapt, am spus, aşa am şi făcut. Am dat o fugă 
până la Wimbledon azi-noapte cu trenul care transportă 
laptele. Să o văd pe Madeline, ca să ştiţi. Ştiţi cum e. Nu 
poţi spune tot ce vrei în scrisori şi m-am gândit... ei bine, 
mai bine în persoană, dacă mă-nţelegeţi. 

N-aş fi putut-o nimeri mai bine. N-am văzut niciodată în 
realitate un păstor întâmpinând cu bucurie un miel rătăcit 
care s-a întors la turmă, dar îmi închipui că atitudinea lui 
într-o asemenea împrejurare ar fi semănat leit cu cea a 
muierii ăsteia de piatră la auzul vorbelor mele. Ochii i s-au 
îmblânzit. Faţa i s-a despicat într-un zâmbet satisfăcut. 
Zbârcitura de la nas, care fusese atât de vizibilă cu o clipă 


24 Referire la poezia The Rime of the Ancient Mariner de Samuel Taylor 
Coleridge (1772-1834). 

mai devreme, de parcă aş fi fost o scurgere de gaze sau un 
ou nu tocmai de calitate, a dispărut în totalitate. N-aş 
exagera spunând că era radioasă. 

— Augustus! 

— Cred că a fost o mişcare bună. 

— A fost, într-adevăr. E exact genul de lucru care 
emoţionează firea romantică a Madelinei. Păi, eşti un 
adevărat Romeo, Augustus. Cu trenul care transportă 
laptele? Probabil că ai călătorit toată noaptea. 

— Cam aşa ceva. 

— Sărăcuţul de tine! înţeleg de ce eşti istovit. O să sun 
după Silversmith să-ţi aducă nişte suc de portocale. 

A apăsat butonul soneriei. A urmat un antract. L-a mai 
apăsat o dată şi apoi a urmat un alt antract. Era pe punctul 
de a-l împunge a treia oară când individul şi-a făcut 
apariţia. Unchiul Charlie a intrat prin stânga şi am fost uluit 
să văd că avea un zâmbet indulgent pe chip. E adevărat că 
şi l-a stins imediat şi şi-a reluat înfăţişarea obişnuită de boţ 
de cocă respectuos, dar strâmbătura facială existase fără 
nicio îndoială. 

— Trebuie să-mi cer scuze pentru întârzierea cu care am 
răspuns la sonerie, a spus el. Când înălţimea voastră a 
sunat, tocmai ţineam un discurs şi numai după ce au trecut 
câteva momente am devenit conştient de chemarea 
dumneavoastră. 

Baroneasa Daphne a clipit. Şi eu. 

— Ţineai un discurs? 

— În cinstea fericitului eveniment, înălţimea voastră. 
Fiica mea, Queenie, s-a logodit, înălţimea voastră. 

Baroneasa Daphne a Ah-zău-it, iar eu am fost cât pe-aci 
să zic „într-adevăr, domnule?”, întrucât informaţia mă luase 
complet prin surprindere, în primul rând nu bănuisem nicio 
secundă că o relaţie de rudenie îi lega pe majordomul ăsta 
puhav şi pe camerista aia zveltă, iar în al doilea rând mi se 
părea că trecuse cam prea repede peste necazul ei cu 

Dobbs. Deci asta mi-e statornicia Femeii, îmi amintesc că 
mi-am zis în sinea mea şi nu sunt deloc sigur că n-am 
adăugat şi exclamaţia „Pfui!” 

— Şi cine e fericitul bărbat, Silversmith? 

— Un flăcău simpatic şi serios, înălţimea voastră. Un 
tânăr pe nume Meadowes. 

Am avut senzaţia că mai auzisem pe undeva numele, 
dar nu am reuşit să-l localizez. Meadowes? Meadowes? Nu, 
îmi scăpa. 

— Într-adevăr? Din sat? 

— Nu, înălţimea voastră. Meadowes este ajutorul 
personal al domnului Fink-Nottle, a spus Silversmith, acum 
categoric descărcând un zâmbet şi direcţionându-l spre 
mine. Părea că încearcă să-mi sugereze că acum mă 
considera unul dintre ai lui şi, practic, o rudă prin alianţă şi 
că, cel puţin el, n-o să mai comenteze pe seama înclinaţiei 
mele de a cânta cântece de vânătoare la un pahar de porto 
şi de a vâri în case de provincie câini care muşcă precum 
şerpii. 

Presupun că icnetul care mi-a scăpat de pe buze i-a 
sunat baronesei Daphne la fel ca gâlgâitul unui bărbat care 
moare de sete, căci numaidecât a comandat un suc de 
portocale. 

— Ar fi mai bine ca Silversmith să ţi-l aducă la tine în 
cameră. O să vrei să-ţi schimbi hainele. 

— l-ar putea spune lui Meadowes să mi-l aducă, de-abia 
am îngăimat eu. 

— Păi, bineînţeles. Vrei să-l feliciţi. 

— Aşa e, am spus. 

Tocătură nu a apărut imediat. Fără îndoială, dacă ţi-ai 
făcut toate planurile ca să te însori cu fiica familiei şi apoi 
te trezeşti brusc că eşti logodit cu camerista, ai nevoie de 
puţin timp ca să-ţi vii în fire. Când în sfârşit şi-a făcut 
apariţia, din expresia lui buimacă am dedus că mai are un 
drum lunguţ de parcurs până să ajungă acolo. 

Avea aerul unui bărbat care a fost ciomăgit recent cu un 
baston mic, dar util, din cauciuc. 

— Bertie, a spus, s-a întâmplat un lucru cam regretabil. 

— Ştiu. 

— Aha, ştii, nu-i aşa? Atunci ce sfat îmi dai? Nu exista 
decât un singur răspuns la întrebarea asta. 

— Mai bine i-ai prezenta întreaga chestiune lui Jeeves. 

— Aşa o să fac. Măreţul creier ar putea găsi un remediu. 
O să-i descriu faptele lui Jeeves şi o să-l implor să reflecteze 
la ele. 

— Dar care sunt faptele? Cum s-a întâmplat una ca 
asta? 

— O să-ţi zic. Vrei sucul ăsta de portocale? 

— Nu. 

— Atunci îl beau eu. Poate mă ajută puţin. A sorbit cu 
nesat şi s-a şters pe frunte. 

— Aici se ajunge când laşi spiritul dickensian să te 
năpădească, Bertie. Sfatul pe care i-l dau oricărui tânăr 
care îşi începe viaţa este Niciodată să nu devii dickensian. 
Iti aminteşti când ţi-am spus că de câteva zile plesnesc de o 
bunăvoință clocotitoare? Azi-dimineaţă a atins punctul 
critic. Primisem biletul Gertrudei în care îmi spunea că o să 
fugă cu mine şi eram o halcă zdravănă de blândeţe şi 
seninătate. In extaz fiind, voiam să văd fericire peste tot 
înjur. Îmi iubeam semenii şi tânjeam să fac fapte bune 
pentru ei. Şi cu sentimentele astea spumegând înlăuntrul 
meu, cu laptele bunătăţii umane împroşcându-mi dinţii din 
spate, am dat o raită prin sufrageria servitorilor şi am găsit- 
o acolo pe Queenie scăldată în lacrimi. 

— Inima ţi-a sângerat? 

— Abundent. Am zis „Haide, lasă”. l-am luat mina şi am 
mângâiat-o. lar apoi, întrucât nu păream să fac niciun 
progres, aproape inconştient am luat-o pe genunchii mei, 
mi-am pus o mână pe după talia ei şi am început s-o sărut. 
Ca un frate. 

— Hm. 

— Nu spune „Hm”, Bertie. Acelaşi lucru ar fi făcut, dacă 
ar fi fost în locul meu, şi sir Galahad sau cineva de genul 
ăsta. Pe toţi dracii, nu-i nimic greşit în asta, să acţionezi ca 
un frate mai mare înţelegător când o fată e în suferinţă, nu- 
i aşa? Un comportament foarte corect, aş fi zis. Dar să n-o 
zbugheşti cu ideea că nu-mi doresc să nu fi cedat accesului 
meu de bunătate. O regret sincer, pentru că în clipa aia a 
intrat Silversmith. Şi ce să vezi? E tatăl ei. 

— Ştiu. 

— Se pare că le ştii pe toate. 

— Da. 

— Păi, e ceva ce nu ştii, adică faptul că era însoţit de 
Gertrude. 

— Fir-ar! 

— Da. Văzându-mă, ea a avut o atitudine un picuţ 
rezervată. Pe de altă parte, Silversmith nu. Arăta ca un 
profet minor fără barbă, care se confruntă pe neaşteptate 
cu păcatele omeneşti, şi a început imediat să bubuie 
ameninţări. Sunt taţi care ştiu cum să se năpustească 
asupra unei fete care cade în păcat şi taţi care nu ştiu. 
Silversmith face parte din ultima categorie. lar apoi, ca 
printr-un soi de vis, am auzit-o pe Queenie spunându-i că 
suntem logodiţi. După aia m-a anunţat că i s-a părut 
singura cale de scăpare. Bineînţeles că asta a destins 
temporar atmosfera. 

— Şi Gertrude cum a primit vestea? 

— Nu cu prea multă veselie. Tocmai am primit un bilet 
scurt de la ea prin care anulează toate planurile noastre. 

A gemut un geamăt cavernos de soiul celor pe care le 
gemusem şi eu atât de des în ultima vreme. 

— Ai în faţa ta, Bertie, un tip terminat căruia i-a pierit 
orice speranţă. Din întâmplare, n-ai cumva nişte cianură la 
tine? A mai gemut încă o dată cavernos. Şi pe deasupra, a 
zis el, trebuie să-mi pun o barbă verde şi să joc rolul lui 

Mike în scheciul ăla umoristic burlesc! 

Îmi părea rău pentru nenorocitul ăla de buboi tânăr, 
bineînţeles, dar mă rodea cumva şi faptul că, aparent, 
credea că e singurul care avea probleme. 

— Păi, eu trebuie să recit poezii cu Christopher Robin. 

— Ei aş! a spus. Ar fi putut fi Winnie-Pooh. Păi, aşa şi 
era, bineînţeles. 

Primăria din sat se înălța în mijlocul străzii principale, exact 
în spatele iazului cu rațe. Construită în anul 1881 de către 
sir Quintin Deverill, baronet, un bărbat care nu ştia prea 
multe despre arhitectură, dar ştia ce-i place, era una dintre 
lucrările alea de pe la mijlocul epocii victoriene, cu 
cărămidă roşie smălțuită, care mereu par să-şi facă brusc 
apariţia în cătunele astea din lumea veche, încurajându-i pe 
săteni să o ia razna spre oraş. În interior, aidoma tuturor 
speluncilor de felul ăsta pe care le-am văzut până acum, 
era întunecoasă şi sufocantă, mirosind în proporţii egale a 
mere, cretă, tencuială umedă, cercetaşi şi țărănime 
engleză viguroasă. 

Pe afiş, concertul era anunţat să înceapă la opt şi 
cincisprezece minute şi, cu câteva minute înainte de 
lovitura de start, întrucât micul meu efort nu era programat 
decât după antract, m-am dus înăuntru şi m-am aşezat 
printre cei care stăteau în picioare în spate, observând cu 
tristeţe că o să joc în faţa unei săli pline până la refuz. 
Populaţia venise în masă, deşi i-aş fi putut avertiza că o 
căutau cu luminarea. Văzusem programul şi mă aşteptam 
la ce-i mai rău. 

În clipa când am parcurs cu privirea meniul, am fost în 
stare să pricep de ce în după-amiaza aia, la mine acasă, 
Nărăvaşa vorbise cu atâta nemulţumire despre talentele 
disponibile, asemenea unei fete înfrânte şi frustrate, care 
întâmpinase opoziţie în calea împlinirii personale şi tot aşa. 
Ştiam ce se întâmplase. Începuse să organizeze chiolhanul 
ăsta cu mari speranţe, idealuri înflăcărate şi alte chestii din 
astea, sărăcuţa de ea, apoi s-a lovit cu degetul mic de la 

picior în obstacolul fatal care întotdeauna stă la pândă în 
calea impresarului acestui tip de divertisment. Mă refer la 
faptul că la fiecare concert rural există anumite interese 
întemeiate şi puternice care trebuie luate în considerare. 
Adică există diverşi mahări de prin partea locului care, 
întrucât întotdeauna îşi fac numărul, ar fi destul de reci şi 
cu nasul pe sus dacă nu sunt invitaţi să-l prezinte şi de data 
asta. Nărăvaşa se lovise de clanul Kegley-Bassington. 

Pentru un bărbat atât de experimentat ca mine, numere 
ca „Solo: domnişoara Muriel  Kegley-Bassington” şi 
„Dialogul (O Pereche de Ţicniţi): colonelul şi doamna R.P. 
Kegley-Bassington” vorbeau de la sine. Acelaşi lucru se 
aplica şi la  „lmitaţii:  Watkyn  Kegley-Bassington”, 
„Scamatorii cu cărţi de joc: Percival Kegley-Bassington” şi 
„Dans ritmic: domnişoara Poppy Kegley-Bassington”. Pe 
domnişorul George Kegley-Bassington, care era programat 
să recite, l-am absolvit de orice vină. Aveam o bănuială 
zdravănă că el, ca şi mine, a fost îmbrâncit în situaţia asta 
prin force majeure şi că, tot ca mine şi-ar fi dorit să scape 
plătind cu bani gheaţă. 

Când nu mă încerca o compasiune fraternă pentru 
domnişorul George sau nu-mi doream să dau o fugă până la 
el şi să-i fac cinste cu un suc de ghimbir consolator, îmi 
dedicam timpul studiind chipurile vecinilor mei, sperând să 
descopăr în ele niscaiva urme de îndurare, compasiune şi 
ceea ce se cunoaşte drept indulgență binevoitoare. Dar 
nicio licărire. Aidoma tuturor spectatorilor rurali care stau în 
picioare în fundul sălii, erau bărbaţi aspri, neîndurători, 
complet incapabili să adopte punctul de vedere larg şi 
caritabil şi să-şi dea seama că un individ care urcă pe un 
podium şi începe să recite despre Christopher Robin care 
merge ţupa-ţupa-ţup (sau, alternativ, îşi spune rugăciunea) 
nu face asta din pură extravaganţă, ci fiindcă e o victimă 
neajutorată a unor circumstanţe care îi scapă de sub 
control. 

Pusesem ochii, cu o spaimă considerabilă, pe un 
specimen deosebit de periculos din stânga mea, un 
căutător de plăceri cu briantină în păr şi buze din alea 
mobile printre care un pufnet dojenitor ţâşneşte automat, 
când o rafală slabă de aplauze dinspre locurile de doi şilingi 
au indicat că pălăvrăgelile începuseră. Vicarul deschidea 
dezbaterile cu un scurt discurs. 

Cu excepţia faptului că ştiam că joacă şah şi că 
împărtăşea cu actuala logodnică a lui Tocătură aversiunea 
faţă de poliţiştii care fac bancuri pe seama lui lona şi a 
Balenei, rev. Sidney Pirbright fusese până acum o carte 
închisă pentru mine şi acum era, bineînţeles, prima dată 
când îl vedeam în acţiune. Un bărbat înalt şi veştejit, 
arătând de parcă fusese împăiat în pripă de către un 
taxidermist incompetent, a devenit imediat limpede că nu 
era unul dintre vicarii ăia hâtri care, în deschiderea unui 
concert din sat, dau năvală pe scenă cu o chiuitură şi un 
răcnet, adresându-le enoriaşilor un salut larg, strecoară 
vreo două povestiri cu comisul voiajor şi fiica fermierului, 
apoi pleacă ţopăind radios. Părea prost dispus şi presupun 
că era total îndreptăţit să fie aşa. Cu Nărăvaşa permanent 
prin preajmă, făcând pe Mămica, şi Gussie rostogolindu-se 
înăuntru, practic, la fiecare masă, iar pe deasupra cu o 
gorilă ca tânărul Thos, care a venit şi s-a instalat în 
dormitorul pentru oaspeţi, nu prea te-ai fi putut aştepta de 
la el să debordeze de joie de vivre. Chestiile astea îşi cer 
tributul. 

Oricum, n-o făcea. Subiectul abordat de el era Orga din 
Biserică, în folosul căreia fusese pus în mişcare tot 
tâămbălăul ăsta macabru şi, cu o undă de pesimism, a vorbit 
despre perspectivele ei. Orga din Biserică, ne-a zis el cu 
sinceritate, era într-o stare a naibii de jalnică. De ani de zile 
se învârtea pe ici, pe colo cu găuri în şosete, făcându-şi 
treaba de genul Frate-n-ai-şi-tu-un-bănuţ, iar acum îi cam 
venise vremea să paseze blidul. Existase o vreme când 

sperase că spiritul comunitar i-ar fi putut face o injecție în 
braţ, dar acum i se părea că lucrurile merseseră prea 
departe şi era gata să-şi pună cămaşa la bătaie că afurisitul 
de mecanism o să se ducă pe apa sâmbetei şi acolo o să 
rămână. 

A încheiat anunțând sumbru că primul număr din 
program o să fie un solo de vioară al domnişoarei Eustacia 
Pulbrook, izbutind să ne transmită sugestia că, deşi ştia la 
fel de bine ca noi că Eustacia avea să fie cât se poate de 
răsuflată, ne sfătuia să o tratăm cu cea mai mare 
consideraţie, întrucât după aia o să ne înşface de beregată 
familia Kegley-Bassington. 

Pe lângă faptul că ştiam că toate sună la fel, în realitate 
nu sunt specialist în materie de solouri de vioară, aşa încât 
nu pot afirma categoric dacă acela al lui La Pulbrook le 
făcea sau nu cinste complicilor care o învăţaseră cum să 
mânuiască instrumentul. Era tare în unele părţi şi mai puţin 
tare în alte părţi şi avea calitatea pe care o observasem la 
toate celelalte solouri de vioară, adică părea să dureze mult 
mai mult decât în realitate. Când până la urmă s-a sfârşit, 
ne-am putut da seama ce voise să spună preasfinţitul 
Sidney despre Kegley-Bassington-i. Un trepăduş a venit pe 
scenă cărând o masă. Pe masa asta a aşezat o fotografie 
înrămată şi am ştiut că gândeam la unison. Arată-i lui 
Bertram Wooster o masă şi o fotografie înrămată şi nu-i 
nevoie să-i zici care-i rezultatul. Muriel Kegley-Bassington 
se dovedea a fi „Eroul meu” din pătimaşul Soldat de 
ciocolată. 

M-am gândit că băieţii din spatele ultimului rând s-au 
comportat extraordinar de demn şi reţinut, iar delicateţea 
lor mi-a dat o primă speranţă firavă că, atunci când o să-mi 
vină rândul să apar în faţa plutonului de execuţie, aş putea 
fi scutit de abuzurile pe care le anticipam. Aş clasifica 
„Eroul meu” ca venind imediat după Cântecul de nuntă al 
arendaşului în materie de aţâţat spectatorii care stau în 

picioare, iar când o blondă voinică a apărut, a luat 
fotografia, i-a aruncat o privire emoţionată, şi-a frecat 
mâinile cu sacâz şi şi-a umflat plămânii, m-am aşteptat la 
lucruri măreţe. Dar tipii ăştia minunaţi, aparent, nu se 
războiau cu femeile. Nu numai că s-au abținut să scoată 
sunete grosolane cu limba între buze, unul sau doi chiar au 
aplaudat - o mişcare imprudentă, bineînţeles, pentru că, 
luată împreună cu aplauzele celor de doi şilingi, care 
aplaudă la orice, a dus la „Ah, cine merge peste dealuri cu 
mine” pe post de bis. 

Înflăcărată de începutul ăsta promiţător, cred, Muriel ar 
fi continuat bucuroasă, probabil, cu „Chemarea de dragoste 
a indianului”, dar ceva din atitudinea noastră se poate să-i 
fi sugerat că nu-l poate interpreta aici, căci a dat înapoi şi s- 
a retras. A urmat un scurt antract şi apoi un băieţel cu 
capul rotund, într-o jachetă de Eton, a venit împleticindu-se, 
aidoma lui Christopher Robin mergând ţupa-ţupa-ţup, într-o 
manieră care sugera că rudele de sânge din culise i-au 
înfrânt împotrivirea de a-şi face apariţia pe scenă, punându- 
şi o mână între omoplaţii lui şi dându-i un brânci. Nimeni 
altul decât domnişorul George Kegley-Bassington. Inima mi- 
a tresăltat pentru micuţ. Ştiam exact cum se simte. 

Îţi poţi închipui foarte limpede tot ceea ce probabil 
dusese la fapta asta impulsivă. Prima sugestie fatală a 
mamei lui că vicarului i-ar face plăcere să-l asculte recitând 
ceva dacă George s-ar prezenta, pentru că el recită atât de 
frumos. Torturatul „Hăis!” încercarea de ripostă. Presiunile 
familiei. Privirea încruntată şi posacă. Chemarea Tatălui 
pentru a-şi exercita autoritatea. Consimţământul dat în silă. 
Zvâcnetul către libertate în ceasul al doisprezecelea, 
zădărnicit, după cum am văzut, de ghiontul ăla rapid între 
omoplaţi. 

Şi iată-l aici, în centru. 

Ne-a aruncat o privire ursuză şi a spus: 

— „Ben Battle”. 

Am strâns din buze şi am clătinat din cap. Ştiam „Ben 
Battle” ăsta, pentru că fusese şi în repertoriul meu din 
copilărie. Una dintre relicvele alea înfiorătoare, cu câte un 
calambur la fiecare două versuri, ultimul lucru la care orice 
băiat în toate minţile şi-ar dori să se preteze şi cam 
nepotrivit cu stilul acestui artist. Dacă aş fi putut vorbi cu 
colonelul şi doamna R.P. Kegley-Bassington, le-aş fi spus 
„Domnule colonel, doamnă Kegley-Bassington, ascultați 
sfatul unui vechi prieten. Ţineţi-l departe pe George de 
comedie şi rezumaţi-vă la bunul şi sănătosul «Dan Mcgrews 
cel Periculos». Punctul lui forte e înverşunarea”. 

După ce a zis „Ben Battle”, a făcut o pauză, apoi şi-a 
reluat privirea ursuză. Îmi puteam da seama ce-i trecea 
prin cap. Îşi dorea să ştie dacă cineva din faţă avea de gând 
să facă ceva în privinţa asta. Pauza lui era una belicoasă. 
Dar era evident că fusese greşit înţeles de către cei mai 
dragi şi mai apropiaţi, întrucât două glasuri, amândouă 
stridente şi protectoare, au vorbit simultan din lateral. Una 
avea un scrâşnet ca de defilare, cealaltă era a cântăreţei 
care vărsase atât de recent din ea „Eroul Meu”. 

— „Ben Battle era un soldat viteaz...” 

— Bine! sl zis George, îndreptându-şi privirea ursuză în 
direcţia aia. Stiu. „Ben-Battle-era-un-sol-dat-viteaz-deprins- 
cu-armele, O-ghiulea-i-a-smuls-picioarele-aşa-că-şi-a-întins- 
pe-pământ-mâinile”, a adăugat el, înghesuind drăcovenia 
într-un singur cuvânt. Apoi a continuat. 

Păi, haide, zău aşa, credeam eu, pe când el se 
producea, asta-i foarte încurajator. E posibil oare, m-am 
întrebat în sinea mea, ca fațadele astea grosolane din jurul 
meu să ascundă inimi de aur? Cu siguranţă aşa părea, 
pentru că, în ciuda faptului că ar fi fost dificil, ba nu, 
imposibil, de imaginat ceva mai nasol decât reprezentaţia 
domnişorului George Kegley-Bassington, aceasta nu isca 
nimic de genul unei demonstraţii de nemulţumire în 
rândurile celor care stăteau în picioare. Nu se războiseră cu 

femeile şi nu se războiau nici cu copiii. Nu s-ar putea 
întâmpla la fel de bine, am reflectat eu, să nu se războiască 
nici cu Wooster-ii? Fii încrezător, Bertram, mi-am spus în 
sinea mea, şi aproape cu inima uşoară l-am urmărit pe 
George care uitase ultimele trei strofe şi a plecat târşâindu- 
şi picioarele, aruncându-ne o altă privire din aia ursuză 
peste umăr, iar în exuberanţa cu care l-am întâmpinat pe 
bărbatul scund, cu o faţă ca a unei maimuțe mici şi 
neliniştite - Adrian Higgins, am înţeles din programul 
spectacolului; de profesie, am aflat ulterior, groparul 
popular şi amabil din King's Deverill - exista ceva care se 
asemăna foarte bine cu nonşalanţa. 

Adrian Higgins ne-a solicitat atenţia binevoitoare pentru 
Reproduceri ale Cântăreţilor din Pădure Care Vă Sunt 
Cunoscute Tuturor, şi, chiar dacă nu a stârnit mare 
senzaţie, imitaţia zgomotelor din ogradă care a urmat a fost 
primită cu căldură, iar parodierea scoaterii unui dop şi 
deşertării unei sticle de bere a repurtat un succes strălucit, 
lăsându-i pe clienţi într-o dispoziţie excelentă. O dată cu 
încheierea recitării lui George, ei credeau că scăpaseră de 
ce-i mai rău şi că, încleştându-şi de câteva ori dinţii, or să 
izbutească să reziste restului ofensivei Kegley-Bassington. 
Atmosfera era destinsă, iar Gussie şi Tocătură n-ar fi putut 
avea parte de un moment mai bun. Când au apărut, 
împodobiţi cu bărbi verzi, au primit aplauze furtunoase. 

Asta a fost ultima oară. Numărul a pierit la datorie. Chiar 
de la început mi-am dat seama că o să fie un fiasco şi aşa 
s-a dovedit a fi. A fost apatic. l-au lipsit înflăcărarea şi 
zvâcul. Din primele cuvinte s-a creat o atmosferă plină de 
răceală. 

— Bună, Pat, a spus Tocătură cu o voce posomorită şi 
plată. 

— Bună, Mike, a zis Gussie, la fel de prost dispus. Ce 
mai face tatăl tău? 

— Nu se prea distrează acum. 

— Ce face? 

— Şapte ani, a zis Tocătură sumbru şi a continuat în 
acelaşi stil mofluz să vorbească despre fratele lui, Jim, care, 
după ce a obţinut un post de instructor de înot, acum 
deseori nu era în apele sale. 

Păi, nu reuşeam să-mi dau seama ce griji avea Gussie 
pe cap, asta dacă nu cumva se preocupa de Orga Bisericii, 
dar, bineînţeles, deznădejdea lui Tocătură se putea explica 
foarte uşor. Din locul în care stătea o vedea foarte bine pe 
Gertrude Winkworth în primul rând de locuri de doi șilingi, 
iar priveliştea ei, arătând palidă şi mândră în ceva ce-aş 
zice la întâmplare că era mousseline, probabil că l-a 
înjunghiat ca o sabie în piept. Tot aşa cum îi acorzi cu 
generozitate vicarului dreptul să fie posomorit când în viaţa 
lui particulară se înghesuie Nărăvaşe, Gussie-i şi Thos-i, la 
fel şi tu, dacă judeci obiectiv, îi permiţi unui îndrăgostit 
torturat, pus în faţa fetei pe care a pierdut-o, să se 
prăbuşească niţeluş în hău. 

Păi, nu-i nimic. Nu spun că n-ar trebui, dar de fapt, aşa 
am şi făcut. Dac-ai fi venit şi m-ai fi întrebat „Eşti din toată 
inima alături de Claude Cattermole Pirbright, Wooster?”, i- 
aş fi răspuns „Poţi pune mâna-n foc că sunt din toată inima 
alături de el. Imi plânge sufletul pentru el”. Tot ce spun este 
că perspectiva asta byroniană nu te ajută să marchezi 
puncte la un scheci umoristic burlesc cu Pat şi Mike. 

Toată reprezentaţia îţi stârnea un soi de sentiment 
plumburiu de disperare, de parcă ai fi ascultat ploaia la ora 
trei într-o duminică după-amiază de noiembrie. Până şi 
spectatorii care stăteau în picioare, bărbaţi duri şi aspri, 
care n-ar fi recunoscut un sentiment mai gingaş nici dacă 
le-ar fi fost servit pe o farfurie presărată cu creson, simțeau 
fără doar şi poate tot patetismul situaţiei. Ascultau într-o 
tăcere  abătută, târşâindu-şi picioarele, iar eu nu-i 
condamnam. N-ar trebui să existe nimic dureros când un tip 
îl întreabă pe altul cine era doamna cu care l-a văzut 

mergând pe stradă, iar celălalt tip îi răspunde că nu era 
doamnă, ci nevastă-sa. O mică neînțelegere amuzantă, ai 
zice. Dar când Gussie şi Tocătură au rostit replicile, păreau 
să-ţi transmită toată amărăciunea profundă a vieţii. 

La început nu mi-am dat seama de ce anume îmi 
amintea chestia. Apoi m-am prins. Pe vremea când eram 
logodit cu Florence Craye, iar ea încerca să-mi înalțe 
sufletul, una dintre metodele utilizate în scopul ăsta era să 
mă ducă duminică seara să văd piese de teatru ruseşti. 
Genul de chestii în care casa bătrânească e vândută, iar 
lumea stă prin preajmă, spunând ce trist e totul. Dacă aş fi 
fost nevoit să le aduc o critică lui Tocătură şi lui Gussie, aş 
fi spus că insuflaseră prea mult spirit rusesc operei lor. A 
fost o uşurare pentru noi toţi când crâmpeiul sfâşietor de 
viaţă s-a apropiat de sfârşit. 

— Sora mea e în trupa de balet, a spus Tocătură cu 
mâhnire în voce. 

Aici a urmat o pauză, întrucât Gussie picase într-un soi 
de transă şi se holba tăcut, de parcă Orga bisericii îl 
doborâse cu adevărat până la urmă, iar Tocătură, dându-şi 
seama că doar un sprijin moral, şi poate nici măcar ăla, se 
aştepta din partea lui, a fost nevoit să continue conversaţia 
de unul singur, o chestie despre care întotdeauna am 
crezut că strică tot hazul în asemenea împrejurări. Esenţa 
unui scheci umoristic este că ar trebui să existe un schimb 
sănătos de replici şi nu poţi obţine niciodată aceeaşi 
vioiciune muşcătoare când un tip pune întrebările şi tot el 
răspunde. 

— Spui că sora ta e în trupa de balet? a întrebat 
Tocătură cu voce tremurătoare. Da, văleleu, sora mea e în 
trupa de balet. Ce face sora ta la balet? a continuat el, 
aruncând o privire Gertrudei Winkworth şi dârdâind chinuit. 
Intră cu elan şi apoi iese cu elan de pe scenă. De ce-i 
trebuie elan? a întrebat Tocătură cu un suspin sugrumat. Ai, 
ai, ai, pentru că e într-o trupă norvegiană de balet. 

Şi, fiind prea îndurerat ca să-l pocnească pe Gussie cu 
umbrela, l-a apucat de braţ şi l-a condus spre ieşire. Se 
mişcau agale, cu capetele în pământ, ca o pereche de 
purtători de giulgiu care au uitat coşciugul şi trebuie să se 
întoarcă după el, apoi în acordurile antrenante ale lui „Alo, 
alo, alo, alo, hai la vânătoare, şo, pam-pam”, Esmond 
Haddock a păşit maiestuos pe scenă. 

Esmond arăta magnific. Dornic să nu omită nicio 
vorbuliţă sau acţiune care să provoace simpatia publicului, 
îmbrăcase un costum de vânătoare complet, cu haină roz 
cu tot, iar efectul era senzaţional. Părea să aducă în sala 
aia sumbră o undă de veselie şi speranţă. In fond, simţeai 
tu, încă mai există fericire pe lume. Viaţa, îţi ziceai în sinea 
ta, nu se compunea numai din bărbaţi cu bărbi verzi care 
făceau „Văleleu” şi „Ai, ai, ai”. 

Pentru un ochi experimentat ca al meu era evident că, 
în răstimpul care se scursese de la masa improvizată care 
ţinuse loc de cină, tânărul stăpân dăduse pe gât o duşcă 
sau două, dar, aşa cum spun eu adesea, de ce nu? Nu 
există nicio împrejurare în care un bărbat cu o fire 
rezervată, un complex de inferioritate şi toate accesoriile 
de rigoare să aibă mai multă nevoie de vechea licoare 
decât atunci când e pe cale să cânte la un concert rural şi, 
cu o miză atât de mare în joc, ar fi fost o nebunie din partea 
lui să nu fie rezonabil trotilat. 

Succesiunii de păhărele pe care le absorbise i-am 
atribuit maniera încrezătoare în care a intrat, dar atitudinea 
publicului probabil l-a convins rapid că de fapt i-ar fi mers la 
fel de bine şi cu suc de lămâie. Orice îndoială care i-ar mai 
fi putut dăinui în minte că era favoritul poporului probabil 
că i-a fost spulberată instantaneu de tunetele aplauzelor 
venind din toate părţile clădirii. Am remarcat doisprezece 
inşi distincţi care stăteau în picioare şi fluierau printre 
degete, iar cei care nu fluierau băteau cu picioarele în 
podea. Tipul dat cu briantină din stânga mea făcea şi una, 

şi alta. 

lar acum, bineînţeles, venea clipa primejdioasă. O voce 
piţigăiată şi plăpândă în acest moment, aidoma gazului 
care scapă dintr-o ţeava sau, hai să zicem, dacă o să-şi 
amintească numai câte un cuvânt răzleţ sau două din 
obiectul de studiu, şi prima impresie favorabilă s-ar fi putut 
fâsâi. E adevărat, partea mai dură a publicului fusese 
cinstită asiduu cu beri în decursul ultimelor zile, iar în 
schimb au căzut la învoială, ca nişte gentlemeni, să 
manifeste indulgență, dar, cu toate astea, fără doar şi 
poate că important era ca Esmond Haddock să se ţină de 
cuvânt. 

A procedat întocmai din belşug şi în grămezi cu vârf. În 
acea primă seară, la un pahar de porto, când am făcut o 
repetiţie, la început m-am concentrat asupra versurilor şi 
am fost prea ocupat cu cizelarea materialului mătuşii 
Charlotte pentru a acorda prea multă atenţie însuşirilor 
vocii lui. lar mai târziu, bineînţeles, am cântat şi eu, chestie 
care întotdeauna îţi cere o concentrare deplină. Când eram 
cocoţat pe scaun, fluturând carafa, fusesem conştient într- 
un mod vag de un soi de perturbaţie care se desfăşura pe 
masă, dar dacă baroneasa Daphne Winkworth, după ce a 
intrat, m-ar fi întrebat ce părere am despre timbrul şi brioul 
lui Esmond Haddock, ar fi trebuit să răspund că în realitate 
nu prea le remarcasem. 

Acum se distingea ca fiind posesorul unei fermecătoare 
voci de bariton - plină de viaţă şi simţire şi, mai mult decât 
atât, puternică. lar volumul sunetului este ceea ce trebuie 
la un concert rural. Fă luminile să pâlpâie şi desprinde 
tencuiala de pe tavan şi o nimereşti la fix. Esmond Haddock 
nu se îngrijea numai de nevoile celor care plătiseră biletul 
de intrare, ci îi îndemna să intre şi pe trecătorii de pe High 
Street şi chiar şi pe cei care rămăseseră la domiciliile lor, 
destinzându-se cu o carte bună. Tocătură, dacă-ţi 
aminteşti, vorbind despre zbieretele pe care baroneasa 

Daphne şi domnişoarele Deverill le-au scos aflând de 
logodna lui cu Gertrude Winkworth, s-a aventurat să-şi 
exprime opinia că se puteau auzi din Basingstoke. Aş putea 
zice că la Basingstoke se auzea binişor cântecul de 
vânătoare al lui Haddock. 

În cazul ăsta, Basingstoke a avut parte de o adevărată 
desfătare şi încă una de durată măricică, întrucât Haddock 
a avut trei bisuri, vreo două plecăciuni, al patrulea bis, încă 
niscaiva plecăciuni, iar apoi încă unul cu corul înainte de 
plecare. Chiar şi aşa, simpatizanţii lui păreau să nu se fi 
plictisit încă. 

Plictiseala s-a manifestat pe parcursul următorului 
număr din program - Cântec pe mai multe voci (Ah, vino 
înspre aceste nisipuri galbene) al Corului Bisericii, dirijat de 
către directoarea şcolii elementare - prin proteste venite 
din spatele sălii şi câte un „Alo” sporadic, dar numai când 
domnişoara Poppy Kegley-Bassington şi-a executat dansul 
ritmic s-a exprimat pe deplin. 

Spre deosebire de sora ei, Muriel, care semăna cu o 
barmaniţă de modă veche de la Criterion, Poppy Kegley- 
Bassington era înaltă, oacheşă şi zveltă, cu o siluetă 
sinuoasă sugerând un şarpe cu şolduri, una dintre fetele 
alea care execută dansuri moderne în doi timpi şi trei 
mişcări şi nu pot fi convinse să nu le facă decât cu satârul. 
Muzica ce îi acompania numărul era orientală de felul ei şi 
aş înclina să cred că drăcovenia îşi începuse viaţa ca o 
Viziune a Salomeei, dar fusese temperată, şi câte un 
fluierat mai răsuna pe alocuri din respect pentru 
sensibilităţile Institutului de Femei. Se compunea dintr-o 
serie de rostogoliri şi zvârcoliri, întrerupte de pauze 
sporadice când, după ce se înnodase într-un foarfece, părea 
să aştepte ca cineva care-şi aducea aminte combinaţia să 
apară şi s-o descâlcească. 

In timpul unei pauze din astea, gorila cu briantină a 
făcut o observaţie. De la plecarea lui Esmond, el rămăsese 

cu o expresie cam bosumflată pe faţă, aidoma unui elefant 
căruia i s-a luat chifla cu stafide şi îţi puteai da seama cât 
de profund regreta că tânărul moşier nu se mai afla printre 
noi. Din când în când bolborosea pe un ton arţăgos, iar mie 
mi s-a părut că disting numele lui Esmond. Acum a glăsuit 
şi mi-am dat seama că auzul nu mă înşelase. 

— Îl vrem pe Haddock, a spus el. Îl vrem pe Haddock, îl 
vrem pe Haddock, îl vrem pe Haddock, îl vrem pe 
HADDOCK! 

A pronunţat cuvintele cu o voce stridentă, clară şi 
pătrunzătoare, nu cu mult diferită de cea a unui precupeţ 
care îşi anunţă publicul că are de vânzare portocale roşii, 
iar sentimentul exprimat era evident în armonie cu părerile 
celor care stăteau lângă el. N-a trecut multă vreme până 
când poate douăzeci sau mai mulţi amatori de concerte, 
plini de discernământ, scandau şi ei: 

— Îl vrem pe Haddock, îl vrem pe Haddock, îl vrem pe 
Haddock, îl vrem pe Haddock, îl vrem pe HADDOCK! 

Şi asta arată cu precizie cât de molipsitoare e o chestie 
de genul ăsta. Nu cu mai mult de cinci secunde mai târziu 
am auzit încă o voce intonând. 

— Îl vrem pe Haddock, îl vrem pe Haddock, îl vrem pe 
Haddock, îl vrem pe Haddock, îl vrem pe HADDOCK! şi am 
descoperit destul de surprins că era a mea. Şi, întrucât 
restul celor care stăteau în picioare, cam în număr de 
treizeci, adoptaseră şi ei sloganul, asta ne făcea să fim în 
unanimitate. 

Rezumând, atunci, individul dat cu briantină, alţi 
cincizeci de indivizi, şi ei daţi cu briantină, împreună cu 
mine am început să vorbim deodată, iar ce spuneam era: 

— Îl vrem pe Haddock, îl vrem pe Haddock, îl vrem pe 
Haddock, îl vrem pe Haddock, îl vrem pe HADDOCK! 

Au urmat niscaiva şâşâituri din partea celor care 
plătiseră doi şilingi, dar noi eram decişi şi, deşi domnişoara 
Kegley-Bassington a continuat curajoasă să se 

rostogolească încă vreo câteva clipe, disputa voinţelor nu 
putea avea decât un singur deznodământ. S-a retras, 
aplaudată la scenă deschisă, căci am fost generoşi în 
victoria noastră, iar Esmond şi-a făcut apariţia, numai ghete 
şi haină roz. Şi ce să vezi, cu el plecând la vânătoare într-un 
capăt al sălii, iar grupul nostru de cugetători plecând la 
vânătoare în celălalt, chestia ar fi putut umple tot restul 
serii într-un mod destul de agreabil, dacă o persoană ageră 
n-ar fi coborât cortina pentru antract. 

Ai fi zis că, pe când ieşeam din clădire pentru a mă 
delecta cu o ţigară, aveam moralul ridicat. Şi aşa a şi fost 
pentru câteva clipe. Scopul politicii mele externe fusese 
întru totul să garantez că Esmond îi trosneşte în faţă şi îi 
trosnise în faţă. li masacrase şi oprise spectacolul. Pentru 
cam un sfert de ţigară m-am bucurat copios. 

Apoi buna dispoziţie mi-a pierit subit. Ţigara mi-a căzut 
printre degetele ţepene şi am rămas pironit locului, cu falca 
de jos sprijinindu-se bleaga pe plastron. Tocmai îmi 
dădusem seama că, dintr-un motiv sau altul - noaptea 
agitată, ziua tensionată, diferitele poveri care îmi copleşeau 
mintea şi aşa mai departe -, fiecare cuvinţel din poeziile 
alea cu Christopher Robin îmi fusese şters din memorie. 

Şi eram programat al treilea după antract. 

Câtă vreme am stat acolo, pironit 1., n-aş putea spune. 
Multicică, fără îndoială, căci evenimentul ăsta total 
neprevăzut mă descurajase complet. Am fost smuls din 
reverie de sunetul vocilor rustice cântând „Alo, alo, alo, alo, 
hai la vânătoare, şo, flăcăi, hai la vânătoare, şoa şi am 
descoperit că melodia venea dinspre cârciuma Gâsca şi 
Ciuboţica-cucului de pe partea cealaltă a străzii. Şi dintr-o 
dată m-a străfulgerat gândul - nu-mi dau seama de ce abia 
atunci - că acolo ar putea exista tonicul mental de care 
aveam nevoie. S-ar fi putut ca tot ce era în neregulă cu 
mine să fi fost că simţeam o sfârşeală din lipsă de hrană. 
Săltându-mi falca de jos, m-am grăbit să traversez şi m-am 
afundat în bar. 

Chefliii care cântau giuvaierul serii din programul 
şlagărelor o făceau în sala comună. Singurul ocupant al 
unui salon mai elegant era un bărbat cu melon, asemănător 
unui zeu, cu trăsături serioase şi rafinate şi un cap care se 
bomba în partea din spate, indicând o forţă magnifică a 
creierului. Ca să nu mai lungim vorba, Jeeves. Se trata cu o 
bere meditativă la masa de lângă perete. 

— Bună seara, domnule, a spus el, ridicându-se în 
picioare cu obişnuitele sale maniere alese. Mă bucur să vă 
anunţ că am izbutit să obţin bastonul de la domnişorul 
Thomas. Îl am în buzunar. Am ridicat o mână. 

— N-avem timp să discutăm despre bastoane. 

— Nu, domnule. Am menţionat faptul doar în treacăt. 
Triumful domnului Haddock a fost extrem de agreabil, nu 
credeţi, domnule? 

— Nu-i momentul să discutăm nici despre Esmond 

Haddock. Jeeves, am zis, sunt în oală. 

— Într-adevăr, domnule? 

— Jeeves! 

— Îmi cer scuze, domnule. Ar fi trebuit să spun „Chiar 
aşa, domnule?” 

— „Chiar aşa, domnule?” e la fel de rău. La criza asta e 
binevenit un „La naiba!” sau o „Ei, drăcia dracului!” Au mai 
existat ocazii, numeroase ocazii, când l-ai văzut pe Bertram 
Wooster în bouillon, dar niciodată la fel de adânc vărât ca 
acum. Ştii poeziile alea afurisite pe care trebuia să le recit? 
Le-am uitat complet. Nici nu-i nevoie să exagerez 
gravitatea situaţiei. Peste jumătate de oră o să fiu pe 
podiumul ăla cu steagul britanic în spatele meu, în faţa unui 
public răbdător, care aşteaptă să vadă ce ştiu. Şi nu ştiu 
nimic. N-o să am de zis niciun cuvinţel. lar dacă publicului 
de la un concert rural pe drept cuvânt nu-i place să i se 
recite poezii cu Christopher Robin, neplăcerea îi sporeşte 
dacă cel care recită stă în picioare acolo, doar căscându-şi 
şi închizându-şi gura în tăcere, ca un peşte exotic. 

— Foarte adevărat, domnule. Nu puteţi găsi ceva care 
să vă ajute să vi le amintiţi? A 

— În speranţa că o să mă ajut cu ceva am intrat aici. În 
bodega asta o exista coniac? 

— Da, domnule. Am să vă procur unul dublu. 

— Mai bine două duble. 

— Prea bine, domnule. 

S-a deplasat îndatoritor până la un soi de deschizătură 
în perete, şi-a comunicat dorinţa furnizorului nevăzut de pe 
partea cealaltă şi numaidecât o mână a ieşit pe acolo cu un 
pahar plin ochi, pe care Jeeves l-a adus la masă. 

— Hai să vedem ce face ăsta, am spus. Hai noroc, 
Jeeves! 

— În sănătatea dumneavoastră, domnule, dacă pot 
folosi expresia. 

Am golit paharul şi l-am pus jos. 

— lronia e, am zis, aşteptând ca licoarea să-şi facă 
efectul, că deşi, în afară de faptul că-mi amintesc în mare 
că mergea ţupa-ţupa-ţup, sunt un dezastru în ce-l priveşte 
pe Christopher Robin, le-aş putea prezenta „Ben Battle” ca 
pe roate. L-ai auzit pe domnişorul George Kegley- 
Bassington referindu-se la „Ben Battle”? 

— Da, domnule. Mi s-a părut o prestație cu greu 
satisfăcătoare. 

— Nu-i vorba de asta, Jeeves. Ce încerc să-ţi spun e că, 
ascultându-l, a avut efectul să mă întoarcă în timp, dacă 
mă-nţelegi, aşa încât în privinţa recitatului sunt din nou 
vechiul Bertram Wooster din vremurile apuse şi pot să-mi 
aduc aminte fiecare cuvinţel din „Ben Battle” la fel de 
limpede ca în perioada când îmi ieşea mereu de pe buze. 
Aş fi în stare să o zic de la cap la coadă fără să ratez nicio 
silabă. Dar am ceva de câştigat din asta? 

— Nu, domnule. 

— „Nu, domnule” e corect. Mulțumită lui George s-a 
atins punctul de saturație la publicul ăsta în ce priveşte 
„Ben Battle”. In plus, dacă m-aş apuca să le-o prezint, n-aş 
putea trece de prima strofă. Ar năvăli ameninţători pe 
podium şi m-ar trata într-o manieră brutală. Aşadar ce-mi 
sugerezi? 

— N-aţi căpătat niciun puseu de vigoare mentală de la 
aperitivul pe care l-aţi consumat, domnule? 

— Nicio fărâmă. Parcă ar fi fost apă. 

— In acest caz, cred că un sfat bun ar fi să vă abţineţi de 
la încercarea de a distra publicul, domnule. Cel mai bine ar 
fi să lăsaţi întreaga chestiune în seama domnului Haddock. 

— Hă? 

— Sunt încredinţat că domnul Haddock vă va reprezenta 
bucuros. In starea bună de spirit în care se găseşte acum, 
ar profita încântat de ocazie ca să-şi mai facă încă o dată 
apariţia în faţa publicului. 

— Dar n-ar putea să înveţe versurile într-un sfert de oră. 

— Nu, domnule, dar ar putea s-o citească din carte. Am 
un volum la mine, întrucât aveam intenţia să mă postez 
într-o parte a scenei pentru a vă sufla, aceasta cred că este 
expresia tehnică, dacă aţi fi avut nevoie de serviciile mele. 

— Al naibii de frumos din partea ta, Jeeves. Foarte nobil. 
Foarte feudal. 

— Nicidecum, domnule. Să traversez, să-i explic cum 
stau lucrurile domnului Haddock şi să-i înmânez cartea? 

Am reflectat. Cu cât mă gândeam mai mult la sugestia 
lui, cu atât îmi plăcea mai mult. Când eşti programat să 
traversezi cascada Niagara într-un butoi, ideea să convingi 
un prieten binevoitor să-ţi ia locul îţi face totdeauna cu 
ochiul. Singurul lucru care te reţine, de regulă, să faci 
schimbul e gândul că ar fi puţin cam nasol pentru 
respectivul p. binevoitor. Dar în cazul de faţă obiecţia asta 
nu se aplica. În noaptea asta de căpătâi, Esmond Haddock 
putea să iasă basma curată din orice. Exista în carte, parcă- 
mi aminteam eu vag, o poezie despre faptul că Christopher 
Robin are zece degeţele la picioare. Nici măcar asta, servită 
de idolul din King's Deverill, n-ar provoca violenţa gloatei. 

— Da, şterge-o direct într-acolo şi încheie târgul, Jeeves, 
am spus fără să mai şovăi. Ca întotdeauna, ai găsit soluţia. 

Şi-a aranjat melonul pe care şi-l scosese politicos când 
am intrat şi a plecat în misiunea lui caritabilă. lar eu, prea 
agitat ca să mai stau jos, am ieşit în stradă şi am început să 
dau ture prin faţa hanului. Şi îmi luasem o pauză de o clipă 
să mă uit la stele, întrebându-mă ca întotdeauna când văd 
stele, de ce spusese despre ele odată Jeeves că ar cânta în 
cor pentru heruvimul cu privire fragedă, când o bătaie 
uşoară pe braţul meu şi o voce behăită zicând „Hei, Bertie” 
m-a anunţat că o creatură a nopţii încerca să-mi atragă 
atenţia. M-am răsucit şi am zărit ceva cu o barbă verde şi 
un costum în carouri cu imprimeu ţipător şi, întrucât nu era 
destul de înalt ca să fie Tocătură, pe singura persoană care 
mai putea să se plimbe de colo-colo în ţinuta aia bătătoare 

la ochi, am identificat-o corect ca fiind Gussie. 

— Hei, Bertie, a zis Gussie, vorbind cu o emoție vădită, 
crezi că-mi poţi face rost de nişte coniac? 

— Adică suc de portocale, nu? 

— Nu, nu suc de portocale. Coniac. Cam o găleată. 

Buimăcit, dar doldora de spiritul unui câine St. Bernard, 
m-am dus înapoi la bar şi m-am întors cu un pahar mare. L- 
a acceptat recunoscător şi a dat pe gât aproape jumătate 
dintr-o înghiţitură, sufocându-se de parcă ar fi fost lovit de 
trăsnet, aşa cum i-am văzut şi pe alţii că se sufocă după ce 
au luat una dintre băuturile speciale întăritoare ale lui 
Jeeves. 

— Mersi, a spus el după ce şi-a revenit. Aveam nevoie 
de asta. Şi nu-mi surâdea să intru chiar eu cu barba asta. 

— De ce nu ţi-o dai jos? 

— Nu pot să mi-o dau jos. Am lipit-o cu gumă arabică şi 
mă doare ca dracu' când trag de ea. O să trebuiască să-l 
pun mai târziu pe Jeeves să vadă ce se poate face cu ea. 
Chestia asta e coniac? 

— Aşa mi s-a zis. 

— Ce nămol îngrozitor. Ca vitriolul. Cum naiba puteţi, tu 
şi tovarăşii tăi beţivani, să îl beţi de plăcere? 

— De ce îl bei? Pentru că i-ai promis mamei tale? ^ 

— II beau, Bertie, ca să-mi fac curaj pentru o corvoadă 
înfiorătoare. 

L-am bătut cu blândeţe pe umăr. Mi se părea că mintea- 
i era dusă cu sorcova. 

— Uiţi, Gussie. Chinul tău a luat sfârşit. Ţi-ai jucat rolul. 
Şi a fost cam nasol, am zis, nereuşind să-mi controlez unda 
critică din voce. Ce s-a întâmplat cu tine? 

A clipit ca un cod muştruluit. 

— N-am fost bun? 

— Nu, n-ai fost bun. Ai fost prost. Interpretării tale i-au 
lipsit înfocarea şi vioiciunea. 

— Păi, şi interpretării tale i-ar lipsi înfocarea şi vioiciunea 

dacă ar trebui să joci într-un scheci umoristic burlesc şi ai 
şti că, imediat după ce ţi se termină numărul, o să intri prin 
efracţie într-o secţie de poliţie şi o să furi un câine. 

Stelele, încetând pentru o clipă să mai cânte în cor 
pentru heruvimul cu privire fragedă, au executat un rapid 
dans zbânţuit. 

— Repetă! 

— Ce rost are să repet? Ai auzit. l-am promis Nărăvaşei 
că mă duc acasă la Dobbs să recuperez câinele ăla al ei. Ea 
o să mă aştepte în maşină pe aproape, o să culeagă 
animalul şi o să-l transporte ca vântul şi ca gândul la nişte 
prieteni de-ai ei care locuiesc la vreo treizeci de kilometri 
depărtare pe şoseaua înspre Londra, mult în afara sferei de 
influenţă a lui Dobbs. Aşadar acum ştii de ce am vrut 
coniac. 

Şi eu voiam coniac. Ori asta, ori ceva la fel de 
întremător. Of, îmi spuneam în sinea mea, ce n-aş face 
pentru un clondir plin cu sudul dogoritor, plin de adevăr, 
rumenul  Hippocrene. Vorbisem mai devreme despre 
tendinţa spiritului Wooster-ilor de a se înălța când e 
doborât la pământ, dar există o limită şi limita asta fusese 
acum atinsă. La cuvintele astea înfricoşătoare, spiritul 
Wooster-ilor s-a simţit de parcă ar fi fost călcat în picioare 
de un elefant. Şi nu unul dintre elefanții ăia cu o siluetă 
aerodinamică de şcolăriţă. Unul mare şi gras. 

— Gussie! Nu trebuie! 

— Cum adică, nu trebuie? Bineînţeles că trebuie. 
Nărăvaşa şi-o doreşte. 

— Dar nu-ţi dai seama ce pericol te paşte. Dobbs te 
pândeşte. Esmond Haddock te pândeşte. Abia aşteaptă să 
sară. 

— De unde ştii? 

— Chiar Esmond Haddock mi-a zis. Te detestă profund şi 
speranţa cea mai dragă inimii sale e să te prindă călcând 
strâmb şi să te trimită în spatele gratiilor. Şi e j.d.p., aşa că 

se află într-o poziţie de forţă pentru a-şi duce treaba la bun 
sfârşit. O să arăţi ca un dobitoc când o să te trezeşti că stai 
treizeci de zile la puşcărie. 

— De dragul Nărăvaşei aş sta şi un an. De fapt, a spus 
Gussie într-un acces de încredere în sine, deşi n-ai zice 
dacă te-ai lua după cum am cerut coniac, n-am nicio şansă 
să fiu prins. Dobbs urmăreşte concertul. 

Asta, bineînţeles, îmbunătăţea perspectiva. Nu spun că 
am respirat uşurat, dar am respirat mai uşurat ca înainte. 

— Eşti sigur? 

— L-am văzut cu ochii mei. 

— Nu te-ai fi putut înşela? 

— Dragul meu Bertie, când Dobbs intră în camera unde 
ai împrăştiat broaşte şi stă faţă-n faţă cu tine o veşnicie, 
mestecându-şi mustaţa şi scrâşnindu-şi dinţii la tine, îl 
recunoşti când îl mai vezi. 

— Şi totuşi... 

— N-are rost să zici „Totuşi”. Nărăvaşa vrea să-i iau 
câinele, iar eu am de gând s-o fac. „Gussie”, mi-a spus ea, 
„mă ajuţi atât de mult”, iar eu am intenţia să fiu demn de 
cuvintele astea. 

Şi, glăsuind astfel, şi-a săltat barba şi s-a evaporat în 
noaptea tăcută, lăsându-mă pe mine să achit coniacul. 

Tocmai terminasem cu asta, când s-a înapoiat Jeeves. 

— Totul s-a aranjat satisfăcător, domnule, a zis. L-am 
văzut pe domnul Haddock şi, după cum am anticipat, e mai 
mult decât dornic să vă înlocuiască. 

O mare piatră a părut să mi se ridice de pe inimă. 

— Atunci Domnul să-l aibă-n pază pe domnul Haddock! 
am exclamat. Există o parte splendidă în moşierii ăştia 
tineri englezi, Jeeves, nu-i aşa? 

— Fără îndoială, domnule. 

— Coloana vertebrală a ţării, le zic eu uneori. Dar din 
faptul că ai fost plecat al naibii de mult timp, înţeleg că a 
trebuit să duci o serioasă muncă de lămurire. 

— Nu, domnule. Domnul Haddock a consimţit imediat 
plin de entuziasm. M-am întors mai târziu din cauza faptului 
că am fost reţinut la o discuţie cu ofiţerul de poliţie Dobbs. 
Au fost câteva probleme de natură teologică despre care 
era dornic să-mi afle opiniile. Pare interesat mai ales de 
lona şi Balenă. 

— Îi place concertul? 

— Nu, domnule. Vorbeşte în termeni depreciativi despre 
calitatea divertismentului programat. 

— Nu prea l-a încântat George Kegley-Bassington, nu? 

— Nu, domnule. A folosit expresii dure referindu-se la 
domnişorul Kegley-Bassington şi a fost la fel de caustic 
comentând dansul ritmic al domnişoarei Kegley-Bassington. 
lar pentru a nu mai fi martor la performanţele celorlalţi 
membri ai familiei, s-a întors la el acasă, unde îşi propune 
să-şi petreacă ce-a mai rămas din seara aceasta cu o pipă 
şi operele colonelului Robert G. Ingersoll. 

Aşadar asta era. Înţelegi cum stăteau lucrurile. Deasupra, 
pe cerul senin, stelele cântându-i în cor heruvimului. In 
culise, în localul public, brutele de prin partea locului 
cântându-i în cor chelnerului. lar jos în centru, Jeeves, după 
ce îşi detonase bomba, privindu-mă cu o expresie 
îngrijorată, de parcă s-ar fi temut că tânărului stăpân nu-i 
era tocmai bine, supoziţie în care avea dreptate sută la 
sută. Tânărul stăpân se simţea de parcă sufletul i s-ar fi 
potcovit cu expresul de Cornish Riviera în turul pantalonilor. 

Am înghiţit în sec poate cam de şase ori înainte de a 
deveni în stare să grăiesc. 

— Jeeves, doar n-ai spus una ca asta, nu-i aşa? 

— Domnule? 

— Că polițistul Dobbs s-a dus la el acasă. 

— Ba da, domnule. Mi-a adus la cunoştinţă că aceasta 
este intenţia sa. A zis că îşi doreşte să fie singur. 

— Singur! am exclamat. Ha! 

Şi cu o voce plată şi sumbră, asemenea lui George 
Kegley-Bassington recitind „Ben Battle”, i-am prezentat 
faptele. 

— Asta e situaţia, cum se zice uneori, în două vorbe, 
Jeeves, am conchis. Şi, nu că ar conta, pentru că nimic nu 
contează acum, mă întreb dacă ai observat cât de 
nemaipomenit de bine seamănă situaţia de faţă cu cea din 
bine cunoscuta poezie a lordului Tennyson, „Atacul 
detaşamentului de infanterie uşoară”, adică încă o chestie 
pe care obişnuiam s-o recit în zilele mele mai fericite. Vreau 
să spun, cineva a făcut o boacănă, iar Gussie, asemenea 
celor Şase Sute, intră călare în Valea Morţii. Nu trebuie să 

se întrebe de ce, doar o face şi... 

— Imi cer scuze, domnule, că vă întrerup... 

— N-ai de ce, Jeeves. Aproape am terminat. —... dar n-ar 
fi indicat să acţionaţi în vreun fel? 

l-am aruncat o privire sticloasă. 

— Să acţionez, Jeeves? Cum ne-ar mai putea ajuta 
acum? Şi în ce fel mi-ai sugera să acţionez? Aş fi zis că 
toată tărăşenia e peste puterile omeneşti. 

— Ar fi posibil să-l ajungem din urmă pe domnul Fink- 
Nottle, domnule, şi să-l înştiinţăm de pericolul care îl paşte. 

Am ridicat din umeri. 

— Putem încerca, dacă vrei. Nu prea văd şanse de 
succes, dar presupun că ar trebui să facem tot ce se poate. 
Ştii cum se ajunge chez Dobbs? 

— Da, domnule. 

— Atunci hai să-i dăm bice, am spus nepăsător. 

Pe când ne croiam drum prin regiunile întunecate, 
dincolo de strada principală, am pălăvrăgit despre una şi 
despre alta. 

— Am remarcat, Jeeves, că adineauri, când am început 
să-ţi depăn veştile rele, ţi-a tremurat o sprinceană. 

— Da, domnule. Am fost foarte tulburat. 

— Nu eşti niciodată destul de tulburat încât să faci 
„Fu!”? 

— Nu, domnule. 

— Sau „Rahat!” 

— Nu, domnule. 

— Ciudat. Aş fi crezut că o s-o faci într-un moment ca 
ăsta. Aş spune că pân-aici mi-a fost, tu nu? 

— Câtă vreme mai eşti în viaţă, nu-ţi pierzi speranţa, 
domnule. 

— Bine grăieşti, dar nu sunt de acord cu tine. Nu văd 
niciun motiv să am nici cea mai pricăjită speranţă. N-o să-l 
prind din urmă pe Gussie. Probabil că a ajuns acolo cu 
multă vreme în urmă. Cam acum, Dobbs stă pe pieptul lui şi 

îi pune cătuşele. 

— Se poate ca ofiţerul să nu se fi dus direct acasă, 
domnule. 

— Crezi că există vreo posibilitate să se fi oprit la vreo 
cârciumă ca să tragă la măsea? Se poate, bineînţeles, dar 
nu sunt prea optimist. Ar însemna ca Destinul să ne dea o 
şansă extraordinară, iar din experienţa mea cu Destinul... 

Aş fi continuat să vorbesc şi, probabil, destul de 
profunduţ, întrucât cugetasem un timp considerabil la 
subiectul Destinului şi înclinaţiei lui constante de a trage 
ghionturi oamenilor cumsecade, dar în clipa aia am fost 
abordat de o altă creatură a nopţii, de data asta una cu 
voce de soprană, şi am sesizat o maşină parcată pe 
marginea străzii. 

— lu-huu, Bertie, a spus o voce argintie. Salut, Jeeves. 

— Bună seara, domnişoară, a zis Jeeves în stilul lui 
delicat. Domnişoara Pirbright, domnule, a adăugat el 
făcând o aluzie discretă în surdină. 

Deja recunoscusem v. argintie. g 

— Bună, Nărăvaşo, am zis eu posomorit. Il aştepţi pe 
Gussie? 

— Da, tocmai a intrat. Ce-ai zis? 

— A, nimic, am replicat, întrucât eu făcusem doar o 
observaţie, comentând că tunurile din stânga lui, precum şi 
tunurile din dreapta lui bubuiau şi trăgeau salve. Presupun 
că ştii că l-ai ademenit către o soartă atât de hidoasă, încât 
ţi se învârte creierul când te gândeşti la ea. 

— Ce vrei să zici? 

— La capătul drumului o să-l găsească pe Dobbs citind 
Robert G. Ingersoll. Cât timp o să continue să mai citească 
Robert G. Ingersoll, după ce o să descopere că Gussie a 
intrat prin efracţie şi îi dezcâinează locuinţa, nu se poate... 

— Nu fi dobitoc. Dobbs e la concert. 

— A fost la concert. Dar a plecat mai devreme şi acum 

Încă o dată am fost întrerupt din vorbire. Din josul străzii 
a început să se facă auzit în noaptea tăcută un lătrat 
îndepărtat. A crescut în volum, indicând că acela care lătra 
se îndrepta către noi, iar Nărăvaşa a ţâşnit din maşină şi s-a 
constituit într-un comitet de întâmpinare în mijlocul 
terenului. 

— Ce vită încălţată eşti, Bertie, a spus ea cu oareşce 
căldură, iei peste picior o fată şi încerci s-o sperii de 
moarte. Totul a decurs conform planului. Asta-i Sam. l-aş 
recunoaşte oriunde vocea. Bun băiat, Sam! Aici. Vino la 
mama. 

A urmat o scenă grandioasă, cam ca aceea din Câinele 
din Baskerville. Ţipetele şi tropăitul picioruşelor au sporit în 
intensitate, iar din beznă şi-a făcut apariţia Sam Goldwyn 
pontând la intrare, venind cu mare viteză şi vădind fără 
putinţă de tăgadă o atitudine care dovedea cât de profund 
aprecia faptul că i se sfârşise viaţa sedentară pe care o 
dusese în ultimul timp. Părea că o să continue în acelaşi 
ritm încă vreo optzeci de kilometri, dar la vederea noastră 
s-a potolit. S-a oprit, s-a uitat şi a ascultat. Apoi, când 
mirosul nostru familiar i-a ajuns la nări, şi-a pus toată inima 
într-un țipăt de extaz. S-a năpustit către Jeeves de parcă s- 
ar fi gândit să-l lingă pe faţă, dar a fost reţinut de 
demnitatea calmă a celui din urmă. Jeeves priveşte regnul 
animal cu bunăvoință şi e primul care îl mângâie pe cap 
sau îi dă o felie din ce se găseşte, dar nu-i permite să-l lingă 
pe faţă. 

— Sam, înăuntru, a spus Nărăvaşa, când extazul de 
început al reuniunii şi-a mai pierdut din înflăcărare, iar noi 
ne-am mai liniştit un picuţ. L-a ajutat să se urce în maşină 
şi şi-a reluat locul la volan. E timpul să plecăm, a spus. Să 
ne luăm rapid tălpăşiţa e ceea ce ne-ar sugera aici 
regizorul, cred. Ne vedem mai târziu la conac, Bertie. 
Unchiul Sidney a fost rugat să treacă după spectacol pe 
acolo la o cafea şi o gustare, iar eu nu ştiu dacă am fost 

inclusă în invitaţie. Totuşi o să presupun că da. 

l-a dat pinteni maşinii ei cu două locuri şi a pierit în 
noapte. Soloul vocal al lui Sam Goldwyn s-a stins şi, încă o 
dată, totul a amuţit. 

Nu, nu chiar totul, ca să fiu întru totul exact, căci în clipa 
asta, din depărtare, s-a auzit timpanul unui soi de bocănit 
pe care la început n-am putut să-l identific. Suna de parcă 
cineva ar fi dansat step, dar mi se părea improbabil ca 
oamenii să execute dansuri de step pe-afară la ora asta. 
Apoi m-am prins. Cineva - nu, doi oameni - gonea - sau 
mai bine zis goneau - iepureşte înspre noi pe şosea, iar eu 
tocmai mă răsuceam să ridic o sprinceană întrebătoare 
către Jeeves, când el m-a tras în umbră. 

— Mi-e teamă de ce-i mai rău, domnule, a spus el cu o 
voce şoptită şi, cum te văd şi cum mă vezi, asta s-a şi 
petrecut. 

Pe lângă stelele care îi cântau în cor heruvimului cu 
privire fragedă, pe cerul senin acum exista şi o lună 
măricică şi, cum adesea se întâmplă în asemenea 
împrejurări, vizibilitatea se îmbunătăţise. In lumina asta, se 
putea vedea scena în plină desfăşurare. 

Gussie şi polițistul Dobbs se desfăşurau din plin, în 
ordinea mai sus menţionată. Nefiind prezent la începutul 
dezbaterilor, pot numai să ghicesc ce se petrecuse în 
etapele precedente, dar nimeni care ar intra într-o secţie de 
poliţie pentru a fura un câine şi l-ar găsi pe polițistul Dobbs 
la faţa locului n-ar fi pierdut prea multă vreme până să-şi ia 
picioarele la spinare şi cred că putem presupune că Gussie 
o pornise cu dreptul. Oricum, în clipa când alergătorii au 
apărut în raza mea vizuală, el luase un avans bunicel şi 
părea să se detaşeze şi mai mult. 

E ciudat cum de poţi fi prieten apropiat cu un individ 
încă din fragedă pruncie şi totuşi să nu cunoşti o latură a 
lui. Asociindu-mă mereu cu Gussie de-a lungul anilor, am 
ajuns să-l ştiu în postura de iubitor de salamandre, 

îndrăgostit şi cap-sec, dar niciodată nu bănuisem că are 
calităţi remarcabile de alergător pe distanţe scurte şi mă 
uimea talentul de înaltă clasă pe care îl manifesta în forma 
asta de activitate foarte specializată. Venea spre noi 
precum un iepuroi din preeria vestică, cu capul dat pe 
spate şi barba verde fluturându-i în vânt. Imi plăcea jocul lui 
de glezne. 

Dobbs, pe de altă parte, era mai laborios în mişcări şi, 
pentru un ochi ca al meu, antrenat să urmărească curse pe 
distanţe fixe, aducea foarte mult cu un sportiv ghinionist. 
Se observau simptome de astm şi sunt încredinţat că, dacă 
Gussie ar fi avut inteligenţa să se ţină de treabă şi să fugă 
văzând cu ochii, s-ar fi distanțat zdravăn de concurenţi şi şi- 
ar fi atins ţinta în plină forţă. Ofițerii de poliţie nu sunt 
construiți să prindă viteză. Cel mai bine le stă în colţul 
străzii zicând „Circulaţi”. 

Dar, după cum am subliniat acum o clipă, Augustus 
Fink-Nottle, pe lângă faptul că era un alergător pe distanţe 
scurte cu un talent pronunţat, mai era şi cap-sec pe 
deasupra, iar acum, când victoria îi era accesibilă, înclinația 
lui de cap-sec a trecut pe primul plan. Exista un copac ce se 
înălța într-o parte a drumului şi, abătându-se subit de la 
pistă, el s-a îndreptat către copac şi s-a cocoţat pe crengile 
lui. Ce foloase presupunea că o să tragă din asta, numai el, 
în mintea lui bolnavă, ştia. Poate n-o fi fost Ernest Dobbs 
unul dintre cei mai străluciți gânditori din Hampshire, dar 
era suficient de ager încât să stea în picioare sub un copac. 

Şi a procedat întocmai. Hotărârea să ducă o bătălie de 
genul ăsta, chiar dacă ar fi durat o vară întreagă, era 
gravată pe fiecare centimetru al corpului său voinic. Fiind 
cu spatele la mine, nu puteam să-i văd faţa, dar n-am nicio 
îndoială că manifesta aceeaşi hotărâre şi nimic n-ar fi putut 
fi mai decis decât vocea lui, stăruind pe lângă cocoşul de 
deasupra că ar fi recomandabil să nu mai piardă vremea şi 
să coboare. E o captură cinstită, a zis Ernest Dobbs, iar eu 

am fost de acord cu el. Pentru a nu vedea scena dureroasă 
care inevitabil avea să urmeze mi-am închis ochii. 

Un sunet bizar şi surd, de parcă un corp solid s-ar fi izbit 
de alt corp solid, a fost ceea ce m-a făcut să-i deschid. lar 
când i-am deschis, cu greu mi-a venit să-mi cred ochilor. 
Ernest Dobbs, care cu o clipă mai devreme stătea cu 
picioarele răscrăcărate şi degetele mari de la mâini înfipte 
în curea, aidoma unei statui a Justiţiei Trăgându-i o 
Chelfăneală Răufăcătorului, acum adoptase ce am auzit că 
s-ar descrie drept poziţia culcat. Pentru a clarifica la ce mă 
refer chiar şi pentru cea mai mediocră inteligenţă, el stătea 
întins pe şosea cu faţa la stele, în vreme ce Jeeves, 
asemenea unui războinic care-şi bagă sabia în teacă, şi-a 
pus în buzunar un oareşce obiect despre care instinctul îmi 
spunea că era mic dar util şi făcut din cauciuc. 

Am traversat împleticindu-mă şi am tras zgomotos aer 
în piept când am văzut rămăşiţele. Despre polițistul Dobbs 
puteai să spui cel mult că arăta paşnic. 

— Doamne sfinte, Jeeves! am exclamat. 

— Mi-am luat libertatea de a-l ciomăgi pe ofiţer, 
domnule, a explicat el respectuos. Am considerat că ar fi 
oportun în circumstanţele date şi cea mai simplă metodă 
de a evita neplăcerile. Veţi constata că acum puteţi cobori 
în siguranţă, domnule, a continuat el, adresându-i-se lui 
Gussie. Dacă v-aş putea face o sugestie, viteza este de 
bază. Nu se poate garanta că polițistul va rămâne 
imobilizat la nesfârşit. 

Asta a deschis o nouă temă de gândire. 

— Doar nu vrei să zici că o să-şi revină? 

— Ei, ba da, domnule, aproape imediat. 

— Aş fi spus că nu-şi mai doreşte decât un crin în mâna 
dreaptă şi e gata de ducă. 

— A, nu, domnule. Bastonul provoacă numai o 
indispoziţie trecătoare. Daţi-mi voie, domnule, a zis el, 
ajutându-l pe Gussie să aterizeze. Anticipez că Dobbs, după 

ce-şi va recăpăta cunoştinţa, va suferi o durere cam 
crâncenă de cap, dar... 

— În viaţă mai şi plouă uneori? 

— Întocmai, domnule. Cred că ar fi prudent din partea 
domnului Fink-Nottle să-şi dea jos barba. Prea sare în ochi 
ca semn distinctiv. 

— Dar nu poate. E lipită cu gumă arabică. 

— Dacă domnul Fink-Nottle îmi va permite să-l însoțesc 
până în camera sa, domnule, voi fi în stare să rezolv fără 
nicio dificultate problema. 

— Da? Atunci dă-i bătaie, Gussie. 

— Hă? a făcut Gussie, căci era exact genul de tip care 
să stea prin jur făcând „Hă?a într-un moment ca ăsta. Avea 
un aer năuc, de parcă şi el ar fi încasat-o. 

— Şterge-o. 

— Hă? 

Am făcut un gest plictisit. 

— la-l, Jeeves, am spus. 

— Prea bine, domnule. 

— Aş veni şi eu cu voi, dar am treabă în altă parte. Mai 
am nevoie cam de vreo şase coniacuri din alea, şi am 
nevoie rapid de ele. Eşti convins de cadavrul ăsta viu? 

— Domnule? 

— Adică „viu” sigur e /e mot juste? 

— O, da, domnule. Dacă remarcaţi, ofiţerul deja începe 
să-şi recapete cunoştinţa. 

Am remarcat-o. Ernest Dobbs era evident pe cale să se 
prezinte la datorie. S-a clintit, s-a mişcat, părea să simtă 
fiorul vieţii de-a lungul chilei. Şi, de aceea, am socotit că aş 
face mai bine să mă retrag. Nu-mi doream câtuşi de puţin 
să fiu găsit lângă patul de suferinţă, când un individ cu 
musculatura atât de bine dezvoltată ca a lui şi un 
temperament schimbător apare şi începe să se uite prin jur 
după inşii responsabili de asta. M-am întors la Gâsca şi 
Ciuboţica-cucului cu o viteză măricică şi m-am pus serios 

pe treabă în privinţa mâinii care se ivea prin deschizătură. 
Apoi, simţindu-mă oareşcum înzdrăvenit, m-am înapoiat la 
conac şi m-am înfipt la mine în cameră. 

Aveam, după cum îţi vine uşor să înţelegi, multe la care 
să mă gândesc. Descoperirea laturii ăsteia bastonarde 
profunde a caracterului lui Jeeves venise ca un fel de şoc. 
Te trezeşti că te întrebi până unde ar putea ajunge. El şi cu 
mine am avut disensiunile noastre în trecut, nereuşind să 
cădem de acord în chestiuni precum şosete mov şi sacouri 
albe de seară şi era inevitabil, întrucât amândoi eram 
bărbaţi cutezători, ca şi alte disensiuni similare să mai 
apară în viitor. Era un gând neliniştitor că în toiul unei 
dispute pe tema, să zicem, cămăşilor elegante cu piept 
neapretat, el ar putea uita de buna-cuviinţă într-o discuţie 
şi s-ar decide să încheie dezbaterile readucându-mă pe linia 
de plutire şi cotonogindu-mă în osul frontal cu un obiect 
solid. Nu puteai decât să ai încredere că spiritul feudal îi va 
servi să-şi stăpânească impulsul. 

Incă mai încercam să-mi obişnuiesc facultăţile mentale 
cu ideea că îngrijisem la pieptul meu în toţi anii ăştia pe 
cineva pe care orice şleahtă l-ar fi acceptat cu recunoştinţă 
ca pe un bătăuş în căutare de sânge proaspăt, când Gussie 
şi-a făcut apariţia, minus tufărişul. Îşi schimbase costumul 
în carouri cu un smoching şi, cu o tresărire, mi-am dat 
seama că ar trebui să mă îmbrac şi eu. Uitasem că 
Nărăvaşa zisese că un chiolhan grandios cu cafea şi 
sandvişuri era programat să aibă loc în sufragerie după 
terminarea concertului, care acum trebuia să se apropie de 
partea cu imnul naţional. 

Gussie părea preocupat de ceva. Avea o atitudine 
iritată. Pe când eu mă înţoleam în grabă cu şosetele, 
cămaşa şi pantofii de seară, el se fâţâia de colo-colo prin 
cameră, jucându-se cu /es objets dart de pe polita de 
deasupra şemineului, iar pe când mă strecuram în 
pantalonii mulaţi, la urechile mele a ajuns sunetul familiar 

al unui geamăt cavernos - dacă era mai cavernos decât 
cele emise recent de către subsemnatul şi Tocătură n-aş 
putea zice, dar categoric cavernos. De câteva clipe se zgâia 
la un tablou de pe perete, ce înfăţişa o fată care purta o 
bonetă cu bor gângurind la un porumbel şi un tip cu un 
tricorn şi pantaloni strimţi urmărind-o din fundal, de soiul 
celor pe care le găseşti întotdeauna din belşug în locuri ca 
Deverill Hall, iar acum s-a răsucit şi a început să vorbească. 

— Bertie, ştii cum e când îţi cade vălul de pe ochi? 

— Păi, da. Imi cade adesea vălul de pe ochi. 

— Şi de pe ai mei a căzut, a spus Gussie. Şi pot să-ţi 
spun cu exactitate când s-a întâmplat asta. Când eram sus 
în copacul ăla, cu privirea aţintită în jos, la polițistul Dobbs, 
auzindu-l cum descrie situaţia ca fiind o captură cinstită. 
Atunci mi-a căzut vălul de pe ochi. 

Am îndrăznit să-l întrerup. 

— O clipă, am zis. Ca să ne lămurim, despre ce vorbeşti? 

— Iţi spun acum. Vălul mi-a căzut de pe ochi. Ceva mi s- 
a întâmplat. Într-o clipită, fără niciun avertisment, 
dragostea a pierit. 

— Dragostea cui? 

— A mea, dobitocule. Pentru Nărăvaşa. Am simţit că o 
fată care este în stare să supună un bărbat unui asemenea 
chin nu este soţia care îmi trebuie. Reţine, încă o admir 
enorm şi cred că ar fi o tovarăşă de viaţă excelentă pentru 
cineva în stilul lui Ernest Hemingway căruia îi place să 
trăiască palpitant, dar, după ce s-a întâmplat astă-seară, 
mi-a devenit foarte clar că îmi doresc drept parteneră de 
viaţă pe cineva mai puţin impulsiv. Dacă ai fi putut vedea 
cum îi luceau ochii poliţistului Dobbs în lumina lunii! a 
exclamat el şi s-a întrerupt, tremurând vârtos. 

A urmat o tăcere, căci extazul meu la aflarea veştii 
ăsteia senzaţionale era atât de profund, încât pentru o clipă 
n-am fost în stare să zic nimic. Apoi am făcut „Uraaa!” şi se 
poate să-mi fi ridicat niţeluş glasul, întrucât Gussie a 

zvâcnit oareşcum şi a zis că şi-ar dori să nu mai zbier aşa 
subit „Uraaa!” pentru că l-am făcut să-şi muşte limba. 

— Îmi pare rău, am spus, dar rămân la ideea mea. Am 
zis „Uraaa!” şi am vrut să zic „Uraaa!” „Uraaa!”, poate în 
afară de „Aleluia!”, e singurul cuvânt care se potriveşte în 
situaţia asta, iar dacă l-am zbierat a fost doar pentru că am 
fost adânc tulburat. Nu mă deranjează să-ţi spun acum, 
Gussie, că am privit cu îngrijorare pasiunea ta pentru 
tânăra Nărăvaşă, ţuguindu-mi buzele şi întrebându-mă în 
sinea mea, plin de îndoială, dacă eşti pe calea cea bună. 
Nărăvaşa e minunată şi, aşa cum spui, admirabil potrivită 
pentru a fi mireasa unui bărbat de soiul celor care n-ar 
avea obiecţii să fie debarcaţi dintr-un impuls de moment 
într-o celulă din închisorile noastre iubite, dar fata care ţi se 
potriveşte ţie e, evident, Madeline Bassett. Acum te poţi 
întoarce la ea şi poţi trăi fericit până la adânci bătrâneţi. O 
să fie o adevărată plăcere pentru mine să vin cu un 
fierbător de ouă din argint sau orice mi-ai sugera că-ți 
doreşti ca dar de nuntă, iar în timpul ceremoniei te poţi 
bizui pe mine să stau în strană şi să cânt de mama focului 
„Acu' sarcina muncitorului s-a sfârşit”. 

Aici am făcut o pauză, căci am observat că se zvârcolea 
lejer. L-am întrebat de ce se zvârcoleşte, iar el a spus Păi, 
cine nu s-ar zvârcoli, dac-ar da la fel ca el de belea şi că şi- 
ar dori să nu mai stau acolo vorbind tâmpenii că o să se 
întoarcă la Madeline. 

— Cum aş putea să mă întorc la Madeline, oricât de mult 
mi-aş dori asta, după ce i-am trimis scrisoarea aia în care îi 
spuneam că totul s-a terminat? 

Mi-am dat seama că venise vremea să-i strecor vestea 
cea bună. 

— Gussie, am zis, totul e în regulă. N-ai de ce să-ţi faci 
griji. Alţii au muncit în timp ce tu dormeai. 

Şi fără nicio introducere, am picurat tot scenariul de la 
Wimbledon. 

La început m-a ascultat în tăcere, cu ochii bulbucaţi şi 
buzele mişcându-i-se ca ale unui somon în sezonul de 
prăsilă. 

Apoi, pe când punctele esenţiale răzbeau până la el, 
chipul i s-a luminat, ochelarii săi cu ramă de baga au scos 
flăcări şi m-a înşfăcat de mână, spunând cu destulă 
generozitate că, deşi în general nu cedează în faţa nimănui 
când susţine că sunt cel mai mare găgăuţă din lume, în 
împrejurarea de faţă trebuia să recunoască faptul că am 
dat dovadă de curaj, resurse, iniţiativă şi de o inteligenţă 
aproape umană. 

— Mi-ai salvat viaţa, Bertie! 

— Foarte bine, bătrâne. 

— Dar pentru tine... 

— Lasă, nu mai spune. E doar un serviciu woosterian. 

— Mă duc să-i telefonez. 

— O mişcare sănătoasă. A meditat pentru o clipă. 

— Nu, n-o s-o fac, pe cinstea mea. Mă car imediat s-o 
văd. Îmi iau maşina şi mă duc la Wimbledon. 

— O să fie în pat. 

— Ei bine, o să dorm la Londra şi o să mă duc acolo 
mâine dis-de-dimineaţă. 

— O s-o găseşti în picioare puţin după opt. Nu uita de 
încheietura ta scrântită. 

— Pe cinstea mea, nu. Mă bucur că mi-ai amintit. Ce soi 
de copil i-ai zis că am salvat? 

— Mic, cu ochii albaştri, părul bălai şi sâsâit. 

— Mic, cu ochii albaştri, părul bălai şi sâsâit. Bine. 

Mi-a mai înşfăcat o dată mâna şi a plecat ţopăind, 
oprindu-se la uşă ca să-mi zică să-i spun lui Jeeves să-i 
trimită bagajele, iar eu, după ce mi-am terminat toaleta, m- 
am cufundat într-un scaun pentru a mă delecta cu o ultimă 
ţigară grăbită înainte de a mă duce în sufragerie. 

Presupun că în clipa asta de bien être, cu inima cântând 
înlăuntrul meu şi bunul şi bătrânul sânge curgându-mi prin 

vene, aşa cum cred că e expresia, ar fi trebuit să-mi spun în 
sinea mea „Mai uşurel cu bucuria, obrăznicătură. Nu uita că 
îmbârligăturile din vieţile amoroase ale lui Tocătură, 
Esmond Haddock, ale Gertrudei Winkworth, poliţistului 
Dobbs şi ale lui Queenie, camerista, rămân încă 
nedescurcate”, dar ştii cum e. Vine o vreme în viaţa unui 
bărbat când tinde mai curând să se gândească doar la el şi 
trebuie să mărturisesc că zbuciumul sufletelor chinuite de 
mai sus era aproape total îmbrâncit în partea dindărăt a 
conştiinţei mele de către reflecţia că Destinul, după ce o 
pornise strâmb, până la urmă se purtase corect cu Bertram 
Wooster. 

Pe scurt, atitudinea mea mentală era cam ca aceea a 
unui explorator african care, căţărându-se prompt într-un 
copac, tocmai a izbutit să scape de un crocodil irascibil şi 
deduce din suitele de ţipete de dedesubt că credinciosul lui 
servitor băştinaş n-a fost la fel de norocos. Adică îl jeleşte, 
fară îndoială, în vreme ce aude gălăgia, dar, deşi probabil 
că inima îi sângerează, nu se poate împiedica să aibă în 
primul rând sentimentul de uşurare sobră că, indiferent cât 
de crâncenă a devenit viaţa pentru servitorii băştinaşi, el, 
personal, e în al nouălea cer. 

Tocmai striveam ţigara şi mă pregăteam să plec, fiind 
gata de un sandviş voios şi o ceaşcă revigorantă de cafea, 
când s-a produs o străfulgerare rozalie în pragul uşii şi 
Esmond Haddock a intrat în încăpere. 

Înflorind naraţiunea asta pentru consumul în familie, țelul 
meu permanent, pe tot parcursul ei, a fost să strecor vorba 
potrivită la locul potrivit şi să evit să-i păcălesc pe clienţi cu 
ceva slab şi inexpresiv, când au dreptul să se aştepte la 
fraze grăitoare. Asta înseamnă un picuţ de muncă în plus, 
dar fiecare are principiile lui. 

În consecinţă vom şterge acel „a intrat” din încheierea 
spasmului precedent şi îl vom înlocui cu „a săltat”. S-a 
produs o străfulgerare rozalie şi Esmond Haddock a săltat 
înăuntru. Nu ştiu dacă ai văzut vreodată un individ săltând, 
dar caii de război obişnuiau să o facă lejer în vremurile de 
odinioară, iar Esmond Haddock o făcea acum. Picioarele lui 
încălţate în ghete loveau covorul într-un soi de dans ritmic 
oarecum în genul recentei Poppy Kegley-Bassington, şi 
aproape nu mai era nevoie de ţipetele răsunătoare de 
vânătoare pe care le scotea pentru a înţelege că în faţa 
mea stătea un ins plin cu vârf şi îndesat de tupeu şi 
vitalitate. 

L-am salutat pe Esmond şi l-am invitat să ia loc, iar el s- 
a holbat la mine cam neîncrezător. 

— Doar n-oi crede cu adevărat că în noaptea asta de 
căpătâi aş putea să stau jos? a spus el. Presupun că n-o să 
mai stau jos multe luni de zile. Numai printr-un exerciţiu 
zdravăn de voinţă mă abţin să nu plutesc până la tavan. 
Ihaa! a continuat el, schimbând subiectul. Inainte! luhuuu! 
Lă-lă-lă-lă-lă-lă! 

Deja devenise destul de evident că Jeeves şi cu mine, 
când am prevăzut în buget o anumită ridicare a moralului 
ca efect al succesului de pe scena concertului, 


233 


subestimasem efectele îmbătătoare ale unui triumf 
popular. Urmărindu-l cu privirea pe Haddock ăsta în timp ce 
sălta şi ascultându-i ţipetele animalice, m-am gândit ce 
noroc avea că vechiul meu amic, sir Roderick Glossop, nu 
se întâmpla să se afle printre cei prezenţi. Ticnitului ăla de 
doctor plin de zel nu i-ar fi luat mult până să pună mâna pe 
telefon ca să convoace asistenţi cu palmele bătătorite 
pentru a se grupa în jurul lui cu cămaşa de forţă şia o 
întinde către o celulă capitonată. 

— Păi, oricum ar fi, am spus după ce a mai lălăit încă 
probabil vreun minut şi un sfert, mi-ar plăcea, înainte de 
orice, să-mi exprim recunoştinţa pentru purtarea ta 
curajoasă când ai preluat poeziile alea ale mele. Ibtul a fost 
în regulă? 

— Nemaipomenit. 

— Fără violenţa gloatei? 

— Nici urmă. Le-au mâncat pe pâine. 

— Asta-i bine. S-ar fi putut crede că aveai o reputaţie 
atât de solidă în mulţime, încât nu te păştea niciun pericol 
real. Totuşi ţi-ai asumat un risc şi slavă Domnului că totul s- 
a sfârşit cu bine. Nu mă mir că eşti încurajat, am zis, 
întrerupându-l dintr-un nou acces de lălăit. Cine n-ar fi după 
un succes atât de răsunător ca al tău? Fără doar şi poate că 
i-ai fascinat. 

A făcut o pauză din săltat pentru a-mi arunca încă o 
privire neîncrezătoare. 

— Scumpul meu Gussie, a spus el, doar nu crezi că 
plutesc aşa de colo-colo numai deoarece cântecul meu a 
avut priză la public? 

— Nu de-aia? 

— Sigur că nu. 

— Atunci de ce pluteşti? 

— Datorită Nărăvaşei, bineînţeles. Doamne sfinte! a 
exclamat el, bătându-se cu mâna pe frunte şi părând o 
clipă mai târziu că-şi doreşte să n-o fi făcut, întrucât îi 

scăpase o lovitură zdravănă a-ntâia. Doamne sfinte! Nu ți- 
am zis, nu-i aşa? Şi asta îţi dă o idee aproximativă despre 
drăcia în care am intrat, pentru că pur şi simplu asta 
venisem să-ţi spun. Nu eşti la curent, Gussie. N-ai auzit 
vestea cea mare. S-a petrecut chestia de senzaţie cea mai 
uimitoare, iar tu nu ştii nimic despre ea. Dă-mi voie să-ţi 
povestesc totul. 

— Te rog, am spus, adăugind că ardeam de nerăbdare. 

S-a potolit un pic încetul cu încetul, nu suficient pentru a 
reuşi să se aşeze, dar îndeajuns pentru a izbuti să înceteze 
o vreme cu săltatul. 

— Mă întreb, Gussie, dacă-ţi aminteşti o conversaţie pe 
care am avut-o în prima seară când ai venit aici. Ca să-ţi 
împrospătez memoria, a fost ultima oară când ni s-a permis 
să atentăm la porto, când ai cizelat niţel textul ăla al 
mătuşii Charlotte într-un mod atât de  meşteşugit, 
îmbunătăţindu-l în punctele slabe şi făcând din el un 
adevărat şlagăr. Îţi aminteşti? 

Am spus că îmi aminteam. 

— In cursul discuţiei ăleia ţi-am spus că Nărăvaşa mi-a 
dat papucii. lţi aduci aminte? 

Am zis că-mi aduc aminte. 

— Ei bine,  astă-seară... Ştii, Gussie, a spus, 
întrerupându-se, ai cea mai formidabilă senzaţie când ai 
succes la un public numeros... 

— Ai spune că a fost un public numeros? întrebarea a 
părut să-l întărite. 

— Păi, locurile de doi şilingi, de un şiling şi de opt pence 
au fost toate vândute şi probabil că erau cu totul cincizeci 
de inşi în spate care stăteau în picioare cu trei pence, a 
spus el puţin înţepat. Totuşi poţi să zici că era un public 
destul de numeros, dacă preferi. Nu schimbă cu nimic 
situaţia. Ai cea mai formidabilă senzaţie când fascinezi un 
public destul de numeros. Are efect asupra ta. Îți dă 
senzaţia că eşti puternic. Te face să simţi că eşti un tip 


235 


tăricel şi că n-o să mai accepţi aiureli din partea nimănui. ŞI 
în categoria aiurelilor te trezeşti că le plasezi şi pe fetele 
care-ţi dau papucii. Menţionez asta ca tu să poţi înţelege 
ce-o să urmeze. 

Am arborat încă un zâmbet diafan. 

— Ştiu ce-o să urmeze. Ai pus mâna pe Nărăvaşa şi ai 
luat măsuri drastice. 

— Păi, da, a spus, părând niţeluş dezumflat. De fapt aici 
voiam să ajung. Cum de-ai ghicit? 

Am mai zâmbit încă unul diafan. 

— Am prevăzut ce-o să se întâmple dacă o să ai succes 
la publicul ăla destul de numeros. Ştiam că eşti unul dintre 
indivizii ăia asupra cărora aplauzele poporului au efecte 
senzaţionale. Tu ai avut o viaţă năpăstuită şi ai, fară 
îndoială, un pronunţat complex de inferioritate. Ovaţiile 
mulţimii adesea acţionează ca un drog puternic asupra 
nulităţilor cu complexe de inferioritate. 

Mă cam aşteptam ca asta să-l impresioneze şi aşa a şi 
fost. Falca de jos i-a căzut niţeluş şi s-a zgâit la mine 
oareşcum reverenţios. 

— Gândeşti profund, Gussie. 

— Dintotdeauna am fost aşa. De când eram mic. 

— Nu s-ar putea bănui una ca asta din cum arăţi. 

— Nu se vede pe dinafară. Da, am spus, revenind la res, 
lucrurile au luat exact întorsătura la care mă aşteptam. Cu 
ovaţiile mulţimii ţiuindu-ţi în urechi, ai coborât de pe scena 
aia complet schimbat, plin de zvâc şi scoțând flăcări pe 
nări. Ai găsit-o pe Nărăvaşa. Ai împins-o într-un colţ. Ai 
făcut pe masculul dominant cu ea şi ai aranjat totul. Aşa-i? 

— Da, exact aşa s-a întâmplat. Uimitor cum le ştii tu pe 
toate. 

— A, păi, chestie de psihologia individului, ştii. 

— Doar că n-am împins-o într-un colţ. Era în maşina ei, 
plecând pe undeva, iar eu mi-am vârât capul pe geam. 


RER a 
236 


— Am vorbit, a zis el puţin stânjenit, de parcă n-ar fi 
avut chef să dezvăluie ce s-a petrecut în scena aia sacră. l- 
am spus că e steaua mea călăuzitoare şi chestii din astea, 
adăugind că intenţionez să nu mai înghit nicio aiureală că 
n-o să se mărite cu mine şi, după ce am insistat un pic, a 
devenit sinceră şi a recunoscut că sunt copacul de care 
atârnă fructul vieţii ei. 

Cei care-l ştiu cel mai bine pe Bertram Wooster sunt 
conştienţi că nu e el ăla care să bată pe spate pe oricine. 
Sortează şi alege. Dar nu exista niciun dubiu în mintea mea 
că aici, în faţa ochilor mei, stătea un spate pe care aş fi fost 
nu-ştiu-cum să nu-l plesnesc. Aşa că l-am plesnit. 

— Bine lucrat, am zis. Deci totul e în regulă? 

— Da, a consimţit el. Totul e bine... în afară de un mic 
amănunt. 

— Care ar fi ăla în cifre rotunde? 

— Păi, e o chestie pe care nu ştiu dacă o s-o înţelegi 
prea bine. Ca să te lămuresc, ar trebui să mă refer la data 
trecută când am mai fost logodiţi. Ea a rupt atunci relaţiile 
considerând că mă lăsam cam prea mult dominat de 
mătuşile mele şi nu-i plăcea asta. 

Păi, bineînţeles că ştiam asta, căci o auzisem chiar din 
gura ei, dar mi-am pus masca şi am intervenit în discuţie cu 
un surprins „Zău?” 

— Da. Şi din păcate nu s-a răzgândit. N-o să fie nimic de 
genul florilor de portocal şi tortului de nuntă, zice ea, până 
când nu-mi sfidez mătuşile. 

— Păi, dă-i bătaie. Sfidează-le. Cuvintele mele au părut 
să-l nemulţumească. 

Manifestând o supărare vădită, a luat o statuetă care 
reprezenta o ciobăncuţă de pe poliţa de deasupra căminului 
şi a azvârlit-o în şemineu, făcând-o praf şi pulbere şi 
ştergând-o de pe lista activelor. 

— E foarte uşor să zici asta. E o chestie care prezintă tot 
felul de dificultăţi tehnice. Nu poţi să te duci la o mătuşă şi 

să-i spui „Te sfidez”. Ai nevoie de un pretext oarecare. Al 
dracu' să fiu dacă ştiu cum să mă apuc de asta. 

Am reflectat. 

— Să-ţi spun ceva, am zis. Mie mi se pare că eo 
chestiune în care ai face bine să te duci şi să-i ceri sfatul lui 
Jeeves. 

— Lui Jeeves? 

— Omul meu. 

— Credeam că pe omul tău îl cheamă Meadowes. 

— A fost o scăpare, m-am grăbit eu să spun. Am vrut să 
zic omul lui Wooster. E un tip de-o perspicacitate 
extraordinară şi întotdeauna îşi livrează marfa. 

S-a încruntat un picuţ. 

— N-ar fi mai bine să nu-i amestecăm pe valeţi în treaba 
asta? 

— Nu, n-ar fi mai bine să nu-i amestecăm pe valeţi în 
treaba asta, am spus cu hotărâre. Nu când e vorba de 
Jeeves. Dacă n-ai trăi tot anul în morga asta rurală, ai şti că 
Jeeves nu-i doar un valet, ci mai degrabă un consultant din 
Mayfair. Grangurii din ţinut vin la el cu problemele lor. Nu 
m-ar mira dacă i-ar dărui tabachere cu tutun de prizat 
bătute în giuvaieruri. 

— Şi crezi că ar avea ceva să-mi sugereze? 

— Intotdeauna are ceva de sugerat. 

— In cazul ăsta, a spus Esmond Haddock înviorându-se, 
mă duc să-l caut. 

Cu un scurt Lăă-lăă-lăă a tulit-o, zdrăngănind din 
pinteni, iar eu m-am apucat de o nouă ţigară şi de o reverie 
plăcută. 

Zău aşa, mi-am spus în sinea mea, lucrurile au început 
să se îndrepte. Deverill Hall încă mai adăpostea, fară 
îndoială, procentajul lui de suflete torturate, dar cifrele 
arătau o tendinţă distinctă de scădere. Eu eram bine-mersi. 
Gussie era  bine-mersi. Numai pe frontul Tocătură 
perspectiva încă era confuză, iar pasărea albastră încă 

ciugulea un picuţ cam lent indiciile. 

O vreme am chibzuit la problemele lui Tocătură, apoi m- 
am întors la mine, o temă mai agreabilă, şi încă mai făceam 
asta, simţindu-mă clipă de clipă mai încurajat, când uşa s-a 
deschis. 

De data asta nu s-a mai produs nicio străfulgerare 
rozalie, întrucât nu Esmond se întorsese acasă de la 
vânătoare. Ci Jeeves. 

— L-am scăpat de barbă pe domnul Fink-Nottle, 
domnule, a spus, arătând cu modestie încântat de sine, 
aidoma unui bărbat care s-a pus în slujba binelui, iar eu am 
zis Da, Gussie mi-a făcut o vizită prietenească şi am 
remarcat absenţa excrescenţei fungoide. 

— Mi-a spus să-ţi zic să-i împachetezi lucrurile şi să i le 
trimiţi. S-a întors la Londra. 

— Da, domnule. M-am văzut cu domnul Fink-Nottle şi 
am primit personal instrucţiunile. 

— Ţi-a spus de ce se duce la Londra? 

— Nu, domnule. 

Am ezitat. Tânjeam să-i împărtăşesc vestea cea bună, 
dar mă întrebam dacă asta n-ar însemna să bârfesc o 
femeie. Şi, după cum am explicat mai devreme, Jeeves şi 
cu mine nu bârfim femei. 

Am făcut o încercare. 

— În ultima vreme te-ai văzut des cu Gussie, Jeeves? 

— Da, domnule. 

— Aţi fost permanent împreună şi aţi făcut schimb de 
idei, ai? 

— Da, domnule. 

— Mă întreb dacă nu cumva... într-o clipă de 
exuberanţă, dacă ăsta-i cuvântul... s-a întâmplat vreodată 
să-i scape ceva care să-ţi lase impresia că inima lui, în loc 
să se ţină ca scaiul de Wimbledon, a derapat un picuţ în 
altă direcţie. 

— Da, domnule. Domnul Fink-Nottle a fost atât de 

amabil încât să-şi deschidă inima în faţa mea, povestindu- 
mi despre sentimentele pe care domnişoara Pirbright i le-a 
trezit în suflet. A vorbit liber despre acest subiect. 

— Bine. Atunci şi eu pot vorbi liber. Totul a căzut. 

— Într-adevăr, domnule? 

— Da. S-a dat jos din copacul ăla dându-şi seama că 
Nărăvaşa nu e aleasa inimii lui, aşa cum crezuse. Vălul i-a 
căzut de pe ochi. Încă îi admiră numeroasele calităţi 
minunate şi consideră că ar fi o soţie bună pentru Sinclair 
Lewis, dar... 

— Întocmai, domnule. Trebuie să mărturisesc că am 
cam anticipat o asemenea eventualitate. Domnul Fink- 
Nottle are o fire de tip domestic, liniştit, îi place o viaţă 
tihnită şi regulată, iar domnişoara Pirbright este poate 
întrucâtva... 

— Mai mult decât întrucâtva. Mult mai mult. Acum o 
ştie. Îşi dă seama că o asociere cu tânăra Nărăvaşă, deşi se 
pot spune multe în favoarea ei, o să ducă inevitabil până la 
urmă la o condamnare de cinci ani în Wormwood Scrubs 
sau pe altundeva, iar scopul pentru care se duce la Londra 
în seara asta e să o pornească mâine dimineaţă cât mai 
avântat şi devreme în călătoria spre Wimbledon Common. 
Fără îndoială că or să-şi ia micul dejun împreună, iar după 
ce o să înghită vreo două feliuţe şi un ibric de cafea, o să 
hoinărească cot la cot pe moşia însorită. 

— Foarte agreabil, domnule. 

— Foarte. Şi să-ţi mai spun încă ceva agreabil. Esmond 
Haddock şi Nărăvaşa sunt logodiţi. 

— Într-adevăr, domnule? 

— Provizoriu, poate ar trebui să zic. 

Şi i-am schiţat situaţia în clipa trimiterii la tipar. 

— L-am sfătuit să te consulte, am zis, şi a plecat să te 
caute. Înţelegi în ce poziţie se află, Jeeves? După cum bine 
zice şi el, oricât de mult ţi-ai dori să sfidezi o ceată de 
mătuşi, nu te poţi apuca de asta până nu îţi dau un motiv 

pentru care să le sfidezi. Ce ne-am dori e o situaţie 
oarecare când ele să spună „Du-te”, ca tipul din Biblie, iar 
el să vină în loc să se ducă. Inţelegi ce vreau să zic? 

— Interpretez corect sensul, domnule, şi îmi voi dedica 
cele mai profunde gânduri acestei probleme, între timp, 
teamă mi-e că trebuie să vă părăsesc, domnule. l-am 
promis unchiului Charlie că îl ajut să servească gustarea în 
sufragerie. 

— Nu prea e treaba ta, Jeeves, nu? 

— Nu, domnule. Dar te bucuri când poţi da o mână de 
ajutor unei rude. 

— Adică sângele apă nu se face? 

— Întocmai, domnule. 

S-a retras şi cam cu un minut mai târziu, Esmond a 
intrat din nou vâjâind, arătând buimac, precum şeful 
vânătorii care n-a izbutit să repereze vulpea. 

— Nu-l pot găsi pe marţafoi, a spus. 

— A plecat chiar acum o clipă. S-a dus în sufragerie ca 
să ajute la împinsul sandvişurilor. 

— Acolo ar trebui să fim şi noi, amice, a zis Esmond. Am 
întârziat puţin. 

Avea dreptate. Silversmith, cu care ne-am întâlnit pe 
hol, ne-a anunţat că tocmai condusese până la uşă ultima 
tranşă de oaspeţi străini, şleahta Kegley-Bassington, şi că, 
în afară de membrii familiei, numai vicarul, domnişoara 
Pirbright şi ceea ce el a numit „tânărul gentleman”, o 
descriere foarte vagă a  verişorului meu, Thomas, 
rămăseseră pe puntea în flăcări. Esmond era vădit 
mulţumit de vestea asta, spunând că acum o să avem mai 
mult loc de dat din coate. 

— Bună şmecherie că am scăpat de gomoşii ăia, Gussie. 
Anglia are nevoie de mai puţini şi mai vrednici Kegley- 
Bassington-i. Eşti de acord cu mine, Silversmith? 

— Teamă mi-e că nu mi-am format o opinie despre 
acest subiect, domnule. 

— Silversmith, a zis Esmond, eşti un bătrân dobitoc 
pompos şi, oricât de incredibil ar părea, a ridicat un deget 
în aer şi, cu un voios „lhalu, l-a înfipt în coastele bine 
împănate ale celuilalt. 

lar pe când majordomul copleşit de spaimă se retrăgea 
clătinându-se şi abia ţinându-se pe picioare, cu o privire 
fixă plină de oroare în ochii lui ca agrişele, fară îndoială 
pentru a se reface cu una mică în cămară, baroneasa 
Daphne a ieşit din sufragerie. 

— Esmond! a exclamat ea cu acea voce care în 
vremurile apuse, în străvechiul birou, a preschimbat atâtea 
Jane, Myrtle şi Gladys în nişte mormane amorfe înlăcrimate. 
Unde ai fost? 

Era o situaţie care în epoca pre-Alo-alo l-ar fi făcut pe 
Esmond Haddock să se onduleze în noduri pline de scuze şi 
să transpire prin fiece por. Şi nu s-ar fi putut aduce o 
dovadă mai bună că se petrecuse o schimbare în starea 
predominantă din sufletul lui Bing Crosby din Deverill Hall, 
decât faptul că fruntea i-a rămas uscată şi că i-a întâmpinat 
privirea cu un zâmbet agreabil. _ 

— A, bună, mătuşă Daphne, a spus el. incotro te duci? 

— Mă duc la culcare. Mă doare capul. De ce ai întârziat 
atâta, Esmond? 

— Păi, dacă vrei să ştii, a zis Esmond bine dispus, aş 
zice că s-a întâmplat aşa pentru că n-am venit mai 
devreme. 

— Colonelul şi doamna Kegley-Bassington au fost foarte 
surprinşi. N-au putut înţelege de ce nu erai acolo. 

Esmond a scos un râset sonor. 

— Atunci probabil că sunt nişte nătărăi fără seamăn, a 
spus. Ai crede că şi un copil şi-ar fi dat seama că motivul 
era că mă aflam în altă parte. Hai, vino, Gussie. Lăă-lăă-lăă- 
lăă-lăă, a adăugat el într-o manieră lipsită de pasiune şi m- 
a condus în sufragerie. 

Deşi sufrageria fusese curățată de Kegley-Bassington.-i, 

încă mai lăsa impresia că era destul de plinuţă. Patru 
mătuşi, Nărăvaşa, tânărul Thos, Gertrude Winkworth şi rev. 
Sidney Pirbright nu o umpleau până la refuz, dar n-ai fi zis 
că era ce s-ar numi o gospodărie săracă. Mai pune-i şi pe 
Esmond, pe subsemnatul, pe Jeeves şi pe Queenie, 
mişcându-se încoace şi-ncolo cu gustările, şi o să obţii un 
ditamai cvorum. 

Îmi luasem vreo două sandvişuri (cu sardele) de la 
jJeeves şi mă lăfăiam pe scaunul meu, gândindu-mă ce 
încântător era totul, când Silversmith şi-a făcut apariţia în 
pragul uşii, încă palid după recenta lui grea încercare. 

A stat în poziţie de drepţi şi şi-a umflat pieptul. 

— Polițistul Dobbs, a anunţat el. 

Reacţiile gâlgâitorilor de cafea şi molfăiturilor de 
sandvişuri din sufrageria unui cămin aristocratic care, 
tocmai când se pun pe treabă, observă că sticletele de prin 
partea locului îşi bagă nasul unde nu-i fierbe oala, intrând 
pe uşă, variază în funcţie de ceea ce Jeeves numeşte 
psihologia individului. Prin urmare, în vreme ce Esmond 
Haddock l-a întâmpinat pe nou-venit cu un jovial „Lăă-lăă- 
lăă”, mătuşile şi-au ridicat sprâncenele cu o doză măricică 
de Cărui-fapt-îi-datorăm-onoarea-acestei-vizite, iar vicarul 
şi-a îndreptat umerii sever, sugerând prin atitudinea lui că 
încă o observaţie sarcastică din partea ofițerului pe seama 
lui lona şi a Balenei, şi ştie ce are de făcut. Gertrude 
Winkworth, care fusese apatică, a continuat să fie apatică, 
Silversmith şi-a păstrat aerul detaşat pe care îl adoptă 
majordomii în orice împrejurare, iar camerista Queenie a 
pălit la faţă şi a emis un „Oo-ăă!w sugrumat, dând impresia 
că ar fi o femeie pe punctul de a se tângui din pricina 
iubitului ei diabolic. Eu personal am plantat un picuţ de 
înghiţit iute în sec. Starea de bien être mi-a pierit şi am 
devenit conştient că îmi îngheţaseră picioarele. Când 
evenimentele se precipită, cum ar spune Jeeves, creând o 
situaţie atât de delicată ca aceea care exista la Deverill 
Hall, te calcă pe nervi să vezi locul umplându-se cu poliţai. 

Lui Esmond Haddock i-a adresat polițistul prima 
remarcă. 

— Am venit într-o misiune neplăcută, domnule, a zis, iar 
fiorii reci din picioarele lui Wooster s-au întețit. Dar înainte 
să abordez subiectul, a continuat el adresându-i-se acum 
rev. Sidney Pirbright, mai e ceva. Mă întreb dacă aş putea 

schimba o vorbă cu dumneavoastră, domnule, pe o temă 
spirituală. 

L-am văzut pe preasfinţitul Sidney cum înţepeneşte şi 
am ştiut că-şi spunea în sinea lui „Hai să te-auzim”. 

— E în legătură cu faptul că am văzut lumina, domnule. 

Cineva a scos un icnet strangulat, aidoma unui pechinez 
care a luat o bucată de cotlet prea mare pentru forţele lui 
plăpânde şi, uitându-mă primprejur, mi-am dat seama că 
era Queenie. Se zgâia la polițistul Dobbs cu ochii mari şi 
buzele întredeschise. 

Icnetul strangulat ar fi atras poate mai mult atenţia, 
dacă nu ar fi ieşit în acelaşi timp cu un altul, la fel de 
strangulat, care a provenit din toracele rev. Sidney. Şi el se 
zgâia cu ochii mari. Arăta ca un vicar care tocmai a văzut 
un sportiv fără şanse, pe care şi-a pariat stiharul, cum îşi 
vâră nasul printre hoarda de alergători şi ţâşneşte în frunte 
pe lângă loja arbitrului. 

— Dobbs! Ce-ai spus? Ai văzut lumina? l-aş fi putut zice 
ofițerului că era un nătăfleţ să încuviinţeze din cap atât de 
curând după ce încasase una zdravănă în tărtăcuţă de la 
instrumentul acela util din cauciuc, dar el a făcut-o şi 
următorul lucru pe care l-a zis a fost „Au!” Dar polițistul 
englez e construit dintr-un material splendid şi, după ce s-a 
comportat pentru o clipă ca un bărbat care tocmai a înghiţit 
una dintre specialităţile matinale ale lui Jeeves, şi-a reluat 
mina obişnuită, adică cea a unei gorile împăiate. 

— Deh, a făcut el. Să vă spun cum s-au petrecut 
lucrurile, domnule. În seara zilei de douăzeci şi trei inst... ei 
bine, astă seară, de fapt... îmi vedeam de îndatoririle mele, 
urmărind un spărgător care s-a căţărat într-un copac, când 
am fost lovit pe neaşteptate de un fulger. 

Asta, după cum era de aşteptat, a stârnit vâlvă. Vicarul 
a spus „De un fulger”, două dintre mătuşi au zis „De un 
fulger V;, iar Esmond Haddock a făcut „Oho”. 

— Da, domnule, a continuat ofiţerul, de un fulger. M-a 

trăsnit în partea din spate a capului, chiar aşa, şi nici nu mi- 
a făcut vreun cuculi. 

Vicarul a spus „Extraordinar”, celelalte două mătuşi au 
făcut „Tt, tt”, iar Esmond a exclamat „luhuu”. 

— Ei bine, domnule, nu sunt prost, a continuat Ernest 
Dobbs. Pot să înţeleg o aluzie. „Dobbs”, mi-am zis în sinea 
mea, „n-are rost să te mai minţi singur în privinţa asta, 
Dobbs. E un avertisment venit de sus, Dobbs”, mi-am spus 
în sinea mea, „Dacă s-a ajuns până la fulgere, Dobbs”, mi- 
am zis în sinea mea, „e vremea să-ţi revizuieşti dhrastic 
concepţiile spirituale, Dobbs”, mi-am spus în sinea mea. 
Deci, dacă înţelegeţi ce vreau să spun, domnule. Am văzut 
lumina şi ce voiam să vă întreb, domnule, e Trebuie să mă 
înscriu în Clasa de Religie pentru Copii sau pot începe 
imediat să cânt în cor? 

Am menţionat mai devreme în cursul naraţiunii ăsteia că 
niciodată n-am văzut în realitate un păstor care să 
întâmpine un miel rătăcit care se întoarce la turmă, dar 
urmărind-o cu privirea pe baroneasa Daphne Winkworth în 
împrejurarea la care mă refer, am prins o chestie sau două 
despre tehnica în cauză, aşa încât am fost în stare să-mi 
dau seama că asta avea să se întâmple acum. Puteai să-ţi 
dai seama din ochii lui sclipitori şi zâmbetul binevoitor, ca 
să nu mai vorbim de mâna ridicată de parcă ar fi fost pe 
cale să-şi dea binecuvântarea, că schimbarea asta totală, 
pe deplin neaşteptată, din partea renegatului de prin 
partea locului i-a abătut complet gândurile rev. Sidney de la 
orga din biserică. Cred că peste vreo două clipe ar fi venit 
cu ceva destul de impresionant în materie de vorbe simple, 
bărbăteşti, dar, din întâmplare, n-a avut timp să se 
pregătească. Tocmai când buzele i s-au dezlipit, de pe 
margine s-a auzit un sunet ca de fazan care decolează şi un 
obiect solid oarecare a ieşit din formaţie şi s-a aruncat la 
pieptul poliţistului Dobbs. 

La o examinare mai atentă, obiectul s-a dovedit a fi 

Queenie. Se agăța de reprezentantul Legii ca o lipitoare, iar 
din faptul că exclama „Ah, Ernie!” şi îi înroura uniforma cu 
lacrimi de fericire, am dedus, fiind destul de ager, că ceea 
ce încerca să comunice era că totul fusese iertat şi dat 
uitării şi că aştepta imediat să-i fie înapoiate inelul, 
scrisorile şi bibeloul din porțelan cu inscripţia „Un cadou din 
Blackpool”. Şi, întrucât nu mi-a scăpat faptul că şi el îi 
acoperea faţa îndreptată în sus cu sărutări fierbinţi şi 
exclama „Ah, Queenie!”, am înţeles că Suflete Privilegiate 
şi Torturate se alesese cu încă o tendinţă ascendentă şi că 
se puteau înscrie pe răboj încă două inimi despărțite care s- 
au reunit pe timp de primăvară. 

Scenele astea tandre afectează diferiţi oameni în diferite 
moduri. Eu, unul, dându-mi seama că obligaţiile onorabile 
ale lui Tocătură faţă de fata asta puteau fi considerate 
acum încheiate, am fost categoric încurajat de spectacol. 
Dar emoția stârnită în Silversmith era evident o oroare 
pâţâită că asemenea fapte se petreceau în sufrageria din 
Deverill Hall. Făcând brusc pe Tatăl Sever, s-a împleticit 
până la fericitul cuplu şi, cu o smucitură viguroasă a 
încheieturii, şi-a dezlipit copila şi a condus-o afară din 
cameră. 

Polițistul Dobbs, deşi încă zăpăcit, şi-a venit suficient în 
fire pentru a se scuza că făcuse paradă de emoţii puternice, 
iar rev. Sidney a zis că îl înţelege perfect. 

— Vino mâine la mine, Dobbs, a spus el binevoitor, şi o 
să avem o discuţie lungă. 

— Foarte bine, domnule. 

— Şi acum, a zis rev. Sidney, cred că o iau înspre casă. 
Vii cu mine, Cora? 

Nărăvaşa a spus că o să mai rămână puţin, iar Thos, 
dându-şi cu agerime seama că încă mai existau mormane 
de sandvişuri gata de consum, a refuzat şi el să se 
deplaseze, aşa încât rev. a ieşit radiind din cameră de unul 
singur şi, numai după ce uşa s-a închis, mi-am dat seama 


247 


că polițistul Dobbs încă mai stătea acolo şi mi-am amintit 
că la început spusese că venise cu o misiune neplăcută. 
Incă o dată temperatura picioarelor mi-a scăzut şi m-am 
uitat chiorâş la el. 

Nu i-a luat mult să intre în ordinea de zi. Sticleţii ăştia 
sunt antrenați să nu piardă ocazia. 

— Domnule, a spus el, adresându-i-se lui Esmond. 

Esmond l-a întrerupt pentru a-l întreba dacă nu vrea un 
sandviş cu sardele, iar el a zis „Nu, domnule, mulţumesc”, 
iar când Esmond a spus că nu insistă cu sardelele, dar că i- 
ar face la fel de multă plăcere dacă Dobbs s-ar înfige în 
şuncă, limbă, castravete sau carne marinată, el a explicat 
că ar prefera să nu ia niciun aliment din pricina misiunii 
dezagreabile cu care venise. Pare-se, când poliţiştii vin în 
misiuni neplăcute, nu se ating de vitamine. 

= Îl caut pe domnul Wooster, domnule, a spus el. ^ 

In extazul reunirii recente cu femeia inimii sale, îmi 
imaginez că Esmond uitase temporar cât de mult îl detesta 
pe Gussie, dar la aceste cuvinte a devenit clar că întreg 
dezgustul vechi pentru cel care îi făcuse avansuri obiectului 
adoraţiei sale s-a revărsat din nou asupra lui, căci ochii îi 
scăpărau, chipul i s-a întunecat şi şi-a încruntat niţeluş 
sprâncenele. Cântărețul dulce din King's Deverill s-a 
evaporat, făcându-i loc judecătorului de pace sever şi 
nemilos. 

— Wooster, hă? a zis el şi l-am văzut cum se linge pe 
buze. Îţi doreşti să-l vezi în calitate oficială? 

— Da, domnule. 

— Ce-a făcut? 

— A efectuat intrări prin efracţie, domnule. 

— Nu zău, pe cinstea mea! 

— Da, domnule. Pe douăzeci... în seara asta, domnule, o 
intrare prin efracţie a fost efectuată de către inculpat în 
secţia mea de poliţie şi o anumită proprietate a Coroanei 
sustrasă - cu alte cuvinte, un câine care se afla în arest 


248 


pentru că a efectuat două muşcături. L-am prins asupra 
faptului, domnule, a spus polițistul Dobbs, simplificându-şi 
stilul narativ. El era spărgătorul pe care l-am urmărit până 
s-a urcat în copac în momentul când am fost lovit pe 
neaşteptate de un fulger. 

Esmond a continuat să-şi încrunte sprâncenele. Era 
evident că privea cu seriozitate problema. lar când 
judecătorii de pace privesc cu seriozitate problema, ai vrea 
să scapi de sub influenţa lor. 

— Chiar l-ai găsit când sustrăgea, cu alte cuvinte, un 
câine? a spus el cu asprime în voce, arătând ca judecătorul 
Jeffrey pe cale să-şi facă treaba. 

— Da, domnule. Am intrat în secţia de poliţie, iar el 
tocmai îl dezlega şi îl încuraja să o şteargă. Câinele s-a 
apucat să o şteargă, iar eu m-am apucat să fac „Ho!” la 
care, devenind conştient de prezenţa mea, s-a apucat şi el 
să o şteargă, iar eu m-am luat după el cu maximum de 
viteză. M-am apucat să-l urmăresc până s-a urcat într-un 
copac şi eram pe cale să efectuez o arestare, când a venit 
fulgerul ăla, năucindu-mă şi privându-mă de simţuri. Când 
mi-am recăpătat cunoştinţa, acuzatul plecase. 

— Şi ce te face să crezi că era Wooster? 

— Purta o barbă verde, domnule, şi un costum în 
carouri. Asta mi-a atras atenţia asupra lui. 

— Înţeleg. Nu se schimbase după spectacol. 

— Nu, domnule. 

Esmond s-a lins încă o dată pe buze. 

— Atunci primul lucru pe care-l avem de făcut, a spus, e 
să-l găsim pe Wooster. L-a văzut cineva? 

— Da, domnule. Domnul Wooster a plecat la Londra cu 
maşina. 

Jeeves fusese cel care vorbise, iar Esmond i-a aruncat o 
privire cam surprinsă. 

— Cine eşti tu? a întrebat el. 

— Numele meu este Jeeves, domnule. Sunt asistentul 

personal al domnului Wooster. 

Esmond l-a privit cu interes. 

— A, tu eşti Jeeves? Aş vrea să schimb o vorbă cu tine 
cândva, Jeeves. 

— Prea bine, domnule. 

— Nu acum. Mai târziu. Deci Wooster s-a dus la Londra, 
aşa-i? 

— Da, domnule. 

— Fugind de justiţie, hă? 

— Nu, domnule. Aş putea să fac o afirmaţie, domnule? 

— Dă-i drumul, Jeeves. 

— Mulţumesc, domnule. Imi doream să spun doar că 
ofiţerul greşeşte în presupunerea sa că răufăcătorul 
responsabil pentru nelegiuire a fost domnul Wooster. Eu am 
fost permanent în compania lui de când a părăsit sala de 
spectacol. L-am însoţit până la el în cameră şi am rămas 
împreună până când a plecat spre Londra. L-am ajutat să-şi 
scoată barba, domnule. 

— Adică îi asiguri un alibi? 

— Un alibi total, domnule. 

— Hă? a făcut Esmond arătând perplex, asemenea unui 
personaj negativ dintr-o melodramă. 

Se putea sesiza că, dându-şi seama că nu era în stare 
să-i dea o sentinţă dură lui Gussie, se simţea atins unde-l 
ustură. 

— Ho! a făcut polițistul Dobbs, probabil nu în ideea că ar 
contribui cu ceva esenţial la dezbatere, ci doar pentru că 
poliţiştii nu ratează nicio ocazie să facă „Ho!” Apoi o lumină 
stranie a apărut brusc pe faţa lui şi a mai făcut o dată 
„Ho!”, de data asta încărcând cuvântul de semnificaţie. 

— Ho! a făcut el. Atunci, dacă n-a fost inculpatul 
Wooster, trebuie că era celălalt tip. Individul ăla, 
Meadowes, care l-a jucat pe Mike. Şi el purta o barbă verde. 

— Aha! a făcut Esmond. 

— Ha! au făcut mătuşile. 


250 


— O! a icnit Gertrude Winkworth, tresărind vizibil. 

— Ete, na! a icnit Nărăvaşa, tresărind şi ea vizibil. 

Trebuie să spun că şi mie îmi venea să fac „Ete, na!” Mă 
uluia faptul că Jeeves nu remarcase ceea ce inevitabil avea 
să urmeze, dacă îi asigura lui Gussie alibiul ăla. Adică, să-l 
arunce pe Tocătură în gura lupilor. Nu-i stătea în fire să 
piardă din vedere o hibă ca asta. l-am surprins privirea 
Nărăvaşei. Era privirea unei fete care îşi vede fratele iubit 
cum intră pentru a treia oară în bucluc. lar apoi, privirea 
mea, rotindu-se primprejur, s-a aţintit asupra Gertrudei 
Winkworth. 

Gertrude Winkworth se lupta vădit cu niscaiva emoţii 
puternice. Era trasă la față, respira greu. Batista ei delicată, 
sfâşiată de o mişcare bruscă a degetelor, i s-a făcut fâşii în 
mâini. 

Esmond era cât se poate de judecător de pace. 

— Adu-l aici pe Meadowes, a spus el laconic. 

— Prea bine, domnule, a zis Jeeves şi a întins-o. După 
plecarea lui, mătuşile au început să-l chestioneze pe 
polițistul Dobbs, cerând mai multe detalii, iar când au fost 
făcute să înţeleagă că dulăul în cauză nu era altul decât cel 
care năvălise în sufragerie în seara sosirii mele şi o fugărise 
încoace  şi-ncolo pe mătuşa Charlotte, au fost în 
unanimitate de acord ca Esmond să-l condamne pe 
Meadowes ăsta la cea mai grea pedeapsă admisă pe lista 
de preţuri, mătuşa Charlotte fiind deosebit de vehementă. 

Incă îl mai îndemnau pe Esmond să nu dea dovadă de 
nicio slăbiciune, când Jeeves s-a întors, aducându-l pe 
Tocătură. Esmond i-a aruncat o privire sumbră. 

— Meadowes? 

— Da, domnule. Doriţi să vorbiţi cu mine? 

— Nu îmi doresc numai să vorbesc cu tine, a zis el 
urâcios. Doresc să te condamn la treizeci de zile fară drept 
de apel. 

L-am auzit pe polițistul Dobbs cum fornăie scurt şi i-am 

identificat fornăitul ca fiind unul de încântare. Impresia pe 
care mi-a lăsat-o a fost că un bărbat mai slab, neobişnuit cu 
disciplina de fier a Forţelor de ordine, ar fi făcut „Uraaa!” 
Căci, tot aşa cum Esmond Haddock îi purta sâmbetele lui 
Gussie fiindcă se căznise să intre în grațiile Nărăvaşei, şi 
polițistul Dobbs îi purta sâmbetele lui Tocătură fiindcă se 
căznise să intre în grațiile cameristei Queenie. Amândoi 
erau bărbaţi viguroşi, care credeau că trebuie să-şi trateze 
cu asprime rivalii. 

Tocătură părea buimac. 

— Poftim, domnule? 

— M-ai auzit, a zis Esmond. Severitatea privirii i-a sporit. 
Dă-mi voie să-ţi pun câteva întrebări simple. Ai interpretat 
rolul lui Pat în reprezentaţia cu Pat şi Mike din seara asta, 
nu? 

— Da, domnule. 

— Ai purtat o barbă verde? 

— Da, domnule. 

— Şi un costum în carouri? 

— Da, domnule. 

— Atunci ai dat de dracu’, a zis tăios Esmond, iar cele 
patru mătuşi au spus Aşa ar fi cazul, într-adevăr, mătuşa 
Charlotte întrebându-l mai apoi cu un aer cam patetic dacă 
numai treizeci de zile e pedeapsa maximă prevăzută în 
regulament. Citise o povestire despre Viaţa în Statele Unite, 
a spus ea, şi acolo, pare-se, până şi delictele prin 
comparaţie mai minore erau cotate la nouăzeci de zile. 

Ar fi continuat să spună că viaţa modernă din Anglia 
manifesta tendinţa să ducă spre o americanizare planificată 
şi că ea, una, aproba asta, socotind că avem multe de 
învăţat de la fraţii noştri de peste ocean, când a urmat o 
reeditare subită a efectului ăla de fazan care decolează, ce 
precedase scheciul într-un act Dobbs-Queenie, şi s-a putut 
observa că Gertrude Winkworth se ridicase de pe scaun şi 
se prăvălea în braţele lui Tocătură. Fără îndoială că 

prinsese o idee sau două urmărind activităţile lui Queenie, 
întrucât, în linii mari, reprezentaţia ei era creată după 
tiparul recentei cameriste. Principala diferenţă era că, pe 
când lumina ochilor lui Silversmith, Queenie, exclamase 
„Ah, Ernie!”, ea exclama „Ah, Claude!” 

Esmond Haddock se zgâia. 

— Alo! a făcut el, adăugind din obişnuinţă încă trei alo- 
uri. 

Ai fi crezut că un individ aflat în postura lui Tocătură, 
confruntat cu perspectiva de a merge în susul râului o lună 
calendaristică, ar fi fost prea zdruncinat ca să mai aibă timp 
să îmbrăţişeze fete şi nu m-ar fi surprins aproape deloc 
dacă s-ar fi eliberat din îmbrăţişarea Gertrudei Winkworth 
cu un „Da, da, bine, dar rămâne pe altă dată, hă?” însă n-a 
fost deloc aşa. S-o strângă la pieptul lui i-a luat numai o 
clipă şi se putea vedea că pe asta o considera cea mai 
importantă parte din dezbaterile serii, lăsându-i prea puţin 
spaţiu să-i asculte pe judecătorii de pace. 

— Ah, Gertrude! a exclamat el. Scuzaţi-mă un minut, i-a 
spus el lui Esmond. Ah, Gertrude! a continuat el, încă o 
dată adresându-i remarcele fermecătoarei sale poveri. Şi, 
exact la fel cum făcuse şi polițistul Dobbs în aceeaşi 
situaţie, i-a acoperit faţa îndreptată în sus cu sărutări 
fierbinţi. 

— lin! au icnit mătuşile la unison. 

Nu le condamnam că erau în ceaţă şi incapabile să 
urmărească derularea scenariului. E straniu pentru o 
nepoată să se comporte faţă de un valet aflat în vizită aşa 
cum se purta nepoata lor, Gertrude, de parcă ar fi fost ceva 
firesc, iar dacă chiţăiau ca şoriceii, eu susţin că aveau tot 
dreptul s-o facă. Duseseră o viaţă ocrotită şi asta era o 
chestie nouă pentru ele. 

Nici Esmond nu părea să fie cine ştie ce la curent. 

— Ce-i asta? a zis el, o afirmaţie care ar fi putut veni mai 
degrabă de pe buzele poliţistului Dobbs. De fapt, l-am văzut 

pe ofiţer aruncându-i o privire tăioasă, de parcă ar fi fost 
ultragiat de încălcarea asta a drepturilor de autor. 

Nărăvaşa a înaintat şi şi-a strecurat braţul sub al lui. Era 
clar, simţea că venise vremea pentru o explicaţie sinceră şi 
bărbătească. 

— E fratele meu, Tocătură, Esmond. 

— Care? 

— Ăsta. 

— Care, ăsta? 

— Da. A venit aici pe post de valet, din dragoste pentru 
Gertrude, şi s-a creat o situaţie cu trei tăişuri, dacă mă- 
ntrebi pe mine. 

Esmond şi-a încreţit fruntea. Arăta cam la fel ca atunci 
când discutase cu mine despre povestea aia a mea, în 
seara când am sosit aici. 

— Hai să vorbim despre asta, a spus el. Hai să 
descurcăm iţele. Personajul ăsta nu e Meadowes? 

— Nu. 

— Nu e valet? 

— Nu. 

— Însă e fratele tău, Tocătură? 

— Da. 

Chipul lui Esmond s-a înseninat. 

— Acum m-am prins, a zis. Acum totul e limpede. Ce 
mai faci, Tocătură? 

— Bine, a spus Tocătură. 

— Asta-i bine, a spus Esmond cu căldură. E minunat. 

A făcut o pauză şi a tresărit. Presupun că lătrăturile care 
veneau în acest moment dinspre cârdul de mătuşi, laolaltă 
cu faptul că el tocmai se împiedicase în pinteni, îi dăduseră 
iluzia temporară că se afla pe terenul de vânătoare, căci un 
„lha” i-a tremurat pe buze şi şi-a ridicat un braţ, de parcă ar 
fi fost pe cale să-i ardă pe loc una calului unde i-ar fi prins 
cel mai bine. 

Mătuşile deveniseră niţeluş cam incoerente, dar, treptat- 

treptat, ceea ce ai putea numi un mesaj a ieşit la iveală din 
bolboroselile lor. Încercau să-l facă pe Esmond să înţeleagă 
că inculpatul fiind fratele Nărăvaşei, Tocătură, nu făcea 
decât să sporească mârşăvia nelegiuirii şi că trebuia să 
continue şi să-i aplice sentinţa conform planului. 

Observațiile lor ar fi avut mai mult succes la Esmond, 
dacă le-ar fi auzit. Dar nu le auzea. Atenţia lui era aţintită 
asupra lui Tocătură şi a Gertrudei, care profitaseră de 
ocazia oferită de pauza din dezbateri pentru a schimba o 
serie de sărutări fierbinţi. 

— Tu şi Gertrude aveţi de gând să vă căsătoriţi? a 
întrebat el. 

— Da, a spus Tocătură. 

— Da, a zis Gertrude. 

— Nu, au spus mătuşile. 

— Vă rog, a zis Esmond ridicând o mână. Cum se 
procedează? a întrebat încă o dată, adresându-i-se lui 
Tocătură. 

Tocătură a spus că strategia ideală ar fi ca ei doi să o 
taie imediat la Londra şi să ducă chestia la bun sfârşit a 
doua zi. El avea certificatul pregătit şi în aşteptare, a 
explicat, şi nu vedea în perspectivă niciun impediment pe 
care un bun oficiu de stare civilă să nu-l rezolve. Esmond a 
spus că e de acord cu el şi i-a sugerat să le împrumute 
maşina, iar Tocătură a zis că e foarte frumos din partea lui, 
iar Esmond a spus Nicidecum. „Vă rog” a adăugat el 
adresându-li-se mătuşilor, care acum zbierau ca nişte 
cotoroanţe. 

În clipa asta polițistul Dobbs s-a băgat ca musca-n lapte. 

— Ei, aş! a făcut polițistul Dobbs. Esmond s-a dovedit a 
fi la înălţime. _ 

— Înţeleg unde vrei să ajungi, Dobbs. Într-un mod foarte 
firesc, vrei să faci o arestare. Dar gândeşte-te, Dobbs, la 
cât de şubrede sunt dovezile pe care le poţi aduce pentru 
a-ţi susţine acuzaţia. Spui că ai urmărit un bărbat cu o 

barbă verde şi un costum în carouri până s-a suit într-un 
copac. Dar aveai vizibilitate teribil de slabă şi recunoşti 
chiar tu că ai fost în permanenţă lovit de fulgere, lucru care 
sigur ţi-a distras atenţia, aşa încât e mai mult decât 
probabil că te-ai înşelat. Las la aprecierea ta, Dobbs, dar 
atunci când ai crezut că vezi un bărbat cu barbă verde şi 
costum în carouri, nu se poate la fel de bine să fi fost un 
bărbat fără barbă şi mustăţi, îmbrăcat cu ceva simplu, 
albastru? 

A făcut o pauză pentru a-i aştepta replica şi se putea 
bănui că ofiţerul se gândea pe îndelete la asta. 

Chestia care-i otrăveşte viaţa unui poliţist de provincie, 
chestia care-l face să morfolească cuvertura şi îi provoacă 
bubiţe, e teama mereu prezentă că într-una dintre zile s-ar 
putea trezi vorbind şi ar putea greşi faţă de judecătorul de 
pace. Ştie ce se întâmplă când te pui rău cu judecătorii de 
pace. Te pândesc. Aşteaptă momentul potrivit. Şi, mai 
devreme sau mai târziu, te prind cu mâţa-n sac şi apoi te 
trezeşti că ţi-ai atras dojana aspră a Curţii. lar dacă există o 
experienţă pe care un sticlete tânăr îşi doreşte s-o evite, 
atunci aia e să fie în boxa martorilor, Curtea să-l privească 
cu răceală şi să spună ceva care să înceapă cu „Atunci 
trebuie să înţelegem cumva, domnule ofiţer...?” culminând 
cu echivalentul legal al unei muştruluieli sau al unui mârâit 
dezaprobator. lar lui i se părea evident că, dacă l-ar 
înfrunta acum pe Esmond, inevitabil s-ar ajunge la aşa 
ceva. 

— Las la aprecierea ta, Dobbs, a zis Esmond. Polițistul 
Dobbs a oftat. Nu există tortură spirituală mai sfâşietoare, 
presupun, decât cea a unui poliţai care a făcut o captură şi 
vede cum i se-nfundă. Dar a acceptat inev. 

— Poate aveţi dreptate, domnule. 

— Bineînţeles că am dreptate, a spus Esmond cu 
înflăcărare. Ştiam eu că o să înţelegi după ce ţi se explică. 
Nu vrem să facem vreo eroare judiciară, ai? 

— Nu, domnule. 

— Aşa aş zice şi eu. Dacă există vreun lucru care să mă 
scoată din pepeni, atunci o eroare judiciară e ăla. Tocătură, 
eşti liber fără nicio pată pe caracter. 

Tocătură a zis că asta-i bine, iar Esmond a spus că s-a 
gândit el că o să-i facă plăcere. 

— Presupun că tu şi Gertrude nu mai aveţi de gând să 
staţi pe-aici, pierzându-vă o grămadă de timp cu bagajele, 
nu? 

— Nu, ne-am gândit să o tulim imediat. 

— Exact ce vă sugerez şi eu. 

— Dacă Gertrude are nevoie de haine, a zis Nărăvaşa, 
poate să le ia din apartamentul meu. 

— Minunat, a spus Esmond. Atunci cel mai scurt drum 
până la garaj e pe-aici. 

A arătat spre uşile din sticlă, care, noaptea fiind blândă, 
fuseseră lăsate deschise. L-a plesnit pe Tocătură pe spate 
şi i-a strâns mâna Gertrudei, apoi cei doi s-au prelins afară. 

Polițistul Dobbs, văzându-i cum se retrag, a scos un alt 
oftat adânc, iar Esmond l-a plesnit şi pe el pe spate. 

— Ştiu exact ce simţi, Dobbsy, a spus. Dar, când o să te 
gândeşti mai bine, sunt sigur că o să te bucuri că n-ai 
contribuit la distrugerea fericirii a două inimi pe timp de 
primăvară. În locul tău aş şterge-o la bucătărie şi aş 
schimba câteva vorbe cu Queenie. Probabil că aveţi multe 
de discutat. 

Faţa poliţistului Dobbs nu cădea prea uşor pradă unei 
manifestări puternice de emoție. Arăta de parcă ar fi fost 
cioplită într-un soi de lemn tare de către un sculptor care şi- 
a făcut studiile prin corespondenţă şi nu ajunsese decât 
până la Lecţia a Treia. Dar, la sugestia asta, categoric i s-a 
luminat. 

— Aveţi dreptate, domnule, a spus el, şi cu un scurt 
„Noapte bună, tuturor” s-a evaporat în direcţia indicată, 
având aerul unui poliţist care crede că viaţa, deşi cam 

cenuşie pe alocuri, îşi are compensaţiile ei. 

— Deci asta e, a zis Esmond. 

— Asta e, a spus Nărăvaşa. Cred că mătuşile tale 
încearcă să-ţi atragă atenţia, îngeraşule. 

Pe tot parcursul scenei precedente, deşi alte chestiuni 
mai urgente m-au împiedicat s-o menţionez, mătuşile 
fuseseră teribil de sonore, într-adevăr, n-aş exagera 
spunând că făcuseră un tărăboi de toată frumuseţea. lar 
tărăboiul ăsta probabil că răzbătuse până la regiunile 
superioare ale casei, căci în clipa asta uşa s-a deschis subit, 
revelând-o pe baroneasa Daphne Winkworth. Purta un 
capot roz şi avea înfăţişarea unei femei care a înghiţit 
aspirine şi şi-a stropit tâmplele cu apă de colonie. 

— Zău aşa! a făcut ea. A vorbit cu o doză măricică de 
asprime în voce şi nimeni n-o putea condamna pe cinstite. 
Când urci în dormitorul tău cu o durere de cap, n-ai chef să 
fii târât iarăşi la parter, jumătate de oră mai târziu, din 
cauza tămbălăului de jos. E careva atât de amabil încât să- 
mi spună care-i motivul vacarmului ăstuia? 

Patru mătuşi simultane au fost nemaipomenit de 
amabile. Faptul că au vorbit toate deodată le-ar fi putut 
face remarcele greu de descifrat, dacă nu ar fi avut acelaşi 
subiect de interes. Gertrude, au zis ele, a fugit adineauri cu 
fratele domnişoarei Pirbright, iar Esmond nu numai că a 
fost de acord cu asta, dar chiar a oferit maşina lui cuplului 
de tineri. 

— Auzi! au spus ele, pe când zgomotul unui motor care 
ia viteză şi voiosul tuu-tuu al unui claxon s-au făcut auzite 
în noaptea tăcută, întărindu-le afirmaţia. 

Baroneasa Daphne a clipit de parcă ar fi fost pocnită în 
cireşică cu o cârpă umedă de vase. S-a răsucit 
amenințătoare spre tânărul moşier şi puteai să-i înţelegi 
arţagul. Sunt puţine lucruri mai dezgustătoare pentru o 
mamă decât să afle că unicul ei copil a fugit cu un bărbat 
pe care dintotdeauna l-a considerat o ruşine a speciei. Nu-i 

de mirare dacă-i strică ziua. 

— Esmond! E adevărat? 

Vocea cu care a glăsuit m-ar fi făcut să mă caţăr pe 
pereţi şi să-mi caut refugiu pe candelabru, dacă mi s-ar fi 
adresat mie, dar Esmond Haddock nu s-a pierdut cu firea. 
Tipul părea neînfricat. Era aidoma personajului principal 
dintr-un afiş din ăla de circ, care prezintă un ins cutezător 
într-o uniformă militară, înfruntând cu o cutezanţă care 
sfidează moartea doisprezece regi sângeroşi şi mâncători 
de oameni din junglă. 

— Categoric, a replicat el. Şi zău că nu vreau să stau la 
discuţii şi să mă contrazic pe tema asta. Am acţionat cum 
am crezut mai bine de cuviinţă, iar subiectul e încheiat. 
Linişte, mătuşă Daphne. Mai încet, mătuşă Emmeline. Taci, 
mătuşă Charlotte. Încetează, mătuşă Harriet. Mătuşă 
Myrtle, termină cu prostiile! Zău aşa, după felul în care o 
ţineţi pe-a voastră, cu greu s-ar putea bănui că sunt stăpân 
în casa asta şi capul familiei, şi că cuvântul meu e literă de 
lege. Nu ştiu dacă ştiţi, din întâmplare, dar în Turcia toate 
chestiile astea de nesupunere, încercările astea de a-i dicta 
stăpânului casei şi capului de familie, v-ar fi făcut de mult 
să fiţi strangulate cu corzi de arc şi azvărlite în Bosfor. 
Mătuşă Daphne, ai fost avertizată. Incă un scheunat din 
partea ta, mătuşă Myrtle, şi îţi tai alocaţia. Şi acum, a spus 
Esmond Haddock, reuşind să facă linişte, daţi-mi voie să vă 
spun de ce. Motivul pentru care am susţinut-o pe tânăra 
Gertrude în planurile ei matrimoniale a fost că bărbatul pe 
care-l iubeşte e un tip de treabă. Ştiu asta de la sora lui, 
Nărăvaşa, care vorbeşte foarte frumos despre el. Şi, 
apropo, până nu uit, sora lui, Nărăvaşa, şi cu mine o să ne 
căsătorim şi noi. Corect? 

— Până-n cel mai mic amănunt, a spus Nărăvaşa. 

Se uita lung şi cu ochi strălucitori la el. iți dădea 
senzaţia că, dacă ar fi avut la dispoziţie o masă cu o 
fotografie pe ea, ar fi cântat J Eroul meu”. 

— Ei, hai, a zis binevoitor Esmond, pe când tipetele 
personalului se stingeau, nu-i nevoie să fiţi supărate din 
pricina asta. N-o să vă afecteze, dragele mele băbuţe. O să 
continuaţi să trăiţi aici, dacă se poate numi asta trai, ca 
până acum. Tot ce-o să se întâmple o să fie un Haddock în 
minus. Îmi propun să-mi însoțesc nevasta la Hollywood. lar 
când şi-o termina contractul acolo, o să ne încropim o 
cocioabă într-o zonă rurală şi o să creştem porci, vaci şi alte 
chestii. Cred că nu mai e nimic de zis, nu-i aşa? 

Nărăvaşa a spus că aşa crede şi ea. 

— Bine, a zis Esmond. Atunci ce părere ai de o scurtă 
plimbare sub clar de lună? 

A condus-o iubitor pe uşa de sticlă, sărutând-o din mers, 
iar eu m-am furişat afară şi mi-am croit drum spre camera 
mea. Aş fi putut să rămân şi să stau la taclale cu mătuşile, 
dacă aş fi vrut, dar nu eram în dispoziţia potrivită. 

Primul lucru pe care l-am făcut când am ajuns la locul de 
culcare a fost să iau hârtie şi creion, să mă aşez şi să 
întocmesc bilanţul. După cum urmează: 

Inimi despărțite 
. Esmond 
. Nărăvaşa 
. Gussie 
. Madeline 
. Ofiţerul Dobbs 
. Queenie 
. Tocătură 
. Gertrude 
nimi reunite 
. Esmond 
. Nărăvaşa 
. Gussie 
. Madeline 
. Ofiţerul Dobbs 
. Queenie 
. Tocătură 
. Gertrude 

A ieşit exact la fix. Nimic n-a rămas nerezolvat sau lăsat 
la voia întâmplării. Cu un oftat deloc nebărbătesc, căci, 
dacă există vreun lucru care face deliciul unui bărbat de 
treabă, atunci ăla e să vadă rezolvate neînțelegerile dintre 
inimile înamorate, mai ales pe timp de primăvară, am pus 
jos materialele de scris şi mă pregăteam să mă duc la 
culcare, când Jeeves a intrat pâlpâind în cameră. 

— O, bună, Jeeves, am spus, întâmpinându-l cordial. 

Chiar mă întrebam dacă o să apari. O seară mare, hă? 

— Foarte mare, domnule. l-am arătat bilanţul. 

— Nu-i nicio hibă în asta, nu? 

— Niciuna, domnule. 

— Agreabil, nu? 

— Foarte agreabil, domnule. 

— Şi, ca întotdeauna, mulţumită eforturilor tale 
susţinute. 

— E foarte amabil din partea dumneavoastră să spuneţi 
aceasta, domnule. 

— Nicidecum, Jeeves. Mai trecem pe răboj încă unul 
dintre succesele tale. Recunosc că, o clipă, în timpul 
dezbaterilor, când i-ai asigurat lui Gussie alibiul ăla, am 
trecut printr-un moment de cumpănă, gândindu-mă dacă ai 
luat-o pe calea cea bună, şi crezând că n-ai făcut decât să-l 
bagi la apă pe Tocătură. Dar, chibzuind mai la rece, mi-am 
dat seama ce-ai pus la cale. Ai crezut că, dacă Tocătură e în 
pericol să primească o sentinţă exemplară, Gertrude 
Winkworth o să uite tot ce s-a întâmplat şi o să roiască în 
jurul lui, cu inima-i cea blândă topită toată văzându-l 
tulburat. Am dreptate? 

— Da, domnule. Poetul Scott... 

— Pune-l la dosar deocamdată pe poetul Scott, că altfel 
îmi pierd şirul gândurilor. 

— Prea bine, domnule. 

— Dar ştiu ce vrei să spui. Ah, Femeia în clipele când 
stai tihnit, ei? 

— Întocmai, domnule. Nesigură-i, sfioasă şi greu de 
mulţumit. Când... 

—... durerea şi suferinţa îţi chinuie fruntea, îngerul tău 
păzitor ce te-alină-i ea şi aşa mai departe. N-o să mă pui în 
încurcătură cu poetul Scott. Asta e încă unul dintre lucrurile 
pe care le recitam pe vremuri. Mai întâi „Atacul cavaleriei 
uşoare” sau „Ben Battle”; apoi, în replică la explozia de 
aplauze, poetul Scott pe post de bis. Dar, revenind la ce 

spuneam... Uite, după cum bănuiam că o să se întâmple, 
Jeeves, nu-mi pot aminti ce ziceam. Te-am avertizat ce-o să 
se întâmple dacă deviezi conversaţia la poetul Scott. 

— Vorbeaţi despre împăcarea dintre  domnişoara 
Winkworth şi domnul Pirbright, domnule. 

— Bineînţeles. Păi, eram pe cale să spun că, studiind 
psihologia individului, ai prevăzut ce-o să se întâmple. Şi 
ştiai că Tocătură n-o să fie chiar în pericol. Esmond 
Haddock nu l-ar fi trimis la răcoare pe fratele femeii pe care 
o iubea. 

— Întocmai, domnule. 

— Nu te poţi logodi cu o fată pe de-o parte, ca apoi să-l 
condamni la treizeci de zile pe fratele ei pe de altă parte. 

— Nu, domnule. 

— lar mintea ta fină a mai sesizat că asta o să-l facă pe 
Esmond Haddock să-şi sfideze mătuşile. M-am gândit că 
Haddock cel neînfricat a fost nemaipomenit de dârz, tu nu? 

— Fără doar şi poate, domnule. 

— E minunat când te gândeşti că el şi Nărăvaşa se 
îndreaptă acum înspre altar. Am făcut o pauză şi m-am 
uitat pătrunzător la el. Ai oftat, Jeeves. 

— Da, domnule. 

— De ce-ai oftat? 

— Mă gândeam la domnişorul Thomas, domnule. Vestea 
logodnei domnişoarei Pirbright a fost o lovitură puternică 
pentru el. 

Am refuzat să mă las demoralizat de o asemenea 
chestiune secundară. 

— Nu-ţi pierde vremea plângându-i de milă tânărului 
Thos. Are o fire adaptabilă şi suferinţa o să-i treacă. O fi 
pierdut-o el pe Nărăvaşa, dar mereu o să-i rămână Betty 
Grable, Dorothy Lamour şi Jennifer Jones”. 

— Înţeleg că aceste doamne sunt căsătorite, domnule. 

— Asta nu-l afectează pe Thos. Oricum o să ia autografe 

de la ele. Prevăd că îl aşteaptă un viitor strălucit. Sau, mai 
bine zis, am spus, corectându-mă, oarecum strălucit. 
Trebuie mai întâi să scape de întrevederea aia cu mama lui. 

— A avut deja loc, domnule. M-am holbat la individ. 

— Cum adică? 

— Principalul motiv pentru care am intrat nepoftit la 
această oră târzie, domnule, a fost să vă anunţ că înălţimea 
sa este la parter. 

Am dârdâit de la briantină până la tălpile pantofilor. 

— Mătuşa Agatha? 

— Da, domnule. 

— La parter? 

— Da, domnule. În sufragerie. Înălţimea sa a sosit acum 
câteva clipe. Se pare că domnişorul Thomas, nedorind să-i 
stârnească îngrijorarea, i-a trimis o scrisoare în care o 
anunţa că e sănătos şi în siguranţă, dar, din nefericire, 
ştampila poştală cu „King's Deverill” de pe plic... 

— Uf, fir-ar a dracu’! A venit fuga-fuguţa? 

— Da, domnule. 

— Şi... 

— O scenă cam dureroasă a avut loc între mamă şi fiu, 
în decursul căreia domnişorul Thomas, din întâmplare, a... 

— Pomenit de mine? 

— Da, domnule. 

— Şi m-a dat de gol? 

— Da, domnule. Şi mă întrebam dacă în aceste 
circumstanţe nu aţi putea să consideraţi că cel mai 
recomandabil ar fi să plecaţi imediat pe burlan. Am înţeles 
că există un tren cu lapte excelent la două cincizeci şi 
patru. lnălţimea sa şi-a exprimat dorinţa să vă vadă, 
domnule. 

Mi-aş minţi auditoriul dacă aş spune că, pentru o clipă, 
nu m-am pierdut cu firea. M-am pierdut cu firea, de fapt, cu 
vârf şi îndesat. Şi apoi, dintr-o dată, parcă o putere s-a 
pogorât asupra mea. 

— Jeeves, am spus eu, asta-i o veste serioasă, dar vine 
într-un moment când sunt bine pregătit să o primesc. 
Tocmai l-am văzut pe Esmond Haddock burduşind de le-au 
mers fulgii cinci mătuşi, iar eu cred că, după un asemenea 
spectacol, nu i-ar şedea deloc bine unui Wooster s-o 
zbârcească în faţa unei singure mătuşi. Mă simt puternic şi 
hotărât, Jeeves. Acum o să cobor şi o să fac pe Esmond 
Haddock cu mătuşa Agatha. lar dacă lucrurile par să devină 
prea cleioase, oricând pot să împrumut bastonul ăla al tău, 
nu? 

Mi-am îndreptat umerii şi am pornit-o spre uşă, aidoma 
lui Childe Roland pe cale să se lupte cu păgânii. 


Sfârşit 

